Datasets:

haohaa

/

shan-news-taifreedom_com

like 0

2019-07-25T17:23:08

https://taifreedom.com/%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99%e1%80%ad%e1%81%bc%e1%80%ba%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b6%e1%82%84/

ႁိူဝ်းမိၼ်တပ်ႉသိုၵ်းၶႄႇ လႄႈ ရႃးသျႃး ပူၼ်ႉပႅၼ်မိၼ်ၶဝ်ႈၵႂႃႇ ၼႂ်းဢွင်ႈတီႈ ၽၢႆႇၵႅတ်ႇၶႄ သၢႆၵၢင်ႁၢဝ် ၵူဝ်းရီးယႃးၸၢၼ်း

မိူဝ်ႈဝၼ်းထီႉ 23 July 2019 ၽွင်းလူင် ၽၢႆႇၼွၵ်ႈမိူင်း မိူင်းၵူဝ်းရီးယႃးၸၢၼ်း လၢတ်ႈဝႃႈ ႁိူဝ်းမိၼ်တပ်ႉသိုၵ်းရႃးသျႃး 3 လမ်း လႄႈ ႁိူဝ်းမိၼ် တပ်ႉသိုၵ်းၶႄႇ 2 လမ်း ပူၼ်ႉပႅၼ်မိၼ်ၶဝ်ႈၵႂႃႇ ၼႂ်းဢွင်ႈတီႈ ၽၢႆႇၵႅတ်ႇၶႄ သၢႆၵၢင်ႁၢဝ် ၵူဝ်းရီးယႃးၸၢၼ်း ၼႆယဝ်ႉ။ ၵဵဝ်ႇၵပ်းလွင်ႈၼႆႉသေ မိူဝ်ႈဝၼ်းထီႉ 23 July 2019 ၼၼ်ႉ တပ်ႉသိုၵ်း ၵူဝ်းရီးယႃးၸၢၼ်း ႁွင်ႉ ၽူႈမီးပုၼ်ႈၽွၼ်း ၶႄႇ ဢိၵ်တင်း ရႃးသျႃးသေ ပၼ်ၾၢင်ႉယူႇၼႆယဝ်ႉ။ ၽူႈမီးပုၼ်ႈၽွၼ်း ၽၢႆႇၵႅတ်ႇၶႄ ၵူဝ်းရီးယႃးၸၢၼ်း လၢတ်ႈဝႃႈ ႁိူဝ်းမိၼ် တပ်ႉသိုၵ်း ရႃးသျႃး လမ်းၼိုင်ႈ ဢၼ်ပူၼ်ႉပႅၼ် မိၼ်ၶဝ်ႈၵႂႃႇၼၼ်ႉ ၽၢႆႇၵႅတ်ႇၶႄ သၢႆၵၢင်ႁၢဝ် ၵူဝ်းရီးယႃးၸၢၼ်း လႆႈပိုတ်းယိုဝ်း ပၼ်ၾၢင်ႉ ၼပ်ႉႁူဝ်ပၢၵ်ႇၵမ်း ဝႃႈၼႆ။ သိုပ်ႇလၢတ်ႈထႅင်ႈဝႃႈ မိူဝ်ႈဝၼ်းထီႉ 23 July 2019 ယၢမ်းၵၢင်ၼႂ် 09 : 00 မူင်းၼၼ်ႉ ႁိူဝ်းမိၼ် ရႃးသျႃးလမ်းၼိုင်ႈ ပူၼ်ႉပႅၼ်မိၼ်ၶဝ်ႈၵႂႃႇထႅင်ႈ ပွၵ်ႈၵမ်းသွင် ၼႂ်းဢွင်ႈတီႈ ၵုၼ်တေႃႉတူဝ်ႇ ဢၼ်ၵူဝ်းရီးယႃးၸၢၼ်း သိမ်းဝႆႉၼၼ်ႉ ဝႃႈၼႆ ၊ ၵုၼ်ဢၼ်ၵူဝ်းရီးယႃးၸၢၼ်း သိမ်းဝႆႉၼႆႉ ၽၢႆႇၵျႃႇပၢၼ်ႇၵေႃႈဝႃႈ ၶဝ်ႈပဵၼ်ၸဝ်ႈၶွင် ၼႆယဝ်ႉ။ ၽွင်းလူင် ၽၢႆႇၼွၵ်ႈမိူင်း မိူင်းၶႄႇတႄႉလၢတ်ႈဝႃႈ ဢွင်ႈတီႈ ၽၢႆႇၵႅတ်ႇၶႄ သၢႆၵၢင်ႁၢဝ်ၵူဝ်းရီးယႃးၸၢၼ်း လၢတ်ႈၼႆႉ ဢမ်ႇၸႂ်ႈဢွင်ႈတီႈ ၽွင်းငမ်းၶွင် ၵူဝ်းရီးယႃးၸၢၼ်း ၊ ၵူၺ်းပဵၼ် ဢွင်ႈတီႈၽွင်းငမ်းၶွင် ၵူႈမိူင်းမိူင်း ၼႆယဝ်ႉ။ ၽၢႆႇရႃးသျႃးၵေႃႈလၢတ်ႈဝႃႈ ဢမ်လႆႈပူၼ်ႉပႅၼ် ၶဝ်ႈၼႂ်းဢွင်ႈတီႈ ၽွင်းငမ်းၶွင် ၵူဝ်းရီးယႃးၸၢၼ်း ၊ လႆႈၽိုၵ်းၵၢၼ် သိုၵ်း ၼႂ်းဢွင်ႈတီႈ ၽွင်းငမ်းၶွင် ၵူႈမိူင်းမိူင်းၵူၺ်း ၼႆယဝ်ႉ။ ၶေႃႈမုၼ်း – DVBတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ', 'ၵူႈလွင်ႈလွင်ႈ']

2019-07-25T17:15:04

https://taifreedom.com/%e1%80%9e%e1%80%84%e1%80%ba%e1%81%b6%e1%81%b8%e1%80%9d%e1%80%ba%e1%82%88-%e1%80%a2%e1%80%bd%e1%81%bc%e1%80%ba%e1%82%81%e1%80%b0%e1%80%9d%e1%80%ba-%e1%81%b8%e1%80%90%e1%80%ba%e1%80%b8%e1%82%81%e1%80%b5/

သင်ႇၶၸဝ်ႈ ဢွၼ်ႁူဝ် ၸတ်းႁဵတ်းပၢင်လူႇတၢၼ်း ယွၼ်းသူးပၼ် ၸဝ်ႈပေႃႈသိၼ်ထမ်း ဝုၼ်းၸုမ်ႉ

မိူဝ်ႈဝၼ်းထီႉ 23 July 2019 သင်ႇၶၸဝ်ႈ ဢွၼ်ႁူဝ်ၸတ်းႁဵတ်း ပၢင်လူႇတၢၼ်း ယွၼ်းသူးပၼ် ၸဝ်ႈပေႃႈသိၼ်ထမ်း ဝုၼ်းၸုမ်ႉ တီႈထမ်ႈမိူင်းၵႅတ်ႈ ၼႂ်းၸႄႈဝဵင်းမိူင်းသၢတ်ႇ ၸိုင်ႈတႆးပွတ်းၸၢၼ်း မီးသင်ၶၸဝ်ႈ လႄႈ ပီႈၼွင်ႉၶႅၵ်ႇ တီႈၸမ်တီႈၵႆ ၶဝ်ႈႁူမ်ႈတင်းၼမ် ဝႃႈၼႆ။ ပၢင်လူႇတၢၼ်းယွၼ်းသူးပၼ် ၸဝ်ႈပေႃႈသိၼ်ထမ်း ဝုၼ်းၸုမ်ႉၼႆႉ ၸဝ်ႈသြႃႇလူင် ပိင်ႇၺႃႇၼၼ်ႇတ ႁူဝ်ပဝ်ႈသင်ႇၶၸိုင်ႈတႆး ဝတ်ႉထၢတ်ႈတေႃႇ ဝဵင်းလွႆလႅမ် ၊ ၸဝ်ႈသြႃႇ ဝီႉၸႃႉရၼ ဝတ်ႉပိတၵၢတ်ႈ ဝဵင်းပၢင်လူင် ၊ သင်ႇၶၸဝ်ႈ ၸၼ်ႉၸွမ် ပုတ်ႉထၸိုင်ႈတႆး ဢွၼ်ႁူဝ်လူႇတၢၼ်းၵႂႃႇ ၼႆယဝ်ႉ။ ၼႂ်းဝၼ်းထီႉ 23 July 2019 ၼၼ်ႉ သင်ႇၶၸဝ်ႈ လႄႈ ပီႈၼွင်ႉၶႅၵ်ႇတီႈၸမ်တီႈၵႆ ဢွၼ်ၵၼ်လွတ်ႈႁေႃး ပရိတ်ႈလူင် 11 သုၵ်ႈ လႄႈ ဝႆႈၽြႃးယွၼ်းသူးပၼ် ၸဝ်ႈပေႃႈသိၼ်ထမ်း ဝုၼ်းၸုမ်ႉ ႁႂ်ႈယူႇလီ ဢႃႇယုယိုၼ်းယၢဝ်း လွတ်ႈၽေးၶဵၼ် ၼႆယဝ်ႉ။ ၼႂ်းဝၼ်းထီႉ 24 July 2019 သမ်ႉ ဢွၼ်ၵၼ် တၢင်ႇဢၼေႇၵၸႃႇ ၽြႃးပဵၼ်ၸဝ်ႈ ၊ လူႇၸွမ်းတေႃႇ ၽြႃးပဵၼ်ၸဝ်ႈ ၊ လွတ်ႈႁေႃးပရိတ်ႈလူင် 11 သုၵ်ႈ လႄႈ လွတ်ႈႁေႃး ဢုႉပႃႇတ တၢၼ်ႇတီႉ ၸိင်ႇတႃႇမၼီႉ သေ လူႇတၢၼ်းယၢတ်ႇၼမ်ႉၵႂႃႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-25T17:03:22

https://taifreedom.com/%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9e%e1%80%ad%e1%80%84%e1%80%ba%e1%82%87%e1%81%b5%e1%80%95%e1%80%b0%e1%82%87-%e1%80%90%e1%80%ad%e1%81%ba%e1%80%bd%e1%80%95%e1%80%ba%e1%80%b8/

မိူင်းသိင်ႇၵပူႇ တိၺွပ်းလႆႈ ငႃးၸၢင်ႉ ဢၼ်မီးၵႃႈၶၼ် ငိုၼ်းတေႃႇလႃႇ 12.9 လၢၼ်ႉ

မိူဝ်ႈဝၼ်းထီႉ 23 July 2019 ၽူႈမီးပုၼ်ႈၽွၼ်း မိူင်းသိင်ႇၵပူႇ ပိုၼ်ၽၢဝ်ႇဝႃႈ တိၺွပ်းလႆႈ ငႃးၸၢင်ႉ ၸမ်မွၵ်ႈ 9 တၢၼ်ႇ ဢၼ်လၵ်ႉတၢင်ႇၶဝ်ႈမႃးၸွမ်း ၵုၼ်ႇၵႃႉၶၢႆ ဝႃႈၼႆ ၊ ငႃးၸၢင်ႉ ဢၼ်တိၺွပ်းလႆႈၼႆႉ တေတတ်းဢဝ်မႃးတီႈ ၸၢင်ႉ မွၵ်ႈ 300 တူဝ် ၼႆယဝ်ႉ။ ငႃးၸၢင်ႉဢၼ်တိၺွပ်းလႆႈၼႆႉ လုၵ်ႉတၢင်း မိူင်းၵုၼ်ႇတူဝ်ႇ တီႇမူဝ်ႇၵရတ်ႉတိတ်ႉတမ်ႇမတ တၢင်ႇၶဝ်ႈမႃးသေ လုၵ်ႈတီႈသိင်ႇၵပူႇ တေၶိုၼ်းသူင်ႇၵႂႃႇ ဝႅပ်ႉၼမ်း ၼႆယဝ်ႉ ၊ ၼႂ်းတိူၵ်ႈၵုၼ်ႇၵႃႉၶၢႆ ဢၼ်လၵ်ႉတၢင်ႇ ၶဝ်ႈမႃး ၸိူဝ်းၼၼ်ႉ လႆႈၵူတ်ႇထတ်းႁၼ်ပႃး ၵဵတ်းလိၼ်ႈ ဝႃႈၼႆ။ ၽွင်ႈမိူဝ်ႈၽူႈမီးပုၼ်ႈၽွၼ်း ၵူတ်ႇထတ်းၼၼ်ႉ လႆႈႁၼ်ငႃးၸၢင်ႉ 8.8 တၢၼ်ႇ ၼႂ်းတိူၵ်ႈၵုၼ်ႇၵႃႉၶၢႆဢၼ်ၼိုင်ႈဝႃႈၼႆ ၊ ငႃးၸၢင်ႉၸိူဝ်းၼႆႉ မီးၵႃႈၶၼ် ငိုၼ်းတေႃႇလႃႇ 12.9 လၢၼ်ႉ သေ ပဵၼ်ငႃးၸၢင်ႉ ဢၼ်တိၺွပ်းလႆႈ ၼမ်သေပိူၼ်ႈ ၼႂ်းမိူင်းသိင်ႇၵပူႇၼႆ ၸုမ်းသူၼ်သတ်းၸိူဝ်ႉၸၢတ်ႈ ၊ ၸုမ်းၵူတ်ႇထတ်းၵူၼ်းၶဝ်ႈမိူင်း လႄႈ ၽၢႆႇၶွၼ်ႇ ၊ ၸုမ်းၽူႈမီးပုၼ်ႈၽွၼ်း ၽၢႆႇၵူတ်ႇထတ်းလႅၼ်လိၼ် ႁူမ်ႈႁွမ်းၵၼ် ပိုၼ်ၽၢဝ်ႇၵႂႃႇ ၼႆယဝ်ႉ။ ငႃးၸၢင်ႉဢၼ်တိၺွပ်းလႆႈၼႆႉ လၢမ်းဝႆႉဝႃႈ တေဢဝ်မႃးတီႈ ၸၢင်ႉဢႃႇၽရိၵ မွၵ်ႈ 300 တူဝ် ၼႆယဝ်ႉ ၊ ၼွၵ်ႈလိူဝ်သေ ငႃးၸၢင်ႉယဝ်ႉ တိၺွပ်းလႆႈ ၵဵတ်းလိၼ်ႈ ၼမ်ႉၼၵ်း 11.8 တၢၼ်ႇ ၊ မီးၵႃႈၶၼ် ငိုၼ်းတေႃႇလႃႇ 35.7 လၢၼ်ႉသေ လၢမ်းဝႆႉတႄႉ တေဢဝ်မႃးတီႈ ၵဵတ်းလိၼ်ႈ မွၵ်ႈ 2000 တူဝ် ၼႆယဝ်ႉ။ ၶေႃႈမုၼ်း – ELEVEN တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၵူႈလွင်ႈလွင်ႈ', 'ၶၢဝ်ႇ']

2019-07-24T15:16:34

https://taifreedom.com/%e1%80%9e%e1%80%84%e1%80%ba%e1%82%87%e1%81%b6%e1%81%b8%e1%80%9d%e1%80%ba%e1%82%88-%e1%80%a2%e1%80%bd%e1%81%bc%e1%80%ba%e1%82%81%e1%80%b0%e1%80%9d%e1%80%ba%e1%80%95%e1%80%ad%e1%80%af%e1%80%90%e1%80%ba/

သင်ႇၶၸဝ်ႈ ဢွၼ်ႁူဝ်ပိုတ်ႇၽုၺ်ႇ ပၢင်သွၼ်လိၵ်ႈလၢႆးတႆး လႄႈ ႁူင်းႁဵၼ်းထမ်ႇမ တီႈဝတ်ႉၽွင်ႇတေႃႇဢူး ဝဵင်းလိူဝ်ႇ

ၼင်ႇႁိုဝ်ၾိင်ႈငႄႈလိၵ်ႈလၢႆး ၵႂၢမ်းလၢတ်ႈတႆး ပေႃးတေဢမ်ႇႁၢႆၼၼ်ႉ ၼႂ်းၶၢဝ်းတၢင်း ပီႊ 2019 – 2020 ၼႆႉ သင်ၶၸဝ်ႈ ဢွၼ်ႁူဝ်ၼမ်းၼႃႈသေ ၸိူဝ်းပဵၼ်ၸုမ်းလုၵ်ႈႁဵၼ်း ဝတ်ႉၽွင်ႇတေႃႇဢူး တီႈဝဵင်းလိူဝ်ႇ ပိုတ်ႇၽုၺ်ႇ ပၢင်သွၼ်လိၵ်ႈလၢႆးတႆး လႄႈ ႁူင်းႁဵၼ်းထမ်ႇမ ၼႆယဝ်ႉ။ ပၢင်သွၼ် လိၵ်ႈလၢႆးတႆး လႄႈ ႁူင်းႁဵၼ်းထမ်ႇမ ၼႆႉ လႆႈပိုတ်ႇၽုၺ်ႇၵႂႃႇ ၼႂ်းဝၼ်းသဝ် လႄႈ ဝၼ်းဢႃးတိတ်ႉ ၼႆယဝ်ႉ ၊ လုၵ်ႈႁဵၼ်း ၸိူဝ်းဢၼ်ၶိုၼ်ႈႁဵၼ်းတီႈ ႁူင်းႁဵၼ်းထမ်ႇမ တွၼ်ႈတႃႇ ၼႂ်းဝၼ်းဢႃးတိတ်ႉတႄႉ မီးလုၵ်ႈႁဵၼ်း ၸၼ်ႉငဝ်ႈ 38 ၵေႃႉ ၊ ၸၼ်ႉၼိုင်ႈ 46 ၵေႃႉ ႁူမ်ႈတင်းသဵင်ႈ မီး 84 ၵေႃႉ ၼႆယဝ်ႉ။ လုၵ်ႈႁဵၼ်း ၸိူဝ်းဢၼ်ၶိုၼ်ႈႁဵၼ်းတီႈ ႁူင်းႁဵၼ်းထမ်ႇမ တွၼ်ႈတႃႇဝၼ်းသဝ်သမ်ႉ မီးလုၵ်ႈႁဵၼ်း ၸၼ်ႉငဝ်ႈ 15 ၵေႃႉ ၊ ၸၼ်ႉၼိုင်ႈ 27 ၵေႃႉ ၊ ၸၼ်ႉသွင် 17 ၵေႃႉ ၊ ၸၼ်ႉသၢမ် 23 ၵေႃႉ ၊ ၸၼ်ႉသီႇ 29 ၵေႃႉ ႁူမ်ႈတင်းသဵင်ႈ မီး 111 ၵေႃႉ ၼႆယဝ်ႉ။ ယိူင်းဢၢၼ်းတႄႉ ၶႂ်ႈႁႂ်ႈၼေႃႇတႅၼ်းၶိူဝ်း ၼုမ်ႇႁၢႆးၸၢႆးယိင်းတႆး တင်းသဵင်ႈ ႁူႉမေႃလိၵ်ႈလၢႆးတႆး လႄႈ ၼင်ႇႁိုဝ် ၽႃႇသႃႇၵႂၢမ်းလၢတ်ႈ လိၵ်ႈလၢႆးတႆး ပေႃးတေဢမ်ႇႁၢႆ ၼႆယဝ်ႉ။ သင်ဝႃႈ ၽူႈမီးၼမ်ႉၸႂ် ၸေႇတၼႃႇ ႁၵ်ႉၸိူဝ်ႉၸၢတ်ႈႁဝ်းၶဝ် မီးလွင်ႈၶႂ်ႈၸွႆႈထႅမ် မိူၼ်ၼင်ႇ ငိုၼ်းတွင်း ၊ ပပ်ႉ ၊ ၵမ်တႅမ်ႈ လႄႈ ၶိုင်ႈၸႂ်ႉတိုဝ်း ၼႂ်းပၢင်သွၼ်လိၵ်ႈလၢႆးတႆး လႄႈ ႁူင်းႁဵၼ်းထမ်ႇမ ပေႃးၼႆၸိုင် ၵပ်းသိုပ်ႇလႆႈတီႈ ၸဝ်ႈၶူးဝိသုတ်ႉထ ႁူင်းႁဵၼ်း ပၵ မုၼ်ၸဝ်ႈၵုမ်းထိင်း ဝတ်ႉၽွင်ႇတေႃႇဢူး ၊ သဵၼ်ႈတၢင်း 19 ၊ ၼႂ်းၵႄႈသဵၼ်ႈတၢင်း 59-60 ၊ ဝဵင်းဢွင်ႇမေႇတႃႇသၢၼ်ႇ တိူင်းဝဵင်းလိူဝ်ႇ မၢႆၽူင်း 09266698792 ၼႆႉလႆႈယူႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-24T13:30:08

https://taifreedom.com/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%90%e1%82%86%e1%80%b8-rcss-ssa-%e1%80%a2%e1%80%9d/

တပ်ႉသိုၵ်းၸိုင်ႈတႆး RCSS/SSA ဢဝ်ၽႃႈၵၢင် ၸွႆႈထႅမ်ပၼ် ပေႃႈမႄႈပီႈၼွင်ႉၵူၼ်းမိူင်း

မိူဝ်ႈၼႆႉ ဝၼ်းထီႉ 24 July 2019 ၽွင်းၾူၼ်တူၵ်း မိူင်းမိုတ်းမူဝ်းတၼ်ယူႇၼၼ်ႉ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႆႈဢဝ်ၽႃႈၵၢင် ဢမ်ႇၼၼ် သုတ်း တင်းၼမ် ၵႂႃႇၸႅၵ်ႇ ၸွႆႈထႅမ်ပၼ် ပေႃႈမႄႈပီႈၼွင်ႉၵူၼ်းမိူင်း တႃႇ 5 ဝၢၼ်ႈ ၼႂ်းၸႄႈဝဵင်းႁူဝ်ပူင်း လႄႈ ၸႄႈဝဵင်းပၢင်လူင် ၸိုင်ႈတႆးပွတ်းၸၢၼ်း။ ၶၢဝ်းၼႆႉ ယုင်း ၼမ်လိူင်ႇမႃးယဝ်ႉသေ ၶႂ်ႈႁႂ်ႈပေႃႈမႄႈပီႈၼွင်ႉၵူၼ်းမိူင်း လႆႈလွတ်ႈၽေးတၢင်းပဵၼ် ၼၢဝ် (ၵူႈလွင်ႈလွင်ႈ) ဢၼ်တိတ်းၸပ်းမႃးၸွမ်း ယုင်း (ၵူႈသႅၼ်းသႅၼ်း) ၵေႃႈပိူင်ၼိုင်ႈ ၶႂ်ႈႁႂ်ႈၵူၼ်းမိူင်းႁဝ်း လႆႈယူႇၸွမ်း ၵူၼ်းၼႂ်းမုင်ႉႁေႃႁိူၼ်းၽႂ်မၼ်း ၼင်ႇမူၼ်ႈမူၼ်ႈသိူဝ်းသိူဝ်း လူၺ်ႈဢမ်ႇမီးတၢင်းပဵၼ်ၶီငဝ်သင်ၼႆသေ လႆႈဢဝ်ၽႃႈၵၢင်ၵႂႃႇၸႅၵ်ႇ ၸွႆႈထႅမ်ပၼ် ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-07-23T15:39:19

https://taifreedom.com/%e1%80%9a%e1%80%bd%e1%81%bc%e1%80%ba%e1%82%89%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba-%e1%81%b6%e1%82%86%e1%82%88%e1%80%9d%e1%80%90%e1%80%ba%e1%80%b8-h1n1/

ယွၼ်ႉတၢင်းပဵၼ် ၶႆႈဝတ်း H1N1 လႄႈ မီးၵူၼ်းတၢႆ 65 ၵေႃႉယဝ်ႉ

ၽွင်းလူင် ၽၢႆႇယူႇလီ ပိုၼ်ၽၢဝ်ႇဝႃႈ ၼႂ်းၸိုင်ႈမိူင်းႁူမ်ႈတုမ် မျၢၼ်ႇမႃႇၼႆႉ ယွၼ်ႉတိတ်းၸပ်း တၢင်းပဵၼ်ၶႆႈဝတ်း H1N1 သေ တေႃႇထိုင်ဝၼ်းထီႉ 21 July 2019 ၼႆႉ မီးၵူၼ်းတၢႆယဝ်ႉ 65 ၵေႃႉ ဝႃႈၼႆ။ ၵူၼ်းဢၼ်တိတ်းၸပ်း တၢင်းပဵၼ်ၶႆႈဝတ်း H1N1 သေ တၢႆၵႂႃႇၸိူဝ်းၼၼ်ႉ ၼႂ်းတိူင်းတႃႈၵုင်ႈ မီး 52 ၵေႃႉ ၊ တိူင်းဢေႇယႃႇဝတီႇ 4 ၵေႃႉ ၊ တိူင်းပႃႇၵိူဝ်(ပၵူဝ်း) 2 ၵေႃႉ ၊ တိူင်းသၵႅင်း 2 ၵေႃႉ ၊ တိူင်းမၵူၺ်း 1 ၵေႃႉ ၊ မိူင်းမွၼ်း 3 ၵေႃႉ လႄႈ မိူင်းၶၢင် 1 ၵေႃႉ ၼႆယဝ်ႉ။ ၼႂ်းၸိုင်ႈမိူင်းႁူမ်ႈတုမ် ပတ်ႉပိုၼ်ႉၼႆႉ ၵူၼ်းဢၼ်လႆႈ ၸပ်းတၢင်းပဵၼ်ၶႆႈဝတ်း H1N1 မီး 349 ၵေႃႉ ၊ ၵူၼ်းဢၼ်ထၢင်ႇထိူမ်ဝႃႈ ၸပ်းတၢင်းပဵၼ်ၶႆႈဝတ်း H1N1 သမ်ႉမီး 824 ၵေႃႉ ဝႃႈၼႆ ၊ ႁူဝ်ၼပ်ႉၵူၼ်း ဢၼ်ထၢင်ႇထိူမ် တိတ်းၸပ်းတၢင်းပဵၼ် လႄႈ ၵူၼ်းဢၼ်ၸပ်းတၢင်ပဵၼ်ၼႆႉ ဝၼ်းၼိုင်ႈယဝ်ႉဝၼ်းၼိုင်ႈ ၼမ်ၶိုၼ်ႈမႃး တိတ်းတိတ်း ၼႆယဝ်ႉ။ ၼွၵ်ႈလိူဝ်သေ မိူင်းၶျၢင်း ဢိၵ်ႇတင်း မိူင်းတႆးပွတ်းဢွၵ်ႇယဝ်ႉ ၼႂ်းတိူင်း လႄႈ ၸႄႈမိူင်း ဢၼ်ၵိုတ်းလိူဝ်ၼၼ်ႉ လႆႈထူပ်းႁၼ် ၸိူဝ်ႉမႅင်း H1N1 သေ ဢၼ်လႆႈထူပ်းႁၼ် ၸိူဝ်ႉမႅင်း လႄႈ လႆႈတၢႆၼမ်သေပိူၼ်ႈၼႆႉ ပဵၼ်ၼႂ်းတိူင်း တႃႈၵုင်ႈ ၼႆယဝ်ႉ။ ၸႄႈဝဵင်း ဢၼ်မီးၵူၼ်းတိတ်းၸပ်း တၢင်းပဵၼ်ၶႆႈဝတ်း H1N1 ၼမ်လိူဝ်သေပိူၼ်ႈ ၼႂ်းတိူင်းတႃႈၵုင်ႈတႄႉ ပဵၼ် တၵူင်ႇမဵဝ်ႉတိတ်ႉ ပွတ်းၸၢၼ်း ၊ လႅင်ႇတႃႇယႃႇ လႄႈ ၸႄႈဝဵင်း တိၼ်ႇၵၼ်းၵျုၼ်း ပဵၼ်ဢွင်ႈတီႈ ဢၼ်ၵူၼ်းယူႇ ၼမ်ၼႃႇ ၵိုၼ်းၶွၼ်ႈၼၼ်ႉ ဝႃႈၼႆ။ တၢင်းပဵၼ် ၶႆႈဝတ်း H1N1 ၼႆႉ ၵူၼ်းတိတ်းၸပ်းတၢင်းပဵၼ် ၼမ်မႃးၵူႈပီႊပီႊသေ ၵူၼ်းထဝ်ႈၵူၼ်းၵႄႇ ၊ လုၵ်ႈဢွၼ်ႇႁႃႈၶူပ်ႇလူင်းတႂ်ႈ လႄႈ ၵူၼ်းမီး တၢင်းပဵၼ်ၶၢဝ်းႁိုင်ၶဝ် ၸိူဝ်းၼၼ်ႉ ၸၢင်ႈတိတ်းၸပ်း တၢင်းပဵၼ်ၶႆႈဝတ်း H1N1 ၼႆႉၼမ်ႉလိူဝ်ပိူၼ်ႈ ၼႆယဝ်ႉ။ ၶေႃႈမုၼ်း – DVBတႆးလွတ်ႈလႅဝ်း

['ပၢႆးယူႇလီ', 'ၶၢဝ်ႇ', 'ၵူႈလွင်ႈလွင်ႈ']

2019-07-23T15:33:46

https://taifreedom.com/%e1%81%b6%e1%80%b1%e1%82%83%e1%82%88%e1%80%95%e1%80%ad%e1%80%af%e1%81%bc%e1%80%ba%e1%81%bd%e1%81%a2%e1%80%9d%e1%80%ba%e1%82%87-%e1%81%b6%e1%80%bd%e1%80%84%e1%80%ba%e1%82%87%e1%80%9e%e1%80%ae-2/

ၶေႃႈပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး ၵဵဝ်ႇလူၺ်ႈလွင်ႈ ပၢင်ၵုမ် (6) လိူၼ် ပွၵ်ႈၵမ်း (1) ပီႊ 2019

ၶေႃႈပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး ၵဵဝ်ႇလူၺ်ႈလွင်ႈ ပၢင်ၵုမ် (6) လိူၼ် ပွၵ်ႈၵမ်း (1) ပီႊ 2019

['လိၵ်ႈပိုၼ်ၽၢဝ်ႇ', 'ၶေႃႈပိုၼ်ၽၢဝ်ႇ RCSS']

2019-07-22T15:40:16

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%95%e1%80%9c%e1%80%bd%e1%80%84%e1%80%ba%e1%82%88-tnla-%e1%81%b5%e1%80%b5%e1%80%95%e1%80%ba%e1%80%b8%e1%80%9e%e1%80%ad%e1%80%af%e1%81%b5/

သိုၵ်းပလွင်ႈ TNLA ၵဵပ်းသိုၵ်းဢမ်ႇလႆႈ လႄႈ ဢဝ်ယႃႈမိူဝ်ႇ လဵင်ႉၵူၼ်းမိူင်း ၵေႃႉၼိုင်ႈတၢႆ

ၼႂ်းလိူၼ် July 2019 ၼႆႉ သိုၵ်းပလွင်ႈ TNLA ၵဵပ်းသိုၵ်းမႂ်ႇ တီႈဝၢၼ်ႈၺွင်ႇသွႆႈ ဢိူင်ႇပၢင်ၶႅမ် ၼႂ်းၸႄႈဝဵင်း ၼမ်ႉတူႈသေ ၵဵပ်းသိုၵ်း ဢမ်ႇလႆႈမိူၼ်ၼင်ႇ ၵၢင်ၸႂ်ၶႂ်ႈပဵၼ် လႄႈ ဢဝ်ယႃႈမိူဝ်ႇလဵင်ႉ ၵူၼ်းမိူင်းၵေႃႉၼိုင်ႈ လႆႈတၢႆ ၼႆယဝ်ႉ။ ၵဵဝ်ႇၵပ်းလွင်ႈၼႆႉသေ ၵူၼ်းၼႂ်းပိုၼ်ႉတီႈ ၵေႃႉၼိုင်ႈ လၢတ်ႈၼႄဝႃႈ ၸုမ်းသိုၵ်းပလွင်ႈ TNLA ၶဝ်ႈမႃးၼႂ်းမူႇဝၢၼ်ႈသေ တွင်ႈထၢမ်မႄႈပႃႈ ၵေႃႉၼိုင်ႈ ၸိုဝ်ႈႁွင်ႉဝႃႈ ပႃႈလွႆ ဢႃႇယု 62 ပီႊ ၊ သိုၵ်းပလွင်ႈ TNLA ထၢမ်ပႃႈလွႆဝႃႈ ပႃႈလွႆမီးလုၵ်ႈ လၢႆၵေႃႉ မိူဝ်ႈလဵဝ်ၶဝ်သမ်ႉ မီးဝႆႉတီႈလႂ် ၊ ပႃႈလွႆၵေႃႈ ယွၼ်ႉၵူဝ်ၵေႃႈ ပိူင်ၼိုင်ႈလႄႈ လႆႈမွၵ်ႇလၢတ်ႈၵႂႃႇသိုဝ်ႈသိုဝ်ႈဝႃႈ မီးသီႇၵေႃႉ လုၵ်ႈၸၢႆးသၢမ်ၵေႃႉ လုၵ်ႈယိင်းၼိုင်ႈၵေႃႉ မိူဝ်ႈလဵဝ်ၶဝ်ႁဵတ်းၵၢၼ်ယူႇ ၼႂ်းမိူင်းၶႄႇ ၼႆယဝ်ႉ။ လုၵ်ႈၸၢႆးပႃႈလွႆ ဢမ်ႇမီးဝႆႉတီႈႁိူၼ်း လႄႈ သိုၵ်းပလွင်ႈ TNLA ၵေႃႈ ဢမ်ႇၸၢင်ႈႁဵတ်းႁိုဝ် ႁွင်ႉဢဝ်ၵႂႃႇႁဵတ်း သိုၵ်းၶဝ် ၊ ၶိုၼ်းတဵၵ်းတဵင် ဢထမ်ႇမ ယွၼ်းငိုၼ်းပႃႈလွႆ 5 သႅၼ်ပျႃး ပႃႈလွႆၵေႃႈဝႃႈ ဢမ်ႇမီးၶႃႈ ၊ သိုၵ်းပလွင်ႈ ၶိုၼ်းသိုပ်ႇလၢတ်ႈတီႈ ပႃႈလွႆႈဝႃႈ တေၵိၼ် မၢၵ်ႇၵွင်ႈႁႃႉ ယႃႈမိူဝ်ႇၼႆသေ သိုၵ်းပလွင်ႈ TNLA ဢဝ်ၼမ်ႉယႃႈမိူဝ်ႇ သႂ်ႇၵွၵ်းမႃး ၸူးပႃႈလွႆ ထၢင်ႇဝႃႈပႃႈလွႆ ဢမ်ႇႁတ်းၵိၼ် ၊ ပႃႈလွႆၵေႃႈ ၸၵ်ႉဢဝ်ၵွၵ်း ယႃႈမိူဝ်ႇ ဢိုၵ်ႉၵိၼ်ၵမ်းလဵဝ်သေ လႆႈတၢႆၵႂႃႇ ၽၢႆႇၼႃႈ သိုၵ်းပလွင်ႈ TNLA ၼႆယဝ်ႉ။ မိူဝ်ႈဝၼ်းထီႉ 5 June 2019 ၼၼ်ႉၵေႃႈ သိုၵ်းပလွင်ႈ TNLA တဵၵ်းတဵင်ပေႃႈမႄႈၵူၼ်းမိူင်း ဝၢၼ်ႈႁူၺ်ႈ ဢိူင်ႇဝၢၼ်ႈပိုၼ်ႉ ႁႂ်ႈႁႃၽၵ်းယိူဝ်ႈၼင်းၶဵဝ်သေယဝ်ႉ သူင်ႇထိုင်တပ်ႉ TNLA တီႈဝၢၼ်ႈၶိုမ်းၵဝ်ႇ ဢိူင်ႇၶိုမ်းမႂ်ႇ ဝဵင်းမိူင်းငေႃႉ ၸႄႈတွၼ်ႈ ၵျွၵ်ႉမႄး ၸိုင်ႈတႆးပွတ်းႁွင်ႇ မိူၼ်ၵၼ်။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-20T15:12:36

https://taifreedom.com/%e1%82%81%e1%80%b0%e1%80%9d%e1%80%ba%e1%81%bc%e1%80%95%e1%80%ba%e1%82%89%e1%80%99%e1%80%af%e1%81%bc%e1%80%ba%e1%81%b8%e1%80%9d%e1%80%ba%e1%82%88-%e1%80%9b%e1%80%b0%e1%80%9d%e1%80%ba%e1%82%87%e1%80%99/

ႁူဝ်ၼပ်ႉမုၼ်ၸဝ်ႈ ရူဝ်ႇမၼ်ႇၵႅတ်ႉတလိတ်ႉ မိူင်းမၢၼ်ႈ ၼမ်လိူဝ်သေပိူၼ်ႈ ၼႂ်းလုမ်ႈၾႃႉ

ႁွင်ႈၵၢၼ်ၽၢႆႇၶူၼ်ႉၶႂႃႉ ၵဵဝ်ႇၵပ်းလွင်ႈသႃႇသၼႃႇ ၸၼ်ႉၸွမ် Georgetown ဢၼ်မီး တီႈမိူင်းဢမေႇရီႇၵၢၼ်ႇ ပိုၼ်ၽၢဝ်ႇဝႃႈ ၼႂ်းလုမ်ႈၾႃႉၼႆႉ ၽူႈၶဝ်ႈသႃႇသၼႃႇ ၶရိတ်ႉ ရူဝ်ႇမၼ်ႇၵႅတ်ႉတလိတ်ႉ ႁူဝ်ၼပ်ႉမုၼ်ၸဝ်ႈ ၼမ်လိူဝ် သေပိူၼ်ႈ ၼႂ်းလုမ်ႈၾႃႉ ပဵၼ်မိူင်းမၢၼ်ႈ ၼႆယဝ်ႉ။ ၼႂ်းလိၵ်ႈပိုၼ်ၽၢဝ်ႇၼၼ်ႉ လၢတ်ႈဝႆႉဝႃႈ မိူင်းမၢၼ်ႈၼႆႉ ႁူဝ်ၼပ်ႉၵူၼ်းၶဝ်ႈ သႃႇသၼႃႇ ၵႅတ်ႉတလိတ်ႉ မီး 7 သႅၼ်ပၢႆသေ ပေႃးတူၺ်းၼႂ်း ႁူဝ်ၼပ်ႉၵူၼ်းမိူင်း ၼၼ်ႉ မီးၼိုင်ႈပိူဝ်းသဵၼ်း(1%)ၵူၺ်း ဝႃႈၼႆ ၊ ၵူၺ်းၵႃႈ တီႈဝတ်ႉ ၵႅတ်ႉတလိတ်ႉ ၼႂ်းပီႊဢၼ်ပူၼ်ႉမႃးၼၼ်ႉ မီးရႁၢၼ်းမႂ်ႇ ဢၼ်တၢင်ႇပၼ် ၵုင်ႇသိၵ်ႈၶႃႇ 83 ပႃး ၊ တီႈမိူင်းပႄႇၵျီႇယၼ်ႇတႄႉ ရႁၢၼ်းမႂ်ႇ မီး 19 ပႃးၵူၺ်း ၼႆယဝ်ႉ။ ႁူဝ်ၼပ်ႉမုၼ်ၸဝ်ႈ ရူဝ်ႇမၼ်ႇၵႅတ်ႉတလိတ်ႉ ၼမ်လိူဝ်သေပိူၼ်ႈၼႆႉ ပေႃးမိူင်းမၢၼ်ႈယဝ်ႉ မိူင်းထႆး ပဵၼ်ထီႉသွင် ၊ မိူင်းတူဝ်ႇၵူဝ်ႇ ပဵၼ်ထီႉသၢမ်သေ ၽၢႆႇလင်ၶဝ်သမ်ႉ ပဵၼ်မိူင်း ဝႅတ်ႉၼၢမ်း လႄႈ ပင်းၵလႃးတဵတ်ႉ ဝႃႈၼႆ ၊ မုၼ်ၸဝ်ႈ ရူဝ်ႇမၼ်ႇ ၵႅတ်ႉတလိတ်ႉ ၼမ်လိူဝ်သေပိူၼ်ႈ ႁႃႈမိူင်းၼႆႉ 4 မိူင်း ပဵၼ်မိူင်း ဢၼ်မီးၼႂ်းၵုၼ် ဢေးသျႃး ၼႆယဝ်ႉ။ ၼႂ်းၵုၼ် ဢေးသျႃးၼႆႉ ၽူႈၶဝ်ႈသႃႇသၼႃႇ ၵႅတ်ႉတလိတ်ႉ မီး 3 ပိူဝ်းသဵၼ်း(3%)ၵူၺ်း သေတႃႉ မိူင်းဢၼ်မီးၼႂ်းၵုၼ် ဢေးသျႃး 48 မိူင်းၼၼ်ႉ ၽလိပ်ႉပိၼ်းသ် လႄႈ တီႇမေႃးပွတ်းဢွၵ်ႇ သွင်မိူင်းၵူၺ်း ပဵၼ်ၽူႈၶဝ်ႈ သႃႇသၼႃႇ ၶရိတ်ႉ လူဝ်ႇမၼ်ႇ ၵႅတ်ႉတလိတ်ႉ ၼမ်ႉလိူဝ်သေပိူၼ်ႈ ဝႃႈၼႆ။ မုၼ်ၸဝ်ႈ ၵႃႇတီႇၼႄႇ လူးဝိတ်ႉ ဢၼ်တူဝ်ၼီႇယူဝ်ႇ ဝဵင်းမၼီႇလႃႇ လၢတ်ႈဝႃႈ ၶၢဝ်းတၢင်းၼႃႈ သႃႇသၼႃႇ လူဝ်ႇ မၼ်ႇၵႅတ်ႉတလိတ်ႉ ၼႆႉ မီးၼႂ်းၵုၼ်ဢေးသျႃး ဝႃႈၼႆ ၊ ၼွၵ်ႈလိူဝ်သေၼၼ်ႉ တီႈမိူင်း ဢိၼ်းတီးယႃး လႄႈ မိူင်းၵဝ်းလီၸၢၼ်းၼႆႉ ၽူႈၶဝ်ႈၽႃႇသႃႇ ၵႅတ်ႉတလိတ်ႉ ဢမ်ႇမီးၼမ်သေတႃႉ ပဵၼ်မိူင်းဢၼ်သူင်ႇ ၽူႈပိုၼ်ၽႄႈ ၽႃႇသႃႇ ၼမ်သေပိူၼ်ႈ ၼႆယဝ်ႉ။ ၶေႃႈမုၼ်း – RFA တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ', 'ၶၢဝ်ႇၼွၵ်ႈမိူင်း']

2019-07-20T14:30:08

https://taifreedom.com/%e1%80%90%e1%81%a2%e1%80%84%e1%80%ba%e1%80%b8%e1%82%81%e1%81%b5%e1%80%ba%e1%82%89-%e1%80%99%e1%80%b1%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%80%9e%e1%80%ad%e1%80%af%e1%81%b5%e1%80%ba/

တၢင်းႁၵ်ႉ မေးၵူၼ်းသိုၵ်း

ၼၢင်းယိင်း ၼၢင်းယိင်း ႁူဝ်ၸႂ်ဢွၼ်ႇၼၢင်းယိင်းၼႆႉ ၵေႃႉလႂ်ၵေႃႈတိုၼ်းၶႂ်ႈလႆႈ လွင်ႈဢုၼ်ႇၸႂ် တီႈၵေႃႉႁၵ်ႉ သင်လႆႈ တႄႇၼႃႈႁိူၼ်းယဝ်ႉၼၼ်ႉ ယိုင်ႈၶႅၼ်းဝူၼ်ႉဝႃႈ တၢင်းၸႂ်ယႂ်ၼၼ်ႉ ပဵၼ်ၸဝ်ႈၽူဝ် ၽၢၼ်ႁိုဝ်မီးၵေႃႈ ၶႂ်ႈယူႇၸမ်ၵၼ်သေ ပူၵ်းပွင်ၼႃႈႁိူၼ်း ၸွႆႈၵၼ်လုမ်းလႃးလုၵ်ႈဢွၼ်ႇ တေႃႇၶဝ်ပေႃးပေႉတူဝ် ၼႆသေတႃႉ ဢမ်ႇၸႂ်ႈဝႃႈ ၼႂ်းၵမ်ႇၽႃႇလူင်ၼႆႉ မီးႁဝ်းပေႃႈမႄႈလုၵ်ႈ ပူႇဢွၵ်ႇၵူၺ်း ၊ ၵွပ်ႈဝႃႈတူင်ႇဝူင်းၵူၼ်းၵေႃႈ ႁဝ်းတေလႆႈၶဝ်ႈ ၵၢၼ်ႁႃလဵင်ႉတွင်ႉႁဝ်းတေလႆႈႁဵတ်း ဢၼ်လမ်ႇ လွင်ႈသုတ်းၼႆႉ “ပုၼ်ႈၽွၼ်း” ၵူၼ်းၵူႈၵေႃႉ ၵိူတ်ႇ ဢွၵ်ႇတွင်ႉမႄႈမႃး တိုၼ်းမီးၼႃႈၵၢၼ် ပုၼ်ႈၽွၼ်း တဵင်ႇဝႆႉၼိူဝ်ႁူဝ်မႃႇၵူႈၵေႃႉ ၊ ၵိူတ်ႇၼႂ်းၽႅၼ်ႇလိၼ်လႂ် ပဵၼ်ၸိူဝ်ႉၶိူဝ်းသင်ၵေႃႈ ၵႃႈတေလႆႈႁပ်ႉပုၼ်ႈၽွၼ်း တႃႇတေတွပ်ႇတႅၼ်း သၢႆႈၼီႈၸူးတႃႇၽႅၼ်ႇလိၼ် ၊ ၸိူဝ်ႉၶိူဝ်း၊ သၢႆလိူတ်ႈၽႂ်မၼ်း။ ၵုင်ႇမုၼ်ၸိူဝ်ႉၶိူဝ်းဝၢၼ်ႈမိူင်းၸိူဝ်ႉၸၢတ်ႈႁဝ်းၼႆႉယႂ်ႇတႄႉတႄႉၵူႈၵေႃႉတေလႆႈၸွႆႈၵၼ်သၢႆၶိုၼ်းၸိူင်ႉၼင်ႇၵႂၢမ်းပူႇမွၼ်ႇ ၼၢႆးယႃႈႁဝ်းမီးဝႆႉ “ပီႈႁၢမ်ငဝ်ႈၼွင်ႉႁၢမ်ပၢႆ ၊ ၼူၵ်ႉၸွၵ်ႇပေႉၶႃးၵေႃႈဢဝ်ၶႃး ၸၢင်ႉငႃးပေႉတုမ်ၵေႃႈ ဢဝ်တုမ် ၊ ပီႈႁူႉ1 ၼွင်ႉႁူႉသွင် ၸွႆႈၵၼ်ပွင်ၸိူဝ်ႉၶိူဝ်း ၼႆၼၼ်ႉ ႁဝ်းလုၵ်ႈလၢၼ်တႆး ၼိူဝ်ႉလိူတ်ႈၸိူဝ်ႉ ၶိူဝ်းတႆး ႁူႉၵႃႈတေလႆႈ ဢွၼ်ၵၼ် ပူၵ်းပွင်ၸိူဝ်ႉၸၢတ်ႈ ဝၢၼ်ႈမိူင်း ၵႅတ်ႇၶႄႁေႉၵင်ႈၽေး ဢၼ်တေမႃးယႃႉ ၵဝ်းၼႂ်း ၸိူဝ်ႉၶိူဝ်းၽႅၼ်ႇလိၼ်တႆးႁဝ်းၼႆႉ ၵူႈၵေႃႉ ဢမ်ႇဝႃႈယိင်း ဢမ်ႇဝႃႈၸၢႆး။ ပီႈ……..ဝၼ်းၼၼ်ႉၼႃႈႁိူၼ်းႁႃး တိုၵ်ႉၸင်ႇႁႃတေႇ ပႆႇတၼ်းႁိုင် ပီႈတင်းၼွင်ႉႁၵ်ႉၵၼ်ယင်းပႆႇပိူင်ႈ ၵူၺ်း ၵႃႈ ၵွပ်ႈၸႂ်ႁၵ်ႉၸိူဝ်ႉၶိူဝ်း ဝၢၼ်ႈမိူင်း ပီႈယႂ်ႇႁႅင်းၼႃႇလႄႈ ႁႃးသွင်လႆႈယၢၼ်ၵၼ် ယူႇၵေႃႉတီႈသေတႃႉ ၶၢဝ်းယၢမ်းႁိုင်ၵေႃႈယႃႇ ၼွင်ႉဢမ်ႇလိုမ်း ၼွင်ႉဢမ်ႇၸႂ်လမ်သင်တေႃႇပီႈ ဢမ်ႇၼေးယွၼ်ႉၵၢၼ် ဝၢၼ်ႈမိူင်း သင်ၼွင်ႉပွင်ႇၸႂ်ၼွင်ႉၵေႃႈမီးပုၼ်ႈၽွၼ်း ၼင်ႇၵဝ်ႇလူးတႃႇၸိူဝ်ႉ ၶိူဝ်းႁဝ်း။ ၼွင်ႉဢမ်ႇၸၢင်ႈၵႂႃႇ ဢဝ်တူဝ်တုၵ်ႉယၢပ်ႇ ႁၢပ်ႇၵၢၼ်ပဵၼ်သိုၵ်း ၸိူင်ႉၼင်ႇပီႈသေတႃႉ တေယူႇတီႈႁိူၼ်းသေ ႁဵတ်းၵၢၼ်ၸိူဝ်ႉၶိူဝ်း ပူၵ်းပွင်ဝၢၼ်ႈမိူင်းႁဝ်း ႁႂ်ႈၶိုၼ်ႈယႂ်ႇႁိူဝ်ႈႁိူင်း ၸွႆႈပူၵ်းပွင်ၼမ်ႉၵတ်ႉ လုၵ်ႈဢွၼ်ႇႁုၼ်ႈမႂ်ႇ ႁႂ်ႈၶဝ်မေႃႁၵ်ႉၸိူဝ်ႉၸၢတ်ႈ ႁႂ်ႈၶဝ်မေႃႁူႉပုၼ်ႈၽွၼ်း ႁႂ်ႈၶဝ်မေႃႁူႉဝႃႈ ဢမ်ႇၸႂ်ႈတႆးႁဝ်းၵူၺ်း ဢၼ်လႆႈ ႁဵတ်းသိုၵ်း တေႃႈၼင်ႇမိူင်းဢၼ်ပိူၼ်ႈ လွတ်ႈလႅဝ်းၵွၼ်းၶေႃ ဝၢၼ်ႈမိူင်းပိူၼ်ႈ ၶိုၼ်ႈယႂ်ႇယဝ်ႉၼၼ်ႉ ပိူၼ်ႈယင်းၵဵပ်းသိုၵ်းယူႇ ပိူၼ်ႈယင်းလႆႈႁဵတ်းၵၢၼ် ၸိူဝ်ႉၸၢတ်ႈယူႇ ပိူၼ်ႈၵႅတ်ႇၶႄ ႁေႉၵင်ႈ ၽေးၶဵၼ်ပၼ် ဝၢၼ်ႈမိူင်းပိူၼ်ႈ။ ဢမ်ႇမႆႈၸႂ်သူပီႈႁႃႉ ၼႆတႄႉ ႁိုဝ်တေၸႂ်ႈ မၢင်ပွၵ်ႈၼွၼ်းပေႃးဢမ်ႇလပ်း ယိုင်ႈႁၼ် ၶၢဝ်ႇမီးပၢင်တိုၵ်း ပဵၼ်တီႈပီႈယူႇႁႃႉ ဢမ်ႇၸႂ်ႈၵေႃႈတို ၼ်းမႆႈၸႂ်ၼႅတ်ႈလၢႆႈမွၵ်ႇမေႃႈၼမ်ႉ တိူင်ႇၵၢဝ်ႇယွၼ်းသူး ႁႂ်ႈပီႈလွတ်ႈၽေးၶဵၼ် လွတ်ႈၽေးၼႆ တႃႇသေႇယဝ်ႉ။ ဢမ်ႇမီးပၢင်တိုၵ်းၵေႃႈ မႆႈၸႂ်ဝႃႈ ပီႈတေယူႇသဝ်းၸိူင်ႉႁိုဝ် တေၵိၼ်ၸိူင်ႉႁိူဝ် လႆႈၵိၼ်ဢိမ်ႇၵိၼ်ဝၢၼ်ယူႇႁႃႉ ယူဝ်ပီႈလႆႈ ၼွၼ်းၼိူဝ်လိၼ် ၵိၼ်ၼိူဝ်တွင် လႆႈၵွတ်ႇၵွင်ႈပႂ်ႉယၢမ်းတၢၵ်ႇလႅတ်ႇ ၊ ယမ်းၾူၼ်ယူႇႁိုဝ်ၼေႃ။ ပဵၼ်ၼၼ်သေတႃႉ ၸႂ်ဢၼ်ဝႃႈ ႁႂ်ႈပီႈပွႆႇပႅတ်ႈၼႃႈၵၢၼ် ပုၼ်ႈၽွၼ်းသေ ၵွင်လင်ပႅတ်ႈမုၵ်ႉၸုမ်း ၵွင်လင် ပႅတ်ႈၸိူဝ်ႉၶိူဝ်းၼၼ်ႉတႄႉ ၼႂ်းၸႂ်ၼႆႉ တိုၼ်းဢမ်ႇတွၼ်ႉဝူၼ်ႉမႃး ၶွႆပိူၼ်ႈလႆႈယူႇ ပဵၼ်ႁိူၼ်းမူၼ်းၼႆသေတႃႉ ၵၢင်ၸႂ်ၼွင်ႉ ၵေႃႉပဵၼ်မေးၵူၼ်းသိုၵ်းၼႆႉ တေဝႆႉသႅတ်ႇၸႃႇ မၼ်ႈၵိုမ်းတေႃႇပီႈယွၼ်ႉ ယိူင်းဢၢၼ်းပီႈလႄႈ ၼွင်ႉမီးတီႈလဵဝ် ယိူင်းမၢႆပဵၼ်ဢၼ်လဵဝ် ႁႂ်ႈမိူင်းႁဝ်း လွတ်ႈလႅဝ်းၵတ်းယဵၼ် တႃႇႁႂ်ႈလုၵ်ႈလၢၼ်ႁဝ်း လႆႈယူႇလီၵိၼ်လီ မီးသုၼ်ႇလႆႈသုၼ်ပဵၼ် မီးသုၼ်ႇပူၵ်းပွင် ၸိူဝ်ႉၸၢတ်ႈ ၊ ဝၢၼ်ႈမိူင်း ၊ လိၵ်ႈလၢႆး ၊ ၾိင်ႈထုင်း ႁဝ်းလႆႈတဵမ်တီႈ ၼၼ်ႉၼင်ႇၵၼ်လႄႈ ၸႂ်ထိုင်ၵေႃႈ တေယိူၼ်ႉဢဝ် တေၶတ်းၸႂ်ပဵၼ်ၵေႃႉယိင်း ၵတ်ႉၶႅၼ်ႇ ၸုၵ်းမၼ်ႈၼိူဝ် သဵၼ်ႈတၢင်းႁၵ်ႉႁႃး တိုၼ်းဢမ်ႇပိူင်ႈဢမ်ႇၸၢင်။ ၶေႃႈၵႂၢမ်းဢၼ်ပီႈၵႆႉၵႆႉ သင်ႇလၢတ်ႈမႃးတႃႇ “ပီႈႁူႉဝႃႈ ၼႃႈႁိူၼ်းႁဝ်းလႆႈသႃႇ ၵူၺ်းၼႃႇ ပီႈတေၵွတ်ႇၵႆႇ ထွမ်ႇသဵင်ပေႃႈမႄႈ ၵူၼ်းမိူင်းႁဝ်းႁွင်ႉႁႆႈ တိုၼ်ႇၵူဝ်ယွၼ်ႉ ၶဵၼ်မႃးတဵၵ်းတဵင်ပေႉၵိၼ် လူလၢႆဢမ်ႇလႆႈယဝ်ႉ ပဵၼ်ပုၼ်ႈၽွၼ်းပီႈ တေလႆႈၵႂႃႇႁၢပ်ႇၵၢၼ် ႁေႉၵင်ႈဝၢၼ်ႈမိူင်း ပဵၼ်ပုၼ်ႈၽွၼ်းၼွင်ႉယူႇ ထိင်းၶိူဝ်း ပဵၼ်ပုၼ်ႈ ၽွၼ်းႁႃးၼင်ႇၵၼ် ၸႂ်လဵၵ်ႉၵေႃႈယိူၼ်ႉဢဝ် ၽွင်းပီႈထိင်းမိူင်း ၼွင်ႉတေ ထိင်းၶိူဝ်းႁဝ်းၵႂႃႇ ၸိူဝ်ႉၸၢတ်ႈ ဝၢၼ်ႈမိူင်းႁဝ်း တေၶိုၼ်ႈယႂ်ႇ တေတူၵ်းတႅမ်ႇ မၢၵ်ႈမီးႁိုဝ်ၵွတ်းၽၢၼ် လွတ်ႈလႅဝ်းႁိုဝ် ၶၢမ်ႇယူႇတႂ်ႈ ဢႃႇၼႃႇၽူႈၶႂၢၵ်ႈမိူင်း တေပဵၼ်ၸိူင်ႉႁိုဝ်ၵေႃႈ ယူႇတီႈလွင်ႈႁဵတ်းသၢင်ႈ ၵူၼ်းဢၼ်ယူႇၼိူဝ်ၽႅၼ်ႇလိၼ်ၼၼ်ႉႁဵတ်းသၢင်ႈမၼ်း ဢမ်ႇလႆႈယူႇတီႈၵၢမ်ႇၸႃႇတႃႇ ဝၢၼ်းမိူင်းသင် ပွင်ႇၸႂ်လႄႈၼႃႈ။ ၼွင်ႉပွင်ႇၸႂ်လႄႈ ႁဵတ်းသၢင်ႈၸွမ်းယူႇ ၵွပ်ႈတႃႇႁဝ်းတေမီး ၽႅၼ်ႇလိၼ်ဝၢၼ်ႈမိူင်းယူႇသဝ်းတေႃႇႁၢၼ်ႉၼႆႉ ပူႇၼွၼ်ႇၼၢႆးယႃႈႁဝ်း ဢဝ်ၼိူဝ်ႉလိူတ်ႈသၢႆၸႂ်ၵႅတ်ႇၶႄႁေႉၵင်ႈဝႆႉမႃး ၶၢမ်ႇတုၵ်ႉၶၢမ်ႇယၢပ်ႇသေ ထိင်းသိမ်းမႃးဝႆႉပၼ် ႁဝ်းၸိူဝ်းပဵၼ်လုၵ်ႈလၢၼ်ၶဝ် ၶေႃႈယိူင်းဢၢၼ်းလႄႈ တၢင်းမုင်ႈမွင်းၶွင်ၶဝ်တႄႉ ယႃႇႁႂ်ႈလုၵ်ႈလၢၼ်ၶဝ် ယႃႇႁႂ်ႈၸိူဝ်းႁဝ်း ႁၵ်းလင်တေႃႇ ၽႅၼ်ႇလိၼ်ဝၢၼ်ႈမိူင်း ႁဝ်းၼႆႉၵူၺ်းၼႆၵေႃႈပွင်ႇၸႂ်လႄႈ တေသိုပ်ႇသပ်းလႅင်းၼေ ၼွင်ႉယိင်းၼွင်ႉၸၢႆး ၼေႃႇတႅၼ်းၶိူဝ်း ႁဝ်းၵႂႃႇယူႇ။ ပီႈ…….တႃႇသူတေ လွတ်ႈၽေး ႁဵတ်းၵၢၼ်ၵေႃႉသိုၵ်း ႁၢပ်ႇၵၢၼ်ၸိူဝ်ႉၸၢတ်ႈႁဝ်းၵႂႃႇၼၼ်ႉ ႁဝ်းယူႇတီႈႁိူၼ်း သေ ယွၼ်းသူးႁႂ်ႈ ၸဝ်ႈဝၢၼ်ႈၸဝ်ႈမိူင်းႁဝ်း ၸွမ်းၵုမ်ႉ ၸွမ်းလုမ်းလႃး ၵႅတ်ႇၶေပၼ်ႁႂ်ႈ သူလွတ်ႈ လွတ်ႈၶဵၼ် လွတ်ႈတၢင်းပဵၼ် ႁႂ်ႈသူႁဵတ်းၵၢၼ် ထိုင်တီႈယိူင်းဢၢၼ်း ႁႂ်ႈဝၢၼ်ႈမိူင်းႁဝ်းၸဵဝ်း ၵတ်းယဵၼ်လွတ်ႈလႅဝ်း ဝၢႆးမိူင်းႁဝ်းလီမႃးၶိုၼ်းၸိုင် ႁႂ်ႈပီႈလႄႈၼွင်ႉ လႆႈၶိုၼ်းယူႇႁူမ်ႈၵၼ်သေ ၵူၺ်း ၵႃႈမိူဝ်ႈလဵဝ်တႄႉ ၸွမ်းၼင်ႇပုၼ်ႈၽွၼ်းႁႃး ၼႃႈၵၢၼ်ႁႃးမီးၼၼ်ႉ ၶတ်းၸႂ်ႁဵတ်းႁႂ်ႈထိုင်တီႈၵွၼ်ႇ။ ၵႂၢမ်းၵူၼ်းယႃႉၵူၼ်းၵဝ်း မီးမႃးၸိူင်ႉႁိုဝ်ၵေႃႈယဝ်ႉ ႁႃးယႃႇပေသူၼ်ၸႂ် တၢင်းႁၵ်ႉၼႃႈႁိူၼ်းဝႆႉထိသွင် ပွင်ၵၢၼ်ဝၢၼ်ႈမိူင်း ဝႆႉထိၼိုင်ႈ ယွၼ်ႉၽၢတ်ႇၵၼ်ၵႆ ၼႂ်းၼႃႈႁိူၼ်းႁႃး ပႆႇမီးလုၵ်ႈလၢင်းပႆႇမီး ၼေႃႇ တႅၼ်းၶိူဝ်းလႄႈ သင်ႁိမ်းပီႈယူႇသဝ်းၼၼ်ႉ မီးၵေႃႉယိင်းလီတႄႉ ပဵၼ်မႄႈၸဝ်ႈႁိူၼ်း မေႃပွင်ႇၸႂ် လွင်ႈၼႃႈႁိူၼ်းႁဝ်း ပုၼ်ႈၽွၼ်းႁဝ်းႁၵ်ႉပီႈ ၊ ယွမ်းႁၢပ်ႇၼႃႈႁိူၼ်းႁဝ်းလႆႈယူႇ ၸိုင်ၼွင်ႉ ဝၢင်းၶႂၢင်ႉပၼ် ႁႂ်ႈပီႈတေႇၼႃႈႁိူၼ်း မီးလုၵ်ႈလၢင်း ႁူမ်ႈၵၼ်လႆႈယူႇ ၼွင်ႉယွမ်းႁပ်ႉမၼ်းလႆႈယူႇ ယႃႇသွၼ်ႇဝႃႈ ၽိတ်းသိၼ် ယွၼ်ႉဝၢင်းၶႂၢင်ႉပၼ်။ ၼွင်ႉပၼ်ၶႂၢင်ႉ ၸိူင်ႉၼႆဢမ်ႇၸႂ်ႈဝႃႈ ၼွင်ႉဢၢၼ်းၵဝ်းၵေႃႉမႂ်ႇ ဢမ်ႇၸႂ်ႈဝႃႈ ဝႃႈၶိတ်ႈ ၵွပ်ႈပဵၼ်တႃႇၽႄႈၸိူဝ်ႉၶိူဝ်းႁဝ်း ထႅင်ႈၵူၺ်းၼႃႇ ပီႈႁၵ်ႉၼွင်ႉလိူဝ်မၼ်းႁႃႉ ႁၵ်ႉလိူဝ်ၼွင်ႉၵေႃႈ ဢမ်ႇပဵၼ်သင် သွၼ်ႇႁႂ်ႈၼႂ်းၼႃႈႁိူၼ်းႁဝ်း မီးၼေႃႇတႅၼ်းၶိူဝ်းမႃးၵူၺ်း ၼွင်ႉႁၢၼ်ႉၸႂ်ယဝ်ႉၵၢင်ၸႂ် ၼွင်ႉၵေႃႉပဵၼ်မေးပီႈ ၵူၼ်းသိုၵ်းတႄႉ မီးတႃႇၸိူဝ်ႉၶိူဝ်း ဝၢၼ်ႈမိူင်းႁဝ်း တေဢမ်ႇႁၢႆ ႁႂ်ႈၸိူဝ်ႉၸၢတ်ႈ ႁဝ်း ၶိုၼ်ႈယႂ်ႇၵႂႃႇ မိူဝ်းၼႃႈၼၼ်ႉလႄႈ ၼင်ႇႁဵတ်းပဵၼ်လႆႈ တေၸွႆႈၸွမ်းၽၢႆႇလင်ပီႈဢေႃႈ။ ပၢႆၵမ်-ႁွမ်သႂ်ဝၼ်းတႆးလွတ်ႈလႅဝ်း

['ပွင်ႈၵႂၢမ်း', 'ၵူႈလွင်ႈလွင်ႈ']

2019-07-20T13:49:41

https://taifreedom.com/%e1%80%90%e1%80%ad%e1%80%af%e1%81%b5%e1%80%ba%e1%82%89%e1%80%9e%e1%80%ad%e1%80%af%e1%80%95%e1%80%ba%e1%82%87%e1%80%99%e1%80%ae%e1%80%b8%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af/

တိုၵ်ႉသိုပ်ႇမီးပၢင်တိုၵ်းႁၢဝ်ႈႁႅင်း တီႈမိူင်းရၶႅင်ႇ ပွတ်းႁွင်ႇ

တပ်ႉမတေႃႇမၢၼ်ႈ လႄႈ တပ်ႉသိုၵ်းရၶႅင်ႇ (AA) တိုၵ်ႉသိုပ်ႇမီးပၢင်တိုၵ်းၵၼ်ႁၢဝ်ႈႁႅင်းယူႇ တီႈၸႄႈဝဵင်း ပူးတီးတွင်ႇ ၊ ပုင်ႇၼႃးၵျႃၼ်း၊ မျွၵ်ႉဢူး၊ ဢၢမ်း မိူင်းရၶႅင်ႇပွတ်းႁွင်ႇ ၸိူဝ်းၼႆႉ ဝႃႈၼႆ။ ၶၢႆႇသုၶ ၽူႈဢဝ်ႈပုၼ်ႈၽွၼ်းၽၢႆႇပွင်ႇၶၢဝ်ႇ AA လၢတ်ႈဝႃႈ မိူဝ်ႈလိူၼ်ၵျူႇလၢႆႇ ဝၼ်းထီႉ 17 ၼၼ်ႉလႆႈ ပဵၼ်ပၢင်တိုၵ်းၵၼ် ႁၢဝ်ႈႁႅင်းၸွမ်းတူၼ်းလွႆ ႁိမ်းဝၢၼ်ႈၵၢၼ်ႇပိၼ်ႇ ၸႄႈဝဵင်းပူးတီးတွင်ႇသေ တင်းသွင်ၽၢႆႇ မီးလွင်ႈဝၢတ်ႇၸဵပ်း လူႉတၢႆယူႇၼႆယဝ်ႉ။ ၶၢႆႇသုၶ လႆႈလၢတ်ႈၸုမ်းၶၢဝ်ႇ ဢေႇရႃႇဝတီႇဝႃႈ “ပၢင်တိုၵ်းၼႆႉပဵၼ်တီႈၸွမ်းတူၼ်းလွႆး ႁိမ်းဝၢၼ်ႈၵၢၼ်ႇပိၼ်ႇ ဢေႃႈ ၊ ႁႅင်းသိုၵ်းတပ်ႉမတေႃႇမၢၼ်ႈ မွၵ်ႈ 150 ၼႆႉ ၶဝ်ႈမႃးလေႃႇတိုၵ်း တီႈဢၼ်ႁဝ်းၶႃႈမီးယူႇလႄႈ ဢၼ်ပဵၼ်ၸုမ်း ၵူဝ်ႇမၢၼ်ႇတူဝ်ႇ ႁဝ်းၶႃႈၵေႃႈ လႆႈၶဝ်ႈလေႃႇ ၼႂ်းၵႄႈၵၢင်မၼ်းပႅတ်ႈၶႃႈဢေႃႈ ၊ ပၢင်တိုၵ်းၼႆႉ ၶႂ်ႈႁၢဝ်ႈႁႅင်းဝႆႉဢေႃႈ ၊ တႄႇၸဵမ်မိူဝ်ႈဝၢႆးဝၼ်း 2:00 မွင်း တေႃႇထိုင်ၵၢင်ၶမ်ႈ 9:00 မွင်းၼႆႉတႄႉ မင်ၵၼ်ယူႇတိၵ်းတိၵ်းၶႃႈယဝ်ႈ” ဝႃႈၼႆ။ ၶၢႆႇသုၶ ဝႃႈ ပၢင်တိုၵ်းဢၼ်ပဵၼ်တီႈ ၼႂ်းၸႄႈဝဵင်းပူးတီးတွင်ႇၼၼ်ႉ တပ်ႉမတေႃႇမၢၼ်ႈ လႆႈမၢတ်ႇၸဵပ်း လူႉယႂ်ႇတၢႆၼမ်သေ ၽၢႆႇတပ်ႉ AA တႄႉလႆႈလူႉတၢႆ 2 ၵေႃႉ၊ တီႈႁိမ်းႁွမ်းဝၢၼ်ႈၵၢၼ်ႇပိၼ်ႇ ၼၼ်ႉၵေႃႈ တိုၵ်ႉသိုပ်ႇပဵၼ် ပၢင်တိုၵ်းၵၼ်ယူႇ ၼႆယဝ်ႉ။ ပၢင်တိုၵ်းဢၼ်ပဵၼ်တီႈ ၸႄႈဝဵင်းပူးတီးတွင်ႇ ၼၼ်ႇၵေႃႈ တပ်ႉမတေႃႇမၢၼ်ႈၶဝ် လႆႈဢဝ်မၢၵ်ႇလူင် ယိုဝ်းသႂ်ႇသေ လႆႈႁၼ်ဢဝ်ႁိူဝ်းမိၼ် ႁေႇလီႇၵွပ်ႇတိူဝ်ႇ ၸွႆႈတိုၵ်းပႃးယူႇ ၼႆယဝ်ႉ။ ၽူႈတၢင်လၢတ်ႈ ငဝ်ႈငုၼ်းတိူင်းသိုၵ်းဝၼ်းတူၵ်း ၸဝ်ႈသိုၵ်းလူင် ဝိၼ်းၸေႃႇဢူး ၵေႃႈလႆႈလၢတ်ႈဝႃႈ လွင်ႈဢၼ်တင်းသွင်ၽၢႆႇ လႆႈပဵၼ်ပၢင်တိုၵ်းၵၼ် တီႈႁိမ်းဝၢၼ်ႈၵၢၼ်ႇပိၼ်ႇ လႄႈ လႅၼ်လိၼ်ၸႄႈမိူင်းၶျၢင်း မိူဝ်ႈဝၼ်းထီႉ 17 July 2019 ၼၼ်ႉ ပဵၼ်ဢၼ်မၢၼ်ႇမႅၼ်ႈယူႇ ၼႆယဝ်ႉ။ “မိူဝ်ႈဝၼ်းထီႉ 17 July 2019 လႆႈပဵၼ်ပၢင်တိုၵ်းၵၼ်ၵႂုႇ တီႈႁိမ်းဝၢၼ်ႈၵၢၼ်ႇပိၼ်ႇ ၸႄႈဝဵင်းပူးတီးတွင်ႇ ဢေႃႈ ၊ တၢင်းႁိုင်မွၵ်ႈ 3 ၸူဝ်ႈမူင်း ၊ တီႈၼၼ်ႈၼၼ်ႉ ပဵၼ်တီႈၸုမ်း AA ၶဝ်ၵႂုႇမႃးတူင်ႉၼိုင် ၊ ႁုပ်ႈသိမ်းလႆႈတူဝ်တၢႆ လႄႈ ၶိူင်ႈၵွင်ႈၵၢင်ႇ AA ၶဝ်ယူႇ ၊ ၽၢႆႇၶႃႈၶဝ်ၵေႃႈ မီးလွင်ႈဝၢတ်ႇၸဵပ်းယူႇ ၼင်ႇၵဝ်ႇၶႃႈ ၵူၺ်းၵႃႈ ပႆႇလႆႈႁူႉသဵၼ်ႈမၢႆမၼ်း တႅတ်ႈၼႅတ်ႈၶႃႈ” ၼႆ ၸဝ်ႈသိုၵ်းလူင် ဝိၼ်းၸေႃႇဢူး လၢတ်ႈၵႂုႇတီႈ ၸုမ်းၶၢဝ်ႇ ဢေႇရႃႇဝတီႇၼင်ႇၼႆ။ ၵူၼ်းၼႂ်းပိုၼ်ႉတီႈလၢတ်ႈဝႃႈ ၵွၼ်ႇၼႃႈၼႆႉၵေႃႈ တင်းသွင်ၽၢႆလႆႈပဵၼ်ပၢင်တိုၵ်းၵၼ် တီႈၼႂ်းၸႄႈဝဵင်းပူးတီး တွင်ႇၼၼ်ႉႁၢဝ်ႈႁႅင်းသေ မိူဝ်ႈဝၼ်းထီႉ 17 July 2019 ၵေႃႈ လႆႈပဵၼ်ပၢင်တိုၵ်းၵၼ် တီႈဝၢၼ်ႈဢူးယိၼ်ႇသႃႇ လႄႈ ဝၢၼ်ႈၶျိတ်ႉၶျုး လႆႈထုၵ်ႇဢဝ်ၾႆးၽဝ်ႁိူၼ်ႈပႅတ်ႈ 2 လင် ၼႆယဝ်ႉ။ “မိူဝ်ႈဝၼ်းထီႉ 18 July 2019 လႆႈပဵၼ်ပၢင်တိုၵ်းၵၼ် ၼႂ်းၵႄႈၵၢင် ဝၢၼ်ႈဢူးယိၼ်ႇသႃႇ လႄႈ ဝၢၼ်ႈၶျိတ်ႉၶျႃးၸၢၼ်း လႆႈႁူႉၼင်ႇၼႆ ၊ ႁိူၼ်းၼွင်ႉၸၢႆးၶႃႈ မွင်ႇဢေးၶိၼ်ႇ လႄႈ ႁိူၼ်းမွင်ႇသႃႇၺုၼ်ႉ ၶဝ်သွင်လင် ဢၼ်မီးၼႂ်းဝၢၼ်ႈၶျိတ်ႉၶျုး ၸၢၼ်းၼၼ်ႉ လႆႈထုၵ်ႇဢဝ်ၾႆးၽဝ် ၊ ဢၼ်ပဵၼ် ၵူၼ်းဝၢၼ်ႈၶဝ်လၢတ်ႈတႄႉ တပ်ႉမတေႃႇမၢၼ်ႈၶဝ် ၶဝ်ႈမႃးၼႂ်းဝၢၼ်ႈသေ ဢမ်ႇႁိုင်သင်ၵေႃႈ ၾႆးၵေႃႈမႆႈႁိူၼ်းလႄႈ ၶဝ်ဢွၼ်ၵၼ်ဝႃႈ ပဵၼ်တပ်ႉမတေႃႇမၢၼ်ႈၶဝ်ၽဝ်ၵူၺ်း” ၼႆ တႅၼ်းၽွင်း တၢင်ၵူၼ်းမိူင်း ၸႄႈဝဵင်းပူးတီးတွင်ႇ ဢူးဢွင်ႇတွင်းသူၺ်ႇ လၢတ်ႈတီႈၸုမ်းၶၢဝ်ႇဢေႇရႃႇဝတီႇၼင်ႇၼႆ။ ယွၼ်ႉသၢႆသိုၵ်း တပ်ႉမတေႃႇမၢၼ်ႈ ၶဝ်ႈမႃးႁွတ်ႈယၢမ်းၵၢင်ၶမ်ႈ လႄႈ ဢၼ်ပဵၼ်ဝၢၼ်ႈၶျိတ်ႉၶျႃးၸၢၼ်းၶဝ် လႆႈဢွၵ်ႇပၢႆႈသေ ၼႂ်းဝၢၼ်ႈၼၼ်ႉၵူၺ်း ၵိုတ်းမႄႈထဝ်ႈဢႃႇယု 90 ၵေႃႉၼိုင်ႈလႄႈ ၵူၼ်းမီးပၼ်ႁႃ တၢင်းဢွၵ်းဢေႃ သွင်ၵေႃႉၵူၺ်းၼႆ ဢူးဢွင်ႇတွင်းသူၺ်ႇ သိုပ်ႇလၢတ်ႈၼင်ႇၼႆ။ ၽူႈတၢင်လၢတ်ႈ ငဝ်ႈငုၼ်းတိူင်းသိုၵ်းဝၼ်းတူၵ်း ၸဝ်ႈသိုၵ်းလူင် ဝိၼ်းၸေႃႇဢူး ဝႃႈ ယူႇတီႈတပ်ႉမတေႃႇ ပဵၼ်ဝႆႉၸုမ်းဢၼ်ပွင်သၢင်ႈ လွင်ႈငမ်းယဵၼ်ၸႄႈ မိူင်းရၶႅင်ႇယူႇ လႄႈ လွင်ႈဝႃႈ ႁဵတ်းလွင်ႈဢမ်ႇလီ ႁၢႆႉၸႃႉတေႃႇ ၵူၼ်းမိူင်းၼႂ်းပိုၼ်ႉတီႈၼၼ်ႉ ႁဝ်းၶႃႈဢမ်ႇမီး ၶႃႈ ၼႆယဝ်ႉ။ “တွၼ်ႈတႃႇတေၼိမ်သဝ်းၵတ်းယဵၼ်ၼၼ်ႉ ႁဝ်းၶႃႈပဵၼ်ဝႆႉၸုမ်း ဢၼ်ပွင်သၢင်ႈယူႇၸုမ်းၼိုင်ႈ ၊ ယွၼ်ႉပိူဝ်ႈ ၸိူင်ႉၼၼ် တႃႇတေႁဵတ်းလွင်ႈႁၢႆႉၸႃႉ တေႃႇၵူၼ်းမိူင်းၼႂ်းပိုၼ်ႉတီႈၼၼ်ႉ ဢမ်ႇႁဵတ်းၶႃႈ ၊ ဢၼ်ဝႃႈဢဝ်ၾႆး ၽဝ်ႁိူၼ်းၼၼ်ႉၵေႃႈ ပဵၼ်လွင်ႈမၢပ်ႇၼႄးၵၼ်ၵူၺ်းၶႃႈ” ၼႆ ၸဝ်ႈသိုၵ်းလူင် ဝိၼ်းၸေႃႇဢူး လၢတ်ႈတီႈ ၸုမ်းၶၢဝ်ႇဢေႇရႃႇဝတီႇ ၼင်ႇၼႆ။ ပေႃးတင်းဝႃႈ ၵူၼ်းမိူင်းၼႂ်းပိုၼ်ႉတီႈဢၼ်ပဵၼ်ပၢင်တိုၵ်းၵၼ်ယူႇၼႆႉတင်းတိုၵ်ႉၵမ်ႉထႅမ်ၸုမ်း AA ယူႇတေႉ ပၢင်တိုၵ်းၵေႃႈတေသိုပ်ႇမီးယူႇတိၵ်းတိၵ်းၶႃႈယဝ်ႈ ၸဝ်ႈသိုၵ်းလူင် ဝိၼ်းၸေႃႇဢူး လၢတ်ႈၼင်ႇၼႆ။ မိူဝ်ႈ ဝၼ်းထီႉ 18 July ယၢမ်းၵၢင်ၼႂ် 10 မွင်းပၢႆၼၼ်ႉၵေႃႈ တပ်ႉမတေႃႇမၢၼ်ႈလႄႈ AA လႆႈပဵၼ်ပၢင်တိုၵ်းၵၼ် တီႈႁိမ်းဝၢၼ်ႈမႄးႀၢၼ်ႇၵျူဝ်း ၸႄႈဝဵင်းဢၢမ်း။ ဢူးၶၢႆႇႀုၶ လၢတ်ႈဝႃႈ ၼႂ်းပၢင်တိုၵ်းၼၼ်ႉ တပ်ႉမတေႃႇမၢၼ်ႈလႆႈႁၼ်တူၵ်းသုမ်း 20 ၵေႃႉၼႆယဝ်ႉ။ ၸဝ်ႈသိုၵ်းလူင် ဝိၼ်းၸေႃႇဢူး လၢတ်ႈဝႃႈ လွင်ႈဝႃႈပဵၼ်ပၢင်တိုၵ်းတီႈ ၼႂ်းၸႄႈဝဵင်းဢၢမ်းၼႆႉတေႉပႆႇလႆႈႁူႉ ၶၢဝ်ႇၼႆယဝ်ႉ။ ဝၢၼ်ႈမႄးႀၢၼ်ႇၵျူဝ်း ၸႄႈဝဵင်းဢၢမ်း ၼၼ်ႉ ၸမ်ၸႄႈဝဵင်းမေႇပူင်ႇလႄႈ ၵူၼ်းဝၢၼ်ႈၵူၼ်းသူၼ်ၼႂ်းၸႄႈ ဝဵင်းမေႇပူင်ႇ ၶဝ်လႆႈငိၼ်းသဵင်ၵွင်ႈဢွၼ်ႇၵွင်ႈလူင်ယူႇၼႆယဝ်ႉ။ ၵူၼ်းဝၢၼ်ႈၵၢၼ်းထွင်းၵျီး ၼႂ်းၸႄႈဝဵင်းမေႇပူင်ႇၼၼ်ႉ ယွၼ်ႉလႆႈမႆႈၸႂ် လႄႈ လႆႈပိၵ်ႉလၢၼ်ႉၵၼ်ဝႆႉ ၼႆ ၵူၼ်းဝၢၼ်ႈၵၢၼ်းထွင်းၵျီး လၢတ်ႈၼင်ႇၼႆ။ ၽူႈဢုပ်ႉပိူင်ႇၸႄႈဝဵင်းဢၢမ်း ဢူးၵူဝ်ႇၵူဝ်ႇမႅတ်ႈဝႃႈ လွင်ႈလႆႈပဵၼ်ပၢင်တိုၵ်း ႁိမ်းဝၢၼ်ႈမႄးႀၢၼ်ႇၵျူဝ်း ၼၼ်ႉဢမ်ႇၸႂ်ႈ ႁဝ်းၶႃႈႁဵတ်းလွင်ႈၵႂၢတ်ႇလၢင်ႉၼႃႈလိၼ်ၵူၺ်းၶႃႈ ၼႆယဝ်ႉ။ မိူဝ်ႈဝၼ်းထီႉ 16 July 2019 ၼၼ်ႉၵေႃႈ သၢႆသိုၵ်းတပ်ႉမတေႃႇမၢၼ်ႈ ဢဵၼ်ႁႅင်းသိုၵ်း 100 ပၢႆ လႆႈထုၵ်ႇမူၵ်းတိုၵ်း တီႈၵႄႈၵၢင်ဝၢၼ်ႈၵၼၢၼ်းမႄး လႄႈ ၶမီးၵျိမ်းၶျွင်း ၸႄႈဝဵင်းပုင်ႇၼႃးၵျုၼ်း သေ ႁိမ်းဝၢၼ်ႈဢူၵ်ႉၽူဝ်ႇ ၼႂ်းၸႄႈဝဵင်းမျွၵ်ႉဢူးၼၼ်ႉၵေႃႈ တပ်ႉ AA လႆႈမူၵ်းတိုၵ်းတပ်ႉမတေႃႇမၢၼ်ႈလႄႈ တပ်ႉမတေႃႇမၢၼ်ႈ လႆႈမီးလွင်ႈတူၵ်းသူမ်း 30 ပၢႆ ၼႆ ၶၢႆႇသုၶ လၢတ်ႈ။ “မိူဝ်ႈဝၼ်းထီႉ 17 July 2019 တီႈၸႄႈဝဵင်းပုင်ႇၼႃးလႄႈ ၸႄႈဝဵင်းမျွၵ်ႉဢူးၼၼ်ႉ ၸုမ်းႁဝ်းၶႃႈ လႆႈမူၵ်းတိုၵ်းသၢႆသိုၵ်း တပ်ႉမတေႃႇမၢၼ်ႈဢေႃႈ ၊ တီႈၼၼ်ႈၼၼ်ႉ တူၵ်းသုမ်းဢမ်ႇယွမ်း 30 ၵေႃႉၶႃႈယဝ်ႈ ၊ ဢၼ်မၢတ်ႇၸဵပ်းၵေႃႈမီးၼမ် ၊ ယၢမ်းလဵဝ်ၼႆႉတေႉ ဢမ်ႇပႆႇလၢတ်ႈလႆႈ သဵၼ်ႈမၢႆတႅတ်ႈၼႅတ်ႈမၼ်းၶႃႈ ” ၼႆ ၶၢႆႇသုၶ လၢတ်ႈ။ ဢၼ်ပဵၼ် ၽူႈတၢင်လၢတ်ႈ ငဝ်ႈငုၼ်းတိူင်းသိုၵ်းဝၼ်းတူၵ်း ၸဝ်ႈသိုၵ်းလူင် ဝိၼ်းၸေႃႇဢူးတေႉတွပ်ႇ လၢတ်ႈၵႂႃႇဝႃႈ မိူဝ်ႈဝၼ်းထီႉ 16 July 2019 တီႈ ၸႄႈဝဵင်းပုင်ႇၼႃးၵျုၼ်းလႄႈ ၸႄႈဝဵင်းမျွၵ်ႉဢူးၼၼ်ႉ ဢမ်ႇမီးပၢင်တိုၵ်းသင် ၼႆယဝ်ႉ။ လိူဝ်ၼၼ်ႉတီႈ ပီႇတွင်ႇ ၸႄႈဝဵင်းပလၢတ်ႉဝ ၸႄႈမိူင်းၶျၢင်းၼၼ်ႉၵေႃႈ တပ်ႉမတေႃႇမၢၼ်ႈလႄႈ AA တင်းသွင်ၽၢႆႇ လႆႈပဵၼ်ပၢင်တိုၵ်းၵၼ်ႁၢဝ်ႈႁႅင်းၼႆ ၽူႈဢဝ်ပုၼ်ႈၽွၼ်းပွင်ႇၶၢဝ်ႇ ၶၢႆႇသူႉၶ လၢတ်ႈၼင်ႇ ၼႆယဝ်ႈ။ ၸၢႆးၼုမ်ႇၶိူဝ်းၶေႃႈမုၼ်းတီႈ – Irrawaddyတႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-07-19T15:13:59

https://taifreedom.com/%e1%81%b8%e1%81%a2%e1%82%86%e1%80%b8%e1%80%a2%e1%80%bd%e1%81%bc%e1%80%ba%e1%82%87-%e1%80%a2%e1%82%83%e1%82%87%e1%80%9a%e1%80%af-16-%e1%80%95%e1%80%ae%e1%82%8a-%e1%81%b6%e1%80%ad%e1%80%af%e1%81%bc/

ၸၢႆးဢွၼ်ႇ ဢႃႇယု 16 ပီႊ ၶိုၼ်ႈႁဵတ်းၵၢၼ်လီၵူႉသူဝ်ႇ တီႈၼိူဝ်ဝတ်ႉ လႄႈ လႆႈၵိုင်ႉၵၢင်ႉတူၵ်းလူင်းလူႉတၢႆ

ပေႃႈမႄႈၵူၼ်းမိူင်း ၼႂ်းပိုၼ်ႉတီႈ ဢွၼ်ၵၼ်ႁဵတ်းလိူမ်ႈလႆႇ လွင်ႈမူတ်းသႂ် တီႈဝတ်ႉသႂ်လႅင်းထမ်း ဢၼ်မီးၼႂ်းၵႄႈၵၢင် ဝၢၼ်ႈၵုၼ်ၵူင်း လႄႈ ဝၢၼ်ႈသေႃႇတေႃး ဢိူင်ႇမိူင်းပဵင်း ၸႄႈဝဵင်းႁူဝ်ပူင်း သေ မီးၸၢႆးဢွၼ်ႇ ၵေႃႉၼိုင်ႈ လႆႈၵိုင်ႉၵၢင်ႉတူၵ်းလူင်း ဝတ်ႉၵျွင်းမုၼ်ၸဝ်ႈ လႄႈ လႆႈသဵင်ႈသၢၵ်ႈၵႂႃႇမိူဝ်ႈၼႆႉ ဝႃႈၼႆ။ မိူဝ်ႈဝႃးဝၼ်းထီႉ 18 July 2019 ယၢမ်းၵၢင်ဝၼ်း 11:00 မူင်းၼၼ်ႉ ၸိူဝ်းပဵၼ်ၵူၼ်းၸၢႆး ဢႃႇယုယႂ်ႇ ၵမ်ႈၽွင်ႈ ၶိုၼ်ႈႁဵတ်းလိူမ်ႈလႆႇ ၽဵဝ်ႈၶီႈၼူၵ်ႉ ၶီႈၼူ တီႈၼိူဝ်ၵျွင်း လႄႈ ၸၢႆးလၢဝ်မိူင်း ဢႃႇယု 16 ပီႊ မီးၵၢင်ၸႂ် ၶႂ်ႈႁဵတ်းၵၢၼ်လီၵူႉသူဝ်ႇၼႆသေ လႆႈၶိုၼ်ႈၵႂႃႇႁဵတ်းလိူမ်ႈလႆႈၸွမ်းပိူၼ်ႈ လႆႈၵိုင်ႉၵၢင်ႉၵႂႃႇယဵပ်းၺႃး (မႅတ်ႉၼႃႇၸႅတ်ႉ) သေ တူၵ်းလူင်းၵျွင်း ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉသေ ၵူၼ်းၼႂ်းပိုၼ်ႉတီႈ ၵေႃႉၼိုင်ႈလၢတ်ႈၼႄဝႃႈ မိူဝ်ႈ ၸၢႆးလၢဝ်မိူင်း ၶိုၼ်ႈၵႂႃႇၼၼ်ႉ ၽႂ်ဢမ်ႇတၼ်းႁၼ် လႄႈ ၽႂ်ဢမ်ႇလႆႈႁွင်ႉၶိုၼ်ႈၵႂႃႇၶႃႈ ၊ မၼ်းတေမီးၵၢင်ၸႂ် ၶႂ်ႈႁဵတ်းၵၢၼ်လီၵူႉသူဝ်ႇသေ လႆႈၶိုၼ်ႈၵႂႃႇႁင်းမၼ်းၵူၺ်း ၊ ဢွင်ႈတီႈမၼ်းၸၢႆး တူၵ်းလူင်းၼၼ်ႉ တင်းသုင်မီး 28 ပေႇ ပဵၼ်ၵျွင်းၼိုင်ႈၸၼ်ႉ ၊ ၵူၼ်းၼႂ်းပိုၼ်ႉတီႈ လႆႈဢဝ်တူဝ်မၼ်းၸၢႆး သူင်ႇၵႂႃႇယူတ်းယႃ တီႈႁူင်းယႃ ၸဝ်ႈၸၢမ်ႇထုၼ်း ဝဵင်းလူင်တူၼ်ႈတီး ယူႇ ၊ ယွၼ်ႉမၼ်းၸၢႆး လႆႈတင်းၸဵပ်းႁၢဝ်ႈႁႅင်း လႄႈ လႆႈသဵင်ႈသၢၵ်ႈၵႂႃႇ မိူဝ်ႈၼႆႉ ဝၼ်းထီႉ 19 July 2019 ယၢမ်းၵၢင်ၼႂ်ၸဝ်ႉ 12:02 မူင်း ဢွင်ႈတီႈႁူင်းယႃ ၼႆၶႃႈ ၊ မိူဝ်ႈၼႆႉယၢမ်းၵၢင်ဝၼ်း 14:00 မူင်း ပေႃႈမႄႈပီႈၼွင်ႉ ၸၢႆးလၢဝ်မိူင်း လႄႈ ၵူၼ်းမိူင်းၼႂ်းပိုၼ်ႉတီႈ ဝၢၼ်ႈသေႃႇတေႃး ဝၢၼ်ႈၵုၼ်ၵူင်း လႆႈဢဝ်ၶၢပ်ႈတူဝ် ၸၢႆးလၢဝ်မိူင်း ၵႂႃႇၽဝ်ဢွင်ႈတီႈ ပႃႇၸႃႉၸၢဝ်းၶိူဝ်း ဝဵင်းတူၼ်ႈတီး ၶႃႈဢေႃႈ ၊ ပေႃးၽဝ်ၶၢပ်ႈတူဝ်ယဝ်ႉ တေတူၺ်းဢွင်ႈတီႈ သၢင်ႇထုၵ်ႇသေ ႁႅၼ်းလူႇတၢၼ်းပၼ် ၸၢႆးလၢဝ်မိူင်း ၼႆ လၢတ်ႈၼႄၼင်ႇၼႆ။ ၸၢႆးလၢဝ်မိူင်း ဢႃႇယု 16 ပီႊ ပဵၼ်လုၵ်ႈၸၢႆး လုင်းထုၼ်းဢေး + ပႃႈမေႇ ယူႇဝၢၼ်ႈၵုၼ်ၵူင်း ၼႆယဝ်ႉ ၊ ဝတ်ႉၵျွင်းမုၼ်ၸဝ်ႈ ဝတ်ႉသႂ်လႅင်းထမ်းၼႆႉ ပဵၼ်ၵူၼ်းမိူင်း ၼႂ်းဝၢၼ်ႈသေႃႇတေႃး လႄႈ ဝၢၼ်ႈၵုၼ်ၵူင်း ဢိူင်ႇမိူင်းပဵင်း ၸႄႈဝဵင်းႁူဝ်ပူင်း ႁူမ်ႈၵၼ်ၵေႃႇသၢင်ႈ ႁဵတ်းဝတ်ႉၵျွင်းၶိုၼ်ႈမႃး ၼႆ လႆႈႁူႉၸွမ်းမီးၼင်ႇၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-19T13:57:49

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ae%e1%82%87%e1%81%b5%e1%81%a2%e1%81%bc%e1%80%ba%e1%82%87-%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%90%e1%80%b0%e1%81%b5%e1%80%ba/

ဢမေႇရီႇၵၢၼ်ႇ ယိုဝ်းတူၵ်း တရူၼ်း ဢီႇရၼ်ႇ

မိူဝ်ႈဝၼ်းထီႉ 18 July 2019 ၸွမ်ၸိုင်ႈ ဢမေရီႇၵၢၼ်ႇ တူဝ်ႇၼႄႇထရႅမ်ႉ လၢတ်ႈဝႃႈ ႁိူဝ်းသၢင်းၽေႃး တပ်ႉၼမ်ႉ ဢမေႇရီႇၵၢၼ်ႇ လႆႈယိုဝ်းတူၵ်းပႅတ်ႈ Drone(တရူၼ်း) ဢီႇရၼ်ႇ တီႈၼမ်ႉႁေႃႇမုတ်ႉ ပၢင်ႇလၢႆပႃႇသႅၼ်း ၼႆယဝ်ႉ။ ၸွမ်ၸိုင်ႈ တူဝ်ႇၼႄႇထရႅမ်ႉ လၢတ်ႈၼႄသိုဝ်ႇၶၢဝ်ႇဝႃႈ Drone(တရူၼ်း) ဢီႇရၼ်ႇၼႆႉ မိၼ်ၸမ်ႁိူဝ်းသၢင်းၽေႃး ဢမေရီႇၵၢၼ်ႇ USS Boxer မႃးမွၵ်ႈ 900 မီႇတႃႇ ၊ ပၼ်ၾၢင်ႉယူႇ တိၵ်းတိၵ်းသေတႃႉ ၽၢႆႇဢီႇရၼ်ႇ ဢမ်ႇသူၼ်ၸႂ် ၊ ထႅင်ႈလွင်ႈၼိုင်ႈၵေႃႈ ၸၢင်ႈပဵၼ်ၶဵၼ်တေႃႇ တပ်ႉၼမ်ႉ ဢိၵ်ႇတင်း ႁိူဝ်းသၢင်းၽေႃး ၶွင်ဢမေႇရီႇၵၢၼ်ႇ လႄႈ ၸင်ႇလႆႈယိုဝ်းတူၵ်းပႅတ်ႈ ၼႆယဝ်ႉ။ သိုပ်ႇလၢတ်ႈထႅင်ႈဝႃႈ လႆႈယိုဝ်းတူၵ်းပႅတ်ႈ Drone ၶွင်ဢီႇရၼ်ႇၼၼ်ႉ ၵမ်းလဵဝ် ဝႃႈၼႆ ၊ လွင်ႈပိူင်ပဵၼ်ၼႆႉ ပဵၼ်လွင်ႈဢၼ်ၼိုင်ႈ ဢီႇရၼ်ႇ ႁဵတ်းၶဵၼ်တေႃႇ ႁိူဝ်းသၢင်းၽေႃး ဢၼ်ၵႂႃႇမႃး ၼႂ်းလႅၼ်လိၼ်ၼမ်ႉ ၵူႈမိူင်းမိူင်း ၼႆယဝ်ႉ။ တူဝ်ႇၼႄႇထရႅမ်ႉ သိုပ်ႇလၢတ်ႈထႅင်ႈဝႃႈ ၵဵဝ်ႇၵပ်းလွင်ႈပိူင်ပဵၼ်ၼႆႉသေ ၽၢႆႇဢီႇရၼ်ႇတႄႉၵေႃႈ ဢမ်ႇပႆႇမီးလွင်ႈလၢတ်ႈတုမ်ႉ တွပ်ႇသင်သေတႃႉ ယွၼ်ႉပဵၼ်လွင်ႈႁဵတ်းသၢင်ႈ သၢၼ်ၶတ်း လွင်ႈလွတ်ႈလႅဝ်းၵႂႃႇမႃး ဢိၵ်ႇတင်း ၵၢၼ်တေႃႉသူင်ႇၵႃႉၶၢႆ လုမ်ႈ ၾႃႉ လႄႈ ၵူႈမိူင်းမိူင်း ထုၵ်ႇလီသၢၼ်ၶတ်း ဢီႇရၼ်ႇၵႂႃႇ ၼႆယဝ်ႉ။ ၽွင်းလူင်ၽၢႆႇၵႅတ်ႇၶႄ ဢမေႇရီႇၵၢၼ်ႇတႄႉလၢတ်ႈဝႃႈ လွင်ႈပိူင်ပဵၼ်ၼႆႉ လႆႈပဵၼ်ၵႂႃႇမွၵ်ႈ 10 : 00 မူင်း ယၢမ်းၵၢင်ၼႂ် ဝႃႈၼႆသေ တႃႇလွင်ႈလွတ်ႈၽေး USS Boxer လႄႈ ၸင်ႇလႆႈယိုဝ်းတူၵ်းပႅတ်ႈ Drone ဢီႇရၼ်ႇ ၼႆယဝ်ႉ။ ၵဵဝ်ႇၵပ်းလွင်ႈဢၼ်ႇ လႆႈပဵၼ်ၵႂႃႇၼႆႉ ၼႂ်းပိုၼ်ႉတီႈ ဢမေရီႇၵၢၼ်ႇ လႄႈ ဢီႇရၼ်ႇ တင်းသွင်မိူင်း တေပဵၼ်မႃး လွင်ႈၶဵင်ႈၶႅင်တေႃႇ ၵၼ်ႁၢဝ်ႉႁႅင်း ၼႆယဝ်ႉ ၊ မိူဝ်ႈလိူၼ်ပူၼ်ႉမႃးၼၼ်ႉၵေႃႈ ၽၢႆႇဢီႇရၼ်ႇ ယိုဝ်းတူၵ်းပႅတ်ႈ Drone ဢမေႇရီႇၵၢၼ်ႇ လမ်းၼိုင်ႈ ၊ ၽွင်းမိူဝ်ႈ ၽၢႆႇဢမေႇရီႇၵၢၼ်ႇ ၸမ်တေတုမ်ႉတွပ်ႇၶိုၼ်းၼၼ်ႉ ယွၼ်ႉဢမ်ႇၶႂ်ႈႁႂ်ႈ ၽၢႆႇဢီႇရၼ်ႇ မီးလွင်ႈလူႉသုမ်းဢႃႈသၢၵ်ႈလႄႈ ၸွမ်ၸိုင်ႈ တူဝ်ႇၼႄႇထရႅမ်ႉ ဢွၵ်ႇၶေႃႈသင်ႇ ၵိုတ်းလိုဝ်ႈဝႆႉ လႄႈ လွင်ႈပဵၼ်ပၼ်ႁႃတေႃႇၵၼ် တင်းသွင်ၽၢႆႇၵေႃႈ လႆႈၵိုတ်း လိုဝ်ႈၵႂႃႇ ၼႆယဝ်ႉ။ ၶေႃႈမုၼ်း – VOA တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ', 'ၶၢဝ်ႇၼွၵ်ႈမိူင်း']

2019-07-18T16:36:06

https://taifreedom.com/%e1%81%b5%e1%80%b1%e1%82%83%e1%82%89%e1%81%b5%e1%81%bc%e1%80%ba/

ၵေႃႉၵၼ်

ၵေႃႉၵၼ်

['ဝွၵ်း', 'မႃႊထီႊမီႊတီႊယိူဝ်ႊ']

2019-07-18T13:11:01

https://taifreedom.com/%e1%80%a2%e1%80%ad%e1%81%b8%e1%80%ba%e1%80%b7%e1%80%9e%e1%80%9b%e1%80%b1%e1%80%b8-%e1%80%a2%e1%80%99%e1%80%ba%e1%82%87%e1%80%a2%e1%80%bd%e1%81%b5%e1%80%ba%e1%82%87%e1%80%95%e1%81%bc%e1%80%ba%e1%80%9d/

ဢိၸ့်သရေး ဢမ်ႇဢွၵ်ႇပၼ်ဝီႇၸႃႇ ၽူႈမီးၸၼ့်သိုၵ်းမၢၼ်ႈ တႃႇၶဝ်ႈႁူမ်ႈပၢင်ၼႄၵွင်ႈၵၢင်ႇ

ၸွမ်ၽွင်းလူင် ၽၢႆႇၵပ်းသိုပ်ႇၼွၵ်ႈမိူင်း ဢိၸ့်သရေး ပိုၼ်ၽၢဝ်ႇဝႃႈ လႆႈပိၵ့်ပႅတ်ႈ ဝႂ်ၶႂၢင့်ၶဝ်ႈမိူင်း ၽၢႆႇၽူႈမီး ၸၼ့်ၼႂ်းသိုၵ်းမၢၼ်ႈ ၸိူဝ်းတေၵႂႃႇၶဝ်ႈႁူမ်ႈ ပၢင်ၼႄၵွင်ႈၵၢင်ႇ ဢၼ်တေၸတ်းႁဵတ်းတီႈမိူင်း ဢိၸ့်သရေး ၼႆယူႇယဝ့်။ လၢတ်ႈဝႃႈ “ယွၼ့်ပိူဝ်ႈ တပ့်သိုၵ်းမၢၼ်ႈ လႆႈၶၢမ်ႇၺႃးတၢမ်ႇ ၵူႈမိူင်းမိူင်းပိၵ့်ပႅတ်ႈ လွင်ႈၵၢၼ်သိုဝ့်ၶၢႆၵွင်ႈၵၢင်ႇ လႄႈ ၸင်ႇလႆႈပိၵ့်ပႅတ်ႈ” ၼႆယဝ့်။ ဝၢႆးသေမိူင်းဝၼ်းတူၵ်း လႆႈပိၵ့်ပႅတ်ႈ လွင်ႈသိုဝ့်ၶၢႆ ၶိူင်ႈၵွင်ႈၵၢင်ႇၼၼ့် ဢိၸ့်သရေးၶဝ် ၸင်ႇဢမ်ႇပၼ်ၶႂၢင့် ႁဵတ်းဝီႇၸႃႇၼိူဝ် ၽူႈမီးၸၼ့် တပ့်သိုၵ်းမၢၼ်ႈ ၶဝ်ယူႇယဝ့်။ မိူဝ်ႈပူၼ့်မႃးၼႂ်းႁူဝ်လိူၼ် June ၵေႃႈ ဢိၸ့်သရေးၶဝ် လႆႈၸတ်းႁဵတ်းပၢင်ၼႄၶိူင်ႈၵွင်ႈၵၢင်ႇ ႁႄ့ၵင်ႈဝၢၼ်ႈမိူင်း ဢၼ်ပိုတ်ႇၼႄဝႆ့ တီႈဝဵင်းလူင် Tel Aviv ၼၼ့် ၽၢႆႇၽူႈမီးၸၼ့် ၼႂ်းတပ့်သိုၵ်းမၢၼ်ႈၶဝ် ယၢမ်ႈလႆႈၵႂႃႇၶဝ်ႈႁူမ်ႈ လဵပ်ႈႁဵၼ်းပႃး ယူႇယဝ်ႉၼႆ လႆႈႁၼ်ၼႂ်းၶၢဝ်ႇ ပိုၼ်ႉတီႈ DVB ဢွၵ်ႇဝႆႉ ဝၼ်းထီႉ 17 July 2019 ၼင်ႇၼႆ။ ပိၼ်ႇတႅမ်ႈ – သႅင်ၸွမ်မိူင်းတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၵူႈလွင်ႈလွင်ႈ', 'ၶၢဝ်ႇ']

2019-07-17T17:43:21

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8-6/

ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်မီးၼႂ်းၼႃႈသိုၵ်း လႆႈႁပ်ႉတၢင်းၸွႆႈထႅမ်တီႈ ၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈ

ၸွမ်းၼင်ႇ တၢင်းယိူင်းဢၢၼ်း ၸုမ်းတႆးၽွမ်ႉႁူမ်ႈၸွႆႈၸိူဝ်ႉၸၢတ်ႈ ဢၼ်မီးယူႇၼႂ်း ၸိုင်ႈမိူင်းၶႄႇၼၼ်ႉသေ ဢဝ်ၶူဝ်းၶွင်ၸႂ်ႉ ဢိၵ်ႇတင်း ငိုၼ်းတွင်း ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ။ မိူဝ်ႈဝၼ်းထီႉ 9 July 2019 ဢၼ်ပဵၼ် ၽူႈမီးပုၼ်ႈၽွၼ်း ၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈ ယိင်းၼွင်ႉလၢဝ် လႆႈတၢင်တူဝ် ၽူႈမီးၼမ်ႉၸႂ် ၸေႇတၼႃႇၶဝ် ၵူႈတီႈတီႈသေယဝ်ႉ လႆႈသိုဝ်ႉၶူဝ်းၶွင်ၸႂ်ႉ မိူၼ်ၼင်ႇ ၽႃႈယၢင်ၶဵဝ် ၊ သိူဝ်ႈသုပ်းလၢႆးၶဵဝ်ၶႅၼ်ပွတ်း 500 ၽိုၼ် သၢင်ႉငိုၼ်းၶႄႇ 4275 ယွၼ်ႇ ဢိၵ်ႇတင်း ငိုၼ်းမၢၼ်ႈ 310,000 ပျႃးသေ ၵႂႃႇၸွႆႈထႅမ် ဢၢပ်ႈဝႆႉပၼ်တီႈ လုမ်းၵပ်းသၢၼ် ပၢႆးမၢၵ်ႈမီး RCSS/SSA ဝဵင်းမူႇၸေႊ ဝႃႈၼႆ ၊ ယူႇတီႈ ၽူႈမီးပုၼ်ႈၽွၼ်း လုမ်းၵပ်းသၢၼ် ပၢႆးမၢၵ်ႈမီး RCSS/SSA ဝဵင်းမူႇၸေႊၵေႃႈ သိုပ်ႇဢဝ်ငိုၼ်း ၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈ ဢၼ်လႆႈႁပ်ႉဝႆႉၼၼ်ႉသေ ၶိုၼ်းသိုပ်ႇသူင်ႇထိုင် ႁွတ်ႈၽႅဝ်တီႈၼႂ်းမိုဝ်း ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇၵႂႃႇ ယဝ်ႉတူဝ်ႈလီငၢမ်း ယူႇယဝ်ႉ။ ၽူႈမီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ် ၸွႆႈထႅမ်ငိုၼ်း သိုဝ်ႉၶူဝ်းၶွင်ၸႂ်ႉပၼ် ၵေႃႈသိုၵ်း တပ်ႉသိုၵ်းၸိုင်ႈတႆး RCSS/SSA ၼႆႉ ပဵၼ်ၸုမ်းသၢႆၼမ်ႉမၢဝ်း ဝဵင်းမူႇၸေႊ 831 ယွၼ်ႇ ၊ ၸုမ်းၶၢဝ်ႇတႆး ဢိၵ်ႇႁူမ်ႈၸွႆႈၸိူဝ်ႉၸၢတ်ႈ 500 ယွၼ်ႇ ၊ ၸၢႆးၵၢၼ်ႈငိုၼ်းယီႊထုၼ်း ဝဵင်းမူႇၸေႊ 500 ယွၼ်ႇ ၊ ၸၢႆးသၢမ်ထုၼ်း လႄႈ ၼၢင်းသူၺ်ႇယူင်ႇ ထုင်ႉမၢဝ်း 300 ယွၼ်ႇ ၊ ၸၢႆးၾတ်း မႄႈသၢႆ မႆႉႁုင်းၶူၼ် မိူင်းထႆး 200 ယွၼ်ႇ ၊ သိူင်ႇႁၢႆႊသူၺ်ႇ + ယိင်းၶမ်းၼူၼ်း ဝဵင်းတၢင်ႉယၢၼ်း 150 ယွၼ်ႇ ၊ ၸၢႆးဢွမ်ၾႃႉ ဝဵင်းမိူင်းၵုတ်ႈ 130 ယွၼ်ႇ ၊ ၼၢင်းဢေးၶမ်း လႃႈသဵဝ်ႈ 100 ယွၼ်ႇ ၊ မူင်ႊသိင်း မိူင်းလႃႊ 100 ယွၼ်ႇ ၊ ပီႈၼွင်ႉတႆးထုင်ႉမၢဝ်း 100 ယွၼ်ႇ ၊ မွင်ႇၵျေႃႇ လႄႈ ၼၢင်းထွၼ်း ၼမ်ႉၶမ်း 100 ယွၼ်ႇ ၊ ၼၢင်းထွၼ်း ၼမ်ႉၶမ်း 100 ယွၼ်ႇ ၊ ၸၢႆးၶမ်းလူႇ ဝဵင်းတၢင်ႉယၢၼ်း 100 ယွၼ်ႇ ၊ ၸၢႆးၸိုၼ်ႈမိူင်း မိူင်းမၢဝ်း 100 ယွၼ်ႇ ၊ ႁႃႊထၢႆ ၵိုဝ်မႃႉ 100 ယွၼ်ႇ ၊ ပီႈၼွင်ႉတႆး တႂ်ႈၶူင်း 100 ယွၼ်ႇ ဢိၵ်ႇတင်း ၽူႈမီးၼမ်ႉၸႂ် ၸေႇတၼႃႇၶဝ်ထႅင်ႈ လၢႆလၢႆၵေႃႉ လႆႈၶဝ်ႈႁူမ်ႈ ၸွႆႈထႅမ်ငိုၼ်းတွင်း တင်းၼမ် ၼႆယဝ်ႉ။ ၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈ ၸွႆႈထႅမ်ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၼႆႉ တေလႆႈဝႃႈ ပဵၼ်ပွၵ်ႈၵမ်း 26 ယဝ်ႉလႄႈ မိူဝ်ႈပွၵ်ႈၵမ်း 25 ၼၼ်ႉၵေႃႈ လႆႈၸွႆႈထႅမ် ၶူဝ်းၶွင်ၸႂ်ႉ မိူၼ်ၼင်ႇ ၽႃႈယၢင်ၶဵဝ် ဢိၵ်ႇတင်း ငိုၼ်းတွင်း ၸဵမ်ၸိူဝ်းၼႆႉ သူင်ႇထိုင်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈ သိုၵ်း ၸိုင်ႈတႆးပွတ်းႁွင်ႇ ၼႆယဝ်ႉ။ သင်ဝႃႈ ၽူႈမီးၼမ်ႉၸႂ် ၸေႇတၼႃႇ ႁၵ်ႉၸိူဝ်ႉၸၢတ်ႈႁဝ်းၶဝ် ၶႂ်ႈႁူမ်ႈငိုၼ်းၸွႆႈထႅမ် ၸွမ်းထႅင်ႈပေႃးၼႆၸိုင် ၵပ်းသိုပ်ႇလႆႈတီႈၽူႈႁပ်ႉငိုၼ်း ၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈ ယိင်းၼွင်ႉလၢဝ် Wechat ID-loir758758 လႆႈယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-07-17T17:23:10

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%81%bc%e1%80%af%e1%80%99%e1%80%ba%e1%82%87%e1%80%9c%e1%80%bd%e1%81%b5%e1%80%ba%e1%82%89%e1%81%b8%e1%80%bd%e1%81%b5%e1%80%ba%e1%82%87%e1%80%9d%e1%81%bc/

ၵူၼ်းၼုမ်ႇလွၵ်ႉၸွၵ်ႇဝၼ်းမိူဝ်ႈၼႆႉ ၽူၵ်ႇတူၼ်ႈမႆႉတႃႇလုၵ်ႈလၢၼ်မိူဝ်းၼႃႈ

မိူဝ်ႈဝၼ်းထီႉ 16 လိူၼ် 7 ပီႊ 2019 (ၼႂ်းဝၼ်းၶဝ်ႈဝႃႇ လိူၼ်ပႅတ်ႇမူၼ်း) ၼႆႉ ၵေႃႁူမ်ႈသၢင်ႈၵူၼ်းၼုမ်ႇတႆး ဝဵင်းလွၵ်ႉၸွၵ်ႇ ယိူင်းဢၢၼ်း တႃႇ ႁႂ်ႈၵူၼ်းၼုမ်ႇၵူႊတီႈ လႆႈမႃးႁူပ်ႉၵၼ်သေ ႁႂ်ႈမီးလွင်ႈၸမ်ၸႂ်လိူဝ်ႇမႃး တႃႇသိုပ်ႇႁဵတ်းသၢင်ႈၼႃႈၵၢၼ်မိူဝ်းၼႃႈ ဝႃႈၼင်ႇၼႆသေ လႆႈ ဢွၼ်ႁူဝ်ၼမ်းၼႃႈ ၵူၼ်းၼုမ်ႇၼႂ်းဝဵင်းလွၵ်ႉၸွၵ်ႇသေ ၽုၵ်ႈတူၼ်ႈမႆႉဝႃႈၼႆ။ ပၢင်ၽုၵ်ႇတူၼ်ႈမႆႉၼႆႉ တႄႇယၢမ်းၵၢင်ၼႂ် 08:00 မူင်း တေႃႇထိုင် ယၢမ်းၵၢင်ဝၼ်းတဵင်ႈ 12:00 မူင်း ဢွင်ႈတီႈ ဝတ်ႉၵျွင်းတွင်ႇၽီႇလႃႇ ဝဵင်းလွၵ်ႉၸွၵ်ႇ ၸိုင်ႈတႆးပွတ်းၸၢၼ်း မီးၵူၼ်းၼုမ်ႇ 38ၵေႃႉ ၸိူဝ်းယူႇၼႂ်းဝၢၼ်ႈ ဢၼ်မီးၼႂ်းၸႄႈဝဵင်းလွၵ်ႉၸွၵ်ႇ ၶဝ်ႈႁူမ်ႈၽုၵ်ႇတူၼ်ႈမႆႉ 300 တူၼ်ႈ ၵႂႃႇဝႃႈၼႆ။ တူၼ်ႈမႆႉဢၼ်လႆႈ ၽုၵ်ႇသွမ်ႈၵႂႃႇၸိူဝ်းၼၼ်ႉ မီးယူႇ 4 မဵဝ်း – တူၼ်ႈမွၵ်ႇၵွၼ် ၊ တူၼ်ႈမႆႉတီးတွၵ်ႈ ၊ တူၼ်ႈမႆႉယူမ်း လႄႈ တူၼ်ႈမႆႉၶႃႇတေႃႇမီႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-17T13:30:41

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ae%e1%82%87%e1%81%b5%e1%81%a2%e1%81%bc%e1%80%ba%e1%82%87-%e1%80%a2%e1%80%9d%e1%80%ba%e1%80%90%e1%81%a2%e1%80%84%e1%80%ba%e1%80%b8%e1%81%bd%e1%80%ad/

ဢမေႇရီႇၵၢၼ်ႇ ဢဝ်တၢင်းၽိတ်း ပိၵ်ႉႁႄႉႁၢမ်ႈ ၽူႈဢွၼ်ႁူဝ် တပ်ႉသိုၵ်းမၢၼ်ႈ 4 ၵေႃႉ

မိူဝ်ႈဝၼ်းထီႉ 16 July 2019 ႁွင်ႈၵၢၼ် ၽၢႆႇၼွၵ်ႈမိူင်း မိူင်းဢမေႇရီႇၵၢၼ်ႇပိုၼ်ၽၢဝ်ႇၵႂႃႇဝႃႈ ဢဝ်တၢင်းၽိတ်း ပိၵ်ႉႁႄႉႁၢမ်ႈ လွင်ႈဢွၵ်ႇၶၢဝ်းတၢင်းၵႂႃႇမႃး ၼႂ်းမိူင်းဢမေႇရီႇၵၢၼ်ႇ ၼိူဝ်ၽူႈဢွၼ်ႁူဝ် တပ်ႉသိုၵ်းမၢၼ်ႈ 4 ၵေႃႉ ပႃးၸဵမ် ၸွမ်ၸိၵ်းသိုၵ်း မိၼ်းဢွင်ႇလႅင်ႇ လႄႈ ဢိၵ်ႇတင်း ပီႈၼွင်ႉၸိူဝ်ႉၶိူဝ်း ၵူၼ်းၼႂ်းၼႃႈႁိူၼ်းၶဝ် ယွၼ်ႉပူၼ်ႉပႅၼ် သုၼ်ႇလႆႈသုၼ်ႇပဵၼ်ၵူၼ်း ၼႂ်းမိူင်းမၢၼ်ႈ ၼႆယဝ်ႉ။ ၼႂ်းလိၵ်ႈပိုၼ်ၽၢဝ်ႇၼၼ်ႉ လၢတ်ႈဝႆႉဝႃႈ လႆႈဢဝ်တၢင်းၽိတ်း ၸွမ်ၸိၵ်းသိုၵ်း မိၼ်းဢွင်ႇလႅင်ႇ ၊ ၵႅမ်ၸွမ်ၸိၵ်းသိုၵ်း သူဝ်းဝိၼ်း ၊ ၸွမ်ႁၢၼ် တၢၼ်းဢူး လႄႈ ၸွမ်ႁၢၼ်ဢွင်ႇဢွင်ႇ ယွၼ်ႉၶဝ်ပူၼ်ႉပႅၼ် သုၼ်ႇလႆႈသုၼ်ႇပဵၼ်ၵူၼ်း ႁၢဝ်ႉႁႅင်း လႄႈ ႁႅမ်တၢႆ ၽဵဝ်ႈမူၺ်ႉ ၵူၼ်းၶိူဝ်း လူဝ်ႇႁိၼ်ႇၵျႃႇ ၼႂ်းၸႄႈမိူင်း ရၶႅင်ႇ ပွတ်းႁွင်ႇၼၼ်ႉ ဝႃႈၼႆ။ ၸွမ်းၼင်ႇမၢႆမီႈ ႁွင်ႈၵၢၼ် ၽၢႆႇၼွၵ်ႈမိူင်း မိူင်းဢမေႇရီႇၵၢၼ်ႇ တမ်းဝၢင်းမၵ်းမၼ်ႈဝႆႉၼၼ်ႉသေ ၽူႈမီးပုၼ်ႈၽွၼ်း လူင်ပွင်ၸိုင်ႈ ဢိၵ်ႇတင်း ပီႈၼွင်ႉၸိူဝ်ႉၶိူဝ်း ၵူၼ်းၼႂ်းၼႃႈႁိူၼ်းၶဝ် သင်ဝႃႈ ၵဵဝ်ႇၵပ်းၶဝ်ႈပႃးၸွမ်း လွင်ႈၵိၼ်သူး ၵိၼ်လၢပ်ႈ ၊ ပူၼ်ႉပႅၼ်သုၼ်ႇလႆႈသုၼ်ႇပဵၼ်ၵူၼ်း ႁၢဝ်ႉႁႅင်း ပေႃးၼႆၸိုင် တေဢဝ်တၢင်းၽိတ်း ပိၵ်ႉႁႄႉႁၢမ်ႈ လွင်ႈဢွၵ်ႇၶၢဝ်းတၢင်း ၵႂႃႇမႃး ၼႂ်းမိူင်းဢမေရီႇၵၢၼ်ႇ ၼႆယဝ်ႉ ၊ ၸွမ်းၼင်ႇမၢႆမီႈၼႆႉသေ ယူႇတီႈၽွင်းလူင် ၽၢႆႇၼွၵ်ႈမိူင်း မိူင်းဢမေႇရီႇၵၢၼ်ႇ ဢဝ်တၢင်းၽိတ်း ၽူႈဢွၼ်ႁူဝ် တပ်ႉသိုၵ်းမၢၼ်ႈ မိူဝ်ႈလဵဝ်ၼႆႉ တေလႆႈပိုၼ်ၽၢဝ်ႇပၼ် ႁႂ်ႈၵူၼ်းမိူင်းႁူႉႁၼ်ၼမ် ဢမ်ႇၼၼ် တေလႆႈပိုၼ်ၽၢဝ်ႇၵႂႃႇ ႁင်းၶေႃၶေႃ ၼႆယဝ်ႉ။ ၼႂ်းလိၵ်ႈပိုၼ်ၽၢဝ်ႇၼၼ်ႉ လၢတ်ႈဝႆႉဝႃႈ ၸိုင်ႈမိူင်းဢမေႇရီႇၵၢၼ်ႇ ဢၼ်လႆႈဢဝ်တၢင်းၽိတ်းၼိူဝ် ၽူႈဢွၼ်ႁူဝ် တပ်ႉသိုၵ်းမၢၼ်ႈ ႁႂ်ႈၵူၼ်းမိူင်းႁူႉႁၼ်ၼမ်ၼႆႉ ပဵၼ်မိူင်း ဢွၼ်တၢင်းသုတ်း ၼႆယဝ်ႉ ၊ ၵဵဝ်ႇၵပ်းလွင်ႈ ပူၼ်ႉပႅၼ် သုၼ်ႇလႆႈသုၼ်ႇပဵၼ်ၵူၼ်းသေ ယူႇတီႈလူင်ပွင်ၸိုင်ႈမိူင်းမၢၼ်ႈ ဢမ်ႇဢဝ်တၢင်းၽိတ်းၼိူဝ် ၽူႈမီးပုၼ်ႈၽွၼ်းၶဝ်ၼၼ်ႉ ပဵၼ်လွင်ႈလီမႆႈၸႂ်တေႉတေႉ ဝႃႈၼႆ ၊ ၼွၵ်ႈလိူဝ်သေၼၼ်ႉ ၶၢဝ်ႇဢၼ်တပ်ႉသိုၵ်းမၢၼ်ႈ ပူၼ်ႉပႅၼ်သုၼ်ႇလႆႈသုၼ်ႇပဵၼ်ၵူၼ်းၵေႃႈ ၵႆႉၵႆႉလႆႈငိၼ်း ၼႆယဝ်ႉ။ ပိူင်တႅၵ်ႈမၼ်းတႄႉၵေႃႈ လွင်ႈဢၼ် လုၵ်ႈတပ်ႉသိုၵ်ႈမၢၼ်ႈ ပူၼ်ႉပႅၼ်ၶႃႈႁႅမ်တၢႆ ၵူၼ်းဝၢၼ်ႈဢိၼ်းတိင်ႇၼၼ်ႉ လႆႈတူၵ်းၶွၵ်ႈ မွၵ်ႈၸူဝ်ႈလိူၼ်ၼိုင်ႈၵူၺ်း ဢဝ်ၶေႃႈသင်ႇ ၸွမ်ၸိၵ်းသိုၵ်း မိၼ်းဢွင်ႇလႅင်ႇသေ ၶိုၼ်းပွႆႇပၼ် ၊ ၵူၺ်းၵႃႈ ၽူႈသိုဝ်ႇၶၢဝ်ႇ ဢၼ်လၢတ်ႈဢွၵ်ႇလွင်ႈ ၵူၼ်းဝၢၼ်ႈဢိၼ်းတိင်ႇ ထုၵ်ႇၶႃႈႁႅမ်တၢႆၼၼ်ႉသမ်ႉ လႆႈထုၵ်ႇတူၵ်းၶွၵ်ႈ ပဵၼ်ပီႊပၢႆ ၼႆယဝ်ႉ။ ၶေႃႈမုၼ်း – RFA တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-15T15:33:03

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%81%bd%e1%80%bd%e1%80%99%e1%80%ba%e1%82%89%e1%82%81%e1%80%b0%e1%80%99%e1%80%ba%e1%82%88%e1%80%91%e1%80%af%e1%80%84%e1%80%ba%e1%82%89%e1%80%99%e1%81%a2/

ၸုမ်းၽွမ်ႉႁူမ်ႈထုင်ႉမၢဝ်း ၸတ်းႁဵတ်းပၢင်ႁူပ်ႉထူပ်း ဢုပ်ႇၵုမ်ၵၼ် ပွၵ်ႈၵမ်း 5

ၸုမ်းၽွမ်ႉႁူမ်ႈထုင်ႉမၢဝ်း ၸတ်းႁဵတ်းပၢင်ႁူပ်ႉထူပ်း ဢုပ်ႇၵုမ်ၵၼ် ပွၵ်ႈၵမ်း 5 ဢွင်ႈတီႈ လုမ်းၵေႃလိၵ်ႈလၢႆး လႄႈ ၾိင်ႈငႄႈတႆး ဝဵင်းပၢင်ႇသၢႆးသေ မီးၵူၼ်းၶိုၼ်ႈႁွတ်ႈ 140 ပၢႆ လႄႈ ၼႂ်းပၢင်ၵုမ် ၼၼ်ႉ ဢုပ်ႇဢူဝ်း လႆႈၶေႃႈတႅပ်းတတ်းၵႂႃႇ 4 ၶေႃႈ ဝႃႈၼႆ။ ပၢင်ၵုမ် ၸုမ်းၽွမ်ႉႁူမ်ႈ ထုင်ႉမၢဝ်း ပွၵ်ႈၵမ်း 5 ၼႆႉ လႆႈၸတ်းႁဵတ်းၵႂႃႇ ၼႂ်းဝၼ်းထီႉ 13 July 2019 ယၢမ်းၵၢင်ၼႂ် 09:30 မူင်း ထိုင်ဝၢႆးဝၼ်း 12:30 မူင်း သေ ၼႂ်းၼၼ်ႉမီးတူဝ်တႅၼ်း ၸုမ်းၽွမ်ႉႁူမ်ႈထုင်ႉမၢဝ်း ဝဵင်းပၢင်ႇသၢႆး ၊ ဝဵင်းမူႇၸေႊ ၊ ဢိူင်ႇ 19 ဝၢၼ်ႈ ၊ ဝဵင်းၼမ်ႉၶမ်း ၊ ထုင်ႉလွႆႁူဝ်သိူဝ် ၶိုၼ်ႈႁွတ်ႈ ဢုပ်ႇဢူဝ်း ၸွမ်းၼင်ႇ ၶပ်ႉမၢႆၸႅၼ်ႇပၢင်ၵုမ် မီးဝႆႉၼၼ်ႉ သေ လႆႈၶေႃႈတႅပ်းတတ်း 4 ၶေႃႈ ၼႆယူႇယဝ်ႉ။ ယိူင်းဢၢၼ်းဢၼ်လႆႈၸတ်းႁဵတ်း ပၢင်ၵုမ် ၸုမ်းၽွမ်ႉႁူမ်ႈထုင်ႉမၢဝ်း ပွၵ်ႈၵမ်း 5 မီးယူႇ 3 ၶေႃႈ (1) တႃႇႁႂ်ႈတႆးႁဝ်းမီးလွင်ႈၽွမ်ႉႁူမ်ႈ ပဵၼ်ၼမ်ႉၼိုင်ႈၸႂ်လဵဝ်ၵၼ် ၊ (2) တႃႇၵႅတ်ႇၶႄ ၼမ်ႉလိၼ်ႁိၼ်ၽႃ မိူင်းတႆး လႄႈ သုၼ်ႇလႆႈသုၼ်ႇပဵၼ်ၵူၼ်း ႁႂ်ႈတဵမ်ထူၼ်ႈ ၊ (3) တႃႇႁႂ်ႈလႆႈပူၵ်းပွင် ၵၢၼ်ႁုၼ်ႈမုၼ်းလႅင်း ၶိုၼ်းယႂ်ႇ ဝႃႈၼႆ။ ဝၢႆးသေ ပၢင်ၵုမ်ယဝ်ႉတူဝ်ႈၵႂႃႇယဝ်ႉၼၼ်ႉ ၽူႈၶိုၼ်ႈႁွတ်ႈ ၼႂ်းပၢင်ၵုမ် လႆႈထၢႆႇၶႅပ်းႁၢင်ႈ ႁႂ်ႈပဵၼ်တီႈမၢႆတွင်း ၵိုၵ်းပိုၼ်းၵႂႃႇ သေ ၵိၼ်ၶဝ်ႈႁူမ်ႈမူႇ ၸွမ်းၵၼ်ၵႂႃႇၼႆယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-15T15:24:22

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%90%e1%82%86%e1%80%b8%e1%81%bd%e1%80%bd%e1%80%99%e1%80%ba%e1%82%89%e1%81%b5%e1%81%bc%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85/

ၸုမ်းတႆးၽွမ်ႉၵၼ် ၸွႆႈထႅမ်ငိုၼ်း သဵင်သၼ်လွႆ လႄႈ ဝတ်ႉၵျွင်းမုၼ်ၸဝ်ႈ တီႈဝဵင်းတၢင်ႉယၢၼ်း

ၸုမ်းတႆးၽွမ်ႉၵၼ် တုင်းလူႇၶၢမ်ႇငိုၼ်းတွင်း တီႈၽူႈမီးၼမ်ႉၸႂ် ၸေႇတၼႃႇၶဝ် ၵူႈတီႈတီႈသေယဝ်ႉ သိုပ်ႇဢဝ်ငိုၼ်း ၸွႆႈထႅမ်ပၼ် လုမ်းၽိုၼ်ၶၢဝ်ႇ သဵင်သၼ်လွႆ လႄႈ ၸွႆႈထႅမ် လူႇတၢၼ်းပၼ်ငိုၼ်း တီႈဝတ်ႉၵျွင်း မုၼ်ၸဝ်ႈ ဝၢၼ်ႈပဵင်းမူင်ႈ ဢိူင်ႇၼႃးႁုၵ်ႇ ၸႄႈဝဵင်းတၢင်ႉယၢၼ်း ၼႆယဝ်ႉ။ မိူဝ်ႈဝၼ်းထီႉ 11 July 2019 ၽူႈမီးပုၼ်ႈၽွၼ်း ၸုမ်းတႆးၽွမ်ႉၵၼ် လႆႈဢဝ်ငိုၼ်းမၢၼ်ႈ 860,000 ပျႃး ဢၼ်တုင်း လူႇၶၢမ်ႇလႆႈတီႈ ၽူႈမီးၼမ်ႉၸႂ်ၸေႇတၼႃႇၶဝ် ၵူႈတီႈတီႈၼၼ်ႉသေ ၸွႆႈထႅမ်ပၼ် လုမ်းၽိုၼ်ၶၢဝ်ႇ သဵင်သၼ်လွႆ တႃႇႁႂ်ႈပဵၼ် လွင်ႈၵမ်ႉၸွႆႈထႅမ် ႁဵတ်းဢွၵ်ႇ လိၵ်ႈပိုၼ်ၽၢဝ်ႇ ၼႆယဝ်ႉ ၊ ဝၼ်းထီႉ 10 July 2019 သမ်ႉ လႆႈဢဝ်ငိုၼ်း 1,100,000 ပျႃး လူႇတၢၼ်းပၼ်တီႈ ၸဝ်ႈၼင်ႈၵျွင်း ဝၢၼ်ႈပဵင်းမူင်ႈ တႃႇမႄးၵေႃႇသၢင်ႈ ၵျွင်းမႂ်ႇ ဝႃႈၼႆ။ ၸုမ်းတႆးၽွမ်ႉၵၼ် တၢင်တူဝ် ၽူႈမီးၼမ်ႉၸႂ် ၸေႇတၼႃႇ ၶဝ်သေ ဢဝ်ငိုၼ်းလူႇတၢၼ်းပၼ်တီႈ ဝတ်ႉၵျွင်းမုၼ်ၸဝ်ႈ ဝၢၼ်ႈပဵင်းမူင်ႈ တေလႆႈဝႃႈပွၵ်ႈၼႆႉ ပဵၼ်ပွၵ်ႈၵမ်း 2 ယဝ်ႉ ဝႃႈၼႆ ၊ မိူဝ်ႈပွၵ်ႈၵမ်း 1 ၼၼ်ႉ လႆႈလူႇတၢၼ်းငိုၼ်း 1,000,000 ပျႃး ၼႆယဝ်ႉ။ သင်ဝႃႈ ပီႈၼွင်ႉတီႈၸမ်တီႈၵႆ ၶႂ်ႈၸွႆႈထႅမ် ငိုၼ်းတွင်း တီႈဝတ်ႉဝႃးၽႃသိူဝ်ႇ လႄႈ ၸွႆႈထႅမ် တပ်ႉသိုၵ်းၸိုင်ႈတႆး ၸိူဝ်းမီးၼႂ်းၼႃႈသိုၵ်း ၼႆၸိုင် ၵပ်းသိုပ်ႇလႆႈတီႈ Wechat ID – SAIHAN334410 ဢမ်ႇၼၼ် ၵပ်းသိုပ်ႇ လႆႈတီႈမၢႆၾူင်းၶႄႇ ၸၢႆးႁၵ်ႉၶိူဝ်း 15,911,757,049 ၊ ယိင်းဢွၼ်ႇ 13,377,746,884 ၊ မၢႆၾူင်းမၢၼ်ႈ ၸၢႆးၶိူဝ်းႁၢၼ် 09,960,217,636 လႆႈယူႇဢေႃႈ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-15T14:23:19

https://taifreedom.com/%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88%e1%80%95%e1%80%ae%e1%82%88%e1%81%bc%e1%80%bd%e1%80%84%e1%80%ba%e1%82%89%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad/

ပေႃႈမႄႈပီႈၼွင်ႉၵူၼ်းမိူင်း ၼႂ်းၸႄႈဝဵင်း မူႇၸေႊ ၸတ်းႁဵတ်းပၢင်လူႇတၢၼ်း ဝတ်ႉၵျွင်းသိမ်ႇ ၸဝ်ႈသိၼ်ထမ်းၶူးဝႃး ဝုၼ်းၸုမ်ႉ

မိူဝ်ႈဝၼ်းထီႉ 14 July 2019 ယၢမ်းၵၢင်ၼႂ် 09 : 00 မူင်း ပေႃႈမႄႈပီႈၼွင်ႉၵူၼ်းမိူင်း ၼႂ်းၸႄႈဝဵင်းမူႇၸေႊ ၸတ်းႁဵတ်းပၢင်လူႇတၢၼ်း ဝတ်ႉၵျွင်းသိမ်ႇ ၸဝ်ႈသိၼ်ထမ်းၶူးဝႃး ဝုၼ်းၸုမ်ႉ တီႈထမ်ႈၸဝ်ႈသိူဝ်ၶၢၼ်ႇၾႃႉ ထုင်ႉမၢဝ်း ဝႃႈၼႆ။ ၼႂ်းပၢင်လူႇတၢၼ်း ဝတ်ႉၵျွင်းသိမ်ႇ ၸဝ်ႈပေႃႈသိၼ်ထမ်းၶူးဝႃး ဝုၼ်းၸုမ်ႉၼၼ်ႉ လႆႈတၢင်ႇသွမ်း ဢၼေႇၵၸႃႇ ၽြႃးပဵၼ်ၸဝ်ႈ ၊ လူႇတၢၼ်းသွမ်းတေႃႇ ၽြႃးပဵၼ်ၸဝ်ႈ ၊ လူႇတၢၼ်းသၢင်ႇၵၢၼ်းၶဝ်ႈဝႃႇ ၊ လွတ်ႈႁေႃး ပရိတ်လူင် 11 သုတ်ႈသေ ႁႂ်ႈၸဝ်ႈပေႃႈ သိၼ်ထမ်းၶူးဝႃး ဝုၼ်းၸုမ်ႉယူႇလီ ဢႃႇယုယိုၼ်းယၢဝ်း လွတ်ႈၽေးၶဵၼ် ၼႆယဝ်ႉ။ ၼင်ႇႁိုဝ်တေပဵၼ်မႃး ဝတ်ႉၵျွင်းသိမ်ႇ ၸဝ်ႈပေႃႈသိၼ်ထမ်းၶူးဝႃး ဝုၼ်းၸုမ်ႉၼႆႉ ပေႃႈမႄႈပီႈၼွင်ႉ မၢၼ်ႈႁွင်းလွႆ ႁဵတ်းပဵၼ်ၸဝ်ႈ တႃႇၼ တီႈလိၼ် ၊ ယႃႈၶမ်းလႅင်းၶမ်း ပွၵ်ႉၵွင်းၼွင်မူႇၸေႊ ဢွၼ်ႁူဝ်လူႇတၢၼ်း ၊ ၼၢႆးမွၼ်ႇၵျွင်းၶမ်းမျႃႉယီႇ ပၢင်ႇၶမ်း ဝဵင်းမူႇၸေႊ ၊ ၽူႈမီးပုၼ်ႈၽွၼ်း ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA ႁဵတ်းပဵၼ်ၸဝ်ႈတႃႇၼသေ လူႇတၢၼ်းၵႂႃႇ ဝႃႈၼႆ။ ၼႂ်းပၢင်လူႇတၢၼ်းၼၼ်ႉ ယိူင်းၸူးၼင်ႇႁိုဝ် ႁႂ်ႈပေႃးပဵၼ် ၵုသူဝ်ႇၽွၼ်းလီၼႆသေ လႆႈလူႇသွမ်းတေႃႇပၼ် 1(လူႇသွမ်းတေႃႇ ၽြႃးပဵၼ်ၸဝ်ႈ ၊ 2(သွမ်းယူႇလီသုင်းဝၢၼ် ၸဝ်ႈသိၼ်ထမ်း ၶူးဝႃး ဝုၼ်းၸုမ်ႉ ၊ 3(သွမ်းယူႇလီသုင်းဝၢၼ် ၸဝ်ႈသြႃႇ ဝီႉၸႃႇရၼ ပၢင်လင်း ၊ 4(သွမ်းလူႇလီသုင်းဝၢၼ် ၸဝ်ႈသြႃႇသုၶမ်း ၊ 5(သွမ်းယူႇလီသုင်းဝၢၼ် ၸဝ်ႈၶူးလူင် ထမ်ႇမသႃႇမိ ၊ 6(သွမ်း သင်ႇၶႃႈၸဝ်ႈ ၸိုင်ႈတႆး တင်းသဵင်ႈ ၊ 7(သွမ်းပေႃႈသႅင်လႃႈ မႄႈသႅင်လႃႈ ပေႃႈမႄႈ ၸဝ်ႈပေႃႈသိၼ်ထမ်းၶူးဝႃး ဝုၼ်းၸုမ်ႉ ၊ 8(ပေႃႈမႄႈ ၸဝ်ႈသြႃႇ သုႉၶမ်း ၊ 9(မႄႈထဝ်ႈၶမ်း မႄႈၸဝ်ႈယွတ်ႈသိုၵ်း ႁူဝ်ပဝ်ႈလူင် ၶွင်သီႇဢဝ်ၶိုၼ်းၸိုင်ႈတႆး (RCSS/SSA) ၊ 10(သွမ်းတေႃႇ လုၵ်ႈၼွင်ႉတပေး ၸဝ်ႈသိူဝ်ၶၢၼ်ႇၾႃႉ ဢၼ်လႆႈလူႇၼိူဝ်ႉလိူတ်ႈသၢႆၸႂ် တႃႇဝၢၼ်ႈမိူင်း ၊ 11(သွမ်းတေႃႇ ၽူႈဢၼ် လႆႈလူႇ ၼိူဝ်ႉလိူတ်ႈ တႃႇဝၢၼ်ႈမိူင်း ၼႂ်းမုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး (RCSS/SSA) ၊ 12(သွမ်းတေႃႇ ၸဝ်ႈတႃႇၼ ဢၼ်လႆႈလူႇ တီႈလိၼ်ၵိုၵ်းႁေႃ ၸဝ်ႈသိူဝ်ၶၢၼ်ႇၾႃႉ ၼႆယဝ်ႉ။ ဝၢႆးသေ လူႇသွမ်းတေႃႇပၼ် ၽူႈမီးၵုင်ႇမုၼ် လႄႈ ၽူႈႁၵ်ႉၸိူဝ်ႉၸၢတ်ႈ ဢၼ်လႆႈလူႇၼိူဝ်ႉလိူတ်ႈ သၢႆၸႂ်ၵႂႃႇယဝ်ႉၼၼ်ႉ သိုပ်ႇ ၵၢပ်ႈသွမ်း သင်ႇၶႃႇၸဝ်ႈ လႄႈ လဵင်ႉလူ ပီႈၼွင်ႉၶႅၵ်ႇ တီႈၸမ်တီႈၵႆ ၸိူဝ်းမႃးၶဝ်ႈႁူမ်ႈပၢင်လူႇတၢၼ်းသေ ဢွၼ်ၵၼ်လူႇတၢၼ်း ယၢတ်ႇၼမ်ႉၵႂႃႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-07-13T15:08:45

https://taifreedom.com/%e1%80%9b%e1%80%9e%e1%80%bb%e1%82%83%e1%80%b8-%e1%80%9e%e1%80%b0%e1%80%84%e1%80%ba%e1%82%87-rocket-%e1%81%b8%e1%80%9c%e1%80%b0%e1%80%90%e1%80%ba%e1%82%87-s-400-%e1%81%b5%e1%82%82%e1%82%83/

ရသျႃး သူင်ႇ Rocket (ၸလူတ်ႇ) S – 400 ၵႂႃႇတီႈ တူႇရၵီႇ

Rocket(ၸလူတ်ႇ) S – 400 ဢၼ်ရသျႃးႁဵတ်းဢွၵ်ႇၼၼ်ႉ မိူင်းရသျႃး သူင်ႇၵႂႃႇတီႈ မိူင်းတူႇရၵီႇ ဢၼ်ပဵၼ်မိူင်း ၽူႈၶဝ်ႈၸုမ်း လိၵ်ႈႁူမ်ႈမၢႆ NATO ပွတ်းႁွင်ႇ ဢတလၼ်ႇတဵၵ်ႉ ဝႃႈၼႆ ၊ တူႇရၵီႇၼႆႉ ပဵၼ်မိူင်းဢၼ် ၶဝ်ႈပႃးဝႆႉၼႂ်း ၸုမ်းဢူၺ်းလီ NATO မိူင်းၼိုင်ႈလႄႈ လွင်ႈဢၼ် ၶိူင်ႈလၢၵ်ႈၼၢၵ်ႈရသျႃး ၶဝ်ႈၵႂႃႇၼႂ်းမိူင်း ၸုမ်း NATO ၼၼ်ႉ ၼႂ်းၵႄႈ ဢမေႇရီႇၵၢၼ် လႄႈ တူရၵီႇ ၸၢင်ႈပဵၼ်ၶဵၼ်တေႃႇၵၼ် ၼႆယဝ်ႉ။ မိူဝ်ႈဝၼ်းထီႉ 10 July 2019 ၼၼ်ႉ ႁိူဝ်းမိၼ် ၽၢႆႇတေႃႉသူင်ႇ ရသျႃး တၢင်ႇဢဝ် Rocket(ၸလူတ်ႇ) S – 400 ၸုပ်ႈထီႉၼိုင်ႈ ဢၼ်မီးၵႃႈၶၼ် 2 . 2 ပီႇလီႇယၼ်ႇ ၵႂႃႇတီႈ တပ်ႉလူမ်း ဢၼ်မီးၽၢႆႇၼွၵ်ႈ ဝဵင်းဢိၼ်ႇၵႃႇယႃႇၼၼ်ႉ ၼႆယဝ်ႉ။ ၵဵဝ်ႇၵပ်းလွင်ႈ Rocket(ၸလူတ်ႇ) ရသျႃးၼႆႉ ဢမေႇရီႇၵၢၼ် ႁၼ်ထိုင်ဝႃႈ ၸၢင်ႈႁဵတ်းႁႂ်ႈ ၽၢႆႇၵႅတ်ႇၶႄ NATO ၼႂ်းမိူင်း တူႇရၵီႇ ယူပ်ႈယွမ်းၵႂႃႇ ၼႆယဝ်ႉ။ Mark Esper ၽွင်းလူင်ၽၢႆႇၵႅတ်ႇၶႄ ဢမေႇရီႇၵၢၼ်ႇလၢတ်ႈတီႈ သိုဝ်ႇၶၢဝ်ႇဝႃႈ တူႇရၵီႇ သိုဝ်ႉဢဝ် Rocket S – 400 ၶွင်ရသျႃးယူႇၼၼ်ႉ လႆႈႁူႉၸွမ်းယူႇ ၼႆယဝ်ႉ ၊ ၵွပ်ႈပိူဝ်ႈၼၼ် လွင်ႈၽၢႆႇႁဝ်းၶႃႈ တေဢမ်ႇၶၢႆ ႁိူဝ်းမိၼ် F – 35 ပၼ် တူႇရၵီႇၼၼ်ႉ တေဢမ်ႇလႅၵ်ႈလၢႆ ဝႃႈၼႆ ၊ ၵဵဝ်ႇၵပ်းလွင်ႈၼႆႉသေ Mark Esper ၽွင်းလူင် ၽၢႆႇၵႅတ်ႇၶႄ ဢမေႇရီႇၵၢၼ်ႇ တင်း Hulusi Akar ၽွင်းလူင် ၽၢႆႇၵႅတ်ႇၶႄ တူႇရၵီႇ သိုပ်ႇၽူင်းသေ ဢုပ်ႇဢူဝ်းၵၼ်ႁိုင် 30 မိၼိတ်ႉယူႇ ၼႆယဝ်ႉ။ တူႇရၵီႇ လၢတ်ႈဝႃႈ ယွၼ်ႉမိူင်းၶဝ်လူဝ်ႇ လႄႈ ၸင်ႇလႆႈသိုဝ်ႉ လၢၵ်ႈၼၢၵ်ႈ Rocket S – 400 ၼႆ ၽွင်းလူင်ၽၢႆႇ ၵႅတ်ႇၶႄ တူႇရၵီႇ လၢတ်ႈတီႈ ၽွင်းလူင်ၽၢႆၵႅတ်ႇၶႄ ဢမေႇရီႇၵၢၼ်ယူႇ ဝႃႈၼႆ ၊ ၼွၵ်ႈလိူဝ်သေၼၼ်ႉ Akar ၽွင်း လူင်ၽၢႆႇၵႅတ်ႇၶႄ တူရၵီႇလၢတ်ႈဝႃႈ လွင်ႈတႃႇတေသိုဝ်ႉ လၢၵ်ႈၼၢၵ်ႈ ၽၢႆႇၵႅတ်ႇၶႄ ၵၢင်ႁၢဝ် Patriot ၶွင်ဢမေႇ ရီႇၵၢၼ်ႇၼၼ်ႉၵေႃႈ တိုၵ်ႉဝူၼ်ႉဝႆႉယူႇ ၼႆယဝ်ႉ။ ၶေႃႈမုၼ်း – VOA တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ', 'ၵူႈလွင်ႈလွင်ႈ']

2019-07-13T14:13:45

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8-5/

ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်မီးၼႂ်းၼႃႈသိုၵ်း လႆႈႁပ်ႉတၢင်းၸွႆႈထႅမ်တီႈ ပေႃႈမႄႈပီႈၼွင်ႉ ၵူၼ်းမိူင်း

ၸွမ်းၼင်ႇ ၵၢင်ၸႂ်ပေႃႈမႄႈပီႈၼွင်ႉ ၵူၼ်းမိူင်းမီးၼၼ်ႉသေ ဢဝ်ၶူဝ်းၶွင်ၸႂ်ႉ ၊ ၶွင်ၵိၼ်ယႅမ်ႉ ဢိၵ်ႇတင်း ငိုၼ်းတွင်း ၸွႆႈထႅမ်ပၼ် ၵေႃႉသိုၵ်း ၼႃႈတီႈဢုပ်ႉပိူင်ႇ 701 ထုင်ႉမၢဝ်း ဢၼ်ယူႇၽၢႆႇတႂ်ႈၵုမ်းၵမ် ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်း ၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ။ မိူဝ်ႈဝၼ်းထီႉ 4 July 2019 ပေႃႈမႄႈပီႈၼွင်ႉၵူၼ်းမိူင်း ၼႂ်းၸႄႈဝဵင်း ၼမ်ႉၶမ်း ၸိုင်ႈတႆးပွတ်းႁွင်ႇ လႄႈ ပီႈၼွင်ႉၵူၼ်းမိူင်း ၼႂ်းလွႆၸေႊ မိူင်းဝၼ်း ၸေႊမိူင်းၶၢင် ဢဝ်ၶူဝ်းၶွင်ၸႂ်ႉ လႄႈ ၶွင်ၵိၼ်ယႅမ်ႉ မိူၼ်ၼင်ႇ ဢုပ်းသိတ်း/ပုင်းၸိတ်း လႄႈ ၶဝ်ႈသွႆးမမ ၊ ၶဝ်ႈမုၼ်း ဢိၵ်ႇတင်း ငိုၼ်းတွင်း ၵႂႃႇၸွႆႈထႅမ်ပၼ်ထိုင်တီႈ ၵေႃႉသိုၵ်း ၼႃႈတီႈဢုပ်ႉပိူင်ႇ 701 ထုင်ႉမၢဝ်းသေ ႁႂ်ႈလႆႈပဵၼ်ႁႅင်းၸႂ် လႄႈ လွင်ႈၵမ်ႉၸွႆႈထႅမ် တီႈၵေႃႉသိုၵ်းၶဝ် ၼႆယဝ်ႉ။ မိူဝ်ႈဝၼ်းထီႉ 5 July 2019 ၼၼ်ႉၵေႃႈ ပေႃႈမႄႈပီႈၼွင်ႉၵူၼ်းမိူင်း ထုင်ႉမၢဝ်း လႄႈ မိူင်းဝၼ်း ဢၼ်ယူႇသဝ်းၼႂ်းၸိုင်ႈမိူင်းၶႄႇ ဢဝ်ငိုၼ်းမၢၼ်ႈ 583,000 ပျႃး လႄႈ ငိုၼ်းၶႄႇ 1700 ယွၼ်ႇ ၸွႆႈထႅမ်ပၼ် ႁူင်းႁဵၼ်းၸိူဝ်ႉၸၢတ်ႈ တီႈငဝ်ႈၸိုင်ႈ လွႆတႆးလႅင်း ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-13T13:29:48

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%95%e1%80%9c%e1%80%bd%e1%80%84%e1%80%ba%e1%82%88-tnla-%e1%80%9c%e1%80%b1%e1%82%83%e1%82%87%e1%80%90%e1%80%ad%e1%80%af%e1%81%b5%e1%80%ba/

သိုၵ်းပလွင်ႈ TNLA လေႃႇတိုၵ်း RCSS/SSA ဝၢႆးလင် RCSS ႁူပ်ႉထူပ်း လူင်ပွင်ၸိုင်ႈ လႄႈ သိုၵ်းမၢၼ်ႈ

ဝၢႆးလင် ၶွင်ႇသီႇဢဝ်ၶိုၼ်းၸိုင်ႈတႆး လႄႈ ၽူႈတၢင်တူဝ်လူင်ပွင်ၸိုင်ႈမၢၼ်ႈ NRPC ဢိၵ်ႇတင်း ၸုမ်းငူပ်ႉငီႉ ဢုပ်ႇဢူဝ်း သိုၵ်းမၢၼ်ႈ ႁူပ်ႉထူပ်းဢုပ်ႇဢူဝ်းၵၼ် တီႈၼႄႇပျီႇတေႃႇယဝ်ႉၼၼ်ႉ သိုၵ်းပလွင်ႈ TNLA ၶိုၼ်ႈလေႃႇတိုၵ်း ပိုတ်းယိုဝ်း တပ်ႉသိုၵ်းၸိုင်ႈတႆး RCSS/SSA တီႈႁိမ်းဝၢၼ်ႈဝႃႈ ဢိူင်ႇဝၢၼ်ႈၸၢမ် ၸႄႈဝဵင်းၼမ်ႉတူႈ ၸိုင်ႈတႆးပွတ်းႁွင်ႇ။ မိူဝ်ႈၼႆႉ ဝၼ်းထီႉ 13 July 2019 ယၢမ်းၵၢင်ၼႂ် 06:36 မူင်း သိုၵ်းပလွင်ႈ Ta’ang National Liberation Army -TNLA ႁႅင်းသိုၵ်းတင်းၼမ် ၶိုၼ်ႈလေႃႇတိုၵ်းပိုတ်းယိုဝ်း ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး Restoration Council of Shan State / Shan State Army – RCSS/SSA တီႈႁိမ်းဝၢၼ်ႈဝႃႈ ဢွၼ်တၢင်းသေ သွင်ၽၢႆႇလႆႈပဵၼ်ပၢင်တိုၵ်းၵၼ် ႁၢဝ်ႈႁႅင်းယူႇယဝ်ႉ ၊ ထိုင်ယၢမ်းၵၢင်ဝၼ်း 11:35 မူင်းၼႆႉၵေႃႈ သဵင်ၵွင်ႈသဵင်မၢၵ်ႇ တင်းသွင်ၽၢႆႇ ဢမ်ႇပႆႇယဵၼ်လူင်းသင် လႄႈ တိုၵ်ႉသိုပ်ႇပဵၼ်ပၢင်တိုၵ်းၵၼ် ႁၢဝ်ႈႁႅင်းဝႆႉယူႇ ဝႃႈၼႆ။ ၸွမ်းလူၺ်ႈ ၸဝ်ႈသင်ႇၶ လႄႈ ပေႃႈမႄႈပီႈၼွင်ႉၵူၼ်းမိူင်း တုၵ်းယွၼ်း ၼင်ႇႁိုဝ်ပၢင်တိုၵ်း ၼႂ်းမိူင်းတႆး တေလူတ်းယွမ်းလူင်း ၼႆၼၼ်ႉ RCSS/SSA လႆႈမီးလွင်ႈၵိုတ်းတိုၵ်းၵၼ်တင်း SSPP/SSA သေဢမ်ႇၵႃး ၼႂ်းၵႄႈၵၢင် သိုၵ်းပလွင်ႈ TNLA လႄႈ တပ်ႉသိုၵ်းၸိုင်ႈတႆး RCSS/SSA ပေႃးတေၵႄႈပၼ်ႁႃၵၼ်လႆႈၼၼ်ႉ ယူႇတီႈ RCSS/SSA ယိုတ်ႈမိုဝ်းပိုတ်ႇၽၵ်းတူ ၵူႈၶၢဝ်းယၢမ်းသေတႃႉ ယူႇတီႈၽၢႆႇ သိုၵ်းပလွင်ႈ TNLA မီးလွင်ႈပိုတ်ႇပၢင်တိုၵ်းၸူး RCSS/SSA မႃးယူႇတႃႇသေႇ ယူႇယဝ်ႉ။ ၶေႃႈယိူင်းဢၢၼ်း သိုၵ်းပလွင်ႈ TNLA ပိုတ်ႇပၢင်တိုၵ်းပိုတ်းယိုဝ်း တပ်ႉသိုၵ်းၸိုင်ႈတႆး RCSS/SSA ပွၵ်ႈၵမ်းၼႆႉ ဢမ်ႇပႆႇလႆႈႁူႉၸွမ်း ယူႇယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-07-12T16:23:05

https://taifreedom.com/rcss-%e1%80%9c%e1%82%84%e1%82%88-%e1%81%b8%e1%80%af%e1%80%99%e1%80%ba%e1%80%b8%e1%80%84%e1%80%b0%e1%80%95%e1%80%ba%e1%82%89%e1%80%84%e1%80%ae%e1%82%89%e1%80%a2%e1%80%af%e1%80%95%e1%80%ba%e1%82%87/

RCSS လႄႈ ၸုမ်းငူပ်ႉငီႉဢုပ်ႇဢူဝ်း သိုၵ်းမၢၼ်ႈ ႁူပ်ႉထူပ်းဢုပ်ႇဢူဝ်းၵၼ်

မိူဝ်ႈၼႆႉဝၼ်းထီႉ 12 July 2019 ယၢမ်းၵၢင်ၼႂ် 10:00 မူင်း ၶွင်ႇသီႇဢဝ်ၶိုၼ်းၸိုင်ႈတႆး (RCSS) လႄႈ ၸုမ်းငူပ်ႉငီႉဢုပ်ႇဢူဝ်း သိုၵ်းမၢၼ်ႈ ႁူပ်ႉထူပ်းဢုပ်ႇဢူဝ်းၵၼ် ဢွင်ႈတီႈႁွင်ႈပၢင်ၵုမ် ပွင်းလွင်းယဵၵ်ႉတႃႇ ၼႂ်းတိူင်းသိုၵ်းမၢၼ်ႈ ၼေႇပျီႇတေႃႇ ၼႆယဝ်ႉ။ ၼႂ်းႁွင်ႈပၢင်ၵုမ်ၼၼ်ႉ ၽၢႆႇၶွင်ႇသီႇဢဝ်ၶိုၼ်းၸိုင်ႈတႆး (RCSS) မီး ၸွမ်ႁၢၼ် ပွင်ၶိူဝ်း ၊ ၸဝ်ႈသိုၵ်းလူင် ၸၢႆးငိုၼ်း ၊ ၸဝ်ႈသိုၵ်းလူင် ဢွင်ႇမျႃႉ ၊ ၸဝ်ႈသိုၵ်းလူင် သႅဝ်းႁၢၼ် ၊ ၸဝ်ႈသိုၵ်း တေႇဝိင်ႇ ၊ ၸဝ်ႈသိုၵ်း ၸၢႆးဢူး ၊ ၸဝ်ႈသိုၵ်း ၸၢႆႁၢၼ် ၊ ၸဝ်ႈႁၢၼ် ၸိူင်းသႅၼ်မႂ်ႇ လႄႈ ၽၢႆႇၸုမ်းငူပ်ႉငီႉဢုပ်ႇဢူဝ်း သိုၵ်းမၢၼ်ႈ ပဵၼ် ၸွမ်သိုၵ်း ယႃႇပျေႉ လႄႈ ၸွမ်သိုၵ်း တၢၼ်းထုၼ်းဢူး ဢွၼ်ႁူဝ်လုၵ်ႈၸုမ်းသေ ဢုပ်ႇဢူဝ်းၵၼ်ၵႂႃႇ ၵဵဝ်ႇလူၺ်ႈလွင်ႈၵၢၼ် တၢမ်းဝၢင်းၼႃႈတီႈ ၊ ၵၢၼ် JMC ၊ ၵၢၼ်သိုၵ်း ၸဵမ်ၸိူဝ်းၼႆႉယူႇယဝ်ႉ။ မိူဝ်ႈဝႃးဝၼ်းထီႉ 11 July 2019 ၼႆႉၵေႃႈ တူဝ်တႅၼ်း ၶွင်ႇသီႇဢဝ်ၶိုၼ်းၸိုင်ႈတႆး (RCSS/SSA) လႄႈ ၽူႈတၢင်တူဝ် လူင်ပွင်ၸိုင်ႈ သုၼ်ၵၢင်လွင်ႈငမ်းယဵၼ် လွင်ႈထုၵ်ႇမေႃပေႃးၵႂၢမ်း ၼႂ်းၸိူဝ်ႉၸၢတ်ႈ (NRPC) ႁူပ်ႉထူပ်း ဢုပ်ႇဢူဝ်းၵၼ် တီႈၼႄႇပျီႇတေႃႇ ၵဵဝ်ႇလူၺ်ႈ ၵၢၼ်ငမ်းယဵၼ် ၊ ၵၢၼ်ပူၵ်းပွင် ၊ ၵၢၼ်ၽဵဝ်ႈမူၺ်ႉ ယႃႈမဝ်းၵမ် ၊ လွင်ႈၵူၼ်းတူၵ်းၶွၵ်ႈ ၸိူဝ်းၼႆႉၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2019-07-12T16:29:12

https://taifreedom.com/%e1%80%95%e1%81%a2%e1%80%84%e1%80%ba%e1%80%9c%e1%80%b0%e1%82%87%e1%80%90%e1%81%a2%e1%81%bc%e1%80%ba%e1%80%b8%e1%80%95%e1%81%bc%e1%80%ba-%e1%81%b8%e1%80%9d%e1%80%ba%e1%82%88%e1%81%b5%e1%80%bd%e1%81%bc/

ပၢင်လူႇတၢၼ်းပၼ် ၸဝ်ႈၵွၼ်းၸိူင်း သဵင်ႈၵၢမ်ႇသုတ်းမုၼ် ၶွပ်ႈၶူပ်ႇ 28 ပီႊ

မိူဝ်ႈဝၼ်းထီႉ 11 July 2019 ယၢမ်းၵၢင်ၼႂ် မႄႈထဝ်ႈယႃႇ လႄႈ လုၵ်ႈလၢင်းတင်းသဵင်ႈ ၸတ်းႁဵတ်း ပၢင်လူႇတၢၼ်းပၼ် ၸဝ်ႈၵွၼ်းၸိူင်း (ႁိုဝ်) ၸဝ်ႈမူဝ်ႁိူင်း ဢၼ်လႆႈသဵင်ႈၵၢမ်ႇသုတ်းမုၼ် လပ်ႉလွႆငိုၼ်း/ၶမ်းၵႂႃႇ ၶွပ်ႈၶူပ်ႇ 28 ပီႊ တီႈလႅၼ်လိၼ် တႆး – ထႆး ၊ မီးၽူႈယႂ်ႇၵူၼ်းလူင် ၊ ၸဝ်ႈၼႃႈတီႈထႆး ၊ ပူႇၵၢင်ႉဝၢၼ်ႈ/ဢိူင်ႇ ၊ ၶူးသွၼ် လႄႈ လုၵ်ႈႁဵၼ်း ဢိၵ်ႇတင်း ပီႈၼွင်ႉၶႅၵ်ႇ တီႈၸမ်တီႈၵႆ ၶဝ်ႈႁူမ်ႈတင်းၼမ် ဝႃႈၼႆ။ ပၢင်ႁႅၼ်းလူႇတၢၼ်းပၼ် ၸဝ်ႈၵွၼ်းၸိူင်းၼႆႉ မီးယူႇသွင်တွၼ်ႈ ၶႃႈ ၊ တွၼ်ႈၼိုင်ႈ – ႁပ်ႉတွၼ်ႈပီႈၼွင်ႉၶႅၵ်ႇ တီႈၸမ်တီႈၵႆ ၸိူဝ်းမႃးၶဝ်ႈႁူမ်ႈ ပၢင်လူႇတၢၼ်းပၼ် ၸဝ်ႈၵွၼ်းၸိူင်း ၊ ထွမ်ႇထမ်းတြႃး တီႈႁိူၼ်း မႄႈထဝ်ႈယႃႇ ဢၼ်မီးတီႈ ဝၢၼ်ႈပဵင်းလူင် ဢိူင်ႇပဵင်းလူင် ၸႄႈဝဵင်း ဝဵင်းႁႅင် ၸႄႈတွၼ်ႈၵဵင်းမႂ်ႇ ၸိုင်ႈထႆးဝႃႈၼႆ ၊ တွၼ်ႈသွင်သမ်ႉ မီးပၢင် ဝၢင်းၶူဝ်ႉမွၵ်ႇ ၼပ်ႉယမ် ဢူးမၢင်ႇ(ၶုမ်) ၸဝ်ႈၵွၼ်းၸိူင်း တီႈသၼ်လွႆဝဵင်းဢိၼ်း ဝၢၼ်ႈလၵ်းတႅင်ႇ ဢိူင်ႇပဵင်းလူင် ၸႄႈဝဵင်း ဝဵင်းႁႅင် ၼႆယဝ်ႉ။ တီႈဢူးမၢင်(ၶုမ်) ၸၢဝ်ႈၵွၼ်းၸိူင်းၼၼ်ႉ ပေႃႈၶူးပၢႆးမိူင်း မွၵ်ႇလၢတ်ႈၶေႃႈၵႂၢမ်း ၵဵဝ်ႇၵပ်းလွင်ႈ ၸဝ်ႈၵွၼ်းၸိူင်း မီးၸႂ်ႁၵ်ႉၸိူဝ်ႉၸၢတ်ႈ လႄႈ လႆႈဢွၼ်ႁူဝ် လုၵ်ႉၽိုၼ်ႉမႃး ၊ ၸဝ်ႈၶိုၼ်းသႂ် ၸႂ်ယဵၼ် မွၵ်ႇလၢတ်ႈၶေႃႈၵႂၢမ်း ၵဵဝ်ႇၵပ်းလွင်ႈ ဝၼ်းမိူဝ်ႈၼႆႉ ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA ၵႂႃႇႁူပ်ႉထူပ်းဢုပ်ႇဢူဝ်း လွင်ႈငမ်းယဵၼ်ၵၼ် တင်း လူင်ႈပွင်ၸိုင်ႈမၢၼ်ႈ တီႈၼေႇပျီႇတေႃႇ ၊ ၵဵဝ်ႇၵပ်းလွင်ႈၼႆႉသေ သင်ၸဝ်ႈၵွၼ်းၸိူင်း ဢမ်ႇပႆႇလူႉသဵင်ႈ ပေႃးၼႆၸိုင် မၼ်းၸဝ်ႈၵေႃႈ တေၵမ်ႉထႅမ်ယူႇဝႃႈၼႆ ၊ ယွၼ်ႉပိူဝ်ႈဝႃႈ ၸဝ်ႈၵွၼ်းၸိူင်း ယၢမ်ႈသင်ႇသွၼ်ဝႆႉဝႃႈ ပေႃးၶႂ်ႈလႆႈ လွင်ႈၵတ်းယဵၼ် ပေႃးၼႆၸိုင်ႈ တေလႆႈဝႆႉၸႂ် ၽႃႇၵၢင်ဝၢင်းၶိုင်ႈ ၊ ပေႃးဝႆႉၸႂ် ၽႃႇၵၢင်ဝၢင်းၶိုင်ႈ ၼႆႉ မၼ်းပွင်ႇဝႃႈ လွင်ႈၽဵင်ႇပဵင်း သုၼ်ႇပုၼ်ႈပိူၼ်ႈၵေႃႈမီး သုၼ်ႇပုၼ်ႈႁဝ်းၵေႃႈမီး ပေႃးၼႆၸိုင် ၵူႈၽၢႆႇၽၢႆႇၵေႃႈ တေပဵင်းပေႃး ႁၢၼ်ႉၸႂ် လႄႈ တေၸၢင်ႈလႆႈ လွင်ႈၵတ်းယဵၼ် ၼႆယဝ်ႉ။ ဝၢႆးသေၽူႈယႂ်ႇၵူၼ်းလူင် မွၵ်ႇလၢတ်ႈၶေႃႈၵႂၢမ်းယဝ်ႉ ပီႈၼွင်ႉၶႅၵ်ႇ ၸိူဝ်းမႃးၶဝ်ႈႁူမ်ႈ ပၢင်ၼပ်ႉယမ် ၸဝ်ႈၵွၼ်းၸိူင်းတင်းသဵင်ႈ ဢွၼ်ၵၼ်ဝၢင်းၶူဝ်ႉမွၵ်ႇ ၊ ၸုၵ်းၼပ်ႉယမ် ၼိမ်တူဝ်ၼိမ်ၸႂ် 1 မိၼိတ်ႉသေ ၶုၵ်းၶူၼ်ႉဝူၼ်ႉထိုင် ၸဝ်ႈၵွၼ်းၸိူင်း ၼႆယဝ်ႉ။ ထိုင်မႃး ယၢမ်း 11 : 00 မူင်းၼၼ်ႉ ၵၢပ်ႈသွမ်းသင်ႇၶႃႇၸဝ်ႈ ၊ ယၢမ်း 11 မူင်ႈၶိုင်ႈသမ်ႉ လူႇတၢၼ်းယၢတ်ႇၼမ်ႉ လႄႈ လဵင်ႉလူပီႈၼွင်ႉၶႅၵ်ႇ ၸိူဝ်းမႃးၶဝ်ႈႁူမ်ႈ ပၢင်လူႇတၢၼ်း တင်းသဵင်ႈသေ ႁုပ်ႈသိမ်းပၢင်ၵႂႃႇ ၼႆယဝ်ႉ။ ၶႅပ်းႁၢင်ႈ – ၸုမ်းၶၢဝ်ႇၽူႈတွႆႇႁွၵ်ႈတႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-07-12T15:22:45

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b5%e1%82%82%e1%82%83%e1%82%87%e1%80%9e%e1%80%ad%e1%80%af%e1%80%9d%e1%80%ba%e1%82%89%e1%81%b6/

ၵူၼ်းမိူင်းၵႂႃႇသိုဝ်ႉၶဝ်ႈသၢၼ် ၺႃးသိုၵ်းမၢၼ်ႈပေႃႉထုပ်ႉ

သိုၵ်းမၢၼ်ႈ တပ်ႉၶမယ 579 ၶဝ်ႈၵႂႃႇတီႈၼႂ်းဝၢၼ်ႈမိူင်းလႅင်း ဢိူင်ႇမိူင်းလႅင်း ၸႄႈဝဵင်းမိူင်းပဵင်း ၸႄႈတွၼ်ႈ မိူင်းသၢတ်ႇသေ ပေႃႉထုပ်ႉၸႅတ်ႈထၢမ် ၵူၼ်းမိူင်းၽၵ်းၵႃ ဢၼ်ဢမ်ႇမီးတၢင်းၽိတ်းသင် ၵေႃႉၼိုင်ႈၼႆယဝ်ႉ။ မိူဝ်ႈဝၼ်းထီႉ 06 July 2019 ယၢမ်းၵၢင်ၶမ်ႈ 18:00 မူင်း ၵူၼ်းဝၢၼ်ႈမိူင်းလႅင်း ၸိုဝ်ႈ ၸႃႇပေႃႉ ဢႃႇယု 32 ပီႊ တေၵႂႃႇႁႃ ဝၢၵ်ႇ ၼွၼ်းပႃးတီႈၼႂ်းထိူၼ်ႇၼႆ လႄႈ လႆႈၵႂႃႇသိုဝ်ႉၶဝ်ႈသၢၼ် ၼႂ်းဝၢၼ်ႈ ယဝ်ႉသေ မိူဝ်ႈပွၵ်ႈၶိုၼ်း တၢင်းႁိူၼ်း တႃႇႁႅၼ်းၶူဝ်းလဵင်းၶဝ်ႈထိူၼ်ႇၼၼ်ႉ ၵႂႃႇႁူပ်ႉၺႃး သိုၵ်းမၢၼ်ႈ တပ်ႉၶမယ 579 ႁႅင်းသိုၵ်း 20 ပၢႆ ဢၼ်မီးဝႆႉၼႂ်းဝၢၼ်ႈမိူင်းလႅင်း လႄႈ ထုၵ်ႇသိုၵ်းမၢၼ်ႈ ႁွင်ႉၸႅတ်ႈထၢမ်ပေႃႉထုပ်ႉ ၸွမ်းတူဝ် မၼ်းၸၢႆး ယူႇယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉသေ ၵူၼ်းၼႂ်းပိုၼ်ႉတီႈလၢတ်ႈၼႄဝႃႈ ၸႃႇပေႃႉ ၵႂႃႇသိုဝ်ႉၶဝ်ႈသၢၼ် 2 ပေႇ ယဝ်ႉ ပွၵ်ႈၶိုၼ်းတင်းႁိူၼ်းၼၼ်ႉ သိုၵ်းမၢၼ်ႈသမ်ႉႁၼ် လႄႈ ႁွင်ႉၸႅတ်ႈထၢမ် ပေႃႉထုပ်ႉၸွမ်းတူဝ် မၼ်းၸၢႆး ႁၢဝ်ႈႁႅင်းဝႆႉ ၊ သိုၵ်းမၢၼ်ႈၶဝ် ၵၢဝ်ႇၼႄးဝႃႈ ၸႃႇပေႃႉ သိုဝ်ႉၶဝ်ႈသၢၼ် တေသူင်ႇပၼ် သိုၵ်းတႆး ၼႆၶႃႈ ၊ သိုၵ်းမၢၼ်ႈ ပွႆႇတူဝ်မၼ်းၸၢႆး ပွၵ်ႈၶိုၼ်းတင်းႁိူၼ်း မိူဝ်ႈယၢမ်း 17:00 မူင်း ၊ ၸႃႇပေႃႉ ၼႆႉ မီးဢႃႇယု 32 ပီႊ ၸၢဝ်းလႃးႁူႇ ပဵၼ်လုၵ်ႈၸၢႆး လုင်းၸႃႇႁေႇ + ပႃႈၼႃးႁေႇ ယူႇဝၢၼ်ႈမိူင်းလႅင်း ဢိူင်ႇမိူင်းလႅင်း ၸႄႈဝဵင်းမိူင်းပဵင်း ၼႆ လၢတ်ႈၼႄၼင်ႇၼႆ။ သိုၵ်းမၢၼ်ႈ တပ်ႉၶမယ 579 ငဝ်ႈတပ်ႉ ပၵ်းဝႆႉတီႈ ဝဵင်းမိူင်းသၢတ်ႇ ယူႇၽၢႆႇတႂ်ႈၵုမ်းၵမ် ၽႅၼ်ၵၢၼ်ယၢၼ်ႇသိုၵ်း (ၸၵၶ) မၢႆ-14 ငဝ်ႈငုၼ်းတိူင်းသိုၵ်းသၢမ်ၸဵင်ႇ (တသၶ) ဝဵင်းၵဵင်းတုင် ၸိုင်ႈတႆးပွတ်းဢွၵ်ႇၶူင်း။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2019-07-12T14:16:08

https://taifreedom.com/trump-%e1%82%81%e1%81%a2%e1%80%84%e1%80%ba%e1%82%88%e1%82%81%e1%82%85%e1%81%bc%e1%80%ba%e1%80%b8-%e1%80%90%e1%82%83%e1%82%87%e1%80%90%e1%80%b1%e1%80%9e%e1%80%ad%e1%80%af%e1%80%95%e1%80%ba%e1%82%87/

Trump ႁၢင်ႈႁႅၼ်း တႃႇတေသိုပ်ႇပၼ်တၢမ်ႇ ၼိူဝ်ဢီႇရၢၼ်ႇ

မိူဝ်ႈဝၼ်းပုတ့် ပူၼ့်မႃးၼၼ့် ၸွမ်ၸိုင်ႈမိူင်း ဢမေႇရီႇၵၢၼ်ႇ Donald Trump လႆႈလၢတ်ႈၵႂႃႇဝႃႈ လွင်ႈပၼ် တၢမ်ႇပၢႆးၵႃႉၶၢႆ ၼိူဝ်ဢီႇရၢၼ်ႇ ဢမ်ႇႁိုင်ၼၢၼ်း တေလႆႈႁၼ်ထၢင်ႇၸႅင်ႈၼႆယူႇယဝ့်။ မိူဝ်ႈပီႊ 2015 ၸွမ်းလူၺ်ႈၵူႈမိူင်းမိူင်း မီးၶေႃႈယိူင်းဢၢၼ်း ၶႂ်ႈႁၢမ်ႈၶႂၢၵ်ႈႁဵတ်းဢွၵ်ႇ မၢၵ်ႇၼျူႇၶရီးယႃး လႄႈ လူင်ပွင်ၸိုင်ႈ မိူင်းဢီႇရၢၼ်ႇ တိုဝ်ၶႂၢၵ်ႈႁဵတ်းဢွၵ်ႇ လႄႈ ဢဝ်လွင်ႈဢၼ်ၼႆ့ ႁဵတ်းပဵၼ်ၼႃႈတိူဝ်ႈ ၵမ်ၵိၼ်း ယူႇၼၼ့်၊ ၸင်ႇလႆႈသိုပ်ႇၶႂၢၵ်ႈပၼ် တၢမ်ႇထႅင်ႈၼႆ ၸွမ်ၸိုင်ႈ Trump လႆႈလၢတ်ႈၵႂႃႇၼင်ႇၼႆယူႇ။ မိူဝ်ႈပီပူၼ့်မႃး ၸွမ်ၸိုင်ႈ Trump လႆႈၶူၼ့်သွၵ်ႈဢွၵ်ႇမႃး ၶေႃႈလႆႈၸႂ် ဢၼ်ပႃးဝႆ့ ၼႂ်းလိၵ်ႈၵိၼ်ၵႅၼ်ႇ လႄႈ ပူၼ့်လိူဝ်ၼိူဝ် ၶေႃႈမၵ်းတတ်း လႄႈ ဢီႇရၢၼ်ႇၶဝ်ၵေႃႈ ယွမ်းႁပ့်ၵႂႃႇဝႃႈ လႆႈဢဝ် ယူႇရေႇၼျဵမ့် မႃးႁဵတ်း လွင်ႈမူတ်းသႂ်ယူႇၼႆယဝ့်။ မိူဝ်ႈပူၼ့်မႃးသီႇပီ ၸွမ်းၼင်ႇၵူႈမိူင်းမိူင်း လႆႈႁူမ်ႈၵၼ် ႁဵတ်းၶေႃႈတူၵ်းလူင်း လွင်ႈၼျူႇၶရီးယႃး ၼႂ်းပၢၼ် ၸွမ်ၸိုင်ႈ Obama တင်းၸွမ်ၽွင်းလူင်ၼွၵ်ႈမိူင်း John Kerry ၶဝ်လူဝ်ႇတႅၼ်း ပၼ်ၶိုၼ်း ငိုၼ်း တီႈဢီႇရၢၼ်ႇ 150 Billion တေႃႇလႃႇ (သႅၼ်ႁႃႈမိုၼ်ႇလၢၼ့်လၢၼ့်) သေ လႆႈလူင်းလၢႆးမိုဝ်းၵႂႃႇယူႇယဝ့်။ လွင်ႈဢၼ် ဢီႇရၢၼ်ႇ လၵ့်လွမ် ႁဵတ်းလွင်ႈမူတ်းသႂ် ယူႇလေႇၼျဵမ့် ၼၼ့်ၵေႃႈ မိူၼ်ၵၼ်တင်းယႃႉလုၶေႃႈတူၵ်း လူင်းသေ ပဵၼ်လၢႆးႁဵတ်း ဢၼ်တႅမ်ႇယေႃႈ ၼႆ လႆႈႁၼ်ၸွမ်ၸိုင်ႈ Donald Trump ၸိၸမ်ႈၼႄၵႂႃႇၼႂ်း Twister မၼ်းၵႂႃႇၼင်ႇၼႆယဝ့်။ ပၢင်ၵုမ်လူင် IAEA ဢၼ်မီးၸိုဝ်ႈဝႃႈ ပၢင်ၵုမ်ၶိုၵ့်ၶၵ့် ၵူႈမိူင်းမိူင်း ၵဵဝ်ႇၵပ်းထၢတ်ႈႁႅင်း ဢၼုမျူႇ (Atomic Energy) ဢၼ်ႁဵတ်းတီႈဝဵင်းလူင် ၿီႇဢႅၼ်းၼႃႇ (Vienna) မိူင်းဢေႃးသတြေးယႃး ၼၼ့် မိူဝ်ႈၽွင်း ၽၢႆႇ ဢမေႇရီႇၵၢၼ်ႇဝႃႈ “ဢီႇရၢၼ်ႇၶဝ် ဢမ်ႇ မီးၶေႃႈဢၢင်ႈ တဵမ်ထူၼ်ႈ တႃႇတေတူဝ်းၶႂၢၵ်ႈ ႁႅင်းထၢတ်ႈ ဢၼုမျူႇ” ၼႆ ၸွမ်ၸိုင်ႈ Trump ၵေႃႈၸင်ႇလႆႈလၢတ်ႈၵႂႃႇ ၼင်ႇၼႆယဝ့် ၊ ဢိင်ႇၼိူဝ် ဢီႇရၢၼ်ႇ ႁဵတ်းသၢင်ႈ ယူႇယၢမ်းလဵဝ်ၼႆ့သေ ၼင်ႇႁိုဝ်တေၶိုၼ်းမိူၼ် ပၵ်းၵဝ်ႇပိူင်ၵဝ်ႇ လူင်ပွင်ၸိုင်ႈ ဢမေႇရီႇၵၢၼ်ႇ ၸင်ႇလႆႈ တုၵ်းယွၼ်းဝႃႈ ႁႂ်ႈထွႆပၼ် လွင်ႈႁဵတ်းသၢင်ႈ ၸိူဝ်းၼၼ့်ၵႂႃႇၼႆ လႆႈႁၼ်ၼႂ်းၶၢဝ်ႇ VOA ဢွၵ်ႇဝႆႉမိူဝ်ႈဝၼ်းထီႉ 11 July 2019 ၼင်ႇၼႆယူႇယဝ့်။ သႅင်ၸွမ်မိူင်း တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-11T16:26:45

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%81%b8%e1%81%a2%e1%80%9d%e1%80%ba%e1%80%b8-%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%81%b5/

ၵူၼ်းၸၢဝ်း မိူင်းမၢၼ်ႈ ၵမ်ႈၽွင်ႈ ထုၵ်ႇၺႃးတၢင်းၽိတ်း လိုပ်ႈဢွၵ်ႇမိူင်း သိင်ႇၵပူႇ(Singapore) ယွၼ်ႉပၼ်ႁႅင်း AA

မိူဝ်ႈဝၼ်းထီႉ 10 July 2019 ႁူင်ႈၵၢၼ် ၽွင်းလူင် ၽၢႆႇၼႂ်းမိူင်း သိင်ႇၵပူႇ(Singapore) ပိုၼ်ၽၢဝ်ႇၵႂႃႇဝႃႈ လႆႈဢဝ်တၢင်းၽိတ်း ၵူၼ်းၸၢဝ်းမိူင်းမၢၼ်ႈ ဢၼ်ယူႇသဝ်းဝႆႉတီႈ မိူင်းသိင်ႇၵပူႇ(Singapore)တင်းၼမ် ယွၼ်ႉပၼ် ႁႅင်း ၵမ်ႉထႅမ် ၸုမ်းယိပ်းၵွင်ႈၵၢင်ႇ ဢၼ်ၵေႃႇၵၢၼ်ႁၢႆႉၼိူဝ် လူင်ပွင်ၸိုင်ႈ မိူင်းမၢၼ်ႈ ဝႃႈၼႆ ၊ ထႅင်ႈလွင်ႈၼိုင်ႈၵေႃႈ ပဵၼ်လွင်ႈႁဵတ်းသၢင်ႈ ဢၼ်မီး ၽေးၶဵၼ် တႃႇလွင်ႈႁူမ်ႇလူမ်ႈ မိူင်းသိင်ႇၵပူႇ လႄႈ ၸင်ႇလႆႈဢဝ်တၢင်းၽိတ်း ၼႆယဝ်ႉ။ ၼႂ်းလိၵ်ႈပိုၼ်ၽၢဝ်ႇၼၼ်ႉ လၢတ်ႈဝႆႉဝႃႈ ၸွမ်းၼင်ႇၸွပ်ႇသွၵ်ႈ ၵူတ်ႇထတ်းႁၼ်ဝႃႈ ၵူၼ်းၸၢဝ်းမိူင်းမၢၼ်ႈ ၸုမ်းၼႆႉ သူၼ်းတုမ်ထႅမ်ႁႅင်း ၵူၼ်းၸၢဝ်းမိူင်းမၢၼ်ႈ ၵမ်ႈၽွင်ႈ တွၼ်ႈတႃႇတေၵမ်ႉထႅမ် ULA ၸုမ်းႁူမ်ႈႁႅင်း ၵၢၼ်မိူင်းရၶႅင်ႇ လႄႈ တပ်ႉသိုၵ်းရၶႅင်ႇ AA ဝႃႈၼႆ။ AA ၼႆႉ ပဵၼ်ၸုမ်းယိပ်းၵွင်ႈၵၢင်ႇ ဢၼ်သၢၼ်ၶတ်းၼိူဝ် လူင်ပွင်ၸိုင်ႈ မိူင်းမၢၼ် လႄႈ လူင်ပွင်ၸိုင်ႈ မိူင်းမၢၼ်ႈၵေႃႈ မၵ်းမၼ်ႈၶဝ် ပဵၼ်ၸုမ်းၵေႃႇၵၢၼ်ႁၢႆႉ ၼႆယဝ်ႉ ၊ မိူဝ်ႈလဵဝ် ၼႂ်းၵူၼ်းဢၼ်ထုၵ်ႇ ၵူတ်ႇထတ်း တိၺွပ်းၼၼ်ႉ ၵေႃႉ ၼိုင်ႈၼႆႉ ပဵၼ်ၵူၼ်း ၵဵဝ်ႇၵပ်းတင်း ၽူႈဢွၼ်ႁူဝ် AA ၵမ်းသိုဝ်ႈ ဢိၵ်ႇတင်း ပဵၼ်ၵူၼ်း ဢၼ်သူၼ်းတုမ် ၵူၼ်းၸၢဝ်း ရၶႅင်ႇ ဢၼ်မီးတီႈ သိင်ႇၵပူႇ လႄႈ ၸူႉတုမ်ငိုၼ်းၵွင်ၵၢင် တႃႇၵမ်ႉထႅမ် AA ၼႆယဝ်ႉ။ ၵူၼ်းဢၼ်ထုၵ်ႇ တိၺွပ်းတင်းသဵင်ႈၼႆႉ မိူဝ်ႈပႆႇႁိုင်သင်ၼၼ်ႉ ၸတ်းႁဵတ်း ပၢင်ပွႆး ဝၼ်းၵေႃႇတင်ႈ ULA ၶွပ်ႈၶူပ်ႇ 10 ပီႊ လႄႈ တပ်ႉသိုၵ်း AA တီႈသိင်ႇၵပူႇ ဝႃႈၼႆ ၊ တီႈၼႂ်းပၢင်ပွႆးၼၼ်ႉ ၼႄၾၢင်ႁၢင်ႈ ၼုင်ႈၶူဝ်း AA ဢိၵ်ႇတင်း သႂ်ႇ မိၵ်ႉမၢႆ AA သေ ယိပ်းပႃးၵွင်ႈပွမ် ၼႆယဝ်ႉ။ ၵူၼ်းဢၼ်ၶဝ်ႈႁူမ်ႈၸွမ်း လွင်ႈႁဵတ်းသၢင်ႈ ဢၼ်မီးလွင်ႈမႆႈၸႂ် တႃႇလွင်ႈႁူမ်ႇလူမ်ႈ မိူင်းသိင်ႇၵပူႇၼႆႉ တေႁုပ်ႈသိမ်း ဝႂ်ၶႂၢင်ႉၶဝ်ႈမိူင်းသေ တေလိုပ်ႈဢွၵ်ႇ မိူင်းသိင်ႇၵပူႇ ၼႆယဝ်ႉ။ မိူင်းသိင်ႇၵပူႇၼႆႉ ၵူၼ်းၸၢဝ်းမိူင်းမၢၼ်ႈ ယူႇသဝ်းဝႆႉတင်းၼမ်သေ ၵမ်ႉၼမ်ၼမ် ပဵၼ်ၵူၼ်း ၼပ်ႉထိုဝ်ႁဵတ်းၸွမ်း မၢႆမီႈ လႄႈ ပဵၼ်ၵူၼ်းဢၼ်ယူႇသဝ်း ႁဵတ်းၽွၼ်းလီတႃႇ မိူင်းသိင်ႇၵပူႇ ဝႃႈၼႆ ၊ ၵွပ်ႈၼႆလႄႈ ၼင်ႇႁိုင်တေ ဢမ်ႇတိူဝ်ႉၶိူၵ်ႈ တူင်ႇဝူင်းၵူၼ်းၸၢဝ်းမိူင်းမၢၼ်ႈ တင်းသဵင်ႈ ဢၼ်ယူႇသဝ်းၸွမ်းၵၼ်ၼၼ်ႉ တေလႆႈၾၢင်ႉၵႂႃႇ ၼႆ ယဝ်ႉ။ ၶေႃႈမုၼ်း – VOA တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-11T16:14:25

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8-4/

ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်မီးၼႂ်းၼႃႈသိုၵ်း လႆႈႁပ်ႉတၢင်းၸွႆႈထႅမ်တီႈ ၸုမ်းႁႅင်းၸွႆႈၶိူဝ်း ၸိုင်ႈထႆး

ၸုမ်းႁႅင်းၸွႆႈၶိူဝ်း ဢၼ်မီယူႇတီႈ ၸႄႈတွၼ်ႈ သႃႇမုတ်ႇသႃၶွၼ်း ၸိုင်ႈထႆး တုင်းလူႇၶၢမ်ႇငိုၼ်းတွင်းတီႈ ၽူႈမီးၼမ်ႉၸႂ် ၸေႇတၼႃႇၶဝ် ၵူႈတီႈတီႈသေယဝ်ႉ သိုပ်ႇဢဝ်ငိုၼ်း ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ။ မိူဝ်ႈဝၼ်းထီႉ 10 July 2019 ၸၢႆးသႅင်မိူင်း ၽူႈမီးပုၼ်ႈၽွၼ်း ၸုမ်းႁႅင်းၸွႆႈၶိူဝ်း ဢၼ်ပဵၼ်လုၵ်ႈၸုမ်း မုၵ်ႉၸုမ်း ၸၢဝ်းၶိူဝ်းတႆး လႆႈတၢင်တူဝ် ၽူႈမီးၼမ်ႉၸႂ် ၸေႇတၼႃႇၶဝ် ၵူႈတီႈတီႈသေ ဢဝ်ငိုၼ်းထႆး 10,000 ဝၢတ်ႇ ၵႂႃႇၸွႆႈထႅမ် ဢၢပ်ႈဝႆႉပၼ်တီႈ မုၵ်ႉၸုမ်းၸၢဝ်းၶိူဝ်းတႆး ဝဵင်းၵဵင်းမႂ်ႇ ၸိုင်ႈထႆး ပိူဝ်ႈတႃႇ ႁႂ်ႈၸွႆႈသိုပ်ႇသူင်ႇပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ လႄႈ ႁႂ်ႈပဵၼ်ႁႅင်းၸႂ် လွင်ႈၵမ်ႉၸွႆႈ ထႅမ် တီႈၵေႃႉသိုၵ်းၶဝ် ဝႃႈၼႆ ၊ ယူႇတီႈ ၽူႈမီးပုၼ်ႈၽွၼ်း မုၵ်ႉၸုမ်းၸၢဝ်းၶိူဝ်းတႆးၵေႃႈ သိုပ်ႇဢဝ်ငိုၼ်း ၸုမ်းႁႅင်း ၸွႆႈၶိူဝ်း ဢၼ်လႆႈႁပ်ႉဝႆႉၼၼ်ႉ ၶိုၼ်းသိုပ်ႇသူင်ႇထိုင် ႁွတ်ႈၽႅဝ်တီႈၼႂ်းမိုဝ်း ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ယဝ်ႉတူဝ်ႈလီငၢမ်း ယူႇယဝ်ႉ။ ၸုမ်းႁႅင်းၸွႆႈၶိူဝ်း ၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၼႆႉ တေလႆႈဝႃႈ ပဵၼ်ပွၵ်ႈၵမ်း 3 ယဝ်ႉ ဝႃႈၼႆ ၊ မိူဝ်ႈပွၵ်ႈၵမ်း 1 လႄႈ 2 ၵေႃႈ ၸွႆႈထႅမ်ပွၵ်ႈၵမ်းလႂ် ငိုၼ်းထႆး 10,000 ဝၢတ်ႇ ႁူမ်ႈသၢမ်ပွၵ်ႈ 30,000 ဝၢတ်ႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-11T12:11:06

https://taifreedom.com/%e1%81%b6%e1%80%bd%e1%80%84%e1%80%ba%e1%82%87%e1%80%9e%e1%80%ae%e1%82%87%e1%80%a2%e1%80%9d%e1%80%ba%e1%81%b6%e1%80%ad%e1%80%af%e1%81%bc%e1%80%ba%e1%80%b8%e1%81%b8%e1%80%ad%e1%80%af%e1%80%84%e1%80%ba-2/

ၶွင်ႇသီႇဢဝ်ၶိုၼ်းၸိုင်ႈတႆး (RCSS) လႄႈ ၽူႈတၢင်တူဝ် လူင်ပွင်ၸိုင်ႈ (NRPC) ႁူပ်ႉထူပ်းဢုပ်ႇဢူဝ်းၵၼ်

မိူဝ်ႈၼႆႉဝၼ်းထီႉ 11 July 2019 ယၢမ်းၵၢင်ၼႂ် 10:00 မူင်း တူဝ်တႅၼ်း ၶွင်ႇသီႇဢဝ်ၶိုၼ်းၸိုင်ႈတႆး Restoration Council of Shan State – RCSS လႄႈ ၽူႈတၢင်တူဝ် လူင်ပွင်ၸိုင်ႈ သုၼ်ၵၢင် လွင်ႈငမ်းယဵၼ် လွင်ႈထုၵ်ႇမေႃပေႃးၵႂၢမ်း ၼႂ်းၸိူဝ်ႉၸၢတ်ႈ (NRPC) ႁူပ်ႉထူပ်းဢုပ်ႇဢူဝ်းၵၼ် တီႈၼႄႇပျီႇတေႃႇ ၼႆယဝ်ႉ။ ပၢင်ႁူပ်ႉထူပ်းပွၵ်ႈၼႆႉ ၽၢႆႇ RCSS ပဵၼ် ၸွမ်ႁၢၼ် ပွင်ၶိူဝ်း ၊ ၸဝ်ႈသိုၵ်းလူင် ၸၢႆးငိုၼ်း ၊ ၸဝ်ႈသိုၵ်းလူင် ဢွင်ႇမျႃႉ ၊ ၸဝ်ႈသိုၵ်းလူင် သႅဝ်းႁၢၼ် ၊ ၸဝ်ႈသိုၵ်း တေႇဝိင်ႇ ၊ ၸဝ်ႈသိုၵ်း ၸၢႆးဢူး ၊ ၸဝ်ႈသိုၵ်း ၸၢႆႁၢၼ် ၊ ၸဝ်ႈႁၢၼ် ၸိူင်းသႅၼ်မႂ်ႇ လႄႈ ၽၢႆႇ ၽူႈတၢင်တူဝ် လူင်ပွင်ၸိုင်ႈ NRPC ပဵၼ် တွၵ်ႇတိူဝ်ႇ တိၼ်ႇမဵဝ်းဝိၼ်း ၵႅမ်ႁူဝ်ပဝ်ႈ NRPC ၊ ၸွမ်သိုၵ်း ယႃႇပျေႉ ၊ ၸွမ်သိုၵ်း မိၼ်းၼွင်ႇ ၊ ၸွမ်သိုၵ်းၵဝ်ႇ ၶိၼ်ႇၸေႃႇဢူး ၊ ၸဝ်ႈသိုၵ်းလူင် လဢူး ၊ ဢူးၸေႃႇထေး ၽူႈၶၢၼ်ပၢၵ်ႇ လုမ်းၸွမ်ၸိုင်ႈ ၊ ဢူးထုၼ်းထုၼ်းဢူး ၽူႈၶဝ်ႈၸုမ်း NRPC ၊ ဢူးလႃႉမွင်ႇသူၺ်ႇ ၽူႈပၼ်တၢင်းႁၼ်ထိုင် ၵေႃႇမသျိၼ်ႇ လွင်ႈငမ်းယဵၼ်မၢၼ်ႈ ႁူပ်ႉထူပ်း ဢုပ်ႇဢူဝ်းၵၼ်ၵႂႃႇ ၵဵဝ်ႇလူၺ်ႈ ၵၢၼ်ငမ်းယဵၼ် ၊ ၵၢၼ်ပူၵ်းပွင် ၊ ၵၢၼ်ၽဵဝ်ႈမူၺ်ႉ ယႃႈမဝ်းၵမ် ၊ လွင်ႈၵူၼ်း တူၵ်းၶွၵ်ႈ ၸိူဝ်းၼႆႉယူႇယဝ်ႉ။ ပေႃးထိုင်မိူဝ်ႈၽုၵ်ႈဝၼ်းထီႉ 12 July 2019 တူဝ်တႅၼ်း ၶွင်ႇသီႇဢဝ်ၶိုၼ်းၸိုင်ႈတႆး (RCSS) လႄႈ ၸုမ်းဢုပ်ႇဢူဝ်း ငူပ်ႉငီႉ သိုၵ်းမၢၼ်ႈ ဢၼ်ၸွမ်သိုၵ်း ယႃႇပျေႉ ဢွၼ်ႁူဝ်ၼၼ်ႉ တေႁူပ်ႉထူပ်းၵၼ်ထႅင်ႈၼႆ လႆႈႁူႉၸွမ်း မီးၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်မိူင်း']

2019-07-10T16:18:13

https://taifreedom.com/%e1%80%99%e1%82%84%e1%80%b8%e1%81%bc%e1%81%a2%e1%80%84%e1%80%ba%e1%80%b8%e1%82%81%e1%80%b0%e1%80%99%e1%80%ba%e1%82%88%e1%80%99%e1%80%ad%e1%80%af%e1%80%9d%e1%80%ba%e1%80%b8%e1%80%9c%e1%80%af%e1%81%b5/

မေးၼၢင်းႁူမ်ႈမိုဝ်းလုၵ်ႈလဵင်ႉ သေ ၶႃႈႁႅမ်တၢႆၽူဝ်ၸဝ်ႈၵဝ်ႇ တီႈမိူင်းတူၼ်

ၵူၼ်းၸၢႆး ဢၼ်မီးဢႃႇယု 60 ပီႊ ၵႂႃႇႁဵတ်းၵၢၼ်သူၼ်ၶဝ်ႈၵၢပ်ႈ တွၼ်ႈတႃႇလဵင်ႉလုၵ်ႈမေး ၼႂ်းၼႃႈႁိူၼ်း ၸဝ်ႈၵဝ်ႇ ၼၼ်ႉ ထုၵ်ႇမေးၼၢင်း ၸဝ်ႈၵဝ်ႇ ႁူမ်ႈမိုဝ်းၵၼ်တင်း လုၵ်ႈလဵင်ႉသေ ၵႂႃႇႁႅမ်တၢႆ တႅပ်းၵွၵ်းႁူဝ် ၵေႃႉပဵၼ်ၽူဝ်ၸဝ်ႈၵဝ်ႇ ဢွင်ႈတီ ၼႂ်းသူၼ်ၶဝ်ႈၵၢပ်ႇတီႈၼိုင်ႈ ဝဵင်းမိူင်းတူၼ် ၼႆယဝ်ႉ။ မိူဝ်ႈဝႃးဝၼ်းထီႉ 09 July 2019 ယၢမ်းၵၢင်ၼႂ် မွၵ်ႈ 10:00 မူင်း ၸသူၺ်ႇပႃႉ ဢၼ်ပဵၼ်လုၵ်ႈလဵင်ႉ ဢူးဢၢႆႈတူး ဢႃႇယု 60 ပီႊ + တေႃႇၼႃႇမူၺ်း ဢႃႇယု 52 ပီႊ ၼၼ်ႉ ၵႂႃႇႁႅမ်တၢႆ တႅပ်းၶေႃး ဢူးဢၢႆႈတူး တီႈၼႂ်းသူၼ်ၶဝ်ႈၵၢပ်ႇ ဢၼ်ယၢၼ်ၵႆၵၼ်တင်းႁိူၼ်း ဢူးဢၢႆႈတူး မွၵ်ႈ 1 လၵ်းပၢႆယဝ်ႉသေ ပၢႆႈဢွၵ်ႇၵႂႃႇပႅပ်ႉ သိူင်ႇတူဝ်ဝႆႉတီႈၼိုင်ႈ ၊ ထိုင်ယၢမ်းၵၢင်ၼႂ်မွၵ်ႈ 10:00 မူင်း တေႃႇၼႃႇမူၺ်း ဢဝ်တင်းၶဝ်ႈၼမ်ႉ တင်းၵိၼ် ၵႂႃႇသူင်ႇဢူးဢၢႆႈတူး တီႈၼႂ်းသူၼ် လႄႈ ႁၼ်မႅၼ်ႈၺႃး ၽူဝ်မၼ်းၼၢင်း ၺႃးၶႃႈတၢႆယဝ်ႉၼၼ်ႉ ၼင်ႇႁိုဝ် ၵူၼ်းႁိမ်းႁွမ်း ပေႃးတေဢမ်ႇမီးလွင်ႈ ထၢင်ႇထိူမ်ၸဝ်ႈၵဝ်ႇ ပႃးၼႂ်းၵၢၼ်ၶႃႈ ႁႅမ်တၢႆၵူၼ်းၼၼ်ႉၼႆသေ လႆႈၵႂႃႇတိူင်ႇ ပလိၵ်ႈမၢၼ်ႈ ဝဵင်းမိူင်းတူၼ် ၼႆယဝ်ႉ။ ယူႇတီႈ ပလိၵ်ႈမၢၼ်ႈ ဝဵင်းမိူင်းတူၼ် လႆႈၵႂႃႇၵူတ်ႇထတ်း ဢွင်ႈတီႈပိူင်ပဵၼ်ၼၼ်ႉ လႆႈႁၼ်ၵွၵ်းႁူဝ် ဢူးဢၢႆႈတူး ပူၵ်ႉၽႅၼ်ႇလၢႆးၶဵဝ်ယၢၼ်ၵႆတူဝ် မွၵ်ႈ 244 ပေႇ သေ ႁၼ်လႅဝ်း 1 မၢၵ်ႈ (တၢင်းယၢဝ်း 18 ၼိဝ်ႉ) လႄႈ ၶူဝ်းၶွင်ဢၼ်မီးလွင်ႈထၢင်ႇထိူမ် ၵမ်ႈၽွင်ႈၼႆယဝ်ႉ ၊ ထိုင်ယၢမ်းႁူဝ်ၶမ်ႈ 17:35 မူင်း ပလိၵ်ႈမၢၼ်ႈ လႆႈတီႉၺွပ်း တေႃႇၼႃႇမူၺ်း ပိူဝ်ႇတႃႇၸႅတ်ႈထၢမ် လွင်ႈပိူင်ႈပဵၼ်တေႉ လႄႈ ယၢမ်း 19:35 မူင်း ပလိၵ်ႈမၢၼ်ႈ ၵႂႃႇၵူတ်ႇထတ်း တီႈၼႂ်းသူၼ်ၵူၺ်ႈ ဢၼ်မီးၸဵင်ႇႁွင်ႇဝၼ်းတူၵ်း သူၼ်ၶဝ်ႈၵၢပ်ႈ ဢူးဢၢႆႈတူး သေ တီႉၺွပ်း ၸသူၺ်ႇပႃႉ ၵေႃႉမီးလွင်ႈထၢင်ႇထိူမ် ၵေႃႉၼိုင်ႈၼႆယဝ်ႉ။ ဝၢႆးသေ ပလိၵ်ႈမၢၼ်ႈ ၸႅတ်ႈထၢမ် တေႃႇၼႃႇမူၺ်း လႄႈ ၸသူၺ်ႇပႃႉယဝ်ႉ လႆႈႁူႉဝႃႈ ၶႃ 2 ၵေႃႉ ၼႆႉ ပဵၼ်ၵူၼ်းလူင်းမိုဝ်း ၶႃႈႁႅမ်တၢႆ ဢူးဢၢႆႈတူး ၼႆယဝ်ႉ ၊ ၵေႃႉပဵၼ်လုၵ်ႈယိင်း ဢူးဢၢႆႈတူး လႆႈပိုတ်ႇၶတီး ဢမူႉ ပဵၼ်တၢင်းၵၢၼ်တီႈႁူင်းပလိၵ်ႈမၢၼ်ႈ ဝဵင်းမိူင်းတူၼ် (ပ) 12/2019 ၊ ရႃႇၸဝၢတ်ႈလူင် 302 ၼႆ လႆႈႁၼ်ၶၢဝ်ႇပိုၼ်ႉတီႈ kanbawzatainews ဢွၵ်ႇဝႆႉၼင်ႇၼႆ။ ၵဵဝ်ႇလူၺ်ႈလွင်ႈ တေႃႇၼႃႇမူၺ်း လႄႈ ၸသူၺ်ႇပႃႉ ႁူမ်ႈၵၼ်သေ ၶႃႈႁႅမ်တၢႆ ဢူးဢၢႆႈတူးၼႆႉ ဢဝ်လွင်ႈတၢင်းသင်သေယဝ်ႉ ထိုင်တီႈၶႃႈႁႅမ်တၢႆၵၼ်ၼႆၼၼ်ႉ ဢမ်ႇလႆႈႁူႉၸွမ်း ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-10T16:09:32

https://taifreedom.com/%e1%81%b6%e1%81%a2%e1%80%9d%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%80%b8%e1%80%9c%e1%80%bd%e1%82%86%e1%80%90%e1%82%86%e1%80%b8%e1%80%9c%e1%82%85%e1%80%84%e1%80%ba%e1%80%b8-1/

ၶၢဝ်းတၢင်းလွႆတႆးလႅင်း (1)

ၽွင်းၼႂ်းၵၢင်ပီ 2007 လေႉသၢင်ႉတၢင်းတေႃႇ လုၵ်ႉတင်းမိူင်းထႆး ဝဵင်းမႄႈႁွင်ႈသွၼ် တင်းၵူၼ်းမိုတ်ႈၵိုဝ်းႁူႉၸၵ်းၵၼ်ၸဵမ်မိူဝ်ႈလဵၵ်ႉ မႃးႁပ်ႉလႄႈပဵၼ်မိူဝ်းဢႅဝ်ႇလႄႇ လူၺ်ႈဢမ်ႇမီး ၽဵၼ်ၵၢၼ်တႃႇၶိုၼ်ႈလွႆတႆးလႅင်း။ ၸိုဝ်ႈသဵင်ၼႆႉ ယၢမ်ႈငိၼ်းၸဵမ်မိူဝ်ႈတိုၵ်ႉၶိုၼ်ႈႁူင်းႁဵၼ်းသွၼ် လိၵ်ႈတၢင်းထုင်ႉပဵင်းမိူင်းမၢၼ်ႈပုၼ်ႉ။ မိူဝ်ႈပဵၼ်ပၢင်တိုၵ်းယႂ်ႇၸွမ်းလႅၼ်လိၼ်တႆး – ထႆး ႁူဝ်ပဝ်ႈလူင် ၸဝ်ႈယွတ်ႈသိုၵ်း ၽႅၼ်ၵၢၼ်တိုၵ်းမၢၼ်ႈ ၊ ၽႅၼ်ၵၢၼ်ၽဵဝ်ႈမူၺ်ႉယႃႈမဝ်းၵမ် ၶၢဝ်ႇၼႆႉလိုဝ်းလင်တင်း လုမ်ႈၾႃႉ။ ပၢင်တိုၵ်းၼႆႉပဵၼ်ပၢင်တိုၵ်းလူင် ထိုင်တီႈႁဵတ်းႁႂ်ႈ မၢၼ်ႈတင်းထႆး မီးၵၢၼ်ၶဵင်ႈၶႅင်ၵၢၼ် သိုၵ်းတေႃႇၵၼ်ႁၢဝ်ႈႁၢဝ်ႈႁႅင်းႁႅင်း ပဵၼ်ပၢင်တိုၵ်းၵၼ် ပဵၼ်ပွတ်းပဵၼ်တီႈၵေႃႈမီး။ ပၢင်တိုၵ်း ပၢင်မႂ်ႇ သုင် ၊ ပၢင်ၵမ်ႉၵေႃႇ ၊ လွႆၵေႃႇဝၼ်း လွႆၵေႃႇမိူင်း ၊ လွႆႁူဝ်ၼူၵ်ႉ ၸိူဝ်းၼႆႉ ၵိုၵ်းပိုၼ်းၼႂ်းၵၢၼ်လၢႆးလုၵ်ႉ ၽိုၼ်ႉၵွပ်ႇၵူႈဢဝ်ၶိုၼ်းမိူင်း ၼႆၵေႃႈဝႃႈလႆႈယူႇ။ ပၢင်တိုၵ်းၸိူဝ်းၼႆႉ တေပဵၼ်ဝူင်ႈဝၢင်ႈပီ 1999-2003 ။ ပီ2005 သမ်ႉ သိုၵ်းဝႃႉ မႃးလေႃႇတိုၵ်းငဝ်ႈ ၸိုင်ႈလွႆတႆးလႅင်း ၶၢဝ်ႇၼႆႉၵေႃႈလိုဝ်းႁူင်တေႉ တေႉ။ တႃႇၶိုၼ်ႈလွႆတႆးလႅင်းၽွင်းၼၼ်ႉ လႆႈလပ်ႉၶၢဝ်ႇဝႆႉ ဢမ်ႇၸၢင်ႈပၼ်ပိူၼ်ႈႁူႉၸွမ်း ၊ တေႃႈၼင်ႈပီႈၼွင်ႉၸဝ်ႈၵဝ်ႇယင်းဢမ်ႇပၼ်ႁူႉ ၵွပ်ႈဝႃႈ ပေႃးသိုၵ်းမၢၼ်ႈ ၊ ၽူႈၸွပ်ႇမၢၼ်ႈ ၊ ပလိၵ်ႈ မၢၼ်ႈ ႁူႉ ၼႆတေၸၢင်ႈၺႃးၵိၼ်ယွၼ်ႉမၼ်း ။ ၺႃးတူဝ်ၸဝ်ႈၵဝ်ႇ ဢမ်ႇၵႃး ၺႃးပႃးပီႈၼွင်ႉၸိူဝ်ႉၶိူဝ်း ၵေႃႈ ယၢမ်ႈႁၼ်မီးမႃး လၢႆးၼႆႉ ပဵၼ်မၢၼ်ႈထိူဝ်ၶေႃးၵႆႇၼႄလိင်း ႁဵတ်းႁႂ်ႈၵူၼ်းမိူင်းၶၢတ်ႇၵၢၼ်ၵပ်း သိုပ်ႇ တင်းသိုၵ်းလုၵ်ႉၽိုၼ်ႉၵေႃႈပႃးလၢႆးၼိုင်ႈ။ သဵၼ်ႈတၢင်းၶိုၼ်ႈလွႆတႆးလႅင်း ၵွပ်ႈပဵၼ်တၢင်းလိၼ်ၺႃးၽွင်းၶၢဝ်းၾူၼ်သိင်းလႄႈ ၶီႇ လူတ်ႉၶိူင်ႈၵေႃႈယၢပ်ႇ ၶီႇလူတ်ႉလူင်ၵေႃႈယၢပ်ႇ လႆႈလူင်းဢီးၸွႆႈၵၼ်ၶိုၼ်းလူတ်ႉၵေႃႈမီး – ၽွင်းၼၼ်ႉ ယင်းဝူၼ်ႉဝႃႈ ၵဝ်တေမႃးပွင်ႇသင်လႃႇၼႆႉ သဵၼ်ႈတၢင်းၵႂႃႇပႆၵူၺ်းပေႃးယၢပ်ႇၸိူင်ႉၼႆ ၼႆၵေႃႈမီး။ ႁွတ်ႈၽႅဝ်လွႆတႆးလႅင်းယဝ်ႉ မိုတ်းတၼ် ဢမ်ႇႁၼ်သင် တၢင်းပိူဝ်ႉတၢင်းဢုင် ၵတ်းလၢင်ႈ ဝႆႉ လႅတ်ႇၵေႃႈဢမ်ႇႁၼ်ဢွၵ်ႇ တင်းဝူင်ႈတင်းဝူင်ႈ – တီႈၸိူဝ်းၼႆႉၵေႃႈ မီးၵူၼ်းယူႇဢေႉ ၸၢမ်းဝူၼ်ႉ ၸွမ်းဝႃႈ ပေႃးပဵၼ်ၵဝ်သမ်ႉ ယူႇႁိုင်ဢၢၼ်ႇႁူဝ်ပီမၼ်း ၸွင်ႇၵဝ်တေပဵၼ်လႆႈႁိုဝ် ၊ ၶဝ်သမ်ႉဢွၼ်ၵၼ်ယူႇသဝ်း ပွင်ႇသင်ၵၼ်လႃႇၼႆႉတီႈၸိူင်ႉၼႆ တင်းတီႈဝၢၼ်ႈဝဵင်းႁဝ်းၼႆႉ မၼ်းပိူင်ႈ ၵၼ်ၾႃႉလႄႈလိၼ်ယဝ်ႉ လွင်ႈၵၢၼ်ယူႇၵၢၼ်သဝ်းမၼ်းၼႆသေ ပဵၼ်ဝႆႉတၢင်းဝူၼ်ႉတိုၼ်ႈတိုၼ်ႈ ၼင်ႇၼႆ။ ယူႇတူၺ်းမွၵ်ႈဝူင်ႈသွင်ဝူင်ႈၼႆႉၵေႃႈ ႁူႉၼမ်ႉၸဵမ်းၼမ်ႉဝၢၼ် တၢင်းတုၵ်ႉတၢင်းသိူဝ်းမႃး ၵမ်းဢိတ်းဢိတ်း။ ၵၢၼ်ယူႇသဝ်းလူၺ်ႈ ဢမ်ႇမီးတၢင်းယိူင်းဢၢၼ်းသင် ၼင်ႇၶႃႈတႄႉ မီးလွင်ႈယၢပ်ႇ တူဝ်ယၢပ်ႇၸႂ်မႃးတေႉတေႉ။ ၸိူဝ်းသိုၵ်းႁၢၼ်ၶဝ် ဢၼ်ယူႇသဝ်းၸွမ်း ၶေႃႈယိူင်းဢၢၼ်းလူင် မုၵ်ႉၸုမ်း မီးတႃႇ ၵွပ်ႇၵူႈဢဝ်ၶိုၼ်းမိူင်း ၸွမ်းၼႃႈၵၢၼ် ပုၼ်ႈၽွၼ်းၽႂ်မၼ်း မီးၼၼ်ႉ ႁၼ်ၵႂႃႇႁၼ်မႃးမီးယူႇၵူႈ ဝၼ်း ဢမ်ႇဝႃႈၾူၼ်သိင်းႁိုဝ် လႅတ်ႇမႆႈ တၢင်းမိုၼ်ႈလူမ်းႁႅင်းသင်။ ႁၼ်ၸိူင်ႉၼၼ် မီးႁႅင်းၸႂ်မႃးၽွင်ႈ၊ လႆႈႁူႉၸၵ်းမိုတ်ႈၵိုဝ်း ၵေႃႉသိုၵ်းၵေႃႉႁၢၼ်ၵမ်ၽွင်ႈ လႄႈ ၵူၼ်းဝၢၼ်ႈလဵဝ်ၵၼ် ဢၼ်တူၵ်းပုၼ်ႈၽွၼ်း ႁၢပ်ႇၵၢၼ်ၼႂ်းတပ်ႉသိုၵ်းၸိူဝ်းၼၼ်ႉ ယိုင်ႈၶႅၼ်းထႅင်ႈႁႅင်း ၶႂ်ႈၶဝ်ႈႁၢပ်ႇၵၢၼ်သိုၵ်းၸွမ်းၶဝ်။ မိူဝ်ႈယူႇၸွမ်းဝၢၼ်ႈဝဵင်းႁဝ်း ၵွပ်ႈဢမ်ႇယၢမ်ႈလႆႈငိၼ်း သဵင်ၽဵင်းၶိုၼ်ႈသိုၵ်း၊ သဵင်ၶဝ်ႈထႅဝ် ဢၼ်ႁွင်ႉၽၢႆႇတႆးမႃးလႄႈ ႁဵတ်းႁႂ်ႈၸႂ်တိုၼ်ႇတဵၼ်ႈၸွမ်း ဢွၵ်ႇၸႂ်ၶႂ်ႈၶဝ်ႈၽိုၵ်းသွၼ်ၸွမ်း ၵၢင်ၶမ်ႈ ထွမ်ႇႁူင်းပွႆႇသဵင် တႆးလွတ်ႈလႅဝ်း ၽဵင်းၵႂၢမ်း ၸိူင်းလႅဝ်း လႆႈလွတ်ႈလႅဝ်းလီၼႃႇ ၵွပ်ႈဝႃႈ ယူႇၼႂ်းမိူင်း ႁဝ်း ဢမ်ႇၸၢင်ႈထွမ်ႇလႆႈလီလီ လိူဝ်သေလႆႈလၵ်ႉလွမ်ထွမ်ႇ၊ ပပ်ႉလိၵ်ႈၸိူင်းလႅဝ်း ၊ လွတ်ႈလႅဝ်း ၊ ၵွၼ်းၶေႃ ၸိူဝ်းၼႆႉ ထႅင်ႈႁႅင်း ၸႂ်ႁၵ်ႉၸိူဝ်ႉၸၢတ်ႈမႃး ယိူင်ႈၶႅၼ်းပဵၼ်ၾႆး တႃႇၶဝ်ႈႁၢပ်ႉၵၢၼ်သိုၵ်းဝႆႉ။ ပေႃးယူႇသမ်ႉမိူၼ်တေဢမ်ႇလႅပ်ႈမိုတ်ႈ ဢမ်ႇၶၢမ်ႇလႆႈၾိင်ႈၾႃႉရႃႇသီႇ ၼိူဝ်လွႆၼႆႉၵေႃႈမီးမီး။ ပေႃးတိုဝ်တၼ် တႅပ်းတတ်း ဢမ်ႇသွၼ်ႇၼႃႈသွၼ်ႇလင်သေ ၶဝ်ႈသိုၵ်းၵႂႃႇ – ပေႃးဢမ်ႇယူႇလႆႈမႃးသမ်ႉ တေႁဵတ်းႁိုဝ်ၼႆႉ ၼႆသေ ပဵၼ်လွင်ႈဝင်ႇဝိူဝ်ႈၸႂ်ဝႆႉ။ ထႅင်ႈၽၢႆႇၵေႃႈ တီႈပေႃႈမႄႈ ပီႈဢၢႆႈ ပီႈၼၢင်း ဢမ်ႇပႆႇလႆႈလၢတ်ႈသင်ၶဝ်၊ သင်ၶဝ်ႈသိုၵ်းၵႂႃႇ လူၺ်ႈၵၢင်ၸႂ်ၸဝ်ႈၵဝ်ႇၼႆ လႅပ်ႈပဵၼ်ၵူၼ်းဢမ်ႇမေႃ ႁူႉ ၶေႃႈဝႆႉ။ ၶဝ်ႈသိုၵ်းၵႂႃႇယဝ်ႉ လႆႈၵႂႃႇၼႃႈသိုၵ်းသေ ဢမ်ႇသၢင်ႇထုၵ်ႇလႆႈတူၵ်းသုမ်းၼႃႈသိုၵ်းၼႆ ဝူၼ်ႉၸွတ်ႇဝူၼ်ႉၸေးတႃႇပဵၼ်ၶဝ်ႈသိုၵ်းၼၼ်ႉ ယိုတ်းယိုဝ်ႈဢဝ်ၵၢင်ႉငၢင်ႉပႅတ်ႈ။ တႅပ်းတတ်းဝႃႈ တေသိုပ်ႇလဵပ်ႈႁဵၼ်းၵႂႃႇထႅင်ႈၵွၼ်ႇၼႆသေ လူင်းလွႆမႃးၶိုၼ်း။ ႁၼ်လွႆတႆးလႅင်းပွၵ်ႈၵမ်းဢွၼ်တၢင်းသုတ်းၼၼ်ႉ လင်ႁိူၼ်းဢၼ်မုင်းၶႃးတွင်ၵေႃႉ တေၼမ်လိူဝ် ႁိူၼ်း မုင်းလဵင်းမုင်းႁဵၵ်ႇ။ ဢၼ်ႁၼ်တႂ်ႈတႃလႄႈ ၼင်ႇၸႂ်ဝူၼ်ႉဝႆႉၼၼ်ႉ မၼ်းပိူင်ႈ ၵၼ်ၾႃႉလႄႈလိၼ် တေႉတေႉ။ မိူဝ်ႈပႆႇၽႅဝ်လွႆတႆးလႅင်းၼၼ်ႉ ဝူၼ်ႉႁၼ်ဝႃႈ တေမီးၵူၼ်းသိုၵ်း ၼုင်ႈၶူဝ်းသိုၵ်းတဵမ်တူဝ် ပႃးၵွင်ႈၵၢင်ႇ သူၼ်ႈသိၼ်းသၢၼ်ၵႂႃႇသဵင်ႈ ၵူၼ်းသိုၵ်းၶီႇၵႃး ႁိုၼ်ႈၵႂႃႇႁိုၼ်ႈမႃး ၸိူဝ်ႉၼၼ် ၽိူဝ်ႇမႃးႁၼ်ဢၼ်တေႉမၼ်းသမ်ႉ လိူဝ်သေႁၼ်ၵေႃႉသိုၵ်းၼုင်ႈၶူဝ်းသိုၵ်းၶိုၼ်ႈလုမ်း လႄႈ ၽၢႆႇႁူမ်ႇလူမ်ႈငဝ်ႈၸိုင်ႈ( MP – Military Police ) မွၵ်ႈၼၼ်ႉၵူၺ်း။ မႆႉမႅၼ်ႈဢမ်ႇမိူၼ် မိုဝ်းထိုင် ၊ သိပ်းသူပ်းဢမ်ႇတၢၼ်ႇ တႃႁၼ် ၵႂၢမ်းၵူၼ်းမိူဝ်ႈၵွၼ်ႇဝႃႈဝႆႉၼႆႉ မႅၼ်ႈတေႉတေႉ။ မိူဝ်ႈဢၼ် ထၢင်ႇဝႆႉလႄႈ ဢမ်ႇမိူၼ်ၼင်ႇ ၵၢင်ၸႂ်ဝူၼ်ႉၼၼ်ႉ ၸႂ်ဝူၼ်ႉႁၼ်ၼိူဝ်လွႆတႆးလႅင်းၵေႃႈ ပိူင်ႈမႃးတေႉ တေႉ။ ၵွပ်ႈဢမ်ႇပႆႇႁူႉ ၶေႃႈယိူင်းၼႂ်းမုၵ်ႉၸုမ်း ၊ ဢမ်ႇပႆႇႁူႉပၵ်းပိူင်လၵ်းမၢႆသိုၵ်း ၊ ပၵ်းပိူင်ဢုပ်ႉပိူင်ႇ လၢႆယၢင်ႇလၢႆမဵဝ်း လႄႈ မၼ်းပဵၼ်ၸွမ်းသၽႃႇဝ ၶွင်ၸႂ်ၵူၼ်းႁဝ်း မေႃၸႂ်တူၵ်းမိူဝ်ႈဢမ်ႇမိူၼ်ၼင်ႇ ၸႂ်ဝူၼ်ႉၼၼ်ႉၵူၺ်းၼႆ ဝၢႆးလင်ၸင်ႇပွင်ႇၸႂ်။ လွႆတႆးလႅင်းၼႆႉ တေဢၢၼ်းပွၵ်ႈမႃးလႄႇၶိုၼ်းထႅင်ႈယူႇ ယႃႇႁႂ်ႈၺႃးၶၢဝ်းႁိုဝ်ႉ ၶၢဝ်းၾူၼ်ဝႃႈ ၼႆယဝ်ႉ သွတ်ႉသႅတ်ႉပွၵ်ႈၶိုၼ်းႁိူၼ်းလူၺ်ႈလွင်ႈလွတ်း ၽေးလီငၢမ်းသေ……….။ ၼပ်ႉယမ်ၽူႈလူဢၢၼ်ႇတၢင်းသဵင်ႈ မႂ်ႇသုင်ၶႃႈ ၸၢႆးႁၢၼ်သိုၵ်း ( SSA ) 09/07/2019

['ပိုၼ်ႉႁူႉပၢႆးႁၼ်', 'ပွင်ႈၵႂၢမ်း']

2019-07-10T11:25:16

https://taifreedom.com/%e1%81%be%e1%82%86%e1%80%b8%e1%80%99%e1%82%86%e1%82%88-%e1%82%81%e1%80%b0%e1%80%84%e1%80%ba%e1%80%b8%e1%82%81%e1%80%95%e1%80%ba%e1%82%89%e1%80%9e%e1%80%ad%e1%80%af%e1%80%9d%e1%80%ba%e1%82%89%e1%81%bc/

ၾႆးမႆႈ ႁူင်းႁပ်ႉသိုဝ်ႉၼဵင်ႈ တီႈဝဵင်းၵျွၵ်းမႄး

မိူဝ်ႈဝႃးဝၼ်းထီႉ 09 July 2019 ယၢမ်းၵၢင်ၶိုၼ်းၸမ် 20:00 မူင်းပၢႆ ၾႆးမႆႈတီႈႁူင်းႁပ်ႉသိုဝ်ႉၼဵင်ႈ (ဝၼ်းၸီးသဵင်း လၽႅတ်ႉပွႆးယူင်ႇ) ဢၼ်မီးထႅဝ်လဵဝ်ၵၼ်တင်း ၵႃးသဵင်းၵဵၵ်ႉ ဝဵင်းၵျွၵ်းမႄး ၸိုင်ႈတႆးပွတ်းႁွင်ႇၼႆယဝ်ႉ။ ဝၢႆးသေ ၽူႈမီးပုၼ်ႈၽွၼ်း ၽၢႆႇၶႄၾႆးမၢၼ်ႈ လႆႈႁပ်ႉလွင်ႈပွင်ႇလႅင်း တီႈၵူၼ်းၼႂ်းပိုၼ်ႉတီႈယဝ်ႉ လႆႈဢဝ်ႁႅင်းၵူၼ်း လႄႈ ဢဝ်ၵႃးတၢင်ႇၼမ်ႉ ၵႂႃႇၸွႆႈၵႅတ်ႇၶႄၾႆး ဢွင်ႈတီႈၾႆးမႆႈၼၼ်ႉသေ ၾႆးလပ်းၵႂႃႇ မိူဝ်ႈယၢမ်းၵၢင်ၶိုၼ်း 21:30 ပၢႆ ဝႃႈၼႆ ၊ ၵဵဝ်ႇၵပ်းလူၺ်ႈလွင်ႈၾႆးမႆႈၼႆႉသေ ၸဝ်ႈၶွင်ႁူင်းႁပ်ႉသိုဝ်ႉၼဵင်ႈပဵၼ်ၽႂ် ၾႆးတႄႇမႆႈတီႈလႂ် ဢိၵ်ႇတင်း ၶူဝ်းၶွင် ဢၼ်လူႉသုမ်းၵႂႃႇတီႈၼႂ်းၾႆး မီးၵႃႈၶၼ်ငိုၼ်း မွၵ်ႈႁိုဝ်ၼႆၼၼ်ႉ ဢမ်ႇပႆႇလႆႈႁၼ် ၽူႈမီးပုၼ်ႈၽွၼ်းမၢၼ်ႈ ပိုၼ်ၽၢဝ်ႇ ပဵၼ်တၢင်းၵၢၼ် ၼႆယဝ်။ မိူဝ်ႈဝၼ်းထီႉ 08 July 2019 ၵူၼ်းလူင်းတိုၼ်းလၢင်းလၢၼ်ႉ “ဝမ်းဝမ်း” KTV 2 ၵေႃႉ ထဵင်မေႃးၵႂၢမ်းၼမ်ၵၼ် သေ ၵေႃႉၼိုင်ႈ ဢဝ်ၾႆးၸုတ်ႇၶိုၼ်းလၢၼ်ႉ KTV ဢၼ်မီးတီႈႁိမ်း တူဝ်းၵဵၵ်ႉ ဝဵင်းၵျွၵ်းမႄး မိူၼ်ၵၼ်။ ၶႅပ်းႁၢင်ႈ – ဢဝ်တီႈ Thaungpaw Tharlayတႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-07-09T19:37:39

https://taifreedom.com/%e1%80%9c%e1%80%b0%e1%80%84%e1%80%ba%e1%80%95%e1%80%bd%e1%80%84%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%91%e1%82%86%e1%80%b8-%e1%80%9e%e1%80%b0%e1%80%84%e1%80%ba%e1%82%87/

လူင်ပွင်ၸိုင်ႈထႆး သူင်ႇပွၵ်ႈၶိုၼ်း ၵူၼ်းပၢႆႈၽေး မိူင်းမၢၼ်ႈ 1000 ပၢႆ

ႁွင်ႈၵၢၼ် ၽၢႆႇၼွၵ်ႈမိူင်း မိူင်းထႆး ပိုၼ်ၽၢဝ်ႇၵႂႃႇဝႃႈ ၵူၼ်းပၢႆၽေး မိူင်းမၢၼ်ႈ ဢၼ်သွၼ်ႈသဝ်းဝႆႉ တီႈ မိူင်းထႆး 1000 ပၢႆ တႄႇၸဵမ်မိူဝ်ႈလိူၼ် October 2016 ၼၼ်ႉသေ ၶိုၼ်းသူင်ႇပၼ် မိူင်းမၢၼ်ႈ ဝႃႈၼႆ။ ၼႂ်းလိၵ်ႈပိုၼ်ၽၢဝ်ႇၼၼ်ႉ လၢတ်ႈဝႆႉဝႃႈ လုၵ်ႉတီႈ ၶႅမ်ႉပၢႆႈၽေး ၸူဝ်ႈၶၢဝ်း ဢၼ်မီးတီႈ မႄႈႁွင်ႈသွၼ် လႄႈ ၸႄႈတွၼ်ႈ ရတ်ၶျႃႇပူႇရီႇ ၊ ၼႂ်းၸႄႈတွၼ်ႈတၢတ်ႇ လႅၼ်လိၼ် ထႆး လႄႈ မၢၼ်ႈ သေ မိူဝ်ႈဝၼ်းထီႉ 1-3 July 2019 ၼႂ်း ၶၢဝ်းတၢင်း 3 ဝၼ်း ၵူၼ်းပၢႆႈၽေးမိူင်းမၢၼ်ႈႁူမ်ႈ 310 ၵေႃႉ သူင်ႇၶိုၼ်းပၼ် မိူင်းမၢၼ်ႈ ဝႃႈၼႆ ၊ မိူဝ်ႈလိူၼ် October ပီႊ 2016 ၼၼ်ႉ ပဵၼ်ၸုပ်ႈၵမ်းထီႉၼိုင်ႈ 71 ၵေႃႉ ၊ မိူဝ်ႈလိူၼ် May 2018 ပဵၼ်ၸုပ်ႈၵမ်းထီႉ သွင် 93 ၵေႃႉ ၊ မိူဝ်ႈလိူၼ် February 2019 ပဵၼ်ၸုပ်ႈၵမ်းထီႉသၢမ် 565 ၵေႃႉ ႁူမ်ႈတင်းမူတ်း မီးၵႂႃႇ 1039 ၵေႃႉ ၶိုၼ်းသူင်ႇပၼ် မိူင်းမၢၼ်ႈ ၼႆယဝ်ႉ။ ယူႇတီႈလူင်ပွင်ၸိုင်ႈ မိူင်းထႆးသေ ႁပ်ႉဝႆႉၵူၼ်းပၢႆၽေး ဢၼ်လုၵ်ႉတၢင်း မိူင်းမၢၼ်ႈ တႄႇၸဵမ်မိူဝ်ႈ 1984 ၼႆယဝ်ႉ ၊ ယၢမ်းတေႃႈလဵဝ် ၵူၼ်းပၢႆႈၽေး မိူင်းမၢၼ်ႈ ႁူမ်ႈတင်းမူတ်း မီးမွၵ်ႈ 1 သႅၼ်ၵေႃႉသေ လႆႈယူႇသွၼ်ႈသဝ်းဝႆႉ ၶႅမ်ႉပၢႆႈၽေး ၸူဝ်ႈၶၢဝ်း 9 တီႈ ဢၼ်မီးတီႈၸႄႈတွၼ်ႈ မႄႈႁွင်ႈသွၼ် ၊ တၢတ်ႇ ၊ ၵၼ်ၶျႃႉၼပူႇရီႇ လႄႈ ၸႄႈတွၼ်ႈ ရတ်ၶျႃႇ ပူႇရီႇ ဝႃႈၼႆ။ ၸွမ်းၼင်ႇ ၵၢင်ၸႂ်ၵူၼ်းပၢႆႈၽေး ၶဝ်သေ ႁႂ်ႈမီးလွင်ႈ ယုမ်ႇယမ်ဝႃႈ လွတ်ႈၽေး ၊ ႁႂ်ႈမီး ၵုင်ႇသိၵ်ႈၶႃႇ ၊ ႁႂ်ႈပွၵ်ႈၶိုၼ်း ယူႇသဝ်းလႆႈပိုၼ်ႉတီႈၵဝ်ႇ ၶၢဝ်းႁိုင် ၼၼ်ႉ ဢဝ်တၢင်းၸွႆႈထႅမ်တီႈ လုမ်း UNHCR ၽၢႆႇၵူၼ်းပၢႆႈၽေး ၸၢတ်ႈၸိုင်ႈလုမ်ႈၾႃႉ လႄႈ IOM ၽၢႆႇ ၸွႆႈထႅမ် ၵူၼ်းၶၢႆႉဢွင်ႈတီႈယူႇသဝ်း ၵူႈမိူင်းမိူင်း သေ ၸုမ်းႁူမ်ႈၵၢၼ် ထႆး လႄႈ မၢၼ်ႈ ၸင်ႇႁူမ်ႈၵၼ်ႁဵတ်းသၢင်ႈၵႂႃႇ ၼႆယဝ်ႉ။ ၼင်ႇႁိုဝ် တေသူင်ႇပွၵ်ႈၶိုၼ်းလႆႈ ၵူၼ်းပၢႆႈၽေး ၼိုင်ႈပီႊသွင်ပွၵ်ႈ ၸူဝ်ႈပႆႇထိုင် ၶၢဝ်းၾူၼ် လႄႈ ၶၢဝ်းၾူၼ်သဵင်ႈ ၼၼ်ႉ ၸုမ်းႁူမ်ႈၵၢၼ် ထႆး လႄႈ မၢၼ်ႈ ဢဝ်ၶေႃႈလႆႈၸႂ်ၵၼ်သေ ႁဵတ်းသၢင်ႈၵႂႃႇ ၼႆယဝ်ႉ။ ၶေႃႈမုၼ်း – VOA တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-07-09T15:14:51

https://taifreedom.com/aa-%e1%80%9c%e1%81%a2%e1%80%90%e1%80%ba%e1%82%88%e1%80%9d%e1%82%83%e1%82%88-%e1%80%9c%e1%80%bd%e1%80%84%e1%80%ba%e1%82%88%e1%80%a2%e1%80%9d%e1%80%ba%e1%80%90%e1%81%a2%e1%80%84%e1%80%ba%e1%80%b8/

AA လၢတ်ႈဝႃႈ လွင်ႈဢဝ်တၢင်းၽိတ်း ၽူႈဢွၼ်ႁူဝ် AA ၼၼ်ႉ ၸၢင်ႈတုမ်ႉတိူဝ်ႉ လွင်ႈငမ်းယဵၼ်

AA တုမ်ႉတွပ်ႇဝႃႈ လွင်ႈပိုတ်ႇလိူင်ႈ ဢဝ်တၢင်းၽိတ်း ၽူႈဢွၼ်ႁူဝ် တပ်ႉသိုၵ်း ရၶႅင်ႇ AA ပဵၼ်ၵူၼ်းပၢႆႈ တၢင်းၽိတ်း ဢၼ်ဝႃႈ ၼၼ်ႉ ၸၢင်ႈႁဵတ်းႁႂ်ႈ တုမ်ႉတိူဝ်ႉ လွင်ႈငမ်းယဵၼ် ၼႆယဝ်ႉ။ မိူဝ်ႈဝၼ်းထီႉ 4 July 2019 ၼၼ်ႉ ၽူႈတၢင်ၼႃႈ တေႃႇဢေးၼူႉၸိင်ႇ လၢတ်ႈဝႃႈ ဢၼ်ပဵၼ် ၽူႈဢွၼ်ႁူဝ် တပ်ႉသိုၵ်းရၶႅင်ႇ ၸွမ်ႁၢၼ် ထုၼ်းမျၢတ်ႈၼႅင်ႇ ၽူႈၵွၼ်းတပ်ႉသိုၵ်း ရၶႅင်ႇ ၊ တွၵ်ႇတိူဝ်ႇ ၺူဝ်ႇထုၼ်းဢွင်ႇ ၵႅမ်ၽူႈၵွၼ်းသိုၵ်း တပ်ႉသိုၵ်း ရၶႅင်ႇ ၊ ၶႅင်ႇသုၶ ၽူႈတၢင်လၢတ်ႈ တပ်ႉသိုၵ်း ရၶႅင်ႇ ဢိၵ်ႇတင်း ၸဝ်ႈသိုၵ်းလူင် ၵျေႃႇႁၢၼ်ႇ ၶဝ်သီႇၵေႃႉၼႆႉ ပဵၼ်ၵူၼ်းပၢႆႈတၢင်းၽိတ်း ၼႆသေ ဢွင်ႇတူႇရ ၵႅမ်ၽူႈၵွၼ်း ပလိၵ်ႈ ပိုတ်ႇလိူင်ႈ ဢဝ်တၢင်းၽိတ်းဝႆႉ တီႈလုမ်းတြႃး ၸႄႈတွၼ်ႈ သိတ်ႉတူၺ်ႇ ၼႆယဝ်ႉ။ မိူဝ်ႈလိူၼ် March ၼၼ်ႉ တပ်ႉသိုၵ်းမၢၼ်ႈ တိၺွပ်း ၵူၼ်း 13 ၵေႃႉ ပႃးၸဵမ် ၵူၼ်းပဵၼ်ၵေႃႉၼိုင်ႈ တီႈၸႄႈဝဵင်း မျွၵ်ႉဢူးသေ ဢဝ်မၢႆမီႈ 52 (ၵ) ပိုတ်ႇလိူင်ႈ ဢဝ်တၢင်းၽိတ်းဝႆႉ ၼႆယဝ်ႉ။ တေႃႇဢေးၼူႉၸိင်ႇ သိုပ်ႇလၢတ်ႈထႅင်ႈဝႃႈ ၼႂ်းၶေႃႈဢၼ် ပိုတ်ႇလိူင်ႈ ဢဝ်တၢင်းၽိတ်း ၼၼ်ႉ လွင်ႈၵူၼ်း 13 ၵေႃႉ တေယႃႉ ၾႅၵ်ႈၼၼ်ႉ ပဵၼ်ၸုမ်း တပ်ႉသိုၵ်းရၶႅင်ႇ ၸႂ်ႉႁဵတ်းၼႆသေ ၸုမ်းပလိၵ်ႈ ၸင်ႇဢဝ်တၢင်းၽိတ်း ၸုမ်း AA ဝႃႈၼႆ။ ၶႅင်ႇသုၶ ၽူႈတၢင်လၢတ်ႈ တပ်ႉသိုၵ်း ရၶႅင်ႇလၢတ်ႈဝႃႈ ယွၼ်ႉမၵ်းမၼ်ႈ ၽူႈဢွၼ်ႁူဝ် တပ်ႉသိုၵ်း ရၶႅင်ႇဝႃႈ ပဵၼ်ၵူၼ်းပၢႆႈတၢင်း ၽိတ်းၼႆ လႄႈ ၸွမ်းလႅၼ်လိၼ် ဢၼ်လူင်ပွင်ၸိုင်ႈ မီးဢႃႇၼႃႇ ၼၼ်ႉၵေႃႈ ဢမ်ႇၸၢင်ႈၵႂႃႇမႃး ၼႆယဝ်ႉ။ ၶႅင်ႇသုၶ သိုပ်ႇလၢတ်ႈထႅင်ႈဝႃႈ လွင်ႈဢုပ်ႇဢူဝ်း ၵၢၼ်ငမ်းယဵၼ် ဢၼ်တေၵႂႃႇတၢင်းၼႃႈၼႆႉ ႁဵတ်းႁႂ်ႈ လွင်ႈယုမ်ႇယမ် ၽၢႆႇၼိုင်ႈ လႄႈၽၢႆႇၼိုင်ႈ ၸၢင်ႈလူႉလႅဝ်ၵႂႃႇ ဝႃႈၼႆ ၊ ထႅင်ႈလွင်ႈၼိုင်ႈၵေႃႈ ၽၢႆႇလူင်ပွင်ၸိုင်ႈ ႁဵတ်းႁႂ်ႈ လွင်ႈၵၢၼ်ငမ်းယဵၼ် လူႉလႅဝ်ႁိုဝ် ဢၼ်ဝႃႈၼၼ်ႉ ထၢင်ႇထိူမ်ဝႆႉယူႇ ၼႆယဝ်ႉ ၊ ၵူၺ်းၵႃႈ သင်ဝႃႈၸတ်းႁဵတ်း ပၢင်ဢုပ်ႇဢူဝ်း လွင်ႈငမ်းယဵၼ် တီႈဢၼ်မီးလွင်ႈ ႁူမ်ႇလူမ်ႈၼၼ်ႉ ပေႃးၼႆၸိုင် ယူႇတီႈ တပ်ႉသိုၵ်းရၶႅင်ႇ တေၶိုၼ်ႈႁွတ်ႈ ဢုပ်ႇဢူဝ်းယူႇ ဝႃႈၼႆ ၊ ဢမ်ႇၵျိုၵ်ႈ မၢႆမီႈ လွင်ႈဢုပ်ႉပိူင်ႇ လူင်ႈပွင်ႈၸိုင်ႈ သေ ၸင်ႇလႆႈလုၵ်ႉၽိုၼ်ႉ လႄႈ ဢိင်ၼိူဝ် ၽၢႆႇလူင်ပွင်ၸိုင်ႈ ႁဵတ်းၵႂႃႇၼႆႉသေ တေတုမ်ႉတွပ်ႇၵႂႃႇ ၼႆယဝ်ႉ။ မိူဝ်ႈပူၼ်ႉမႃး လိူၼ် July ၼၼ်ႉၵေႃႈ ၵူၼ်း 2 ၵေႃႉ လႄႈ ပီႈၼွင်ႉၽၢႆႇ ၶႅင်ႇသုၶ ၼိုင်ႈၵေႃႉ တပ်ႉသိုၵ်းမၢၼ်ႈ ႁွင်ႉၵႂႃႇ ၵုမ်းၶင်ဝႆႉတီႈ လုမ်းပလိၵ်ႈ ၸႄႈဝဵင်းဢမ်းၼႆ လႆႈႁူႉၸွမ်းၶၢဝ်ႇ BBC ဢွၵ်ႇဝႆႉၼင်ႇၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-08T19:22:08

https://taifreedom.com/%e1%80%9e%e1%80%84%e1%80%ba%e1%82%87%e1%81%b6%e1%81%b8%e1%80%9d%e1%80%ba%e1%82%88-%e1%80%9c%e1%82%84%e1%82%88-%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88%e1%81%b5%e1%80%b0-2/

သင်ႇၶၸဝ်ႈ လႄႈ ပေႃႈမႄႈၵူၼ်းမိူင်း တီႈၸမ်တီႈၵႆ ႁူမ်ႈၵၼ်ၼႄၵၢင်ၸႂ် သၢၼ်ၶတ်း ၶွမ်ႇပၼီႇ ဢၼ်ၶုတ်းထၢၼ်ႇႁိၼ် တီႈမိူင်းၵိုင်

မိူဝ်ႈဝႃးဝၼ်းထီႉ 07 July 2019 ယၢမ်းၵၢင်ၼႂ် 09:00 မူင်း သင်ႇၶၸဝ်ႈ လႄႈ ပေႃႈမႄႈၵူၼ်းမိူင်း ၸႄႈဝဵင်းမိူင်းၵိုင် ႁူမ်ႈၵၼ်ယုၵ်ႉပၢႆႉသၢၼ်ၶတ်း ၶွမ်ႇပၼီႇ ဢၼ်ၶုတ်းထၢၼ်ႇႁိၼ် တီႈၼႂ်းဢိူင်ႇဝၢၼ်ႈယၢတ်ႇ ၸႄႈဝဵင်းမိူင်းၵိုင် ၸိုင်ႈတႆးပွတ်းၸၢၼ်း လႄႈ ႁႂ်ႈၵိုတ်းယၢင်ႉၵမ်းလဵဝ် ၼႆယဝ်ႉ။ ၼႂ်းပၢင်ၼႄၵၢင်ၸႂ်ၼၼ်ႉမီး မီးသင်ႇၶၸဝ်ႈ တီႈၸမ်တီႈၵႆ ၊ ပေႃႈမႄႈၵူၼ်းမိူင်း ၼႂ်းပိုၼ်ႉတီႈ ဝဵင်းမိူင်းၵိုင် ၊ ဝဵင်းလၢႆးၶႃႈ ၊ ဝဵင်းၵျွၵ်းမႄး ၊ ဝဵင်းၼမ်ႉလၼ်ႈ ၊ ဝဵင်းသီႇပေႃႉ ၊ ဝဵင်းၵေးသီး လႄႈ ထႅင်ႈလၢႆလၢႆၸႄႈဝဵင်း ႁူမ်ႈၵူၼ်း မီးၸမ် 4,000 ၵေႃႉ ၸူႉတုမ်ၵၼ် ဢွင်ႈတီႈပၢင်ႇမူၺ်ႇတေႃႇ (ဢွင်ႈတီႈၸတ်းႁဵတ်း ပၢင်ပွႆးလိူၼ်သီႇ မိူင်းၵိုင်) ယဝ်ႉ ယိပ်းပၢႆႉၼႄၵၢင်ၸႂ် ပႆၵႂႃႇ တေႃႇထိုင်တီႈ လွႆပူႇတၢဝ်ႉ တီႈၶူဝ်ၼမ်ႉတဵင်း ၼႆယဝ်ႉ ၊ ထႅင်ႈလွင်ႈၼိုင်ႈ သင်ႇၶၸဝ်ႈ လႄႈ ပေႃႈမႄႈၵူၼ်းမိူင်း လႆႈယိုၼ်ႈလိၵ်ႈ ထိုင်တီႈ ၽၢႆႇပႃႇမႆႉ ၵဵဝ်ႇလူၺ်ႈၵၢၼ်ၶုတ်းထၢၼ်ႇႁိၼ် ၼႆႉၼႆယဝ်ႉ။ ၶွမ်ႇပၼီႇ ဢၼ်ၵႂႃႇၶုတ်းထၢၼ်ႇႁိၼ် တီႈၼႂ်းဢိူင်ႇဝၢၼ်ႈယၢတ်ႇၼၼ်ႉ ယွၼ်ႉၽွၼ်းၸႃႉမၼ်း တေၵႂႃႇတုမ်ႉတိူဝ်ႉ ႁဵတ်းႁႂ်ႈ ပေႃႈမႄႈၵူၼ်းမိူင်း ၼႂ်းပိုၼ်ႉတီႈ ထူပ်းတၢင်းယၢပ်ႇၽိုၼ်ႇ ၼႂ်းၵၢၼ်ႁႃလဵင်ႉတွင်ႉ ၵေႃႈပိူင်ၼိုင်ႈ ၊ တုမ်ႉတိူဝ်ႉပႃးထႅင်ႈ သၽႃႇဝ ၼမ်ႉလိၼ်ႁိၼ်ၽႃ ဢၼ်ၵိုၵ်းၽႅၼ်ႇလိၼ် ၸိုင်ႈတႆးမႃးပီႊယၢဝ်းၶၢဝ်းႁိုင် ၵေႃႈပိူင်ၼိုင်ႈ ၊ ၵူၼ်းမိူင်း လႄႈ တူဝ်သတ်း ဢၼ်မီးၼႂ်းၼမ်ႉ ၼိူဝ်ၵုင်း ၸိူဝ်းၼၼ်ႉၵေႃႈ တေၸၢင်ႈလႆႈႁပ်ႉ ၽွၼ်းၸႃႉတင်းၼမ် ယွၼ်ႉၶွမ်ႇပၼီႇ ၶုတ်းထၢၼ်ႇႁိၼ် ၼႆသေ သင်ႇၶၸဝ်ႈ လႄႈ ပေႃႈမႄႈၵူၼ်းမိူင်း တီႈၸမ်တီႈၵႆ လႆႈႁူမ်ႈၵၼ် ၼႄၵၢင်ၸႂ် သၢၼ်ၶတ်း ၼႆယဝ်ႉ။ ၼႂ်းပၢင်ၼႄၵၢင်ၸႂ် ၼၼ်ႉ ပေႃႈမႄႈၵူၼ်းမိူင်း ႁူမ်ႈၵၼ်ႁွင်ပၢဝ်ႇဝႃႈ တႃႇသၢၼ်ၶတ်းၸုမ်းပၼ်ႁႅင်း ၶွမ်ႇမၼီႇ ၶုတ်းထၢၼ်ႇႁိၼ် လုင်းဢၢႆႈၶျုင်ႇ ပဵၼ်ပုၼ်ႈၽွၼ်းႁဝ်း ၊ တႃႇသၢၼ်ၶတ်း ၸုမ်းယႃႉသၽႃႇဝ ၼမ်ႉလိၼ်ႁိၼ်ၽႃ ၼႂ်းမိူင်းတႆး ပဵၼ်ပုၼ်ႈၽွၼ်းႁဝ်း ၸဵမ်ၸိူဝ်းၼႆႉယဝ်ႉ။ ၼႂ်းဝၼ်းလဵဝ်ၵၼ်ၵူၺ်းၼင်ႇၵဝ်ႇ ပီႈၼွင်ႉႁႅင်းၵၢၼ် တႆးယၢၼ်မိူင်း ဢၼ်မီးတီႈမိူင်းၵွၵ်ႈ လႆႈတူႉတုမ်ႁႅင်းၵူၼ်းၵၼ် သေ ယုၵ်ႉပၢႆႉၼႄၵၢင်ၸႂ်သၢၼ်ၶတ်း ၶွမ်ႇမၼီႇ ဢၼ်ၶုတ်းထၢၼ်ႇႁိၼ် ၼႂ်းၸႄႈဝဵင်းမိူင်းၵိုင် မိူၼ်ၵၼ်။ မိူဝ်ႈဝၼ်းထီႉ 11 April 2017 သင်ႇၶၸဝ်ႈ လႄႈ ပေႃႈမႄႈၵူၼ်းမိူင်း ၸႄႈဝဵင်းမိူင်းၵိုင် ႁူမ်ႈႁႅင်းၵူၼ်း 4,000 ပၢႆသေ ၼႄၵၢင်ၸႂ်သၢၼ်ၶတ်း ၶွမ်ႇပၼီႇ ႁႅင်းမႅတ်ႈတႃႇ တႃႇၵိုတ်းယင်ႉပႅတ်ႈ ၶူင်းၵၢၼ်ၶုတ်းထၢၼ်ႇႁိၼ် တီႈၽၢႆႇၼိူဝ် ဝၢၼ်ႈလွႆသဵဝ်ႈ ဢိူင်ႇဝၢၼ်ႈယၢတ်ႇ ၼႂ်းၸႄႈဝဵင်းမိူင်းၵိုင် ၼႆယဝ်ႉ။ ၶႅပ်းႁၢင်ႈ − ဢဝ်ၼႂ်း Facebookတႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2019-07-08T16:47:43

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ad%e1%81%ba%e1%80%bd%e1%80%95%e1%80%ba%e1%80%b8-%e1%81%b5%e1%80%b0%e1%81%bc%e1%80%ba%e1%80%b8%e1%81%b8/

ပလိၵ်ႈထႆး တိၺွပ်း ၵူၼ်းၸၢဝ်းမိူင်းမၢၼ်ႈ 100 ပၢႆ ဢၼ်ႇထုၵ်ႇ ၵူၼ်းၵႃႉၶၢႆၵူၼ်း ၵႃႉၶၢႆ

မိူဝ်ႈဝၼ်းထီႉ 5-6 July 2019 ၽူႈမီးပုၼ်ႈၽွၼ်း ၽၢႆႇထႆး တိၺွပ်းလႆႈ ၵူၼ်းၸၢဝ်းမိူင်းမၢၼ်ႈ 100 ပၢႆ ဢၼ်ထုၵ်ႇၵူၼ်း ၵႃႉၶၢႆၵူၼ်းၶဝ် ၵႃႉၶၢႆ တီႈၸႄႈတွၼ်ႈ သူင်ႇလႃႇ ပိုၼ်ႉတီႈ လႅၼ်လိၼ် ထႆး လႄႈ မလေးသျႃး ဝႃႈၼႆ ၊ တိၺွပ်းလႆႈပႃး ပူႇၵၢင်ႉဝၢၼ်ႈထႆး ၵေႃႉၼိုင်ႈ ဢၼ်ၵဵဝ်ႇၶွင်ႈၸွမ်း လွင်ႈၵႃႉၶၢႆၵူၼ်း ၼႆယဝ်ႉ။ ပိုၼ်ႉတီႈ လႅၼ်လိၼ် ထႆး လႄႈ မလေးသျႃး ၼႆႉ လွင်ႈထုၵ်ႇ ၵူၼ်းၵႃႉၶၢႆၵူၼ်း ၵႃႉၶၢႆ ၵမ်းၵမ်းၵႆႉပဵၼ် ၼႆယဝ်ႉ ၊ ၼႂ်းၵူၼ်းဢၼ် ထုၵ်ႇ ၵူၼ်းၵႃႉၶၢႆၵူၼ်းၶဝ် ၵႃႉၶၢႆၼၼ်ႉ ပဵၼ်လုၵ်ႈဢွၼ်ႇ ဢႃႇယုပႆႇတဵမ် ၵမ်ႈၼမ် လႄႈ ၸၢတ်ႈၸိုင်ႈလုမ်ႈၾႃႉၵေႃႈ ႁၢင်ႈႁႅၼ်းဝႆႉ တႃႇတေၵႂႃႇ ၵူတ်ႇထတ်းတူၺ်း ၼႆယဝ်ႉ။ ပလိၵ်ႈ တိၺွပ်းလႆႈ ႁူဝ်ၼပ်ႉၵူၼ်း 80 ပၢႆ တီႈၼႂ်းထိူၼ်ႇတူၼ်ႈယၢင် ၊ ၼႂ်းၸႄႈဝဵင်း ပင်ႇၵလၼ်ႇ လႄႈ ၼႂ်းၸႄႈဝဵင်း ပတၼ်ႇ ပသႃး သမ်ႉ တိၺွပ်းလႆႈ 30 ပၢႆ တီႈၸႄႈတွၼ်ႈသူင်ႇလႃႇ လႅၼ်လိၼ် ထႆး လႄႈ မလေးသျႃး ဢၼ်ပဵၼ် ပွတ်းၸၢၼ်းမိူင်းထႆး ဝႃႈၼႆ။ ဢူးပရီႇ ၽူႈဢဝ်ပုၼ်ႈၽွၼ်း ၸုမ်းသုၼ်ႇလႆႈသုၼ်ႇပဵၼ် ႁႅင်းၵၢၼ်ယၢၼ်မိူင်း လၢတ်ႈဝႃႈ တီႈဝဵင်း ႁတ်ႉယႅင်ႇ လႄႈ ၸႄႈတွၼ်ႈ သူင်ႇလႃႇၼႆႉ ၼႂ်းၶၢဝ်းတၢင်းသွင်ဝၼ်းၵူၺ်း ၵူၼ်းဢၼ် ပလိၵ်ႈ တိၺွပ်းလႆႈ မီးၵႂႃႇ 100 ပၢႆယဝ်ႉ ဝႃႈၼႆ။ ၸွမ်းလႅၼ်လိၼ် ထႆး လႄႈ မလေးသျႃးၼႆႉ လွင်ႈထုၵ်ႇၵူၼ်းၵႃႉၶၢႆၵူၼ်းၶဝ် ၵႃႉၶၢႆ ၵမ်းၵမ်းၵႆႉပဵၼ် လႄႈ မိူဝ်ႈပူၼ်ႉမႃး သွင်သၢမ်ဝၼ်းၼႆႉ ၽူႈတၢင်တူဝ် လုမ်းၸၢတ်ႈၸိုင်ႈလုမ်ႈၾႃႉ လႄႈ ၽူႈမီးပုၼ်ႈၽွၼ်း ဢၼ်မီးတီႈ မိူင်းထႆးပွတ်းၸၢၼ်း ၸတ်းႁဵတ်းပၢင်ၵုမ် ၶိုၵ်ႉၶၢၵ်ႉ သေ ၶတ်းၸႂ် တႃႇတေၵႄႈလိတ်ႈပၼ်ႁႃ လွင်ႈၼႆႉယူႇ ဝႃႈၼႆ။ ၽူႈမီးပုၼ်ႈၽွၼ်း ၽၢႆႇထႆး လၢတ်ႈဝႃႈ မိူဝ်ႈပီႊပူၼ်ႉမႃးၼၼ်ႉ တိၺွပ်းလႆႈ ၵူၼ်းၸၢဝ်းမိူင်းမၢၼ်ႈ မွၵ်ႈ 1 ႁဵင် ၵူၺ်း ၊ ၼႂ်းပီႊ 2019 တႄႉ တီႈမိူင်းထႆး ပွတ်းၸၢၼ်းၼႆႉ တိၺွပ်းလႆႈ ၵူၼ်းၸၢဝ်းမိူင်းမၢၼ်ႈ 7 ႁဵင်ပၢႆ ၼႆယဝ်ႉ။ သိုပ်ႇလၢတ်ႈထႅင်ႈဝႃႈ ၼႂ်းပီႊၼႆႉၵူၺ်း တိၺွပ်းလႆႈ ၵူၼ်းၵႃႉၶၢႆၵူၼ်း ဢၼ်ထႆး လႄႈ မၢၼ်ႈၶဝ်ႈပႃး 150 ပၢႆ ၼႆယဝ်ႉ ၊ တီႈ လႅၼ်လိၼ်ထႆး လႄႈ မလေးသျႃးၼႆႉ လွင်ႈၵူၼ်းၵႃႉၶၢႆၵူၼ်း ၵမ်းၵမ်းၵႆႉပဵၼ် လႄႈ လုၵ်ႈဢွၼ်ႇဢႃႇယုႉ ပႆႇတဵမ်ၵေႃႉ လႆႈထုၵ်ႇတိၺွပ်း ဝႃႈၼႆ ၊ ၵွပ်ႈၼႆလႄႈ ၼႂ်းၶၢဝ်းတၢင်း ဝၼ်းသွင်ဝၼ်းၼႆႉ ၽူႈတၢင်တူဝ် လုမ်းၸၢတ်ႈၸိုင်ႈလုမ်ႈၾႃႉ တေၵႂႃႇတီႈ ၶွၵ်ႈၶင် လႅၼ်လိၼ် ထႆး လႄႈ မလေးသျႃးသေ တေၵူတ်ႇထတ်း လဵပ်ႈႁဵၼ်းၵႂႃႇ ၼႆယဝ်ႉ။ တႄႇၸဵမ်မိူဝ်ႈ လိူၼ် April မႃးၼႆႉ ၵမ်းၵမ်းတိၺွပ်းလႆႈ ၵူၼ်းၸၢဝ်းမိူင်းမၢၼ်ႈ ပဵၼ်မူႇ ပဵၼ်ၸုမ်း တီႈ လႅၼ်လိၼ် ထႆး လႄႈ မလေးသျႃး ၊ ၵွပ်ႈၼႆလႄႈ ယူႇတီႈလူင်ပွင်ၸိုင်ႈထႆးသေ ပဵၼ်ပၼ်ႁႃလွင်ႈယႂ်ႇ တႃႇတေၵႄႈလိတ်ႈယဝ်ႉ ဝႃႈၼႆ။ ၶေႃႈမုၼ်း – VOA တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-08T13:06:59

https://taifreedom.com/%e1%80%99%e1%80%ad%e1%80%b0%e1%80%9d%e1%80%ba%e1%82%88%e1%81%bc%e1%82%86%e1%82%89-%e1%81%be%e1%82%86%e1%80%b8%e1%80%99%e1%82%86%e1%82%88-%e1%80%9c%e1%81%a2%e1%81%bc%e1%80%ba%e1%82%89/

မိူဝ်ႈၼႆႉ ၾႆးမႆႈ လၢၼ်ႉ “ဝမ်းဝမ်း” KTV ဝဵင်းၵျွၵ်းမႄး

ၾႆးမႆႈလၢၼ်ႉ “ဝမ်းဝမ်း” KTV ဢၼ်မီးတီႈႁိမ်း တူဝ်းၵဵၵ်ႉ ဝဵင်းၵျွၵ်းမႄး ၸိုင်ႈတႆးပွတ်းႁွင်ႇ လႄႈ ၶူဝ်းၶွင်တီႈ ၼႂ်းလၢၼ်ႉ ပႃးၵႂႃႇၸွမ်းၾႆးတင်းၼမ် ၼႆယဝ်ႉ။ မိူဝ်ႈၼႆႉဝၼ်းထီႉ 08 July 2019 ယၢမ်းၵၢင်ၼႂ်ၸမ် 06:00 မူင်း ၵူၼ်းမိူင်းၼႂ်းပိုၼ်ႉတီႈ လႆႈႁၼ်မႅၼ်ႈ ၾႆးလုၵ်ႉတီႈ ၼႂ်းလၢၼ်ႉ “ဝမ်းဝမ်း” KTV သေ လႆႈၵပ်းသိုပ်ႇ ပွင်ႇလႅင်းထိုင်တီႈ ၸုမ်းၽၢႆႇၵႅတ်ႇၶႄၾႆး ဝဵင်းၵျွၵ်းမႄး ႁႂ်ႈၵႂႃႇၸွႆႈၶႄၾႆး လႄႈ ဢဝ်လွင်ႈႁူမ်ႇလူမ်ႈပၼ် ႁိူၼ်းဢၼ်မီးတီႈႁိမ်းလၢၼ်ႉ KTV ၼၼ်ႉ ၼႆယဝ်ႉ ၊ ၸုမ်းၽၢႆႇၵႅတ်ႇၶႄၾႆး လႆႈဢဝ်တင်းႁႅင်းၵူၼ်းလႄႈ ၵႃးတၢင်ႇၼမ်ႉႁူတ်းၾႆးသေ ၵႂႃႇၸွႆႈၶႄၾႆး ၸွမ်းၼင်ႇ လႆႈႁပ်ႉလွင်ႈပွင်ႇလႅင်း ၵူၼ်းမိူင်းၼႂ်းပိုၼ်ႉတီႈၼၼ်ႉ ယူႇယဝ်ႉ။ ၵဵဝ်ႇၵပ်းလူၺ်ႈ လွင်ႈၾႆးမႆႈၼႆႉသေ Tachileik News Agency ဢွၵ်ႇဝႆႉဝႃႈ ၵူၼ်းလူင်းတိုၼ်းလၢင်းလၢၼ်ႉ “ဝမ်းဝမ်း” KTV 2 ၵေႃႉ ထဵင်မေႃးၵႂၢမ်းၼမ်ၵၼ်သေ တႃႇၵေႃႉၼိုင်ႈ ဢဝ်ထၢတ်ႈသီႇ ၵႂႃႇထွၵ်ႇသႂ်ႇတီႈ သူဝ်ႇၾႃႇ လႄႈ ဢဝ်ၾႆးၸုတ်ႇ သေ ပၢႆႈဢွၵ်ႇၵႂႃႇမူၵ်း သိူင်ႇတူဝ်ဝႆႉတီႈၼိုင်ႈယဝ်ႉ ဝႃႈၼႆ ၊ ယူႇတီႈ ႁူင်းပလိၵ်ႈမၢၼ်ႈ ဝဵင်းၵျွၵ်းမႄး လႆႈပိုတ်ႇဢမူႉ တီႈၸဝ်ႈလၢၼ်ႉ KTV (ပ) 117/2019 ရႃႇၸဝၢတ်ႈလူင် မတ်ႉတႃ – 436 ၼႆယဝ်ႉ။ ၶူဝ်းၶွင်ဢၼ်ထုၵ်ႇၾႆးမႆႈ ၵႂႃႇတီႈၼႂ်းလၢၼ်ႉ KTV ၼၼ်ႉ ဢမ်ႇပႂ်ႇလႆႈႁူႉၸွမ်းႁူဝ်ယွႆႈ လႄႈ လွင်ႈလူႉသုမ်း ငိုၼ်းၶမ်း ၵေႃႈ ဢမ်ႇပႂ်ႇလႆႈႁူႉၸွမ်းသင် ၼႆယူႇယဝ်ႉ။ ၶႅပ်းႁၢင်ႈ – ၸုမ်းၶႄၾႆး ဝဵင်းၵျွၵ်းမႄးတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-08T11:02:31

https://taifreedom.com/%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%81%b5%e1%80%b0%e1%81%bc%e1%80%ba%e1%80%b8%e1%81%b8%e1%80%95%e1%80%ba%e1%80%b8%e1%80%9b%e1%80%b1/

မိူင်းမၢၼ်ႈ ၵူၼ်းၸပ်းရေႃးၵႃႇ H1N1 ၼမ်ထိုင် 150 ၵေႃႉ

မိူင်းႁူမ်ႈတုမ် မိူင်းမၢၼ်ႈ ၸပ်းရေႃးၵႃႇ H1N1 150 ၵေႃႉသေ တၢႆယွၼ်ႉမၼ်း 30 ၵေႃႉယဝ်ႉၼႆ ၽွင်းလူင် ၽၢႆႇလဵၼ်ႈႁႅင်း လႄႈ ၽၢႆႇပၢႆးယူႇလီ ပိုၼ်ၽၢဝ်ႇၵႂႃႇယူႇယဝ်ႉ။ မိူဝ်ႈၼႂ်းဝၼ်းထိ 1 ထိုင် 5 July 2019 လႆႈမီးလွင်ႈၸႅတ်ႈထတ်းတူၺ်း ၽူႈၵေႃႉဢၼ် မီးလွင်ႈထၢင်ႇထိူမ် 424 ၵေႃႉသေ လႆႈႁၼ်မႅၼ်ႈၵူၼ်းၸပ်းတင်းပဵၼ် H1N1 150 ၵေႃႉယူႇယဝ်ႉ။ ယွၼ်ႉၼၼ် H1N1 ၼႆ့ပဵၼ်ရေႃးၵႃႇၼၢဝ် ၸွမ်းရႃႇသီသေတၼႆၵေႃႈ လွင်ႈႄၽႈလၢမ်းၸပ်းၵၼ်ၼၼ်ႉ မီးတိုဝ်ႉတၢင်း ၼမ်လိူဝ်မႃးယဝ်ႉ ၊ တီႈၼႂ်းဝဵင်းလူင်ယၢၼ်ႇၵုင်ႇေၵႃႈ မီးၵူၼ်းၸပ်းပဵၼ်ေရႃးၵႃႇ H1N1 လႆႈတၢႆယွၼ်ႉမၼ်းၵႂႃႇ 24 ၵေႃႉၼႆ လႆႈႁူႉမႃးတီႈ ၽွင်းလူင် ၽၢႆႇလဵၼ်ႈႁႅင်း လႄႈ ၽၢႆႇပၢႆးယူႇလီ ဝႆ့ၼင်ႇၼႆ။ ၵႅမ်ၽူႈၵွၼ်းႁွင်ႈၵၢၼ် ၽၢႆႇပၢႆးယူႇလီ တီႈယၢၼ်ႇၵုင်ႇ တွၵ်ႇတိူဝ်ႇ တႅတ်ႉၸု လၢတ်ႈဝႃႈ “ရေႃးၵႃႇဢၼ် ၼႆ့ မၼ်းပဵၼ်ယွၼ်ႉ ရႃႇသီႇဢုတု ၊ ပီၼႆ့ရႃႇသီႇဢုတု ႁွၼ်ႉႁႅင်းၼႃႇ ၊ ေပႃးႁွၼ်ႉႁႅင်းၵေႃႈ ရေႃးၵႃႇဢၼ်ၼႆ့ မၼ်း ၶႅၼ်းၼႃႇမႃး၊ မိူၼ်ၼင်ႇပိူင်ယူႇၵိၼ် ၵူၼ်းၼႂ်းဝဵင်းယၢၼ်ႇၵုင်ႇ လႆႈယူႇတီႈဢၼ်ၵႅပ်ႈႁႅင်း ဢၼ်ပဵၼ်ႁႅင်းလိူဝ်ပိူၼ်ႈ ၼႆ့ ပဵၼ်ဝဵင်းလၢႆႇယႃႇၼႆ့ယဝ်ႉ။ ပိူင်ပဵၼ် ရေႃးၵႃႇ H1N1 ၼႆ့ ပေႃးယူႇႁၢင်ႇၵႆၵၼ်မွၵ်ႈ 6 ပေႇပၢႆ ဢမ်ႇၸၢင်ႈၸပ်းၼႆသေတ ၵွပ်ႈပိူဝ်ႈဝႃႈ လွင်ႈယူႇသဝ်း ၼႂ်းဝဵင်းလူင်ယၢၼ်ႇၵုင်ႇ ၵႅပ်ႈၵိၼ်းၼႃႇ လႄႈ ၸင်ႇလႆႈပဵၼ်မႃး လွင်ႈၸပ်းတင်းပဵၼ်ၼႆ့ ၼမ်လိူဝ်။ ယွၼ်ႉၼၼ်တႄႇၸဵမ်ဝၼ်းထီ့ 05.07.2019 တီႈဢၼ်ၵူၼ်းၵိုၼ်းၶွၼ်ႈၼၼ်ႉ ၽူႈၵွၼ်းႁွင်ႈၵၢၼ်လူင် ၽၢႆႇပၢႆးယူႇလီၶဝ် ၸင်ႇလႆႈလူင်းပိုၼ်ႉတီႈ ၸႅၵ်ႇပၼ် ၽိုၼ်လိၵ်ႈ ၵဵဝ်ႇလူၺ်ႈလွင်ႈ ရေႃးၵႃႇၼႆ့၊ ဢဝ်ၽႅၼ်ႇပၢႆႉ H1N1 တိတ်းၸပ်းပၼ်တီႈ ၼႂ်းလူတ်ႉ Bus ၊ ၼင်ႇႁိုဝ်ႁႂ်ႈေပႃးပဵၼ်လွင်ႈပႆၢးႁုႁၼ်ၼၼ်ႉ ႁဵတ်းပဵၼ်ၽႅၼ်ႇပၢႆႉလူင် ၶတ်းၸႂ်သႂ်ႇႁႅင်း ဢဝ်ပိုၼ်ၽၢဝ်ႇပၼ်မႃးယူယဝ်ႉ။ တေႃႈၼၼ်ၼင်ႇၵဝ်ႇ ၼႂ်းၸႄႈတွၼ်ႈဢေႇရႃႇဝတီႇ (တၼၢဝ်းသီႇ) မီးၵူၼ်းၸပ်းရေႃးၵႃႇၼႆ့ 7 ၵေႃႉ တၢႆယွၼ်ႉမၼ်း 3 ေၵႃႉ၊ တီႈၵၢႆး (ၸႄႈၵႅင်း) ၸပ်းတင်းပဵၼ် 4 ၵေႃႉ တၢႆယွၼ်ႉမၼ်း 2 ၵေႃႉ ၊ တီႈမိူင်းမွၼ်း တၢႆယွၼ်ႉမၼ်း 1 ၵေႃႉ လႆႈႁုၸွမ်းၼင်ႇၼႆယူႇယဝ့်။ လိူဝ်သေၼၼ်ႉ ဝၢႆးသေ မီးၵူၼ်းၸပ်းရေႃးၵႃႇၼမ်မႃး ၶိူင်ႈၸၢၵ်ႈတႃႇၵူတ်ႇထတ်းၵေႃႈ မီးမႃးသေ ႁဵတ်းႁႂ်ႈ မီးလွင်ႈငၢႆႈလူမ် မိူဝ်ႈၵူတ်ႇထတ်းႁႃတၢင်းပဵၼ်ၼၼ်ႉၼႆ တွၵ်ႇတိူဝ်ႇ တႅတ်ႉၸု ၶိုၼ်းသိုပ်ႇလၢတ်ႈၼႄၼင်ႇၼႆ။ ယွၼ်ႉရေႃးၵႃႇ H1N1 ၵူၼ်းၵမ့်ၼမ် လႆႈတၢႆယွၼ်ႉမၼ်းၼႆၼၼ်ႉ ၵွပ်ႈၸပ်း တင်းပဵၼ်ၶၢဝ်းယၢဝ်း လႄႈ ပေႃးယူတ်းယႃပၼ် ၸွမ်းပိူင်မၼ်းလီလီၸိုင် တႃႇႁႂ်ႈထိုင်တီႈ လႆႈၼၼ်ႉတေဢေႇလူင်းၵႂႃႇ ၊ ဢမ်ႇလူဝ်ႇမႆႈၸႂ်ၸွမ်း ၼႆ ၽွင်းလူင် ၽၢႆႇလဵၼ်ႈႁႅင်း လႄႈ ၽၢႆႇပၢႆးယူႇလီ ဢွၵ်ႇလိၵ်ႈပိုၼ်ၽၢဝ်ႇၵႂႃႇယူႇယဝ်ႉ။ ဢိင်ၼိူဝ် ၽၢႆႇပၢႆးယူႇလီၼႂ်းၵမ်ႇၽႃႇ (WHO) ၶဝ် ပိုၼ်ၽၢဝ်ႇဝႃႈ ဢၼ်ပဵၼ်ရေႃးၵႃႇ ၼၢဝ်ဝတ်းလူင် ၼႂ်း ၵမ်ႇၽႃႇၼႆ့ တႄႇပဵၼ်မႃး မိူဝ်ႈႁူဝ်ပီ 2019 ထိုင် ၵၢင်ပီ၊ သဵင်ႈလိူၼ် June ၼႆယဝ်ႉ ၊ မိူင်းၶႄႇၸပ်းပဵၼ်ရေႃးၵႃႇ ဢၼ်ၼႆ့ ပႅတ်ႇမိုၼ်ႇပၢႆ ၊ မိူင်းဢိၼ်းတီးယ ၸမ်ၸမ်ပႅတ်ႇႁဵင် ၊ မိူင်းပရႃႇၸီး ႁဵင်ပၢႆ ၊ ပင်းၵလႃးတဵတ်ႉၸဵတ်းပၢၵ်ႇပၢႆ ၊ မိူင်းထႆး ႁူၵ်းပၢၵ်ႇပၢႆ လႄႈ မိူင်းႁူမ်ႈတုမ် မိူင်းမၢၼ်ႈၵေႃႈၸပ်းရေႃးၵႃႇ ၼႆ့ ပၢၵ်ႇပၢႆၵူၺ်းၼႆ ပိုၼ်ၽၢဝ်ႇၼင်ႇၼႆ ယူႇယဝ်ႉ။ သႅင်ၸွမ်မိူင်း ပိၼ်ႇမႃးတီႈ – Mizzimaburmese တႆးလွတ်ႈလႅဝ်း

['ၶၢဝ်ႇ', 'ပၢႆးယူႇလီ']

2019-07-06T14:07:27

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8-3/

ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်မီးၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ လႆႈႁပ်ႉတၢင်းၸွႆႈထႅမ်တီႈ ၸုမ်းၸဝ်ႈၼႃး ထုင်ႉမၢဝ်း

ၸုမ်းၸဝ်ႈၼႃး ဢၼ်မီးယူႇတီႈ ထုင်ႉမၢဝ်း မီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်သေ ၸူႉတုမ်ငိုၼ်းတွင်း ၸွမ်းၼင်ႇပွင်ပဵၼ် လႆႈသေယဝ်ႉ သိုပ်ႇဢဝ်ငိုၼ်း ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်း ၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ။ မိူဝ်ႈဝၼ်းထီႉ 5 July 2019 ၸုမ်းၸဝ်ႈၼႃး ထုင်ႉမၢဝ်း ဢဝ်ငိုၼ်းမၢၼ်ႈ 300,000 သၢမ်သႅၼ်ပျႃး လႄႈ ငိုၼ်းၶႄႇ 2000 ယွၼ်ႇ ၵႂႃႇၸွႆႈထႅမ် ဢၢပ်ႈဝႆႉပၼ်တီႈ ၽူႈမီးပုၼ်ႈၽွၼ်း လုမ်းၵပ်းသၢၼ် ပၢႆးမၢၵ်ႈမီး ၶွင်ႇသီႇဢဝ်ၶိုၼ်း ၸိုင်ႈတႆး(RCSS) ဝဵင်းမူႇၸႄႊ ပိူဝ်ႈတႃႇ ႁႂ်ႈၸွႆႈသိုပ်ႇသူင်ႇပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ လႄႈ ႁႂ်ႈပဵၼ်ႁႅင်းၸႂ် လွင်ႈၵမ်ႉၸွႆႈထႅမ် တီႈၵေႃႉသိုၵ်းၶဝ် ဝႃႈၼႆ ၊ ယူႇတီႈ ၽူႈမီးပုၼ်ႈၽွၼ်း လုမ်းၵပ်းသၢၼ် ပၢႆးမၢၵ်ႈမီး ၶွင်ႇသီႇဢဝ်ၶိုၼ်းၸိုင်ႈတႆး ဝဵင်းမူႇၸႄႊၵေႃႈ သိုပ်ႇဢဝ်ငိုၼ်း ၸဝ်ႈႁႆႈၸဝ်ႈၼႃး ဢၼ်လႆႈႁပ်ႉဝႆႉၼၼ်ႉ ၶိုၼ်းသိုပ်ႇသူင်ႇထိုင် ႁွတ်ႈၽႅဝ်တီႈၼႂ်းမိုဝ်း ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇၵႂႃႇ ယဝ်ႉတူဝ်ႈ လီငၢမ်း ယူႇယဝ်ႉ။ၽူႈမီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ် ဢၼ်ပဵၼ် ၸဝ်ႈႁႆႈၸဝ်ႈၼႃး ထုင်ႉမၢဝ်း ဢဝ်ငိုၼ်း ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆးၼႆႉ ပဵၼ် ပီႈၼွင်ႉၶႅၵ်ႇထုင်ႉမၢဝ်း 100,000 ပျႃး ၊ ၸၢႆးၺွၼ်ႉသႂ် 100,000 ပျႃး ၊ လုင်းၶမ်းသွႆႈ 10,000 ပျႃး ၊ ၼၢင်းဢေးထေး 100 ယွၼ်ႇ ၊ ၸၢႆးၸိုၼ်ႈသႂ် 500 ယွၼ်ႇ ၊ ၸၢႆးသႅင်ယွတ်ႈ 500 ယွၼ်ႇ ၊ လုင်းၶမ်းယွတ်ႈ 100 ယွၼ်ႇ ၊ လုင်းယွတ်ႈမၢဝ်း 100 ယွၼ်ႇ ၊ ၸၢႆးသႅင်လၢႆး 100 ယွၼ်ႇ ၊ ၸၢႆးႁၢၼ်ႇၼုမ်ႇ 100 ယွၼ်ႇ ၊ လုင်းၶမ်းၸွႆႈဢေး 100 ယွၼ်ႇ ၊ ထိူၼ်ႇၶဵဝ်ၾႃႉ 300 ယွၼ်ႇ ၊ ဢွၼ်ႇၸႄႈ 100 ယွၼ်ႇ ဢိၵ်ႇတင်း ၽူႈမီးၼမ်ႉၸႂ် ၸေတၼႃႇၶဝ် လၢႆလၢႆၵေႃႉ လႆႈၶဝ်ႈႁူမ်ႈ ၸွႆႈထႅမ်ငိုၼ်းတွင်း တင်ၼမ် ၼႆယဝ်ႉ။မိူဝ်ႈဝၼ်းထီႉ 30 June 2019 ၼၼ်ႉၵေႃႈ ၸုမ်းၽွမ်ႉႁူမ်ႈႁႅင်း ထုင်ႉမၢဝ်း မီးၼမ်ႉၸႂ် ၸေႇတၼႃႇ ၽိူၵ်ၸိုၼ်ႈၶၢဝ် သႂ်သေ ဢဝ်ငိုၼ်း 300,000 ပျႃး ၸွႆႈထႅမ်ပၼ် ၵေႃႉသိုၵ်း ၼႃႈတီႈဢုပ်ႉပိူင်ႇ 701 ထုင်ႉမၢဝ်း ၽၢႆႇတႂ်ႈၵုမ်းၵမ် ၶွင်သီႇဢဝ် ၶိုၼ်းၸိုင်ႈတႆး / တပ်ႉသိုၵ်းၸိုင်ႈ တႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆး ပွတ်းႁွင်ႇ မိူၼ်ၵၼ်။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-05T17:55:19

https://taifreedom.com/%e1%80%95%e1%80%ad%e1%80%90%e1%80%b5%e1%80%84%e1%80%ba%e1%82%87-britain-%e1%80%90%e1%80%ad%e1%81%ba%e1%80%bd%e1%80%95%e1%80%ba%e1%80%b8-%e1%82%81%e1%80%ad%e1%80%b0%e1%80%9d%e1%80%ba%e1%80%b8/

ပိတဵင်ႇ (Britain) တိၺွပ်း ႁိူဝ်းသၢင်းၽေႃး ဢီႇရၼ်ႇ

ပလိၵ်ႈ ပိတဵင်ႇ (Britain) တိၺွပ်း ႁိူဝ်းသၢင်းၽေႃး ဢီႇရၼ်ႇ လမ်းၼိုင်ႈ ပိုၼ်ႉတီႈ Gibraltar ၶွင် ပိတိသျႃႉ (British) ယွၼ်ႉမီးလွင်ႈ ထၢင်ႇထိူမ်ဝႃႈ ပူၼ်ႉပႅၼ် ၶေႃႈႁၢမ်ႈ ၸၢတ်ႈၸိုင်ႈ ဢူးယေႃးပ ဢီးယူႇသေ တၢင်ႇၼမ်ႉ မၼ်းလိပ်း သူင်ႇပၼ် မိူင်းသီးရီးယႃး ဝႃႈၼႆ။ မိူဝ်ႈဝၼ်းထီႉ 4 July 2019 ယၢမ်းၵၢင်ၼႂ် ၽူႈမီးပုၼ်ႈၽွၼ်း Gibraltar ယွၼ်းတၢင်းၸွႆႈထႅမ် တပ်ႉၼမ်ႉၶွင် ပိတိသျႃႉ (British) သေ တိၺွပ်း Grace 1 ႁိူဝ်းသၢင်းၽေႃး တၢင်ႇၼမ်ႉမၼ်းမဵၼ် ၶွင်ဢီႇရၼ်ႇ ဢွင်ႈတီႈ ၼမ်ႉၶွင် ပိတဵင်ႇ (Britain) လႄႈ သပဵင်ႇ (Spain) တင်းသွင်မိူင်း ဢၼ်ပိုၼ်ၽၢဝ်ဝႆႉ ပဵၼ်ၸဝ်ႈၶွင်ၼၼ်ႉ ၼႆယဝ်ႉ ၊ ဢွင်ႈတီႈ ႁိူဝ်းသၢင်းၽေႃး ဢီရၼ်ႇ လႆႈထုၵ်ႇတီၺွပ်းၼႆႉ ယၢၼ်ၵႆၵၼ် တင်း ပိုၼ်ႉတီႈ Gibraltar မွၵ်ႈ 4 ၵီႇလူဝ်ႇမီႇတႃႇ ဝႃႈၼႆ ၊ တႄႇၸဵမ်မိူဝ်ႈ ဢီးယူႇ ပိၵ်ႉ ႁႄႉႁၢမ်ႈ ဢဝ်တၢင်းၽိတ်း ဢမ်ႇပၼ် ဢီႇရၼ်ႇ တၢင်ႇသူင်ႇ ၼမ်ႉမၼ်းလိပ်း ၵႃႉၶၢႆယဝ်ႉ ပဵၼ်ပွၵ်ႈဢွၼ် တၢင်းသုတ်း ဢီးယူႇ ဢဝ်တၢင်းၽိတ်း ဢီႇရၼ်ႇ ၼႆယဝ်ႉ။ Fabian Piccardo ၽွင်းလူင် Gibraltar ယုမ်ႇယမ်ဝႃႈ Grace 1 ႁိူဝ်းသၢင်းၽေႃး ၶွင်ဢီႇရၼ်ႇၼႆႉ တေတၢင်ႇ ၼမ်ႉမၼ်းလိပ်း ၵႂႃႇသူင်ႇ ပၼ် ႁူင်းၵၢၼ် ႁုင်ၼမ်ႉမၼ်းလိပ်း Banyas တီႈမိူင်းသီးရီးယႃး ၼႆယဝ်ႉ ၊ ႁူင်းၵၢၼ် ႁုင်ၼမ်ႉမၼ်းလိပ်းၼႆႉ မၼ်းပဵၼ်ၶွင်ၸုမ်း ဢၼ် ဢီးယူႇ ၸၢတ်ႈၸိုင်ႈ ဢူႉယေႃးပ ပိၵ်ႉ ႁႄႉႁၢမ်ႈ ဢဝ်တၢင်းၽိတ်း ၼိူဝ် မိူင်းသီးရီးယႃးၼၼ်ႉ ၼႆယဝ်ႉ။ Josep Borrell ၽွင်းလူင် ၽၢႆႇၼွၵ်ႈမိူင်း သပဵင်ႇ (Spain) လၢတ်ႈတီႈသိုဝ်ႇၶၢဝ်ႇဝႃႈ လွင်ႈတႃႇတေ တိၺွပ်း ႁိူဝ်း သၢင်းၽေႃး တၢင်ႇၼမ်ႉ မၼ်းမဵၼ်ၼႆႉ ဢမေႇရီႇၵၢၼ်ႇ မွၵ်ႇလၢတ်ႈၵႂႃႇတီႈ Gibraltar ဝႃႈၼႆ။John Bolton ၽူႈပၼ်တၢင်းႁၼ်ထိုင် လွင်ႈႁူမ်ႇလူမ်ႈၸၢဝ်းၶိူဝ်း ဢမေႇရီႇၵၢၼ် တႄႉလၢတ်ႈဝႃႈ လွင်ႈတႃႇတေ တိၺွပ်း ႁူဝ်းသၢင်းၽေႃး တၢင်ႇၼမ်ႉမၼ်းမဵၼ်ၼႆႉ ၽၢႆႇဢမေႇရီႇၵၢၼ်ႇ မီးလွင်ႈတုၵ်းယွၼ်း ဢမ်ႇမီး ဢၼ်ဝႃႈ ၼၼ်ႉတႄႉ ပႆႇလၢတ်ႈလႆႈတေႉတေႉ ဝႃႈၼႆ ၊ ၵူၺ်းၵႃႈ ယွၼ်ႉပူၼ်ႉပႅၼ် ၶေႃႈႁၢမ်ႈ ၸၢတ်ႈၸိုင်ႈ ဢူႉယေႃးပ လႄႈ လႆႈတိၺွပ်း မိူၼ်ၼင်ႇမိူဝ်ႈလဵဝ်ၼႆႉတႄႉ ႁပ်ႉတွၼ်ႈယူႇ ၼႆယဝ်ႉ။သိုပ်ႇလၢတ်ႈထႅင်ႈဝႃႈ လွင်ႈဢဝ်ၼမ်ႉတွၼ်း ၵႃႉၶၢႆ ဢမ်ႇၶဝ်ႈတၢင်းၵၢၼ်ၼႆႉ ဢမေႇရီႇၵၢၼ်ႇ လႄႈ ဢူၺ်းလီဢမေႇ ရီႇၵၢၼ်ႇ တေသိုပ်ႇ ပိၵ်ႉ ႁႄႉႁၢမ်ႈ သီးရီးယႃး လႄႈ ဢီႇရၼ်ႇၵႂႃႇ ၼႆယဝ်ႉ။ ၽွင်းလူင် ၽၢႆႇၼွၵ်ႈမိူင်း ဢီႇရၼ်ႇတႄႉလၢတ်ႈဝႃႈ လွင်ႈႁိူဝ်းသၢင်းၽေႃးဢီႇရၼ်ႇ ထုၵ်ႇတိၺွပ်းၼႆႉ ဢမ်ႇမီးလွင်ႈယွမ်းႁပ်ႉလႆႈ လႄႈ ဢမ်ႇၶဝ်ႈတၢင်းၵၢၼ် ၼႆယဝ်ႉ။ ၶေႃႈမုၼ်း – VOAတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၵူႈလွင်ႈလွင်ႈ', 'ၶၢဝ်ႇ']

2019-07-04T17:31:47

https://taifreedom.com/%e1%82%81%e1%80%b0%e1%80%84%e1%80%ba%e1%80%b8%e1%82%81%e1%80%b5%e1%81%bc%e1%80%ba%e1%80%b8-%e1%80%9d%e1%81%a2%e1%81%bc%e1%80%ba%e1%82%88%e1%80%95%e1%80%af%e1%80%84%e1%80%ba%e1%82%87%e1%81%b5%e1%81%a2/

ႁူင်းႁဵၼ်း ဝၢၼ်ႈပုင်ႇၵၢင်မိူင်း လႆႈႁပ်ႉတၢင်းၸွႆႈထႅမ်တီႈ ပေႃႈမႄႈပီႈၼွင်ႉ ၵူၼ်းမိူင်း

မိူဝ်ႈဝၼ်းထီႉ 29 June 2019 ဢၼ်ပဵၼ် ပေႃႈမႄႈပီႈၼွင်ႉ ၵူၼ်းမိူင်း ၸိုဝ်ႈႁွင်ႉ ႁၢၼ်မိူင်းၼုမ်ႇ မီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈ ၶၢဝ်သႂ် ႁၵ်ႉၸိူဝ်ႉၸၢတ်ႈသေ ဢဝ်ၶူဝ်းၶွင်ၸႂ်ႉ လႄႈ ၶွင်ၵိၼ်ယႅမ်ႉ ၸွႆႈထႅမ်ပၼ် ၶူးသွၼ်/မေႃသွၼ် လႄႈ လုၵ်ႈႁဵၼ်း တီႈႁူင်းႁဵၼ်း ၸၼ်ႉငဝ်ႈ ဝၢၼ်ႈပုင်ႇၵၢင်မိူင်း ဢိူင်ႇမိူင်းယၢႆး ၸႄႈဝဵင်း မိူင်းၼွင် ဝႃႈၼႆ။ ၸွမ်းၼင်ႇ တၢင်းယိူင်းဢၢၼ်း ဢၼ်ပဵၼ်ပေႃႈမႄႈ ပီႈၼွင်ႉၵူၼ်းမိူင်း ၸိုဝ်ႈႁွင်ႉ ႁၢၼ်မိူင်းၼုမ်ႇ မီးၼၼ်ႉ လႆႈၵႂႃႇ ႁူပ်ႉထူပ်း ၶူးသွၼ်/မေႃသွၼ် ၊ လုၵ်ႈႁဵၼ်းတီႈ ႁူင်းႁဵၼ်း ဝၢၼ်ႈပုင်ႇၵၢင်မိူင်း သေ ဢဝ်ၶူဝ်းၶွင်ၸႂ်ႉ လႄႈ ၶွင်ၵိၼ်ယႅမ်ႉ မိူၼ်ၼင်ႇ ၽၵ်းမီႇ ၊ ဢႃႇလူး ၊ ၶဝ်ႈသၢၼ် ၊ ထူဝ်ႇၼဝ်ႈ ၊ ၼမ်ႉမၼ်း ၊ မၢၵ်ႇမႆႉ ၊ ၼမ်ႉမၢၵ်ႇမႆႉ ၊ ၼမ်ႉသႅၼ်ႈသႂ် ၊ ၽွင်သၵ်ႉ ၊ ၽွင်လၢင်ႉ ၊ ၶူဝ်းၼုင်ႈ ၊ ပတ်ႉထရီႇ ၊ ၽႅၼ်ႇသႅင်လႅတ်ႇ ၊ ၶိူင်ႈသဵင် ၊ သဵမ် ၊ ၵမ်ႁႅင်ႈ ၊ ၵမ်ၸိုမ်း ၊ ပပ်ႉလိၵ်ႈ တင်းၼမ် သေ ၸွႆႈထႅမ်ပၼ်တီႈ ၶူးသွၼ်/မေႃသွၼ် ၊ လုၵ်ႈႁဵၼ်းၶဝ် ပိူဝ်ႈတႃႇႁႂ်ႈပဵၼ် ႁႅင်းၸႂ် လႄႈ လွင်ႈၵမ်ႉၸွႆႈထႅမ် လုၵ်ႈႁဵၼ်းၶဝ် ၵႂႃႇ ၼႆယဝ်ႉ။ ယူႇတီႈ ၶူးသွၼ်/မေႃသွၼ် လုၵ်ႈႁဵၼ်း ဝၢၼ်ႈပုင်ႇၵၢင်မိူင်း ၵေႃႈ ပဵၼ်ဢၼ် ငိၼ်းလီႁူမ်ၸူမ်း တေႉတေႉဝႃႈဝႃႈ တီႈဢၼ် ၽူႈမီးၼမ်ႉၸႂ် ၸေႇတၼႃႇ ၶဝ် ဢဝ်ၶူဝ်းၶွင်ၸႂ်ႉ လႄႈ ၶွင်ၵိၼ်ယႅမ်ႉ ၵႂႃႇၸွႆႈထႅမ်ပၼ် ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-04T17:30:30

https://taifreedom.com/knpp-%e1%80%95%e1%80%ad%e1%80%af%e1%81%bc%e1%80%ba%e1%81%bd%e1%81%a2%e1%80%9d%e1%80%ba%e1%82%87-%e1%80%9e%e1%81%a2%e1%81%bc%e1%80%ba%e1%81%b6%e1%80%90%e1%80%ba%e1%80%b8-%e1%80%9c%e1%80%bd%e1%80%84/

KNPP ပိုၼ်ၽၢဝ်ႇ သၢၼ်ၶတ်း လွင်ႈပၢင်ပွႆး ဢုပ်ႇဢူဝ်းပိၼ်ႇပၢႆႇလႅၵ်ႈလၢႆႈ ၸၢဝ်းၶိူဝ်းပိုၼ်ႉတီႈ မိူင်းယၢင်း လႆႈထုၵ်ႇႁႄႉႁၢမ်ႈ

မိူဝ်ႈဝၼ်းထီႉ 1 July 2019 KNPP ပႃႇတီႇမႂ်ႇသုင် ၸိူဝ်ႉၸၢတ်ႈ ယၢင်းလႅင် ပိုၼ်ၽၢဝ်ႇ သၢၼ်ၶတ်း လွင်ႈပၢင်ပွႆး ဢုပ်ႇဢူဝ်း ပိၼ်ႇပၢႆႇလႅၵ်ႈလၢႆႈ ၸၢဝ်းၶိူဝ်းပိုၼ်ႉတီႈ မိူင်းယၢင်း လႆႈထုၵ်ႇ ႁႄႉႁၢမ်ႈၼၼ်ႉ ဝႃႈၼႆ။ ၼႂ်းလိၵ်ႈပိုၼ်ၽၢဝ်ႇၼၼ်ႉ လၢတ်ႈဝႆႉဝႃႈ လွင်ႈထုၵ်ႇပိၵ်ႉ ႁႄႉႁၢမ်ႈ ၸိူင်ႉၼႆၼႆႉ ပဵၼ်လွင်ႈ ပူၼ်ႉပႅၼ် မၢႆမီႈလၵ်းမိူင်း 2008 ၼႂ်းမိူင်းမၢၼ်ႈ ဢၼ်ၸႂ်ႉယူႇ မိူဝ်ႈလဵဝ် ဢိၵ်ႇတင်း ပူၼ်ႉပႅၼ်မၢႆမီႈ လွင်ႈၵႅတ်ႇၶႄႁႄႉၵင်ႈ သုၼ်ႇလႆႈသုၼ်ႇပဵၼ် ၵူၼ်းၸၢဝ်းၶိူဝ်း ဢၼ်ၼႄဝႆႉ မိူဝ်ႈပီႊ 2015 ၼၼ်ႉ ၼႆယဝ်ႉ။လုၵ်ႉတီႈၶၵ်ႉတွၼ်ႈ ဢုပ်ႇဢူဝ်း လွင်ႈငမ်းယဵၼ် သေ ၼင်ႇႁိုဝ် တေၶဝ်ႈပႃးၼႂ်း ၵၢၼ်သၢင်ႈလွင်ႈငမ်းယဵၼ် ၼႂ်းမိူင်းၼၼ်ႉ ယူႇတီႈ KNPP တိုၵ်ႉမႅၼ်ႈၽွင်း ၶတ်းၸႂ်ဢုပ်ႇဢူဝ်းၵၼ်ယူႇ ဝႃႈၼႆ ၊ ယူႇတီႈ လူင်ပွင်ၸိုင်ႈ တီႇမူဝ်ႇၶရေႇသီႇ ဢၼ်ၵူၼ်း မိူင်းလိူၵ်ႈတၢင်ႇဝႆႉၼၼ်ႉသေ ႁႂ်ႈမီးလွင်ႈမၵ်းမၼ်ႈ ၼပ်ႉထိုဝ်ၼိူဝ် သုၼ်ႇလႆႈသုၼ်ႇပဵၼ် ၵူၼ်းၸၢဝ်းၶိူဝ်း ဢၼ်တႄႇၵိူတ်ႇ မီးမႃး လႄႈ ၼင်ႇႁိုဝ် ၸၢဝ်းၶိူဝ်း ၼႂ်းမိူင်းမၢၼ်ႈ တၢင်းသဵင်ႈ ပေႃးတေမီးလွင်ႈ ၽဵင်ႇပဵင်းၵၼ်ၼၼ်ႉ ယုမ်ႇယမ်ဝႃႈ တေႁဵတ်းသၢင်ႈၵႂႃႇ လႆႈယူႇ ၼႆယဝ်ႉ။ယွၼ်ႉၼႆလႄႈ ယူႇတီႈ လွင်ႈႁဵတ်းသၢင်ႈ လူင်ပွင်ၸိုင်ႈ ပိၵ်ႉ ႁႄႉႁၢမ်ႈ သုၼ်ႇလႆႈသုၼ်ႇပဵၼ်ၵူၼ်း ၸၢဝ်းၶိူဝ်း ဢၼ်တႄႇၵိူတ်ႇ မီးမႃးၼႆႉ မၼ်းႁဵတ်းႁႂ်ႈ ၼႂ်းၵၢၼ်သၢင်ႈ လွင်ႈငမ်းယဵၼ် ယူပ်ႈယွမ်း လႄႈ ၸင်ႇလႆႈ တႅမ်ႈလိၵ်ႈ သၢၼ်ၶတ်းၼိူဝ် လူင်ပွင်ၸိုင်ႈ မိူင်းယၢင်း လႄႈ ၽွင်းလူင် ၽၢႆႇၸၢဝ်းၶိူဝ်း မိူင်းယၢင်း ဢၼ်ပိၵ်ႉ ႁႄႉႁၢမ်ႈ ပၢင်ပွႆး ဢုပ်ႇဢူဝ်းပိၼ်ႇပၢႆႇလႅၵ်ႈလၢႆႈ ၸၢဝ်းၶိူဝ်း ပိုၼ်ႉတီႈ မိူင်းယၢင်း ၵႂႃႇ ႁၢဝ်ႉႁၢဝ်ႉႁႅင်းႁႅင်း ၼႆယဝ်ႉ။ ပၢင်ပွႆး ဢုပ်ႇဢူဝ်းပိၼ်ႇပၢႆႇလႅၵ်ႈလၢႆႈ ၸၢဝ်းၶိူဝ်းပိုၼ်ႉတီႈ မိူင်းယၢင်းၼႆႉ ဢၢင်ႈတေၸတ်းႁဵတ်း ၼႂ်းဝၼ်းထီႉ 29 June 2019 ဝႃႈၼႆ ၊ ၵူၺ်းၵႃႈ မိူဝ်ႈဝၼ်းထီႉ 28 June 2019 ၼၼ်ႉ လႆႈထုၵ်ႇ လူင်ပွင်ၸိုင်ႈ မိူင်းယၢင်း ၸီႉသင်ႇ ႁႂ်ႈၵိုတ်းယင်ႉ ၼႆယဝ်ႉ။ၶေႃႈမုၼ်း – DVBတႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း', 'ၵူႈလွင်ႈလွင်ႈ']

2019-07-03T16:37:28

https://taifreedom.com/%e1%80%9e%e1%80%84%e1%80%ba%e1%82%87%e1%81%b6%e1%82%83%e1%82%87%e1%81%b8%e1%80%9d%e1%80%ba%e1%82%88-%e1%80%a2%e1%80%bd%e1%81%bc%e1%80%ba%e1%82%81%e1%80%b0%e1%80%9d%e1%80%ba%e1%81%b8%e1%80%90%e1%80%ba/

သင်ႇၶႃႇၸဝ်ႈ ဢွၼ်ႁူဝ်ၸတ်းႁဵတ်း ပၢင်ပွႆး ပူႇၸေႃႇႁေႃးပထၢၼ်း သဵင်ဢမ်ႇထၢတ်ႇ ပွၵ်ႈၵမ်း (33) လႄႈ လူႇတၢၼ်းသၢင်ႇၵၢၼ်းၶဝ်ႈဝႃႈ

ၸွမ်းၼင်ႇ ၸဝ်ႈသြႃႇၸၼၵ(သႃႇသၼထၸထမ်ႇမႃႇၸရိယ) တိူၵ်ႈသွၼ်လိၵ်ႈ ဝတ်ႉဢွၵ်ႇမင်ႇၵလႃႇ ဝဵင်းပၢင်ႇသၢႆး ၸႄႈတွၼ်ႈ မူႇၸေႊ ၸိုင်ႈတႆးပွတ်းႁွင်ႇ ဢွၼ်ႁူဝ်ၼမ်းၼႃႈသေ ၸိူဝ်းပဵၼ် ၽူႈယႂ်ႇၵူၼ်းလူင် သမႃႇထိ/ၵေႃးပၵၵျွင်း ဢိၵ်ႇတင်း ပေႃႈမႄႈပီႈၼွင်ႉ ၵူၼ်းမိူင်း ဝဵင်းပၢင်ႇသၢႆး ဢွၼ်ၵၼ်ၸတ်းႁဵတ်း ပၢင်ပွႆးပူႇၸေႃႇ ႁေႃးပထၢၼ်း သဵင်ဢမ်ႇထၢတ်ႇ ပွၵ်ႈၵမ်း (33)လႄႈ လူႇတၢၼ်းသၢင်ႇ ၵၢၼ်းၶဝ်ႈဝႃႇ ၼႆယဝ်ႉ။ ပၢင်ပွႆးပူႇၸေႃႇ ႁေႃးပထၢၼ်း သဵင်ဢမ်ႇထၢတ်ႇ ပွၵ်ႈၵမ်း (33) လႄႈ လူႇတၢၼ်းသၢင်ႇၵၢၼ်းၶဝ်ႈဝႃႇ ၼႆႉ ၸတ်းႁဵတ်းၵႂႃႇ မိူဝ်ႈဝၼ်းထီႉ 27 June 2019 ၶၢဝ်းယၢမ်းၵၢင်ၼႂ် 08 : 30 မူင်းသေ တူၼ်ၶူး ၸဝ်ႈသြႃႇၸၼၵ မဵတ်ႉတႃႇ ပၼ်ၵႂၢမ်းႁူႉ ၵဵဝ်ႇၵပ်းလွင်ႈ ၽွၼ်းလီပထၢၼ်းၸဝ်ႈ လႄႈ ယိူင်းဢၢၼ်းဢၼ်လႆႈ ၸတ်းႁဵတ်း ပၢင်ႁေႃးပထၢၼ်း ၼႆႉ ၸဵမ်ၽီ ၊ သၢင် ၊ သတ်းၵူၼ်း ၊ ၼႂ်းလေႃးၵတၢင်းသဵင်ႈ 1(ႁႂ်ႈလွတ်ႈၽေးၶဵၼ် ၊ 2(ႁႂ်ႈတူဝ်ၸႂ်ယူႇလီသိူဝ်းသႃႇ ၊ 3(ႁႂ်ႈမီးသုၼ်ႇသူးလၢပ်ႈၵၢမ်ႇလီ ၊ 4(ႁႂ်ႈသႃႇသၼႃႇၽြႃးပဵၼ်ၸဝ်ႈ ၶိုၼ်ႈယႂ်ႇ ႁိူဝ်ႈႁိူင်း မၼ်ႈၵိုမ်း ယိုၼ်းယၢဝ်းၵႂႃႇ ၶၢဝ်းႁိုင် ၼႆယဝ်ႉ။ ၼႂ်းဝၼ်းပိုတ်ႇပၢင်ပွႆးၼႆႉ ၸုမ်းထမ်ႇမၸၵ်ႉၵ ဝဵင်းပၢင်ႇသၢႆးၵေႃႈ ဢွၼ်ၵၼ်ၶိုၼ်ႈႁွတ်ႈ ၽိတ်ႈပၢင်း ၽီသမ်ႇမႃႇတေႇဝႃႇ မႃးထွမ်ႇ ပထၢၼ်းသေ သိုပ်ႇယွင်ႈၵုင်ႇသၢႆငဝ်း ၽြႃးပဵၼ်ၸဝ်ႈယဝ်ႉ သြႃႇလႄႈတၵ်ႉၵႃႇ ၶိုၼ်းၽွမ်ႉသဵင်ၵၼ် လွတ်ႈႁေႃး ပၸ်ႉၸေးသၢဝ်းသီႇ သၢမ်ၵမ်းသေ ပိုတ်ႇပၢင်ႁေႃးထမ်းပထၢၼ်း ပႃႇလိၸဝ်ႈၵႂႃႇ ၼႆယဝ်ႉ။ ပၢင်ပွႆးပူႇၸေႃႇႁေႃးထမ်း ပထၢၼ်းၼႆႉ ၸတ်းႁဵတ်းၵႂႃႇ ၼႂ်းၶၢဝ်းတၢင်း ႁႃႈဝၼ်းသေ လႆႈၽိတ်ႈပၢင်း သင်ႇၶႃႇၸဝ်ႈ ၼႂ်းဝဵင်းပၢင်ႇသၢႆး လႄႈ သင်ႇၶႃႇၸဝ်ႈ ဝဵင်းမူႇၸေႊ ႁူမ်ႈ 28 ပႃး ၵျွုႉႁေႃးပထၢၼ်း ဝႃႈၼႆ ၊ မီးၸဝ်ႈတႃႇၼ လၢႆလၢႆၸုမ်း ၼႂ်းဝဵင်းပၢင်ႇသၢႆး လႄႈ ဝဵင်းမိူင်းၶွၼ် ဢွၼ်ၵၼ်ႁဵတ်းပဵၼ် ၸဝ်ႈတႃႇၼ ၵၢပ်ႈလူႇတၢၼ်း ၶဝ်ႈသွမ်း ၽၵ်းသွမ်း သင်ႇၶႃႇၸဝ်ႈၶဝ်ၵႂႃႇ တဵမ်တဵမ်ထူၼ်ႈထူၼ်ႈ ၼႆယဝ်ႉ။ၼႂ်းဝၼ်းထီႉ 1 July 2019 ၶၢဝ်းယၢမ်းၵၢၼ်ၼႂ် 08 : 30 မူင်းၼၼ်ႉ ၵိုတ်းလိုဝ်ႈ ပၢင်ႁေႃးပထၢၼ်းသေ တေပၢင်လူႇတၢၼ်းယၢတ်ႇ ၼမ်ႉၵႂႃႇ ဝႃႈၼႆ ၊ ၼႂ်းပၢင်လူႇတၢၼ်း ယၢတ်ႇၼမ်ႉၼႆႉ မီးပႃးၶပ်းမၢႆတွၼ်ႈသူး ယွင်ႈယေႃးၼမ်ႉၸႂ် ၸဝ်ႈၶူးသွၼ် ၼႂ်းတိူၵ်ႈသွၼ် ထမ်း 8 ၸဝ်ႈ ၊ ဝၢႆးသေၼၼ်ႉ ၸဝ်ႈသြႃႇထမ်ႇမသီႇရိ ဝတ်ႉလွႆတိုင်ၶမ်း ဝဵင်းမူႇၸေႊ မဵတ်ႉတႃႇ ႁေႃးတြႃးပၼ်ႇၵႂႃႇ ၵဵဝ်ႇၵပ်းလွင်ႈ ၽွၼ်းလီ လႆႈလူႇတၢၼ်း သၢင်ႇၵၢၼ်းၶဝ်ႈဝႃႇ ၼႆယဝ်ႉ။ ဝၢႆးသေ ပၢင်လူႇတၢၼ်းယၢတ်ႇၼမ်ႉ ယဝ်ႉတူဝ်ႈၵႂႃႇၼၼ်ႉ ၸုမ်းႁူမ်ႈငဝ်းလႅင်း ဝဵင်းပၢင်ႇသၢႆး လႆႈႁဵတ်းပဵၼ် ၸဝ်ႈတႃႇၼ ၵၢပ်ႈသွမ်း သင်ႇၶႃႇၸဝ်ႈ လႄႈ လဵင်ႉလူတႃႇၶဝ်ႈ ပီႈၼွင်ႉၶႅၵ်ႇ ၸိူဝ်းမႃးၶဝ်ႈႁူမ်ႈ ပၢင်ႇလူႇတၢၼ်း ယၢတ်ႇၼမ်ႉၵႂႃႇၼႆ လႆႈႁူႉၸွမ်းၶၢဝ်ႇ ၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-07-03T09:30:31

https://taifreedom.com/%e1%81%bd%e1%80%b0%e1%82%88%e1%81%b5%e1%80%bd%e1%81%bc%e1%80%ba%e1%80%b8%e1%80%90%e1%80%ad%e1%80%b0%e1%80%84%e1%80%ba%e1%80%b8%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%9e%e1%81%a2/

ၽူႈၵွၼ်းတိူင်းသိုၵ်း သၢမ်ၸဵင်ႇ ႁႄႉႁၢမ်ႈ လွင်ႈတေၽုၵ်ႇတူၼ်ႈမႆႉ တီႈၸႄႈဝဵင်းၵဵင်းတုင်

ယူႇတီႈ လုမ်းၵပ်းသၢၼ် ၶွင်ႇသီႇဢဝ်ၶိုၼ်းၸိုင်ႈတႆး Restoration Council of Shan State – RCSS ဝဵင်းၵဵင်းတုင် လႄႈ ပေႃႈမႄႈပီႈၼွင်ႉၵူၼ်းမိူင်း ဝဵင်းၵဵင်းတုင် တေႁူမ်ႈၵၼ်ၽုၵ်ႇတူၼ်ႈမႆႉ ႁႂ်ႈသၽႃႇဝ သိင်ႇဝႅတ်ႉလွမ်ႉႁိမ်းႁွမ်း ႁၢင်ႈလီ တိူဝ်းတွၼ်းလိူဝ်ၵဝ်ႇ တီႈၼႂ်းၸႄႈဝဵင်းၵဵင်းတုင် ၼၼ်ႉ ထုၵ်ႇၽူႈၵွၼ်းတိူင်းသိုၵ်း သၢမ်ၸဵင်ႇ (တသၶ) ဝဵင်းၵဵင်းတုင် ႁႄႉႁၢမ်ႈၼႆယဝ်ႉ။ မိူဝ်ႈဝႃးဝၼ်းထီႉ 02 July 2019 ယၢမ်းဝၢႆးဝၼ်း 14:30 မူင်း ၸွမ်ႁၢၼ် ၶိၼ်ႇလၢႆႇ ၽူႈၵွၼ်းတိူင်း သိုၵ်းသၢမ်ၸဵင်ႇ (တသၶ) ဝဵင်းၵဵင်းတုင် ႁွင်ႉ ၸဝ်ႈၸူဝ်းမိူင်း ၽူႈၸတ်းၵၢၼ် လုမ်းၵပ်းသၢၼ် လူင်ပွင်ၸိုင်ႈမၢၼ်ႈ (ဢၼ် RCSS ပၵ်းလုမ်းဝႆႉတီႈဝဵင်းၵဵင်းတုင်) ၵႂႃႇႁူပ်ႉထူပ်းထိုင်တီႈတပ်ႉသေ လၢတ်ႈဝႃႈ ႁႂ်ႈတူၺ်း ႁၼ်ထိုင်သလေႇၼႃႈတႃ ၽၢႆသိုၵ်းမၢၼ်ႈ လႄႈ လွင်ႈတေၽုၵ်ႇတူၼ်ႈမႆႉၼၼ်ႉၵေႃႈ ဢမ်ႇပၼ်ၸတ်းႁဵတ်း ဝႃႈၼင်ႇၼႆ ၊ ၵဵဝ်ႇၵပ်းလူၺ်ႈလွင်ႈ သိုၵ်းမၢၼ်ႈႁႄႉႁၢမ်ႈၼႆႉသေ မၼ်းၼႄၽၢင်ႁၢင်ႈၵႂႃႇဝႃႈ ဢမ်ႇၶႂ်ႈပူၵ်းပွင် သၽႃႇဝ သိင်ႇဝႅတ်ႉလွမ်ႉ ၼႂ်းပိုၼ်ႉတီႈ ႁႂ်ႈတိူဝ်းတွၼ်း ႁၢင်ႈလီလိူဝ်ၵဝ်ႇ ယူႇယဝ်ႉ။ ၵဵဝ်ႇလူၺ်ႈၽူႈၵွၼ်းတိူင်းသိုၵ်းမၢၼ်ႈ ႁႄႉႁၢမ်ႈၼၼ်ႉသေ မိူဝ်ႈၼႆႉဝၼ်းထီႉ 03 July 2019 ယၢမ်းၵၢင်ၼႂ် 07:00 မူင်း ၸွမ်ႁၢၼ် ပွင်ၶိူဝ်း ဢွၼ်ႁူဝ်လုၵ်ႈၸုမ်း RCSS ၊ သင်ႇၶၸဝ်ႈ ဢိၵ်ႇတင်း ပေႃႈမႄႈပီႈၼွင်ႉ ၵူၼ်းမိူင်း တီႈၸမ်တီႈၵႆတင်းၼမ် ႁူမ်ႈၵၼ်ၸတ်းႁဵတ်းပၢင်ႁူပ်ႉထူပ်း ဢွင်ႈတီႈဝတ်ႉသၢဝ်းပႅတ်ႈသေ ၸွမ်ႁၢၼ် ပွင်ၶိူဝ်း ၊ ၸဝ်ႈသိုၵ်းလူင် ၵွၼ်းၸိုၼ်ႈ ၊ ၸဝ်ႈပိုၼ်ၶမ်း လႄႈ ၽူႈမီးပၺ်ႇၺႃႇ ထႅင်ႈလၢႆၸဝ်ႈ လႆႈမွၵ်ႇလၢတ်ႈ ၶေႃႈၵႂၢမ်း ၵဵဝ်ႇၵပ်းလူၺ်ႈ ၵၢၼ်ၽုၵ်ႇသွမ်ႈတူၼ်ႈမႆႉ လႄႈ ၽေးၶဵၼ်ၵၢၼ်တႅပ်းမႆႉ ယူႇယဝ်ႉ။ ဝၢႆးသေ ပၢင်ႁူပ်ႉထူပ်းၵၼ်ယဝ်ႉတူဝ်ႈၼၼ်ႉ ၽူႈယႂ်ႇၵူၼ်းလူင် RCSS ၊ သင်ႇၶၸဝ်ႈ လႄႈ ပေႃႈမႄႈၵူၼ်းမိူင်း ဢိၵ်ႇတင်း ၽၢႆႇပႃႇမႆႉ လူင်ပွင်ၸိုင်ႈ ႁူမ်ႈၵၼ်ဢဝ်တူၼ်ႈမႆႉ ၵူႈလွင်ႈလွင်ႈ တင်းၼမ် 800 တူၼ်ႈ သေယဝ်ႉ ၵႂႃႇၽုၵ်ႇသွမ်ႈ ဢွင်ႈတီႈႁူင်းႁဵၼ်း (ပၵ) ၵျွင်းဝၢၼ်ႈငႅၼ်း ဢိူင်ႇၵၢတ်ႇတဝ်ႇ ၊ ႁူင်းႁဵၼ်းၸိူဝ်ႉၸၢတ်ႈ ထၢတ်ႈႁူဝ်သိူဝ် ဢိူင်ႇၵၢတ်ႇၽႃႉ လႄႈ တီႈႁိမ်းဝၢၼ်ႈၵၢင် ဢိူင်ႇမိူင်းလၢပ်ႈ ၸႄႈဝဵင်းၵဵင်းတုင် ၼႆယဝ်ႉ။ၽွၼ်းလီၵၢၼ်ၽုၵ်ႇတူၼ်ႈမႆႉ ၼႆႉ ႁဵတ်းႁႂ်ႈသိင်ႇဝႅတ်ႉလွမ်ႉႁိမ်းႁွမ်းႁဝ်း ႁၢင်ႈလီတိူဝ်းတွၼ်းမႃး ၊ ႁဵတ်းႁႂ်ႈ ၼမ်ႉၵိၼ်သဵၼ်ႈသႂ် လႄႈ ၸႂ်ႉလိူင်ႇၵိုၼ်းမႃး ၊ ႁဵတ်းႁႂ်ႈလွင်ႈႁွၼ်ႉမႆႈၼၼ်ႉ လူတ်းယွမ်းၵႂႃႇ ၊ ႁဵတ်းႁႂ်ႈ ၾိင်ႈတိုၼ်းပဵၼ် သၽႃႇဝ ႁိမ်းႁွမ်းၵတ်းယဵၼ်သိူဝ်းသႃႇလီမႃး ၊ ႁဵတ်းႁႂ်ႈပၢႆးယူႇလီၵူၼ်းႁဝ်း တိူဝ်းတွၼ်း ၶႅမ်ႉမႃး လိူဝ်ၵဝ်ႇ ယူႇယဝ်ႉ။ပၢင်ၽုၵ်ႇသွမ်ႈတူၼ်ႈမႆႉ ႁႂ်ႈၾိင်ႈတိုၼ်းပဵၼ် သၽႃႇဝႁၢင်ႈလီ တိူဝ်းတွၼ်းလိူဝ်ၵဝ်ႇ တီႈၼႂ်းၸႄႈဝဵင်းၵဵင်းတုင် ၼႆႉ တေလႆႈဝႃႈ ပဵၼ်ပွၵ်ႈၵမ်း 1 ၼႆ လႆႈႁူႉၸွမ်းမီးၼင်ႇၼႆ။တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-02T12:30:02

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%81%bd%e1%80%bd%e1%80%99%e1%80%ba%e1%82%89%e1%82%81%e1%80%b0%e1%80%99%e1%80%ba%e1%82%88%e1%82%81%e1%82%85%e1%80%84%e1%80%ba%e1%80%b8%e1%80%91%e1%80%af/

ၸုမ်းၽွမ်ႉႁူမ်ႈႁႅင်းထုင်ႉမၢဝ်း ၸွႆႈထႅမ်ငိုၼ်း ၼႃႈတီႈဢုပ်ႉပိူင်ႇ 701 RCSS/SSA

ၸွမ်းၼင်ႇတၢင်းယိူင်းဢၢၼ်း ၸုမ်းၽွမ်ႉႁူမ်ႈႁႅင်းထုင်ႉမၢဝ်း မီးဝႆႉၼၼ်ႉသေ ဢဝ်ငိုၼ်းၸွႆႈထႅမ်ပၼ် ၵေႃႉသိုၵ်း ၼႃႈတီႈဢုပ်ႉပိူင်ႇ 701 ထုင်ႉမၢဝ်း ၽၢႆႇတႂ်ႈၵုမ်းၵမ် ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး (RCSS/SSA) ဢၼ်ပၵ်းသဝ်းဝႆႉတီႈ ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ယူႇယၢမ်းလဵဝ် ၼႆယဝ်ႉ။မိူဝ်ႈဝၼ်းထီႉ 30 June 2019 ယၢမ်းဝၢႆးဝၼ်း 13:00 မူင်း ၽူႈမီးပုၼ်ႈၽွၼ်း ၸုမ်းၽွမ်ႉႁူမ်ႈႁႅင်းထုင်ႉမၢဝ်း ဢၼ်မီးတီႈ ဝဵင်းၼမ်ႉၶမ်း လႆႈတၢင်တူဝ် ၵူၼ်းၼႂ်းၸုမ်းသေယဝ်ႉ ဢဝ်ငိုၼ်းမၢၼ်ႈ 300,000 ပျႃး ၵႂႃႇၸွႆႈထႅမ်ပၼ်ထိုင်တီႈ ၵေႃႉသိုၵ်း ၼႃႈတီႈဢုပ်ႉပိူင်ႇ 701 ထုင်ႉမၢဝ်း သေ ႁႂ်ႈလႆႈပဵၼ်ႁႅင်းၸႂ် လႄႈ လွင်ႈၵမ်ႉၸွႆႈထႅမ် တီႈၵေႃႉသိုၵ်းၶဝ် ၼႆယဝ်ႉ။ယူႇတီႈ ၽူႈမီးပုၼ်ႈၽွၼ်း ၼႃႈတီႈဢုပ်ႉပိူင်ႇ 701 ထုင်ႉမၢဝ်း လႆႈတၢင်တူဝ် ၵေႃႉသိုၵ်း တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇ ၼမ်ထိုင်တီႈ ၽူႈမီးၼမ်ႉၸႂ် ၸေႇတၼႃႇၶဝ် ၵူႈၵေႃႉယူႇယဝ်ႉ။တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-01T15:46:44

https://taifreedom.com/%e1%80%9e%e1%80%84%e1%80%ba%e1%82%87%e1%81%b6%e1%82%83%e1%82%87%e1%81%b8%e1%80%9d%e1%80%ba%e1%82%88-%e1%80%a2%e1%80%bd%e1%81%bc%e1%80%ba%e1%82%81%e1%80%b0%e1%80%9d%e1%80%ba%e1%80%95%e1%80%ad%e1%80%af/

သင်ႇၶႃႇၸဝ်ႈ ဢွၼ်ႁူဝ်ပိုတ်ႇၽုၺ်ႇ ႁူင်းႁဵၼ်းမႂ်ႇ ႁူင်းႁဵၼ်းထမ်ႇမ

ၸွမ်းၼင်ႇ ၸဝ်ႈသြႃႇဢေႃးပႃႇသ ဝတ်ႉၼမ်ႉဢုမ် ဢွၼ်ႁူဝ်ၼမ်းၼႃး သေ ၸိူဝ်းပဵၼ်ၽူႈယႂ်ႇၵူၼ်းလူင် လုၵ်ႈဝၢၼ်ႈ ၊ လုၵ်ႈပွၵ်ႉ ဝၢၼ်ႈၵွင်းဝဵင်း ဢိူင်ႇၼမ်ႉဢုမ် ၸႄႈဝဵင်းမူႇၸေႊ လႆႈဢွၼ်ၵၼ် ၵေႃႇသၢင်ႈ ႁူင်းႁဵၼ်းမႂ်ႇ တႃႇ ပဵၼ်ဢွင်ႈတီႈ ပၢင်သွၼ် ႁူင်းႁဵၼ်းထမ်ႇမ ၼႆလႄႈ ပဵၼ်ဢၼ်ၵေႃႇသၢင်ႈ ယဝ်ႉတူဝ်ႈလီငၢမ်းသေ ၸင်ႇၸတ်းႁဵတ်း ပၢင်ပိုတ်ႇၽုၺ်ႇ ႁူင်းႁဵၼ်းမႂ်ႇ ၼႆယဝ်ႉ။ ပၢင်ပိုတ်ႇၽုၺ်ႇ ႁူင်းႁဵၼ်းမႂ်ႇ ႁူင်းႁဵၼ်းထမ်ႇမၼႆႉ ၸတ်းႁဵတ်းၵႂႃႇ မိူဝ်ႈဝၼ်းထီႉ 29 June 2019 ယၢမ်းၵၢင်ၼႂ် 08 : 30 မူင်းသေ မီးသင်ႇၶႃႇၸဝ်ႈ ၊ ၽူႈယႂ်ႇၵူၼ်းလူင် ၼႂ်းပွၵ်ႉ/ဝၢၼ်ႈ ၊ ပေႃႈမႄႈပီႈၼွင်ႉၵူၼ်းမိူင်း ဝဵင်းမူႇၸေႊ လႄႈ ဝဵင်းပၢင်ႇသၢႆး ၊ ၶူးသွၼ်/မေႃသွၼ် ၊ ပေႃႈမႄႈလုၵ်ႈႁဵၼ်း ဢိၵ်ႇတင်း လုၵ်ႈႁဵၼ်း ၶိုၼ်ႈႁွတ်ႈတင်းၼမ် ဝႃႈၼႆ။ၼႂ်းပၢင်ပိုတ်ႇၽုၺ်ႇ ႁူင်းႁဵၼ်းမႂ်ႇ ႁူင်းႁဵၼ်းထမ်ႇမၼၼ်ႉ မီးသင်ႇၶႃႇၸဝ်ႈ လႄႈ ၽူႈယႂ်ႇၵူၼ်းလူင် မွၵ်ႇလၢတ်ႈ ၶေႃႈၵႂၢမ်း ပၼ်ၵႂၢမ်းႁူႉ ၊ မီးပၢင်တွၼ်ႈသူးၼမ်ႉၸႂ် ၶူးသွၼ်/မေႃသွၼ် လႄႈ တွၼ်ႈပၼ်သူး ၼမ်ႉၵတ်ႉ လုၵ်ႈႁဵၼ်း ၸိူဝ်းဢွင်ႇပူၼ်ႉၸၼ်ႉ ဢိၵ်ႇတင်း မွပ်ႈယိုၼ်ႈ ပၼ် ဝႂ်ယွင်ႈယေႃး ၸဝ်ႈတႃႇၼ ႁူင်းႁဵၼ်းမႂ်ႇ ၊ မီးပႃး ပၢင်ၵိၼ်ၶဝ်ႈ ႁူမ်ႈမူႇၵၼ် ဝႃႈၼႆ။ ဝၢႆးသေ ပၢင်ပိုတ်ႇၽုၺ်ႇ ႁူင်းႁဵၼ်းမႂ်ႇ ႁူင်းႁဵၼ်းထမ်ႇမ ယဝ်ႉၼၼ်ႉ သင်ႇၶႃႇၸဝ်ႈ လႄႈ ၽူႈယႂ်ႇၵူၼ်းလူင် ၊ ၶူးသွၼ်/မေႃသွၼ် လႄႈ လုၵ်ႈႁဵၼ်း ဢိၵ်ႇတင်း ပေႃႈမႄႈပီႈၼွင်ႉ ၵူၼ်းမိူင်း ၶိုၼ်းဢွၼ်ၵၼ် ၽုၵ်ႇသွမ်ႈ တူၼ်ႈမႆႉ မိူၼ်ႇၼင်ႇ မႆႉသၵ်း ၊ မႆႉၵမ်ႉၵေႃႇ ၊ မႆႉမွၵ်ႇၸ လီႇ တေႇၵႂႃႇ တူၼ်ႈမႆႉ လၢႆလၢႆမဵဝ်း ၸိူဝ်းႁိမ်းဝၢင်း ႁူင်းႁဵၼ်းမႂ်ႇၼႆ လႆႈႁူႉၸွမ်း ၶေႃႈမုၼ်းၶၢဝ်ႇ ၼင်ႇၼႆ။တႆးလွတ်ႈလႅဝ်း

['ပၢႆးပၺ်ၺႃႇ', 'ၶၢဝ်ႇ', 'ၵူႈလွင်ႈလွင်ႈ']

2019-07-01T09:15:01

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%9e%e1%80%ad%e1%80%af%e1%80%95%e1%80%ba%e1%82%87%e1%81%b5%e1%80%ad%e1%80%af%e1%80%90%e1%80%ba/

သိုၵ်းမၢၼ်ႈ သိုပ်ႇၵိုတ်းလိုဝ်ႈထႅင်ႈ လွင်ႈတူင်ႉၼိုင်သိုၵ်း တေႃႇထိုင်လိူၼ် August သဵင်ႈ

သိုၵ်းမၢၼ်ႈ သိုပ်ႇၵိုတ်းထႅင်ႈ လွင်ႈတူင်ႉၼိုင်သိုၵ်း ၼႂ်းတိူင်းသိုၵ်း 5 တီႈ ၼႂ်းၼၼ်ႉ ပႃးမိူင်းတႆး 4 တိူင်း မိူင်းၶၢင် 1 တိူင်း ႁူမ်ႈ 5 တိူင်းသေ တေသိုပ်ႇဢုပ်ႇဢူဝ်း ၶၵ်ႉၵၢၼ်ငမ်းယဵၼ် ၵၼ်တင်း ၸုမ်းယိပ်းၵွင်ႈၵၢင်ႇ ၸၢဝ်းၶိူဝ်း ႁႂ်ႈတိူဝ်းတွၼ်းမႃး လိူဝ်ၵဝ်ႇ ဝႃႈၼႆ။မိူဝ်ႈဝႃးဝၼ်းထီႉ 30 June 2019 ယူႇတီႈ ၽၢႆႇပိုၼ်ၽၢဝ်ႇ သိုၵ်းမၢၼ်ႈ ပိုၼ်ၽၢဝ်ႇၵႂႃႇဝႃႈ ၼႂ်းၶၢဝ်းတၢင်း ၵိုတ်းလိုဝ်ႈ လွင်ႈတူင်ႉၼိုင်သိုၵ်းၼႆႉ ၽၢႆႇသိုၵ်းမၢၼ်ႈ လႄႈ ၸုမ်းယိပ်းၵွင်ႈၵၢင်ႇ ၸၢဝ်းၶိူဝ်းလုၵ်ႉၽိုၼ်ႉ မီးလွင်ႈႁူပ်ႉထူပ်း ဢုပ်ႇဢူဝ်း ၶၵ်ႉၵၢၼ်ငမ်းယဵၼ်ၵၼ်မႃး သေဢမ်ႇၵႃး လွင်ႈပဵၼ်ပၢင်တိုၵ်းၵၼ် ၼႂ်းပိုၼ်ႉတီႈ ၸိူဝ်းၼၼ်ႉၵေႃႈ လႆႈႁၼ်လူတ်းယွမ်းၵႂႃႇ ၊ ၼင်ႇႁိုဝ် ၸုမ်းၵဵဝ်ႇၶွင်ႈၶဝ် ပေႃးတေၸၢင်ႈၶဝ်ႈပႃးလႆႈ ၼႂ်းၶၵ်ႉၵၢၼ်ငမ်းယဵၼ်ၼၼ်ႉ ၸင်ႇလႆႈသိုပ်ႇ ၵိုတ်းလိုဝ်ႈထႅင်ႈ လွင်ႈတူင်ႉၼိုင်သိုၵ်း ၼႂ်းတိူင်းသိုၵ်း 5 တီႈ တႃႇၶၢဝ်းတၢင်းထႅင်ႈ 2 လိူၼ် ၊ ဢၼ်လႆႈတႄႇ ၵိုတ်းလိုဝ်ႈ လွင်ႈတိူင်ႉၼိုင်သိုၵ်း ၼႂ်းတိူင်းသိုၵ်း 5 တီႈ ပွၵ်ႈၵမ်း 1 ပဵၼ်မိူဝ်ႈဝၼ်းထီႉ 21 December 2018 တေႃႇထိုင် ဝၼ်းထီႉ 30 April 2019 ၊ ပွၵ်ႈၵမ်း 2 ပဵၼ်မိူဝ်ႈဝၼ်းထီႉ 01 May 2019 ထိုင်ဝၼ်းထီႉ 30 June 2019 လႄႈ ပွၵ်ႈၵမ်း 3 ၼႆႉသမ်ႉ တႄႇဢဝ်ဝၼ်းထီႉ 30 June 2019 ၼႆႉ ထိုင်ဝၼ်းထီႉ 31 August 2019 သဵင်ႈၼႆယဝ်ႉ။ၼႂ်းတိူင်းသိုၵ်းမၢၼ်ႈ ဢၼ်ၵိုတ်းလိုဝ်ႈလွင်ႈတူင်ႉၼိုင်သိုၵ်း မိူဝ်ႈပူၼ်ႉမႃးၼႆႉ ၽၢႆႇသိုၵ်းမၢၼ်ႈ ဢဝ်ၶေႃႈဢၢင်ႈဝႃႈ ၵူတ်ႇထတ်းၼႃႈလိၼ် လႄႈ ထႅင်ႈလွင်ႈၼိုင်ႈ ဢဝ်ၶေႃႈဢၢင်ႈထႅင်ႈဝႃႈ တပ်ႉသိုၵ်းၸိုင်ႈတႆး SSPP/SSA ၊ တပ်ႉသိုၵ်းၸိုင်ႈတႆး RCSS/SSA ၊ သိုၵ်းၶၢင် KIA ၊ သိုၵ်းပလွင်ႈ TNLA ၸိူဝ်းၼႆႉ ပူၼ်ႉပႅၼ်ၼႃႈလိၼ် ၼႆသေ ဢဝ်ႁႅင်းသိုၵ်း ၶိုၼ်ႈလေႃႇတိုၵ်း ပိုတ်းယိုဝ်း ၸုမ်းယိပ်းၵွင်ႈၵၢင်ႇၸၢဝ်းၶိူဝ်း တီႈၼႂ်းၸိုင်ႈတႆး လၢႆပွၵ်ႈလၢႆပၢင်တိုၵ်း ယၢမ်ႈမီးမႃးယူႇယဝ်ႉ။သိုၵ်းမၢၼ်ႈၵိုတ်းလိုဝ်ႈလွင်ႈတူင်ႉၼိုင်သိုၵ်း ၼႂ်းတိူင်းသိုၵ်း 5 တီႈၼၼ်ႉ ၼႂ်းမိူင်းတႆးပဵၼ် တိူင်းသိုၵ်း ဝၼ်းဢွၵ်ႇၵၢင် (ယလၶ) ဝဵင်းၶူဝ်လမ် ၊ တိူင်းသိုၵ်းသၢမ်ၸဵင်ႇ (တသၶ) ဝဵင်းၵဵင်းတုင် ၊ တိူင်းသိုၵ်း ၸဵင်ႇႁွင်ႇဝၼ်းဢွၵ်ႇ (ယမၶ) ဝဵင်းလႃႈသဵဝ်ႈ ၊ တိူင်းသိုၵ်းဝၼ်းဢွၵ်ႇ (ယပၶ) ဝဵင်းလူင်တူၼ်ႈတီး ၊ ၼႂ်းမိူင်းၶၢင် သမ်ႉပဵၼ် တိူင်းသိုၵ်းပွတ်းႁွင်ႇ (မပၶ) ဢၼ်ပၵ်းသဝ်းဝႆႉတီႈ ဝဵင်းမိတ်ႉၸီးၼႃး ၼႆယဝ်ႉ။တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-06-30T13:47:06

https://taifreedom.com/ndaa-ess-%e1%81%b8%e1%80%90%e1%80%ba%e1%80%b8%e1%82%81%e1%80%b5%e1%80%90%e1%80%ba%e1%80%b8%e1%80%95%e1%81%a2%e1%80%84%e1%80%ba%e1%80%95%e1%80%bd%e1%82%86%e1%80%b8-%e1%80%a2%e1%80%9d%e1%80%ba%e1%80%84/

NDAA-ESS ၸတ်းႁဵတ်းပၢင်ပွႆး ဢဝ်ငမ်းယဵၼ် ၶွပ်ႈတဵမ် 30 ပီႊ တီႈမိူင်းလႃး လႄႈ ပဵၼ်ဢၼ်ၵိုၼ်း ၶွၼ်ႈ

မိူဝ်ႈၼႆႉဝၼ်းထီႉ 30 June 2019 ယၢမ်းၵၢင်ၼႂ် 06:30 မူင်း တပ်ႉသိုၵ်းဢူၺ်းလီ တီႇမူဝ်ႇၶရႅတ်ႉတိၵ်ႉ ၸိူဝ်ႉၸၢတ်ႈ / ၸိုင်ႈတႆးပွတ်းဢွၵ်ႇၶူင်း National Democratic Alliance Army / Eastern Shan State (NDAA-ESS) ၸတ်းႁဵတ်းပၢင်ပွႆး ဢဝ်ငမ်းယဵၼ် ၶူပ်ႈတဵမ် 30 ပီႊ တီႈၼႃႈလိၼ်ၶိုၵ်ႉတွၼ်း မၢႆ 4 မိူင်းလႃး သေ မီးပေႃႈမႄႈၵူၼ်းမိူင်း လႄႈ ၸုမ်းယိပ်းၵွင်ႈၵၢင်ႇ ၸၢဝ်းၶိူဝ်းလုၵ်ႉၽိုၼ်ႉ ဢိၵ်ႇတင်း ပီႈၼွင်ႉၶႅၵ်ႇ တီႈၸမ်တီႈၵႆ ၶဝ်ႈႁူမ်ႈၼႂ်းပၢင်ပွႆး တင်းၼမ်။ ဝၢႆးသေ ၸဝ်ႈၸၢႆးလိုၼ်း ႁူဝ်ပဝ်ႈ NDAA-ESS မွၵ်ႇလၢတ်ႈၶေႃႈၵႂၢမ်း ယိၼ်းႁူမ်ၸူမ်းႁပ်ႉတွၼ်ႈ တီႈပီႈၼွင်ႉ ၸိူဝ်းၵႂႃႇၶိုၼ်ႈႁွတ်ႈပၢင်ပွႆး လႄႈ မွၵ်ႇလၢတ်ႈၶေႃႈၵႂၢမ်းၵဵဝ်ႇလူၺ်ႈ ၵၢၼ်ငမ်းယဵၼ် ယဝ်ႉၼၼ်ႉ လႆႈပွႆႇ ၼူၵ်ႉ ဢွၵ်ႇသွင်း ၵႂႃႇတင်းၼမ် ပိူဝ်ႇတႃႇႁႂ်ႈပဵၼ် တီႈမၢႆတွင်း ၼႂ်းပၢင်ပွႆး ဢဝ်ငမ်းယဵၼ် ၶွပ်ႈတဵမ် 30 ပီႊ ၼႆယဝ်ႉ ၊ ၼႂ်းဢွင်ႈတီႈ ပၢင်ပွႆး ယၢမ်းၵၢင်ၼႂ်ၼၼ်ႉ မီးပၢင်ၼႄၾၢင်ႁၢင်ႈသိုၵ်း တပ်ႉသိုၵ်းဢူၺ်းလီ တီႇမူဝ်ႇၶရႅတ်ႉ တိၵ်ႉၸိူဝ်ႉၸၢတ်ႈ NDAA လႄႈ ၵႃးတၢင်ႇၾၢင်ႁၢင်ႈ ၵွင်းမူး ဝဵင်း (ၾၢင်ႁၢင်ႈဢၼ် NDAA ႁဵတ်းသၢင်ႈ ပူၵ်းပွင်ၶိုၼ်ႈယႂ်ႇမႃး) ၼႆယဝ်ႉ ၊ ထႅင်ႈလွင်ႈၼိုင်ႈ ၸွမ်းၼင်ႇလႆႈႁူႉၸွမ်း ၼႂ်းၶပ်ႉမၢႆၸႅၼ်ႇ ပၢင်ပွႆးတႄႉ ပေႃးထိုင်ၶၢဝ်းယၢမ်း ၵၢင်ၶမ်ႈ19:30 မူင်း တေမီးတၢင်းၵႃႈ ၾိင်ႈငႄႈၾိင်ႈထုင်းၸၢဝ်းၶိူဝ်း လဝ်ႇမူၼ်ႈၸႂ်ပၼ် ပီႈၼွင်ႉၶႅၵ်ႇ ၸိူဝ်းၵႂႃႇၶိုၼ်ႈႁွတ်ႈ ၼႂ်းပၢင်ပွႆး ၼႆယဝ်ႉ။ တပ်ႉသိုၵ်းဢူၺ်းလီ တီႇမူဝ်ႇၶရႅတ်ႉတိၵ်ႉၸိူဝ်ႉၸၢတ်ႈ / ၸိုင်ႈတႆးပွတ်းဢွၵ်ႇၶူင်း National Democratic Alliance Army / Eastern Shan State (NDAA-ESS) လႆႈတႄႇၵိုတ်းယိုဝ်း ဢဝ်ငမ်းယဵၼ်ၵၼ်တင်း လူင်ပွင်ၸိုင်ႈမၢၼ်ႈ မိူဝ်ႈဝၼ်းထီႉ 30 June 1989 ယူႇယဝ်ႉ။တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-06-29T13:41:31

https://taifreedom.com/%e1%81%b5%e1%82%82%e1%81%a2%e1%80%99%e1%80%ba%e1%80%b8-9-%e1%81%b6%e1%80%b1%e1%82%83%e1%82%88-%e1%81%b5%e1%80%bb%e1%82%85%e1%81%b5%e1%80%ba%e1%82%89%e1%80%99%e1%82%83%e1%82%87-jack-ma-%e1%80%9e/

ၵႂၢမ်း (9) ၶေႃႈ ၵျႅၵ်ႉမႃႇ (Jack Ma) သွၼ်လုၵ်ႈၸၢႆး

Jack Ma ပဵၼ် မႁႃႇသထေးလူင် ၼႂ်းမိူင်းၶႄႇ ၽူႈၵေႃႇတင်ႈ ၶွမ်ႇပၼီႇ ဢႃႇလီႇပႃႇပႃႇ (alibaba.com – လၢၼ်ႉသိုဝ်ႉၶၢႆ တင်းဢွၼ်းလၢႆး တင်းလုမ်ႈၾႃႉ) မီးၸိုဝ်ႈလိုဝ်းလင် ႁူင်းႁၢင်းဢၼ် ၼိုင်ႈ ၊ Jack Ma ပဵၼ်ၽူႈၵေႃႉယုမ်ႇယမ် ၵႂၢမ်းၾၼ် တူဝ်ၵဝ်ႇလႄႈ ၽူႈမီးတၢင်းၶတ်းၸႂ်သုင် ဢမ်ႇမီးၼမ်ႉၸႂ် ယွမ်းၵၢၼ်ႉၵေႃႉၼိုင် ၊ ပဵၼ်ၵေႃႉယၢမ်ႈ ယိုၼ်ႈယွၼ်း ၶဝ်ႈပဵၼ်လုၵ်ႈၸၢင်ႈၼႂ်း (လၢၼ်ႉၵႆႇၶူဝ်ႈ – KFC) ၼႂ်းၵူၼ်း 24 ၵေႃႉ ထုၵ်ႇလိူၵ်ႈ 23 ၵေႃႉ ၊ ဢမ်ႇပႃးမၼ်းၵေႃႉလဵဝ်။ ယၢမ်ႈသွပ်ႇလိၵ်ႈ တႃႇၶိုၼ်ႈၸၼ်ႉၸွမ် Harvard University – 10 ပွၵ်ႈ ထုၵ်ႈပၢၵ်ႈပႅတ်ႈတင်းသိပ်း ပွၵ်ႈ ၊ ၵူၺ်းၵႃႈ ၵမ်းလိုၼ်းယွၼ်ႉတၢင်းၶတ်းၸႂ် တၢင်းမုင်ႈႁၼ်ၵႆလႄႈ ပဵၼ်မႁႃႇသထေးလူင် ၸိုဝ်ႈလိုဝ်းလင်ၵေႃႉၼိုင်ႈၼႂ်းဝၼ်းမိူဝ်ႈၼႆႉ ၊ Jack Ma တႅမ်ႈလိၵ်ႈသွၼ်ပၼ်ၵႂၢမ်းႁူႉၼိူဝ်လုၵ်ႈၸၢႆး မၼ်း (9) ၶေႃႈ ၊ ထုၵ်ႇမႅၼ်ႈတႃႇတူင်ႇဝူင်းၵူၼ်းလႄႈ တႃႇၸၢတ်ႈ ပၢၼ်ၵူၼ်း ၸၢင်ႈၶိုၼ်ႈယႂ်ႇမႂ်ႇသုင် လႆႈဢိၵ်ႇ ပဵၼ်ၽူႈဢွင်ႇမၢၼ်ႇၵေႃႉၼိုင်ႈ။ ၶေႃႈထီႉ (1)ၵူၼ်းၵေႃႉဢမ်ႇလီတေႃႇၼိူဝ်ႁဝ်းၼၼ်ႉ ယႃႇဝူၼ်ႉသႆႇၸႂ်ၸွမ်းမၼ်း ၊ ႁဵတ်းၸွမ်းပႆၸွမ်းသဵၼ်ႈတၢင်း ၽဝၸဝ်ႈၵဝ်ႇၵႂႃႇလႄႈ ၊ ၼႂ်းၵမ်ႇၾႃႇၼႆႉ ၵေႃႉဢၼ်လီၼိူဝ်လုၵ်ႈ ၊ ပွင်ႇၸႂ်ၼိူဝ်လုၵ်ႈၼၼ်ႉ လိူဝ်သေ ပေႃႈမႄႈဢမ်ႇမီးၽႂ်လေႃႇ ၵူၺ်းၵႃႈ ၵူၼ်းၵေႃႉဢၼ် မႃးၵပ်းသိုပ်ႇ သိုၵ်ႈသမ်ႇလူၺ်ႈလွင်ႈလီ တေႃႇႁဝ်းၼၼ်ႉ ႁဝ်းၵေႃႈလူဝ်ႇမေႃႁၵ်ႉ ႁူမ်ၸူမ်းပႅင်းၶဝ် လႄႈ ဝႆႉမႅတ်ႉတႃႇ ၵႃႈၶၼ်ၶဝ်ၶိုၼ်းၼၼ်ႉ ၸင်ႇထုၵ်ႇမႅတ်ႈယဝ်ႉ။ၶေႃႈထီႉ (2) လွင်ႈဢီႈသင်ၵေႃႈယဝ်ႉ မၼ်းဢမ်ႇမၼ်ႈၵိုမ်းလႆႈ ၊ ဢမ်ႇၸၢင်ႈတႅၼ်းတၢင်လႆႈ – ဢမ်ႇဝႃႈၶၢဝ်းယၢမ်း လႂ်မၼ်းၸၢင်ႈႁၢႆၵႂႃႇလႆႈယူႇ ၊ ဢိင်ၼိူဝ်ၶေႃႈၼႆႉ လူဝ်ႇပွင်ႇၸႂ်ဝႃႈ ဢၼ်လုလႅဝ်ၵႂႃႇ ဢမ်ႇပဵၼ်ၸွမ်း ၼင်ႇၵၢင်ၸႂ်လႆႈၼၼ်ႉ မၼ်းဢမ်ႇၸႂ်ႈ လွင်ႈယႂ်ႇလူင် လၢင်သင်ၼႆ တွင်းမၢႆဝႆႉလႃႈ။ၶေႃႈထီႉ (3) ၸၢတ်ႈပၢၼ်ၽဝႃႉ ၵူၼ်းႁဝ်းၼႆႉ ၸူဝ်ႈၵႅပ်ႉၵမ်းၵူၺ်း ၊ ဝၼ်းမိူဝ်ႈၼႆႉ ပေႃးပွႆႇၶၢဝ်းယၢမ်းသုမ်းၵႂႃႇ လၢႆလၢႆၼႆ မိူဝ်ႈၽုၵ်ႈမႃး တေႁူႉဝႃႈ ဢၼ်လမ်ႇလွင်ႈ တွၼ်ႈတႃႇၽဝႃႉ ၸဝ်ႈၵဝ်ႇၼၼ်ႉ ႁၢႆလၢႆၵႂႃႇပႅတ်ႈယဝ်ႉၼႆယူႇ ၊ ၵွပ်ႈၼၼ် ပေႃးဝႆႉၵႃႈၶၼ် ယူႇသဝ်းၸွမ်း ၶၢဝ်းယၢမ်းၵႂႃႇၼႆ ၵူႈဝၼ်းဝၼ်း ၼႆႉ တေပဵၼ်ဝၼ်း လီမူၼ်ႈလီသိူဝ်း ၼၼ်ႉယဝ်ႉ ၊ ၽိူဝ်တေမုင်ႈမွင်း ႁႂ်ႈဢႃႇယု ယိုၼ်းယၢဝ်းၼၼ်ႉ ဝႆႉၵႃႈၶၼ်ၸွမ်းၶၢဝ်းယၢမ်း ယူႇသဝ်းၵႂႃႇၼႆ ယိုင်ႈၶႅၼ်းတိူဝ်းလီလိူဝ်ယဝ်ႉ။ၶေႃႈထီႉ (4)တၢင်းႁၵ်ႉဢၼ်ဝႃႈၼႆႉ ပဵၼ်လွင်ႈၵၢင်ၸႂ်ဢၼ်ၶႂ်ႈလႆႈၶႂ်ႈပဵၼ်ၶႂ်ႈမီးၼၼ်ႉ ဢၼ်ၼိုင်ႈၵူၺ်း ပေႃးၶၢဝ်း ယၢမ်းမၼ်းႁိုင်ၵႂႃႇၼႆ ၸႂ်ဢၼ်ဝႆႉဝၢင်းၼိူဝ် တၢင်းႁၵ်ႉၼၼ်ႉၵေႃႈ တေမေႃလႅၵ်ႈလၢႆႈ မႃးၼၼ်ႉယဝ်ႉ ၊ ဢၼ်ႁဝ်းဝူၼ်ႉ လႄႈ ဝႆႉၵႃႈၶၼ်လမ်ႇလွင်ႈ တီႈသုတ်းၼိူဝ် ၼၢင်းယိင်းၵေႃႉၼိုင်ႈၼၼ်ႉ ပေႃးမိူဝ်ႈမၼ်း ၽၢတ်ႇယၢၼ်ႁဝ်းၵႂႃႇၼႆ ယႃႇၼႅတ်ႈၶိုၼ်ႈ ႁႅင်းတၢင်းႁၵ်ႉပူၼ်ႉတီႈ ၊ ယိူၼ်ႉၵၼ်ႈဝႆႉ ပၼ်ၶၢဝ်းယၢမ်းပႂ်ႉ တူၺ်းၸွမ်းလႃႈ ပေႃးၶၢဝ်းမၼ်းႁိုင်ၵႂႃႇၼႆ တၢင်းႁၵ်ႉလႄႈ လွင်ႈၶမ်ၸႂ်ၼၼ်ႉ တေယွမ်းမဝ်လူင်းၵႂႃႇယူႇ ၊ မိူဝ်ႈၵေႃႉႁၵ်ႉၽၢတ်ႇၵႂႃႇၼၼ်ႉ ယွၼ်ႉတၢင်းႁၵ်ႉသေ ယႃႇႁႂ်ႈမၼ်းတုမ်ႉတိူဝ်ႉ ၸႂ်တူဝ်ၵဝ်ႇ ပူၼ်ႉတီႈ။ၶေႃႈထီႉ (5) ၸွမ်းတူင်ႇဝူင်းၵူၼ်းႁဝ်းၼၼ်ႉ တေၸၢင်ႈႁၼ်လႆႈ ၵေႃႉဢမ်ႇပေႃးမီးၸၼ်ႉလိၵ်ႈပၢႆးပႆႇၺႃႇၵႃႈႁိုဝ် သေ ဢွင်ႇမၢၼ်ဝႆႉယူႇ ၊ ႁၼ်မဵဝ်းၼၼ်ႉယဝ်ႉ ယႃႇဢွၵ်ႇၸႂ်ဝူၼ်ႉဝႃႈ ဢမ်ႇမီး ပၢႆးပႆႇၺႃႇသင်ၵေႃႈ ၸၢင်ႈဢွင်ႇမၢၼ်လႆႈယူႇလူင် ၼႆၸိူင်ႉၼၼ် ၊ ဢၼ်ႁဝ်းလႆႈႁဵၼ်းသွၼ်မႃးၼၼ်ႉ ယႃႇပေလိုမ်းဝႃႈ မၼ်းပဵၼ်ၶိူင်ႈယိပ်းလႄႈ မၼ်းတေဢမ်ႇပႅတ်ႈလၢႆ ၼႆလႃးလႃး ၊ ၵူၼ်းၵေႃႉဢၼ် တႄႇႁဵတ်းပၢႆးမၢၵ်ႈ မီးၼၼ်ႉ ဢမ်ႇၸႂ်ႈဝႃႈ ၶဝ်မီးမိုဝ်းမဵဝ်းလဵဝ်သေ ႁဵတ်းၵၢၼ် ၶဝ်ၸႂ်ႉပႆႇၺႃႇ ဢၼ်ယၢမ်ႈသွၼ်ႁဵၼ်းမႃး ၼၼ်ႉ ပဵၼ်ၶိူင်ႈယိပ်းသေ ၸႂ်ႉတိုဝ်းၸွမ်း ၼႂ်းၵၢၼ်ၶဝ်ယူႇၼႆၼၼ်ႉ ၶႂ်ႈႁႂ်ႈႁူႉဝႆႉလႄႈ ပွင်ႇၸႂ်ဝႆႉ။ၶေႃႈထီႉ (6)ပေႃႈယၢမ်ႈထူဝ်းထီႇ မႃး ၶၢဝ်းတၢင်း (26 ) ပီလုမ်းလုမ်းယဝ်ႉ သူးထီႉ (3) ၵူၺ်းယင်းဢမ်ႇတိူဝ်ႉ မႅၼ်ႈသေပွၵ်ႈ ၊ ၼႆႉၼႄလၵ်းထၢၼ်ဝႃႈ ၵူၼ်းၼိုင်ႈၵေႃႉ တႃႇတေဢွင်ႇမၢၼ် မၢၵ်ႈမီး ၶိုၼ်ႈယႂ်ႇၼၼ်ႉ ယုမ်ႇၵၢမ်ႇမဵဝ်းလဵဝ်ၼႆဢမ်ႇလႆႈ တေလႆႈမီး တၢင်းၶတ်းၸႂ်သႆႇႁႅင်းတႄႉတႄႉၵွၼ်ႇ ၸင်ႇတေထိုင်တီႈ ယိူင်းမၢႆလႆႈၼၼ်ႉယဝ်ႉ ၊ ဢီႈသင်ၵေႃႈယဝ်ႉ ၸၢတ်ႈပၢၼ် ၵူၼ်းႁဝ်းၼႆႉ ဢၼ်လႆႈလၢႆလၢႆၼႆႉ ၼႂ်းၵမ်ႇၾႃႇၼႆႉဢမ်ႇမီးသင်။ၶေႃႈထီႉ (7)ၸၢတ်ႈပၢၼ် ပေႃႈဢၼ်ၵိုတ်းၶိုင်ႈၼိုင်ႈၼႆႉ ပေႃႈဢမ်ႇလၢတ်ႈႁႂ်ႈလုၵ်ႈလုမ်းလႃးပၼ် ၵူၺ်းၵႃႈ ၸၢတ်ႈ ပၢၼ်ၽဝႃႉ လုၵ်ႈ ဢၼ်တေယူႇသဝ်းၵႂႃႇမိူဝ်းၼႃႈၼၼ်ႉ ပေႃႈၶႂ်ႈလၢတ်ႈဝႃႈ ႁႂ်ႈလုၵ်ႈလၢင်းပူၵ်းပွင်ၵႂႃႇ ႁင်းၵူၺ်း ၊ လုၵ်ႈၸၢႆးၵေႃႉယႂ်ႇမႃးၼၼ်ႉ ပုၼ်ႈၽွၼ်းၵေႃႉပဵၼ်ပေႃႈ ပူၼ်ႉယဝ်ႉ ၊ သိုပ်ႇၵႂႃႇတၢင်းၼႃႈ ၽဝႃႉလုၵ်ႈတေပဵၼ်ၵူၼ်းၶီႇလူတ်ႉပၢတ်ႉ (Bus Car ) ႁႃႉ ပဵၼ်ၵူၼ်းၶီႉလူတ်ႉ မႃႇၸီးတီးႁႃႉ ၼၼ်ႉ တႄႉ ပဵၼ်ပုၼ်ႈၽွၼ်ႈလုၵ်ႈလႄႈ ၸၢတ်ႈပၢၼ်လုၵ်ႈ- လုၵ်ႈတေလႆႈသၢင်ႈဢဝ်ႁင်းၵူၺ်း ၼၼ်ႉၵူၺ်း။ၶေႃႈထီႉ (8)ၵုင်ႇသိၵ်ႉၶႃႇ ၸိုဝ်ႈသဵင်ၸဝ်ႈၵဝ်ႇၼႆႉ ၵေႃႉၵုမ်းထိင်းၵေႃႈ ပဵၼ်တူဝ်ၸဝ်ႈၵဝ်ႇၵူၺ်း ၽႂ်ဢမ်ႇမႃးၵုမ်း ထိင်းၸီႉသင်ႇလႆႈ ၊ မိူဝ်ႈၵပ်းသိုပ်ႇ လၢတ်ႈၸႃ တေႃႇပိူၼ်ႈလီလီၼၼ်ႉ ၸဝ်ႈၵဝ်ႇ ႁဵတ်းသၢင်ႈလႆႈသေတႃႉ ယႃႇပေႁႅင်ႉမုင်ႈမွင်း ႁႂ်ႈပိူၼ်ႈၶိုၼ်းၵပ်းသိုပ်ႇ တေႃႇႁဝ်းလီလီ ၼင်ႇႁဝ်းၵပ်းသိုပ်ႇ ၶဝ်ၼၼ်ႉလႃးလႃး ၊ ၶႂ်ႈဝႃႈၼႆႉ ပေႃးၵဝ်ၵပ်းသိုပ်ႇၶဝ်လီလီၵေႃႈ ၶဝ်တေၶိုၼ်း ၵပ်းသိုပ်ႇတေႃႇ ၵဝ်လီလီယူႇၼႆ ယႃႇပေ ဝူၼ်ႉဝႆႉသေၵမ်း ၊ ပေႃးဢမ်ႇပွင်ႇၸႂ်လွင်ႈၼႆႉတႄႉ လွင်ႈၼၵ်းၸႂ် ၊ လွင်ႈဢမ်ႇၵိုင်ႇလီပဵၼ် မိူၼ်ၼင်ႇ သုၵ်ႉသၵ်ႉၸႂ် ၊ ၶမ်ၸႂ် ၊ ၸႂ်ဢမ်ႇၶႂ်ႈၶၢမ်ႇ ၊ ၸႂ်ၶၢမ်ႇယၢပ်ႇ ၊ ၼၵ်းဢူၵ်းၼၵ်းၸႂ် တေၸၢင်ႈၵိူတ်ႇပဵၼ် တီႈၼႂ်းတူဝ်ၵဝ်ႇၵူၺ်း။ ၶေႃႈထီႉ (9)ပီႈၼွင်ႉၸိူဝ်ႉၶိူဝ်းဢၼ်ဝႃႈၼႆႉ ယွၼ်ႉလူၺ်ႈၵၢမ်ႇမီးလႄႈ ၸင်ႇမႃးႁူပ်းၵၼ်ၽဝႃႉၼႆႉယဝ်ႉ ၊ ယႃႇပေဝူၼ်ႉၼၵ်းၸႂ်ဝႃႈ ႁဝ်းတေလႆႈယူႇၸွမ်းၵၼ်ႁို်င် ပဵၼ်တၢၼ်ႇလႂ်ၼႆႉ ၸိူင်ႉၼၼ် ႁႂ်ႈပိၼ်ႇဝူၼ်ႉဝႃႈ မိူဝ်ႈၽွင်းႁဝ်းမီးယူႇ ၸွမ်းၵၼ်ၼႆႉ တေႁဵတ်းႁိုဝ် ယူႇသဝ်း ႁႂ်ႈမီးၵႃႈၶၼ်လႄႈ တၢင်းမူၼ်ႈသိူဝ်း ၵႂႃႇၼႆ ၸင်ႇထုၵ်ႇမႅၼ်ႈၼၼ်ႉယဝ်ႉ။ Jack Ma သင်ႇသွၼ်ၶေႃႈၵႂၢမ်း (9) ၶေႃႈ တႃႇလုၵ်ႈၸၢႆးမၼ်းဝႃႈၼႆဝႆႉ- ပဵၼ်ၶေႃႈၵႂၢမ်းမီး ၵႃႈၶၼ်လႄႈ ပဵၼ်ငိူၼ်ႈၼဵၼ်တႃႇယူႇသဝ်း ႁဵတ်းသၢင်ႈဢွင်ႇမၢၼ် ၊ ၵွပ်ႈၼၼ် ႁႂ်ႈလႆႈပဵၼ် ပိုၼ်ႉႁုႉပၢႆးႁၼ် တႃႇလုၵ်ႈဢွၼ်ႇၼုမ်ႇ သႅၼ်းႁုၼ်ႈမႂ်ႇ ၼေႃႇတႅၼ်းၶိူဝ်းႁဝ်း မေႃဢဝ်ၸႂ်ႉ တိုဝ်းၵႂႃႇ ၼႂ်းၸူဝ်ႈၽဝႃႉ ၸၢတ်ႈပၢၼ်ၽႂ်မၼ်းသေၵမ်း ……….။မႂ်ႇသုင်ၶႃႈၸၢႆးဝၼ်း သၼ်လွႆ(ပိၼ်ႇတႅမ်ႈ – 19/06/2019) ဢိင် – Facebook – Feeling Heart (ၶတ်းၸႂ်ပိၼ်ႇတႅမ်ႈ ႁႂ်ႈမႅၼ်ႈၸွမ်း ထွႆႈၵႂၢမ်းတႆးပွင်ႇၸႂ်ႈငၢႆႈၸိူင်ႉၼၼ်လႄႈ မီးလွင်ႈၽိတ်းပိူင်ႈၸွမ်း ၽိုၼ်တိုၼ်းမၼ်းၵႂႃႇၸိုင် မူၼ်ႉမႄးပၼ်တၢင်းႁၼ်ထိုင်မႃးလႆႈယူႇၶႃႈ)

['ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်']

2019-06-28T18:15:49

https://taifreedom.com/%e1%81%bc%e1%82%83%e1%82%88%e1%80%9c%e1%80%ad%e1%81%bc%e1%80%ba-%e1%81%b6%e1%80%ad%e1%80%af%e1%81%b5%e1%80%ba%e1%82%89%e1%80%90%e1%80%bd%e1%81%bc%e1%80%ba%e1%80%b8-%e1%80%99%e1%81%a2%e1%82%86-4/

ၼႃႈလိၼ် ၶိုၵ်ႉတွၼ်း မၢႆ 4 မိူင်းလႃး ပိုတ်ႇၽုၺ်ႇ ပၵ်းလၵ်း သဝ်ႁိၼ်ငမ်းယဵၼ်

မိူဝ်ႈၼႆႉ ဝၼ်းထီႉ 28 June 2019 ၼႃႈလိၼ်ၶိုၵ်ႉတွၼ်း မၢႆ 4 မိူင်းလႃး ပိုတ်ႇၽုၺ်ႇ ပၵ်းလၵ်း သဝ်ႁိၼ် ငမ်းယဵၼ်ၵႂႃႇ တႃႇဝၼ်းပွႆး ၶွပ်ႈၶူပ်ႇငမ်းယဵၼ် 30 ပီႊတဵမ် ဢၼ်တေ ၸတ်းႁဵတ်း ၼႂ်းဝၼ်းထီႉ 30 June 2019 ၼၼ်ႉ ဝႃႈၼႆ။ တွၼ်ႈတႃႇ ပၢင်ပွႆး ၵူၼ်းမိူင်းပႆတၢင်း ဢၼ်တေၸတ်းႁဵတ်း ဝၼ်းထီႉ 30 June 2019 ၼၼ်ႉၵေႃႈ လႆႈႁၢင်ႈႁႅၼ်း တူဝ်ႈတၼ်းဝႆႉ ဝႃႈၼႆ။ ၼႂ်းဝၼ်းပွႆး ၶွပ်ႈၶူပ်ႇငမ်းယဵၼ် 30 ပီႊတဵမ်ၼၼ်ႉ ၵူၼ်းၸၢဝ်းၶိူဝ်း ဢိၵ်ႇတင်း ၽူႈၶဝ်ႈၸုမ်း ၽၢႆႇႁူမ်ႇလူမ်ႈ ၼႃႈလိၼ်ၶိုၵ်ႉတွၼ်း မၢႆ 4 တေပႆတၢင်းၶိုၼ်ႈ ၼႄၾၢင်ႁၢင်ႈၵႂႃႇ လႄႈ ၽူႈမီးပုၼ်ႈၽွၼ်းၶဝ် တေၼႄ ၾၢင်ႁၢင်ႈ တၢင်းႁၢင်ႈလီ ၵႃး 20 လမ်း ၵႂႃႇ ၼႆယဝ်ႉ။ ၼႂ်းဝၼ်းထီႉ 27 June 2019 ၼၼ်ႉ ၸုမ်းၽူႈတၢင်တူဝ် လွင်ႈငမ်းယဵၼ် လႄႈ ၸုမ်းဢူၺ်းလီ ပွတ်းႁွင်ႇၶဝ် ႁွတ်ႈၽႅဝ် ဝႆႉယဝ်ႉ ဝႃႈၼႆ ၊ ၼႂ်းၶၢဝ်းတၢင်း ပၢင်ပွႆး ၶွပ်ႈၶူပ်ႇငမ်းယဵၼ် 30 ပီႊတဵမ်ၼႆႉ ၸုမ်းၽူႈတၢင်တူဝ် ၵၢၼ်လွင်ႈ ငမ်းယဵၼ် လူင်ပွင်ၸိုင်ႈ လႄႈ ၸုမ်းယိပ်းၵွင်ႉၵၢင်ႇ ၸၢဝ်းၶိူဝ်းၵမ်ႈၽွင်ႈ ၸိူဝ်းဢၼ်ပႆႇလႆႈ လူင်းလၢႆးမိုဝ်း NCA တေမီးလွင်ႈ ႁူပ်ႉထူပ်း ဢုပ်ႇဢူဝ်းၵၼ်ၵႂႃႇ ၼွၵ်ႈတၢင်းၵၢၼ် ၼႆယဝ်ႉ။ ၼႃႈလိၼ်ၶိုၵ်ႉတွၼ်း မၢႆ 4 မိူင်းလႃးၼႆႉ တၢင်းၵႂၢင်ႈမီးမွၵ်ႈ ႁႃႈႁဵင် သတုယႅၼ်း မီႇတႃႇ ၊ ၵူၼ်းၸၢဝ်း ၶိူဝ်းတႆး လႄႈ ဢႃးၶႃႇ ယူႇဝႆႉၵမ်ႉၼမ်သေ ႁူဝ်ၼပ်ႉၵူၼ်း တေမီးမွၵ်ႈ 1 သႅၼ် 3 မိုၼ်ႇ ဝႃႈၼႆ ၊ ၵၢၼ်ပၢႆးမၢၵ်ႈမီးတႄႉၵေႃႈ ၸုၵ်းမၼ်ႈၼိူဝ် ႁူင်းၵၢၼ်ၽွႆႈ ၊ ႁူင်းၵၢၼ် ႁႅင်းၼမ်ႉၾႆးၾႃႉ ၊ လၢၼ်ႇ ၶဝ်ႈဢွၵ်ႇလႅၼ်လိၼ် လႄႈ ပၢင်တေႃႇ လွင်း(ႁူင်းၵႃႇသီႇၼူဝ်ႇ) ၼႆယဝ်ႉ။ ၶေႃႈမုၼ်း – DVBတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-06-28T18:13:04

https://taifreedom.com/%e1%81%b5%e1%82%83%e1%82%87%e1%80%90%e1%80%90%e1%80%ba%e1%82%89%e1%80%9e%e1%80%ae%e1%82%87%e1%80%9a%e1%81%bc%e1%80%ba%e1%82%87-%e1%80%95%e1%81%bc%e1%80%ba%e1%81%b8%e1%80%ad%e1%80%af%e1%80%9d%e1%80%ba/

ၵႃႇတတ်ႉသီႇယၼ်ႇ ပၼ်ၸိုဝ်ႈ မိၵ်ႈမၢႆ Kimono ႁဵတ်းဢွၵ်ႇ ၶူဝ်းၼုင်ႈတၢင်းၼႂ်း လႄႈ ၵျႃႇပၢၼ်ႇ ဢမ်ႇႁၢၼ်ႉၸႂ်

ၵူၼ်းၶိူဝ်း ၵျႃႇပၢၼ်ႇ ဢမ်ႇႁၢၼ်ႉၸႂ် ၼိူဝ် ၵိမ်ႇၵႃႇတတ်ႉသီႇယၼ်ႇ ဢၼ်ပဵၼ်ၵူၼ်း ၸိုဝ်ႈသဵင်ယႂ်ႇ ၵေႃႉၼိုင်ႈ ၼႂ်းငဝ်းႁၢင်ႈသဵင် ဢမေႇရီႇၵၢၼ်ႇ ယွၼ်ႉမၼ်း ပၼ်ၸိုဝ်ႈမႂ်ႇ မိၵ်ႈမၢႆ ၶူဝ်းၼုင်ႈတၢင်းၼႂ်း ဢၼ်ႁဵတ်းဢွၵ်ႇထႅင်ႈၼၼ်ႉဝႃႈ Kimono Intimates ၼႆယဝ်ႉ။ သိူဝ်ႈၶူဝ်းၼုင်ႈ Kimono ၼႆႉ တႄႇၸဵမ်မိူဝ်ႈ 15 ႁူဝ်ပၢၵ်ႇပီႊ မႃးၼၼ်ႉ ၵျႃႇပၢၼ်ႇ မၵ်းမၼ်ႈပဵၼ် ၶူဝ်းၼုင်ႈ တၢင်းဝႂ် ၽိင်ႈထုင်း ၵျႃႇပၢၼ်ႇ သေ ၸႂ်ႉတိုဝ်းၵၼ်မႃး ၵူၺ်းၵႃႈ ၵိမ်ႇၵႃႇတတ်ႉသီႇယၼ်ႇ သမ်ႉ ဢဝ်ၸိုဝ်ႈ ၶူဝ်းၼုင်ႈ ဢၼ်ၼႆႉ ၵႂႃႇႁဵတ်း မိၵ်ႈမၢႆ ၶူဝ်းၼုင်ႈတၢင်းၼႂ်း လႄႈ မီးလွင်ႈ ဢမ်ႇႁၢၼ်ႉၸႂ် ၼႆယဝ်ႉ။ ၵူၼ်းၶိူဝ်း ၵျႃႇပၢၼ်ႇၶဝ် တႅမ်ႈၼိူဝ် Social Media ဝႃႈ လွင်ႈသႂ်ႇ မိၵ်ႈမၢႆ တူဝ်လိၵ်ႈ ဢၼ်ဝႃႈ ၵီႇမူဝ်ႇၼူဝ်ႇၼႆႉ ပွင်ႇဝႃႈ လူလၢႆ ၶူဝ်းၼုင်ႈ ၽိင်ႈထုင်း ၵျႃႇပၢၼ်ႇ ဝႃႈၼႆ ၊ လွင်ႈၶူဝ်းၼုင်ႈတၢင်းၼႂ်း လႄႈ တင်းၶူဝ်းၼုင်ႈ ၽိင်ႈထုင်းၵျႃႇပၢၼ်ႇ ၵီႇမူဝ်ႇၼူဝ်ႇ ၼႆႉ ဢမ်ႇမီးလွင်ႈ မိူၼ်ၵၼ် လႄႈ ဢမ်ႇၵဵဝ်ႇၵၼ်သင် သေဢိတ်း ၼႆယဝ်ႉ။ မိၵ်ႈမၢႆ ၶူဝ်းၼုင်ႈတၢင်းၼႂ်း ဢၼ် ၵိမ်ႇၵႃႇတတ်ႉသီႇယၼ်ႇ ၼႆႉတႄႉ ႁဵတ်းဢွၵ်ႇ ႁႂ်ႈပိူၼ်ႈႁၼ် ၽၢင်ႁၢင်ႈ ၼိူဝ်ႉတူဝ်ၶိင်းၵူၺ်း ၼႆ ယဝ်ႉ။ ၶေႃႈမုၼ်း – BBCတႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-06-27T16:42:38

https://taifreedom.com/%e1%81%bd%e1%80%b1%e1%80%b8%e1%80%9a%e1%82%83%e1%82%88%e1%80%99%e1%80%9d%e1%80%ba%e1%80%b8%e1%81%b5%e1%80%99%e1%80%ba/

ၽေးယႃႈမဝ်းၵမ်

ၽေးယႃႈမဝ်းၵမ်

['မႃႊထီႊမီႊတီႊယိူဝ်ႊ', 'ဝွၵ်း']

2019-06-27T16:40:50

https://taifreedom.com/%e1%80%99%e1%80%ad%e1%80%b0%e1%80%9d%e1%80%ba%e1%82%88%e1%81%bc%e1%82%86%e1%82%89-%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%9c%e1%82%84/

မိူဝ်ႈၼႆႉ သိုၵ်းမၢၼ်ႈ လႄႈ တပ်ႉသိုၵ်းၸိုင်ႈတႆး RCSS/SSA ပဵၼ်ပၢင်တိုၵ်းၵၼ် ၼႂ်းၸႄႈဝဵင်းပၢင်လူင်

သိုၵ်းမၢၼ်ႈ တပ်ႉၶမယ 525 ၸွပ်ႇသွၵ်ႈတဝ်ၸွမ်းယႃႉၵဝ်း ပၢင်ၽဝ်ယႃႈမဝ်းၵမ် ဢၼ် တပ်ႉသိုၵ်းၸိုင်ႈတႆး RCSS/SSA ဢွၼ်ႁူဝ်ၸတ်းႁဵတ်း ၼႂ်းၼႃႈတီႈၵုမ်းၵမ် သေ လႆႈပဵၼ်ပၢင်တိုၵ်းၵၼ်တင်း သၢႆးသိုၵ်း တပ်ႉသိုၵ်းၸိုင်ႈတႆး RCSS/SSA တီႈႁိမ်းဝၢၼ်ႈၼႆးလိုင်း ဢိူင်ႇၼႃးတဵတ်ႇ ၸႄႈဝဵင်းပၢင်လူင် ၸိုင်ႈတႆး ပွတ်းၸၢၼ်း ယူႇယဝ်ႉ။ မိူဝ်ႈၼႆႉဝၼ်းထီႉ 27 June 2019 ယၢမ်းၵၢင်ၼႂ် 07:30 မူင်း သိုၵ်းမၢၼ်ႈ တပ်ႉၶမယ 525 ႁႅင်းသိုၵ်း ၸမ် 40 ၵေႃႉ လုၵ်ႉတီႈလွႆၵလႃး သေ ၸွပ်ႇသွၵ်ႈ ႁႃဢွင်ႈတီႈဢၼ် တပ်ႉသိုၵ်း ၸိုင်ႈတႆး RCSS/SSA ၸတ်းႁဵတ်း ပၢင်ၸုတ်ႇၽဝ် ယႃႈမဝ်းၵမ် ၼႂ်းၼႃႈတီႈ RCSS/SSA ၵုမ်းၵမ် လႄႈ လႆႈၵႂႃႇၽႃႇၺႃး သၢႆသိုၵ်း တပ်ႉသိုၵ်း ၸိုင်ႈတႆး RCSS/SSA တီႈႁိမ်း ဝၢၼ်ႈၼႆးလိုင်း ယဝ်ႉ လႆႈပဵၼ်ပၢင်တိုၵ်းၵၼ် မိူဝ်ႈယၢမ်းၵၢင်ၼႂ် 08:20 မူင်းထိုင် 08:25 မူင်း သေ ၽၢႆႇတပ်ႉ သိုၵ်းမၢၼ်ႈ လႆႈတူၵ်းသုမ်း ၵူၼ်းၵႂႃႇ 1 ၵေႃႉ ၼႆယဝ်ႉ။ၵဵဝ်ႇၵပ်းလူၺ်ႈလွင်ႈ ပၢင်တိုၵ်းၼႆႉသေ မိူဝ်ႈဝႃးဝၼ်းထီႉ 26 June 2019 သိုၵ်းမၢၼ်ႈ တပ်ႉၶမယ 525 ၸတ်းႁဵတ်း 2 ငႃးသိုၵ်း (ငႃးသိုၵ်း 1 ႁႅင်းၵူၼ်း ၸမ် 40 ၵေႃႉ လႄႈ ငႃးသိုၵ်း 2 ႁႅင်းၵူၼ်း 50 ပၢႆ) လႄႈ တပ်ႉၶလယ 292 ႁႅင်းသိုၵ်း ၸမ် 50 ၵေႃႉ ဢွၵ်ႇၸွပ်ႇသွၵ်ႈႁႃ ပၢင်ၸုတ်ႇၽဝ်ယႃႈမဝ်းၵမ် ဢၼ်တပ်ႉသိုၵ်း ၸိုင်ႈတႆး RCSS/SSA ၸတ်းႁဵတ်း ၼႂ်းၼႃႈတီႈၵုမ်းၵမ် လႄႈ ထိုင်ဝၼ်းထီႉ 27 June 2019 တပ်ႉၶမယ 525 ငႃးသိုၵ်း 1 ၵႂႃႇၽႃႇၺႃး သၢႆသိုၵ်း တပ်ႉသိုၵ်းၸိုင်ႈတႆး RCSS/SSA သေ လႆႈပဵၼ်ပၢင်တိုၵ်းၵၼ် ယူႇယဝ်ႉ ၊ မိူဝ်ႈၼႆႉ ယၢမ်းၵၢင်ၼႂ် 09:00 မူင်း တပ်ႉၶမယ 525 ငႃးသိုၵ်း 2 တိုၵ်ႉမီးဝႆႉတီႈ လွႆပၢၼ်းသေး ၊ တပ်ႉၶလယ 292 ၵေႃႈ တိုၵ်ႉမီးဝႆႉတီႈ လွႆၵွင်းပႅၵ်ႇ ယူႇယဝ်ႉ။ၸွမ်းၼင်ႇ ၼႂ်းလိၵ်ႈႁူမ်ႈမၢႆ NCA ၼႂ်းတွၼ်ႈ 1 ၵၼ် 3 မၢႆ 8 ၼၼ်ႉမီးဝႆႉဝႃႈ သင်ဝႃႈ ၽၢႆႇၼိုင်ႈ မီးလွင်ႈတၢင်း လူဝ်ႇပႃးၵွင်ႇၵၢင်ႇသေ ၵႂႃႇမႃး ၼႂ်းၼႃႈလိၼ် ဢၼ်ၽၢႆႇၼိုင်ႈၵုမ်းထိင်းဝႆႉၼၼ်ႉ တေလႆႈငူပ်ႉငိၵၼ်သေ ႁဵတ်းသၢင်ႈၵႂႃႇ ၼႆလႄႈ ၽၢႆႇသိုၵ်းမၢၼ်ႈသမ်ႉ ၶဝ်ႈၼႂ်းၼႃႈတီႈ RCSS/SSA ၵုမ်းၵမ်သေ ဢမ်ႇယွမ်း ပွင်ႇလႅင်း ထိုင်တီႈ ၸဝ်ႈၼႃႈတီႈ တပ်ႉသိုၵ်းၸိုင်ႈတႆး RCSS/SSA သေဢမ်ႇၵႃး တီႈလုမ်းၵပ်းသၢၼ် ၶွင်ႇသီႇဢဝ်ၶိုၼ်း ၸိုင်ႈတႆး (RCSS) ၵေႃႈ ဢမ်ႇမီးလွင်ႈၵပ်းသၢၼ် လႄႈ ဢမ်ႇမီးလွင်ႈပွင်ႇလႅင်းသင် ၼႆယဝ်ႉ။သိုၵ်းမၢၼ်ႈ တပ်ႉၶမယ 525 ၼႆႉ ငဝ်ႈတပ်ႉပၵ်းဝႆႉတီႈ ဝဵင်းလၢင်းၶိူဝ်း ယူႇၽၢႆႇတႂ်ႈၵုမ်းၵမ် တိူင်းသိုၵ်း ဝၼ်းဢွၵ်ႇၵၢင် (ယလၶ) ဝဵင်းၶူဝ်လမ် လႄႈ သိုၵ်းမၢၼ်ႈ တပ်ႉၶလယ 292 ငဝ်ႈတပ်ႉပၵ်းဝႆႉတီႈ ၵွင်းသၢႆး ၽၢႆႇတႂ်ႈၵုမ်းၵမ် တိူင်းသိုၵ်း ဝၼ်းဢွၵ်ႇၵၢင် (ယလၶ) ဝဵင်းၶူဝ်လမ် မိူၼ်ၵၼ်။မိူဝ်ႈဝႃးဝၼ်းထီႉ 26 June 2019 ပဵၼ်ဝၼ်းသၢၼ်ၶတ်းယႃႈမဝ်းၵမ် လႄႈ ၵႃႉၶၢႆၼွၵ်ႈမၢႆမီႈ ၵူႈမိူင်းမိူင်း ၼၼ်ႉ သိုၵ်းမၢၼ်ႈ တပ်ႉၶမယ 554 ၽၢႆႇတႂ်ႈၵုမ်းၵမ် ၽႅၼ်ၵၢၼ်ယၢၼ်ႇသိုၵ်း (ၸၵၶ) – 14 ၽၢႆႇတႂ်ႈၵုမ်းၵမ် တိူင်းသိုၵ်း သၢမ်ၸဵင်ႇ (တသၶ) ဝဵင်းၵဵင်းတုင် ၶိုၼ်ႈလေႃႇတိုၵ်း ပိုတ်းယိုဝ်း တပ်ႉသိုၵ်းၸိုင်ႈတႆး RCSS/SSA တီႈၽၢႆႇဢွၵ်ႇ ဝၢၼ်ႈပဵင်းသၢႆး ဢိူင်ႇမိူင်းပူးလူင် ၸႄႈဝဵင်းမိူင်းပဵင်း ၸိုင်ႈတႆးပွတ်းဢွၵ်ႇၶူင်း ၼႆယဝ်ႉ။တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-06-27T16:43:53

https://taifreedom.com/%e1%81%b6%e1%80%bd%e1%80%84%e1%80%ba%e1%80%9e%e1%80%ae%e1%82%87%e1%80%a2%e1%80%9d%e1%80%ba%e1%81%b6%e1%80%ad%e1%80%af%e1%81%bc%e1%80%ba%e1%80%b8%e1%81%b8%e1%80%ad%e1%80%af%e1%80%84%e1%80%ba%e1%82%88/

ၶွင်သီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA ၸတ်းႁဵတ်း ပၢင်ၸုတ်ႇၽဝ် ယႃႈမဝ်းၵမ် ၼႂ်းၼႃႈတီႈ ၵုမ်းၵမ် လၢႆလၢႆဢွင်ႈတီႈ

ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA ဢဝ်တိုဝ်ႉတၢင်း ဝၼ်းသၢၼ်ၶတ်း ယႃႈမဝ်းၵမ် လႄႈ ၵႃႉၶၢႆၼွၵ်ႈမၢႆမီႈ ၵူႈမိူင်းမိူင်းသေ ၸတ်းႁဵတ်း ပၢင်ၸုတ်ႇၽဝ် ယႃႈမဝ်းၵမ် ၵူႈသႅၼ်းသႅၼ်း ဢၼ်တပ်ႉသိုၵ်းၸိုင်ႈတႆး ၸွပ်ႇသွၵ်ႈ ၵူတ်ႇထတ်း တီႉၺွပ်းလႆႈ ၼႂ်းပီႊ 2018 – 2019 တီႈၼႂ်းၼႃႈတီႈ ၵုမ်းၵမ် RCSS/SSA လၢႆလၢႆဢွင်ႈတီႈ ၼႂ်းၸိုင်ႈတႆး ဝႃႈၼႆ။ မိူဝ်ႈဝၼ်းထီႉ 26 June 2019 ၽူႈမီးပုၼ်ႈၽွၼ်း RCSS/SSA လႆႈၸတ်းႁဵတ်း ပၢင်ၸုတ်ႇၽဝ် ယႃႈမဝ်းၵမ် ၼႂ်းၸႄႈဝဵင်း မိူင်းပၼ်ႇ ၊ ၸႄႈဝဵင်း ပၢင်လူင် ၊ ၸႄႈဝဵင်း မိူင်းၵိုင် ၊ ၸႄႈဝဵင်း ၵဵင်းတုင် ၊ ၸႄႈဝဵင်း မိူင်းၼၢႆး ၊ ထုင်ႉမၢဝ်း ၊ ၸႄႈဝဵင်း မိူင်းတူၼ် လႄႈ ၸႄႈဝဵင်း ႁူဝ်မိူင်း ဢၼ်ပဵၼ် ၵိင်ႇၽႄ ဝဵင်းမိူင်း ပၼ် သေ မီးသင်ႇၶႃႇၸဝ်ႈ ၊ ၽူႈယႂ်ႇၵူၼ်း လူင် လႄႈ ပေႃႈမႄႈပီႈၼွင်ႉ ၵူၼ်းမိူင်း ဢိၵ်ႇတင်း ၵေႃႉသိုၵ်း ၵေႃႉႁၢၼ် တပ်ႉသိုၵ်းၸိုင်ႈတႆး RCSS/SSA ၶိုၼ်ႈႁွတ်ႈ တင်းၼမ် သေ ႁူမ်ႈၵၼ်ႁဵတ်းသၢင်ႈ ၸုတ်ႇၽဝ် ယႃႈမဝ်းၵမ် ၵႂႃႇ ၼႆယဝ်ႉ။ ၼႂ်းပၢင် ၸုတ်ႇၽဝ် ယႃႈမဝ်းၵမ်ၼၼ်ႉ ၽူႈယႂ်ႇၵူၼ်းလူင် လႄႈ သင်ႇၶႃႇၸဝ်ႈ မွၵ်ႈလၢတ်ႈၶေႃႈၵႂၢမ်း ပၼ်ၵႂၢမ်းႁူႉ ၸိူဝ်းမႃး ၶဝ်ႈႁူမ်ႈ ပၢင်ၸုတ်ႇ ၽဝ်ယႃႈမဝ်းၵမ် ၵဵဝ်ႇၵပ်းလွင်ႈ ၽွၼ်းၸႃႉ ၽေးၶဵၼ် ယႃႈမဝ်းၵမ် ဢိၵ်ႇတင်း ဝၼ်းသၢၼ်ၶတ်း ယႃႈမဝ်းၵမ် လႄႈ ၵႃႉၶၢႆၼွၵ်ႈမၢႆမီႈ ၵူႈမိူင်းမိူင်း ႁဵတ်းၸိူင်ႉႁိုဝ်ပဵၼ်မႃး ၼႆယဝ်ႉ။ ဝၢႆးသေ ၽူႈမီးပုၼ်ႈၽွၼ်းၶဝ် မွၵ်ႇလၢတ်ႈၶေႃႈၵႂၢမ်းယဝ်ႉ ပီႈၼွင်ႉၶႅၵ်ႇ ၸိူဝ်းမႃးၶဝ်ႈႁူမ်ႈ ပၢင်ၸုတ်ႇၽဝ် ယႃႈမဝ်းၵမ် ႁူမ်ႈၵၼ်ထႆႇ ၶႅပ်းႁၢင်ႈ မၢႆတွင်းၵိုၵ်းပိုၼ်း သေ ႁုပ်ႈသိမ်းပၢင်ၵႂႃႇ ၼႆယဝ်ႉ။တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ', 'ယႃႈမဝ်းၵမ်']

2019-06-27T16:38:46

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%90%e1%82%86%e1%80%b8%e1%81%bd%e1%80%bd%e1%80%99%e1%80%ba%e1%82%89%e1%81%b5%e1%81%bc%e1%80%ba-%e1%80%a2%e1%80%9d%e1%80%ba%e1%80%84%e1%80%ad%e1%80%af/

ၸုမ်းတႆးၽွမ်ႉၵၼ် ဢဝ်ငိုၼ်းၸွႆႈထႅမ်ပၼ် ၵေႃႉသိုၵ်း RCSS/SSA လႄႈ လူႇတၢၼ်းငိုၼ်း တီႈဝတ်ႉ ၵျွင်းမုၼ်ၸဝ်ႈ

ၸုမ်းတႆးၽွမ်ႉၵၼ် တုင်းလူႇၶၢမ်ႇငိုၼ်းတွင်း တီႈၽူႈမီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ၶၢဝ်သႂ် ၵူႈတီႈၵူႈတၢင်း သေယဝ်ႉ သိုပ်ႇဢဝ်ငိုၼ်း ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႄႈ သိုပ်ႇဢဝ် ငိုၼ်းလူႇတၢၼ်းပႃး တွၼ်ႈတႃႇၵေႃႇသၢင်ႇ ႁဵတ်းၵျွင်းမုၼ်ၸဝ်ႈမႂ်ႇ ၼႂ်းၸႄႈဝဵင်းတၢင်ႉယၢၼ်း ၼႆယဝ်ႉ။ မိူဝ်ႈဝၼ်းထီႉ 25 June 2019 ၽူႈမီးပုၼ်ႈၽွၼ်း ၸုမ်းတႆးၽွမ်ႉၵၼ် လႆႈတၢင်တူဝ် ၽူႈမီးၼမ်ႉၸႂ် ၸေႇတၼႃႇၶဝ် တင်းသဵင်ႈသေယဝ်ႉ ဢဝ်ငိုၼ်းမၢၼ်ႈ 1,500,000 ပျႃး သေ ၵႂႃႇၸွႆႈထႅမ်ပၼ်ထိုင်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ လႄႈ ႁႂ်ႈလႆႈပဵၼ်ႁႅင်းၸႂ် လွင်ႈၵမ်ႉၸွႆႈထႅမ် တီႈၵေႃႉသိုၵ်းၵႂႃႇ ၼႆယဝ်ႉ ၊ ၼႂ်းဝၼ်းလဵဝ်ၵၼ်ၵူၺ်းၼင်ႇၵဝ်ႇ ၽူႈမီးပုၼ်ႈၽွၼ်း ၸုမ်းတႆးၽွမ်ႉၵၼ် လႆႈတၢင်တူဝ် ၽူႈမီးၼမ်ႉၸႂ် ၸေႇတၼႃႇၶဝ်သေ ဢဝ်ငိုၼ်းမၢၼ်ႈ 1,000,000 ပျႃး လူႇတၢၼ်းပၼ် တီႈၸဝ်ႈၵွၼ်းဝတ်ႉ ဝၢၼ်ႈပဵင်းမူင်ႈ ဢိူင်ႇၼႃးႁူၵ်း ၸႄႈဝဵင်ႉတၢင်ႉယၢၼ်း ပိူဝ်ႇတႃႇၵေႃႇသၢင်ႈ ႁဵတ်းၵျွင်းမုၼ်ၸဝ်ႈမႂ်ႇ ဝႃႈၼႆ။ ၼႂ်းငိုၼ်းဢၼ်ၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၼၼ်ႉ တေပႃးငိုၼ်း ပူၵ်ႉၵူဝ်ႇသုၼ်ႇတူဝ် လုင်းယွတ်ႈၶမ်း ၸႄႈဝဵင်းမူႇၸေႊ ငိုၼ်းၶႄႇ 500 ယွၼ်ႇ ၊ ၼႂ်းငိုၼ်းၸွႆႈထႅမ် တႃႇႁဵတ်းၵျွင်းမုၼ်ၸဝ်ႈမႂ်ႇၼၼ်ႉသမ်ႉ ပႃးငိုၼ်း ပူၵ်ႉၵူဝ်ႇသုၼ်ႇတူဝ် ၼၢင်းသူၺ်ႇသႃႇ ဝဵင်းတၢင်ႉယၢၼ်း ငိုၼ်းၶႄႇ 1,000 ယွၼ်ႇ ၼႆယဝ်ႉ။ယူႇတီႈ ၽူႈမီးပုၼ်ႈၽွၼ်း တပ်ႉသိုၵ်းၸိုင်ႈတႆး RCSS/SSA လႆႈတင်တူဝ်ၵေႃႉသိုၵ်း သေ ယိၼ်းၸူမ်း ၶွပ်ႈၸႂ်ယႂ်ႇၼမ်ထိုင် လႄႈ ႁဵတ်းဝႂ်ယွင်ႈၵုင်ႇ ယေႃးမုၼ်ပၼ်တီႈ ၸုမ်းတႆးၽွမ်ႉၵၼ် ႁႂ်ႈပဵၼ်တီႈမၢႆတွင်း ၵိုၵ်းပိုၼ်း လုၵ်ႉၽိုၼ်ႉဢဝ်ၶိုၼ်းမိူင်း ၸိုင်ႈတႆးယူႇယဝ်ႉ။သင်ဝႃႈ ၽူႈမီးၼမ်ႉၸေႇတၼႃႇ ၽိူၵ်ႇၸိုၼ်ႈၶၢဝ်ႁဝ်းၶဝ် မီးလွင်ႈၶႂ်ႈၸွႆႈထႅမ် ငိုၼ်းတွင်း တီႈပေႃႈမႄႈၵူၼ်းမိူင်းတႆး ၸိူဝ်းတူၵ်း တၢင်းယၢပ်ႇၽိူၵ်ႇလႄႈသင် ၊ ၸွႆႈထႅမ်ၵေႃႉသိုၵ်း တပ်ႉသိုၵ်းၸိုင်ႈတႆး လႄႈသင် ၊ ၸွႆႈထႅမ်လူႇတၢၼ်း ဝတ်ႉဝႃးၽႃသိူဝ်ႇ လႄႈသင် ၵပ်းသိုပ်ႇလႆႈတီႈ ၽူႈမီးပုၼ်ႈၽွၼ်း ၸုမ်းတႆးၽွမ်ႉၵၼ် မၢႆၽူင်းၶႄႇ ယိင်းဢွၼ်ႇ 13,377,746,884 ၊ ၸၢႆးႁၵ်ႉၶိူဝ်း 15,911,757,049 ၊ ၸၢႆးၶိူဝ်းႁၢၼ် ၽူင်းမၢၼ်ႈ 09,960,217,636 ၼႆႉယူႇယဝ်ႉ။တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-06-26T16:33:56

https://taifreedom.com/%e1%80%99%e1%80%ad%e1%80%b0%e1%80%9d%e1%80%ba%e1%82%88%e1%81%bc%e1%82%86%e1%82%89-%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%81%b6%e1%80%ad/

မိူဝ်ႈၼႆႉ သိုၵ်းမၢၼ်ႈ ၶိုၼ်ႈယိုဝ်း တပ်ႉသိုၵ်းၸိုင်ႈတႆး RCSS/SSA ၼႂ်းဝၼ်းသၢၼ်ၶတ်း ယႃႈမဝ်းၵမ် လႄႈ ၵႃႉၶၢႆၼွၵ်ႈမၢႆမီႈ ၵူႈမိူင်းမိူင်း

သိုၵ်းမၢၼ်ႈ ၽၢႆႇတႂ်ႈၵုမ်းၵမ် တိူင်းသိုၵ်းသၢမ်ၸဵင်ႇ (တသၶ) ဝဵင်းၵဵင်းတုင် ၶိုၼ်ႈလေႃႇတိုၵ်း ပိုတ်းယိုဝ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင် မီးဝႆႉတီႈ ၽၢႆႇဢွၵ်ႇ ဝၢၼ်ႈပဵင်းသၢင်း ဢိူင်ႇမိူင်းပူးလူင် ၸႄႈဝဵင်းမိူင်းပဵင်း ၸိုင်ႈတႆးပွတ်းဢွၵ်ႇၶူင်း သေ သွင်ၽၢႆႇလႆႈ ပဵၼ်ပၢင်တိုၵ်းၵၼ် ယူႇယဝ်ႉ။ မိူဝ်ႈၼႆႉဝၼ်းထီႉ 26 June 2019 ပဵၼ်ဝၼ်းသၢၼ်ၶတ်း ယႃႈမဝ်းၵမ် လႄႈ ၵႃႉၶၢႆ ၼွၵ်ႈမၢႆမီႈ ၵူႈမိူင်းမိူင်း သေ သိုၵ်းမၢၼ်ႈ ဢမ်ႇႁူႉမၢႆတပ်ႉ ႁႅင်းသိုၵ်း 40 ပၢႆ ၶိုၼ်ႈလေႃႇတိုၵ်း ပိုတ်းယိုဝ်း တပ်ႉသိုၵ်းၸိုင်ႈတႆး RCSS/SSA တင်ႈတႄႇယၢမ်း ၵၢင်ၼႂ် 10:00 မူင်းထိုင် 10:30 မူင်း ၶၢဝ်းတၢင်းပၢင်တိုၵ်း ႁိုင် 30 မိၼိတ်ႉ ယူႇယဝ်ႉ ၊ ၼႂ်းဢွင်ႈတီႈပဵၼ်ပၢင်တိုၵ်းၼၼ်ႉ ဢမ်ႇလႆႈႁူႉၸွမ်း လွင်ႈတိူဝ်ႉဝၢတ်ႇၸဵပ်း လႄႈ လွင်ႈတူၵ်းသုမ်း သိုၵ်းမၢၼ်ႈ သင် ၊ ၽၢႆႇၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ပဵၼ်ဢၼ်လွတ်ႈၽေး ၵူႈၵေႃႉၵၼ်လီငၢမ်းယူႇ ဝႃႈၼႆ။ၵဵဝ်ႇၵပ်းလူၺ်ႈလွင်ႈ လႆႈပဵၼ်ပၢင်တိုၵ်းၼႆႉ ယွၼ်ႉၵူၼ်းၵႃႉၶၢႆယႃႈမဝ်းၵမ် (ၸဝ်ႈမိုဝ်းလူင်) ဢမ်ႇၵဵၵ်ႇလွင်ႈ တပ်ႉသိုၵ်းၸိုင်ႈတႆး RCSS/SSA ၸွပ်ႇသွၵ်ႈၵူတ်ႇထတ်း ၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ် လႄႈ ၵူၼ်းၵႃႉၶၢႆ ယႃႈမဝ်းၵမ် လႆႈၵႂႃႇတိူင်ႇသိုၵ်းမၢၼ်ႈ ဢၼ်ယူႇၽၢႆႇတႂ်ႈၵုမ်းၵမ် တိူင်းသိုၵ်း သၢမ်ၸဵင်ႇ (တသၶ) ဝဵင်းၵဵင်းတုင် ၸိုင်ႈတႆးပွတ်းဢွၵ်ႇၶူင်း ယူႇယဝ်ႉ ၊ သိုၵ်းမၢၼ်ႈ တပ်ႉၶမယ 519 , ၶမယ 553 , ၶမယ 579 ဢွၵ်ႇၸွပ်ႇသွၵ်ႈႁႃ တပ်ႉသိုၵ်းၸိုင်ႈတႆး RCSS/SSA ၼႂ်းပိုၼ်ႉတီႈ ၸႄႈဝဵင်းမိူင်းပဵင်း လႆႈၼိုင်ႈဝူင်ႈသေ ထိုင်မိူဝ်ႈၼႆႉ သိုၵ်းမၢၼ်ႈ (ၸုမ်း1) လႆႈပဵၼ်ပၢင်တိုၵ်းၵၼ်တင်း တပ်ႉသိုၵ်းၸိုင်ႈတႆး RCSS/SSA တီႈၽၢႆႇဢွၵ်ႇ ဝၢၼ်ႈပဵင်းသၢင်း ယူႇယဝ်ႉ ၊ ၼင်ႇႁိုဝ် ၵူၼ်းမိူင်းတႆး ပေႃးတေလွတ်ႈ ၽေးၶဵၼ်လူင် ယႃႈမဝ်းၵမ် ၵႂႃႇၼၼ်ႉ ယူႇတီႈ တပ်ႉသိုၵ်းၸိုင်ႈတႆး RCSS/SSA တေၶတ်းၸႂ် ၵူတ်ႇထတ်းၽဵဝ်ႈမူၺ်ႉ ယႃႈမဝ်းၵမ် လႄႈ ႁဵတ်းသၢင်ႈၵႂႃႇၸွမ်းၼင်ႇ ပေႃႇလီသီႇ မုၵ်ႉၸုမ်းမီးဝႆႉ ၼၼ်ႉယူႇယဝ်ႉ။မိူဝ်ႈဝၼ်းထီႉ 16 May 2019 ၼၼ်ႉသမ်ႉ သိုၵ်းမၢၼ်ႈ တပ်ႉၶမယ 579 ပိုတ်းယိုဝ်း တပ်ႉသိုၵ်းၸိုင်ႈတႆး RCSS/SSA တီႈႁိမ်းႁူဝ်ဢုင်း ဢိူင်ႇလူင်ႁႃႇယႃး ၸႄႈဝဵင်းမိူင်းပဵင်း။တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2019-06-26T16:30:26

https://taifreedom.com/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9c%e1%82%83%e1%80%b8-ndaa-%e1%81%b8%e1%80%90/

တပ်ႉသိုၵ်းမိူင်းလႃး NDAA ၸတ်းႁဵတ်းပၢင်ၽဝ် ယႃႈမဝ်းၵမ်

တပ်ႉသိုၵ်းမိူင်းလႃး ဢမ်ႇၼၼ် တပ်ႉသိုၵ်းဢူၺ်းလီ တီႇမူဝ်ႇၶရႅတ်ႉတိၵ်ႉၸိူဝ်ႉၸၢတ်ႈ National Democratic Alliance Army-NDAA ဢဝ်တိုဝ်ႉတၢင်း ဝၼ်းသၢၼ်ၶတ်း ယႃႈမဝ်းၵမ် လႄႈ ၵႃႉၶၢႆ ၼွၵ်ႈမၢႆမီႈ ၵူႈမိူင်းမိူင်း သေ ၸတ်းႁဵတ်းပၢင်ၽဝ် ယႃႈမဝ်းၵမ် ၵႂႃႇဢွင်ႈတီႈ ၼႃႈလိၼ်ၶိုၵ်ႉတွၼ်း မၢႆ 4 မိူင်းလႃး ၸိုင်ႈတႆး ပွတ်းဢွၵ်ႇၶူင်း ၼႆယဝ်ႉ။ မိူဝ်ႈၼႆႉဝၼ်းထီႉ 26 June 2019 ယၢမ်းၵၢင်ၼႂ် ၸဝ်ႈၸၢႆးလိုၼ်း ၵေႃႉပဵၼ်ႁူဝ်ပဝ်ႈ တပ်ႉသိုၵ်းဢူၺ်းလီ တီႇမူဝ်ႇ ၶရႅတ်ႉတိၵ်ႉၸိူဝ်ႉၸၢတ်ႈ / ၸိုင်ႈတႆးပွတ်းဢွၵ်ႇၶူင်း (NDAA-ESS) ၊ ၽူႈယႂ်ႇၵူၼ်းလူင် ၼႂ်းတပ်ႉသိုၵ်း NDAA-ESS ၊ ပေႃႈမႄႈၵူၼ်းမိူင်း လႄႈ ပီႈၼွင်ႉၶႅၵ်ႇတီႈၸမ်တီႈၵႆ ၶဝ်ႁူမ်ႈဢဝ်တီႈယူႇ ၼႂ်းပၢင်ၽဝ် ယႃႈမဝ်းၵမ် ၸမ် 1,700 ၵေႃႉ ၼႆယဝ်ႉ။ တပ်ႉသိုၵ်းမိူင်းလႃး NDAA ပိုၼ်ၽၢဝ်ႇၵႂႃႇဝႃႈ ယႃႈမဝ်းၵမ် ဢၼ်ၵူတ်ႇထတ်း တီႉၺွပ်းလႆႈ ၼႂ်းပိုၼ်ႉတီႈၸိူဝ်း ၼၼ်ႉ ၸုတ်ႇၽဝ်ၵႂႃႇ 1,000 ၵီးလူဝ်း ၼႂ်းၼၼ်ႉ ယႃႈမ 627.7 ၵီးလူဝ်း ၊ ယႃႈၽိၼ်ႇၽိူၵ်ႇ 158.5 ၵီးလူဝ်း ၊ ယႃႇလမ် 10 ၵီးလူဝ်း ၊ ၶႃႈၶူး 4.3 ၵီးလူဝ်း ၊ ႁူဝ်ယႃႈမဝ်းၵမ် 200 ၵီးလူဝ်း ၊ ၼမ်ႉယႃဢႅတ်ႉသိတ်ႉ 5,950 ၵီးလူဝ်း လႄႈ တင်းမူတ်း တူၵ်းမႅၼ်ႈသၢင်ႉငိုၼ်းမၢၼ်ႈ 12,060,000,000 ပျႃး ၼႆယဝ်ႉ။ ပေႃးထိုင်ဝၼ်းထီႉ 30 June 2019 ၼႆႉ တပ်ႉသိုၵ်းမိူင်းလႃး NDAA တေၸတ်းႁဵတ်းပၢင်ပွႆး ဢဝ်ငမ်းယဵမ် ၶွပ်ႈတဵမ် 30 ပီႊ ဢွင်ႈတီႈမိူင်းလႃး လႄႈ တေၼႄပႃး ၾႃင်ႁၢင်ႈသိုၵ်း တပ်ႉသိုၵ်းမိူင်းလႃး NDAA ယူႇၼႆ လႆႈႁူႉၸွမ်းၶၢဝ်ႇ မီးၼင်ႇၼႆ။တႆးလွတ်ႈလႅဝ်း

['ယႃႈမဝ်းၵမ်', 'ၶၢဝ်ႇ']

2019-06-26T15:54:15

https://taifreedom.com/%e1%81%b6%e1%80%bd%e1%80%84%e1%80%ba%e1%82%87%e1%80%9e%e1%80%ae%e1%82%87%e1%80%a2%e1%80%9d%e1%80%ba%e1%81%b6%e1%80%ad%e1%80%af%e1%81%bc%e1%80%ba%e1%80%b8%e1%81%b8%e1%80%ad%e1%80%af%e1%80%84%e1%80%ba/

ၶွင်ႇသီႇဢဝ်ၶိုၼ်းၸိုင်ႈတႆး ၸတ်းႁဵတ်း ဝၼ်းသၢၼ်ၶတ်း ယႃႈမဝ်းၵမ် လႄႈ ၵႃႉၶၢႆၼွၵ်ႈမၢႆမီႈ ၵူႈမိူင်းမိူင်း တီႈငဝ်ႈၸိုင်ႈ လွႆတႆးလႅင်း

မိူဝ်ႈၼႆႉ ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး လႆႈၸတ်းႁဵတ်း ဝၼ်း သၢၼ်ၶတ်း ယႃႈမဝ်းၵမ် လႄႈ ၵႃႉၶၢႆၼွၵ်ႈမၢႆမီႈ ၵူႈမိူင်းမိူင်း တီႈႁူင်းႁေႃးလူင် ပၢင်ႁူမ်ႈ ၸဝ်ႈၵွၼ်းၸိူင်း ငဝ်ႈၸိုင်ႈ လွႆတႆးလႅင်း ၼႆယဝ်ႉ။ ဝၼ်းသၢၼ်ၶတ်း ယႃႈမဝ်းၵမ် လႄႈ ၵႃႉၶၢႆၼွၵ်ႈမၢႆမီႈ ၵူႈမိူင်းမိူင်းၼႆႉ လႆႈၸတ်းႁဵတ်းၵႂႃႇ ၼႂ်းဝၼ်းထီႉ 26 June 2019 သေ မီးႁူဝ်ပဝ်ႈလူင် RCSS ၸွမ်သိုၵ်းလူင် ယွတ်ႈသိုၵ်း ၊ ၵႅမ်ႁူဝ်ပဝ်ႈ 1 RCSS ၸွမ်သိုၵ်း ၸၢႆးယီႈ ၊ သင်ႇၶၸဝ်ႈ ၊ ပေႃႈမႄႈပီႈၼွင်ႉ ၵူၼ်းမိူင်း ၊ ၽူႈယႂ်ႇၵူၼ်းလူင် ၵူႈႁွင်ႈၵၢၼ် ၊ ၵေႃႉသိုၵ်း ၵေႃႉႁၢၼ်လႄႈ လုၵ်ႈႁဵၼ်း ႁူင်းႁဵၼ်းၸိူဝ်ႉၸၢတ်ႈ ၶဝ်ႈႁူမ်ႈ (791 )ၵေႃႉ ဝႃႈၼႆ။ ယၢမ်း (9:00 ) ၽူႈမီးပုၼ်ႈၽွၼ်း ဢွၼ်ၽူႈၶိုၼ်ႈႁွတ်ႈ တင်းသဵင်ႈ ၼပ်ႉယမ် 2 ပိူင်ယဝ်ႉသေ သိုပ်ႇၽိတ်ႈမွၵ်ႇ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်း ၸိုင်ႈတႆး ၸွမ်သိုၵ်းလူင် ယွတ်ႈသိုၵ်း မွၵ်ႇလၢတ်ႈၶေႃႈၵႂၢမ်း ပိုတ်ႇပၢင်ၵႅဝ်ႈၵႂႃႇဝႃႈ ယႃႈၽိၼ်ၼႆႉ မၼ်းဢမ်ႇၸႂ်ႈ ၶူဝ်းၶွင် ၵိုၵ်းပိုၼ်း ၼႂ်းမိူင်းတႆးႁဝ်း ၵွပ်ႈသင် မၼ်းမႃးၽႄႈယူႇ ၼႂ်းမိူင်းတႆး ႁဝ်းၼႆႉ1 ၵွပ်ႈ မၢႆမီႈဢုပ်ႉပိူင်ႈ မိူင်းမၢၼ်ႈ ဢမ်ႇၵုမ်းထိင်းလႆႈၼိူဝ် ပေႃႈမႄႈၵူၼ်းမိူင်းႁဝ်း ၊ 2 ၵွပ်ႈဢမ်ႇၸွမ်ႈတြႃး တေႃႇၵူၼ်းမိူင်းႁဝ်း ၊ 3 မီးၸုမ်းယိပ်းၵွင်ႈၵၢင်ၼမ် လၢႆးလုၵ်ႉၽိုၼ်ႉႁိုင်ၼၢၼ်းၼၼ်ႉယဝ်ႉ ၼင်ႇႁိုဝ်ယႃႈမဝ်းၵမ် ၼႂ်းမိူင်းတႆး တေမွတ်ႇႁၢႆ ၵူၼ်းမိူင်းႁဝ်းၶႃႈ လႄႈ ၸိူဝ်းႁဝ်းမီးပုၼ်ႈၽွၼ်း လူဝ်ႇၵႅတ်ႈၶႄ ႁေႉၵင်ၵၼ် ၵူႈၵေႃႉယဝ်ႉဝႃႈၼႆ။ ၽူႈၸတ်းၵၢၼ် ႁွင်ႈၵၢၼ်လူင် ၽၢႆႇၽဵဝ်ႈမူၺ်ႉယႃႈမဝ်းၵမ် ၶွင်ႇသီဢဝ်ၶိုၼ်းၸိုင်ႈတႆး ၸဝ်ႈသိုၵ်း ၸၢႆးႁၢၼ် ၊ တၢင်တူဝ် ၸဝ်ႈသင်ႇၶႃႈ ၊ ၶူး ႁူင်းႁဵၼ်း ၶူးၸၢႆးသုမၼႃႉ ၊ မေႃယႃၶူးၸၢႆးပႃႉထေး ၊ ၽူႈၸတ်းၵၢၼ် ႁွင်ႈၵၢၼ် ဢုပ်ႉပိူင်ႇငဝ်ႈၸိုင်ႈ ၸဝ်ႈရိုၵ်းၶိူဝ်းလၢဝ် လႆႈမွၵ်ႇလၢတ်ႈၶေႃႈၵႂၢမ်း ပၼ်တၢင်းႁူႉတၢင်းႁၼ် ၵဵဝ်ႇလူၺ်ႈလွင်ႈ ၽေးၶဵၼ်လူင် ယႃႈမဝ်းၵမ်ၵႂႃႇ မိူၼ်ၵၼ် ယဝ်ႉသေ ၽူႈမီပုၼ်ႈၽွၼ်း လူဢၢၼ်ႇၶေႃႈပိုၼ်ၽၢဝ်ႇ ၶွင်ႇသီႇဢဝ်ၶိုၼ်း ၸိုင်ႈတႆး ၼႂ်းဝၼ်းသၢၼ်ၶတ်း ယႃမဝ်းၵမ် လႄႈ ၵႃႉၶၢႆၼွၵ်ႈမၢႆမီႈၵူႈမိူင်းမိူင်းယဝ်ႉ သိုပ်ႇၽိတ်ႈမွၵ်ႇဢဝ် ႁူဝ်ပဝ်ႈလူင် ၶွင်ႇသီႇဢဝ်ၶိုၼ်း ၸိုင်ႈတႆး ၸွမ်သိုၵ်းလူင် ယွတ်ႈသိုၵ်း မွၵ်ႇလၢတ်ႈ ၶေႃႈၵႂၢမ်းပိၵ်ႉပၼ်ပၢင်ၵႅဝ်ႈၵႂႃႇ ဝႃႈၼႆ။ ဝၼ်းသၢၼ်ၶတ်း ယႃႈမဝ်းၵမ် လႄႈ ၵႃႉၶၢႆၼွၵ်ႈမၢႆမီႈ ၵူႈမိူင်းမိူင်းၼႆႉ ဢမ်ႇၵွမ်ႉဝႃႈ ၸတ်းႁဵတ်းတီႈ ငဝ်ႈၸိုင်ႈလွႆတႆးလႅင်း ၵူၺ်းမိူၼ်ၼင်ႇ ၼႂ်းၼႃႈ တီႈၵုမ်းၵမ် ၶွင်ႇသီႇဢဝ်ၶိုၼ်းၸိုင်ႈတႆးၵေႃႈ လႆႈမီးလွင်ႈ ၸတ်းႁဵတ်း /ၸုတ်ႇၽဝ်ၼႄ ပေႃႈမႄႈၵူၼ်းမိူင်း ၵႂႃႇမိူၼ်ၵၼ် ၼႆယဝ်ႉ။ ၼႂ်းၶၢဝ်းတၢင်း ပီႊ 2018 – 2019 ၼႆႉယူႇတီႈ ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး (RCSS/SSA) ၽဵဝ်ႈသိမ်းလႆႈ ယႃႈမဝ်းၵမ် ယႃႈလမ် 17 kg ၊ ယႃႈၽိူၵ်ႇ212.8 ၵရမ် ၊ ယႃႈမ 40707 မဵတ်ႉ ၊ ယႃႈဢၢႆရ်ႉ 30kg တီႈၺွပ်းလႆႈ ၵူၼ်းၵႃႉၶၢႆယႃႈမဝ်းၵမ် 97ၵေႃႉ ၊ မူၼ်ႉမႄးပူၵ်းပွင်ပၼ် တၢင်းယၢမ်ႈ ၵူၼ်းတိတ်းၸပ်း ယႃႈမဝ်းၵမ် ၸၢႆး 841 ၵေႃႉ ၊ ယိင်း 14 ၵေႃႉ ႁူမ်ႈ 855 ၵေႃႉ ၊ လႆႈပၼ်ပိုၼ်ႉႁူႉ ပၢႆးႁၼ် ၵဵဝ်လူၺ်ႈလွင်ႈ ၽေးၶဵၼ်လူင်ယႃႈမဝ်းၵမ် ၵူၼ်းမိူင်း လႄႈ ၵူၼ်းသိုၵ်း တီႈၼႂ်းၼႃႈတီႈၵုမ်းၵမ် ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး 129 ပွၵ်ႈ လႄႈ မီးၵူၼ်းမိူင်းၶဝ်ႈႁူမ်ႈ ၸၢႆး 9027 ၵေႃႉ ယိင်း 25602 ၵေႃႉ ႁူမ်ႈ 14629 ၵေႃႉ ၼႆ လႆႈႁူႉၸွမ်းၶၢဝ်ႇ မီးၼင်ႇၼႆ။ တႆးလွတ်ႈလႅဝ်း

['RCSS', 'ယႃႈမဝ်းၵမ်', 'ၶၢဝ်ႇ', 'ၵူႈလွင်ႈလွင်ႈ']

2019-06-26T15:46:40

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%81%bd%e1%80%b0%e1%82%88%e1%80%9e%e1%80%ad%e1%80%af%e1%80%9d%e1%80%ba%e1%82%87%e1%81%b6%e1%81%a2%e1%80%9d%e1%80%ba%e1%82%87-%e1%80%a2%e1%80%99%e1%80%ba/

ၸုမ်းၽူႈသိုဝ်ႇၶၢဝ်ႇ ဢမ်ႇမီးၶွပ်ႇလႅၼ် RSF တုၵ်းယွၼ်း ႁႂ်ႈပိုတ်ႇပၼ် လႅင်းၼႅတ်ႇၶိုၼ်းဝႆးဝႆး

မိူဝ်ႈဝႃးဝၼ်းထီႉ 25 June 2019 ၸုမ်းၽူႈသိုဝ်ႇၶၢဝ်ႇ ဢမ်ႇမီးၶွပ်ႇလႅၼ် Reporters Without Borders (RSF) ဢၼ်ပၵ်းသဝ်း ဝႆႉတီႈ ၽရၢင်ႇသဵတ်ႇ ဢွၵ်ႇၶၢဝ်ႇ တုၵ်းယွၼ်းထိုင် လူင်ပွင်ၸိုင်ႈ မိူင်းမၢၼ်ႈ ႁႂ်ႈႁဵတ်းသၢင်ႈပၼ် ဝႆးဝႆးလႄႈ ပိုတ်ႇပၼ်ၶိုၼ်း လႅင်းဢိၼ်ႇတႃႇ တီႈ ၼႂ်းၸႄႈဝဵင်း ဢၼ်ပဵၼ်ပၢင် တိုၵ်းၼၼ်ႉ ဝႃႈၼႆ။ ပိုၼ်ႉတီႈ ဢၼ်ပဵၼ်ပၢင်တိုၵ်း ၼႂ်းမိူင်းရၶႅင်ႇ 8 ၸႄႈဝဵင်း လႄႈ ၸႄႈဝဵင်းပလတ်ႉဝႃႉ ဢၼ်မီးၼႂ်း မိူင်းၶျၢင်းၼၼ်ႉ ဢိၼ်ႇတႃႇၼႅတ်ႇ ထုၵ်ႇပိၵ်ႉ တေႇၸဵမ်ႈမိူဝ်ႈဝၼ်းထီႉ 21 June 2019 ၼၼ်ႉမႃးသေ ယူႇတီႈ ၸုမ်းၸတ်ႈၸိုင်ႈလုမ်ႈၾႃႉ ဢၼ်ပႂ်ႉတူၺ်း လွင်ႈသုၼ်ႇလႆႈၵူၼ်း လႄႈ ယူႇတီႈၸုမ်း ၽူႈသိုဝ်ႇၶၢဝ်ႇ ဢမ်ႇမီးၶွပ်ႇလႅၼ် (RSF) ၶဝ် ဢွၵ်ႇတၢင်းႁၼ်ထိုင် လႄႈ တိုၵ်းသူၼ်း ႁႂ်ႈလူင်ပွင်ၸိုင်ႈ မိူင်းမၢၼ်ႈ ပိုတ်ႇပၼ် လႅင်းဢိၼ်ႇတႃႇၼႅတ်ႇၶိုၼ်း ဝႃႈၼႆ။ မိတ်သ်ႉယၼ်ႇႁီးလီ ဢၼ်ပဵၼ်ၽူႈတၢင်တူဝ် ၸုမ်းၸၢတ်ႈၸိုင်ႈလုမ်ႈၾႃႉ လွင်ႈသုၼ်ႇလႆႈၵူၼ်းၼႂ်း မိူင်းမၢၼ်ႈၵေႃႈ ဢွၵ်ႇၶေႃႈပိုၼ်ၽၢဝ်ႇ မိူဝ်ႈဝႃးၵႂႃႇဝႃႈ လွင်ႈတၢင်း ပိၵ်ႉလႅင်းဢိၼ်ႇတႃႇၼႅတ်ႇ ၼႂ်းမိူင်းရၶႅင်ႇ 8ၸႄႈဝဵင်း လႄႈ ၸႄႈဝဵင်းပလတ်ႉဝႃႉ ၼႂ်းမိူင်းၶျၢင်း ၼႆႉ မၼ်း ပဵၼ်ၵၢၼ်ပိၵ်ႉပႅတ်ႈ ၵၢၼ်ၶၢဝ်ႇသေ ပဵၼ်လွင်ႈ ထုၵ်ႇလီမႆႈၸႂ်တေႉတေႉ ဝႃႈၼႆ။ထိုင်မႃး ၼႂ်းပၢၼ်လူင်ပွင်ၸိုင်ႈ တီႇမူဝ်ႇၶရေသီႇသေ ပိၵ်ႉပႅတ်ႈလႅင်းဢိၼ်ႇတႃႇၼႅတ်ႇ ဢၼ်ဝႃႈၼႆႉ ပဵၼ်လွင်ႈႁၢမ်ႈတၢပ်ႈ လွင်ႈ လၢတ်ႈၸႃႁဵတ်းသၢင်ႈ ထၢင်ႇႁၢင်ႈလွတ်ႈလႅဝ်း လႄႈ လွၵ်းလၢႆးႁဵတ်းသၢင်ႈဢၼ်ၼႆႉ ပဵၼ်လွင်ႈပူၼ်ႉပႅၼ် သုၼ်ႇလႆႈၵူၼ်း ဢၼ်ၼိုင်ႈၼႆ ၽူႈမီးသုၼ်ႇလၢတ်ႈ တပ်ႉသိုၵ်းရၶႅင်ႇ ၶႆၸူႉၶႃႉ ထတ်းသၢင်ႈလၢတ်ႈၵႂႃႇ ၼင်ႇၼႆ။လွင်ႈၸုမ်းသုၼ်ႇလႆႈၵူၼ်း ၵူႈမိူင်းမိူင်းၶဝ် ထတ်းသၢင်ၼၼ်ႉသေ ၸွမ်ႁၢၼ်ထုၼ်းထုၼ်းၺီႇ ၵႅမ်ႁူဝ်ပဝ်ႈ ၽၢႆႇႁွင်ႈၵၢၼ်ပိုၼ်ၽၢဝ်ႇ တပ်ႉသိုၵ်းမၢၼ်ႈ တေႉ လၢတ်ႈဝႃႈ ၵဵဝ်ႇလူၺ်ႈလွင်ႈ လႅင်းဢိၼ်ႇတႃႇၼႅတ်ႇ ထုၵ်ႇပိၵ်ႉ ၼႆႉ ဢမ်ႇၵဵဝ်ႇ တၢင်းတပ်ႉသိုၵ်းမၢၼ်ႈၶဝ် ဝႃႈၼႆ။တွၵ်ႇတႃႇမဵဝ်းၺုၼ်ႉ ၽူႈမီးသုၼ်ႇလၢတ်ႈ ပႃႇတီႇၼူၵ်ႉယုင်း NLD ႄတႉလၢတ်ႈဝႃႈ ယွၼ်ႉသင်လႄႈ လူင်ပွင်ၸိုင်ႈ ၸၼ်ႉမိူင်းႁူမ်ႈတုမ် ပိၵ်ႉပႅတ်ႈလႅင်း ဢိၼ်ႇတႃႇၼႅတ်ႇ ဢၼ်ဝႃႈၼၼ်ႉ ဢမ်ႇလႆႈႁူႉတႅတ်ႈတေႃးလီ ဝႃႈၼႆ။ၽူႈၸိူဝ်းယူႇၼႂ်း 9 ၸႄႈဝဵင်းၼၼ်ႉ မီးမွၵ်ႈ 1 လၢၼ်ႉသေ ၸုမ်းၽူႈသိုဝ်ႇၶၢဝ်ႇ ဢမ်ႇမီးၶွပ်ႇလႅၼ် (RSF) ၸီႉၸၢမ်ႈၼႄပႃးဝႃႈ တႃႇႁႂ်ႈလႆႈ ၶေႃႈမုၼ်းၶၢဝ်ႇ ငၢဝ်း လႄႈ တႃႇႁဵတ်းႁႂ်ႈ လွင်ႈၶဵင်ႈၶႅင်ၸိူဝ်းၼၼ်ႉ လူတ်းယွမ်းၼႆႉ ဢိၼ်ႇတႃႇၼႅတ်ႇ တိုၼ်းဝႃႈ ဢမ်ႇမီးဢမ်ႇပဵၼ်သေ ပုၼ်ႇတႃႇၽူႈသိုဝ်ႇၶၢဝ်ႇၶဝ် ပေႃး တေၸၢင်ႈလႆႈ ၶၢဝ်ႇငၢဝ်း သေပိုၼ်ၽႄႈ လွင်ႈပိူင်ပဵၼ်တေႉမီးတေႉ ၼႂ်းပိုၼ်ႉတီႈ ဢၼ်မီးလွင်ႈၶဵင်ႈၶႅင် တိုၼ်းဢမ်ႇယွမ်းႁပ်ႉလႆႈ လွင်ႈတၢင်းတင်ႈၸႂ် ပိၵ်ႉပႅတ်ႈလႅင်း ဢိၼ်ႇတႃႇၼႅတ်ႇၼႆႉ ဝႃႈၼႆ။ ၶေႃႈမုလ်း− RFAတႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ', 'ၵူႈလွင်ႈလွင်ႈ']

2019-06-26T15:42:06

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ae%e1%82%87%e1%81%b5%e1%81%a2%e1%81%bc%e1%80%ba%e1%82%87-%e1%82%81%e1%82%84%e1%82%89%e1%82%81%e1%81%a2%e1%80%99%e1%80%ba%e1%82%88-%e1%80%a2%e1%80%ae/

ဢမေႇရီႇၵၢၼ်ႇ ႁႄႉႁၢမ်ႈ ဢီႇရၼ်ႇၸႂ်ႉတိုဝ်း ၽၼ်ႇတႃႇငိုၼ်းတွင်း လုမ်ႈၾႃႉ

မိူဝ်ႈဝၼ်းၸၼ် 24 June 2019 ၼၼ်ႉ ၸွမ်ၸိုင်ႈဢမေႇရီႇၵၢၼ်ႇ တူဝ်ႇၼႄႇထလွမ်ႉ တႅပ်းတတ်း ႁႄႉႁၢမ်ႈ ဢီႇရၼ်ႇ လႄႈ ၽူႈဢွၼ်ႁူဝ်သႃႇသၼႃႇ ၶႃႈမေႇၼီႇ (Ayatollah Ali Khamenei) ၸႂ်ႉတိုဝ်းၽၼ်ႇတႃႇ ငိုၼ်းတွင်းလုမ်ႈၾႃႉ။ ၸွမ်ၸိုင်ႈ ဢမေႇရီႇၵၢၼ်ႇ တူဝ်ႇၼႄႇထလွမ်ႉ လူင်းလၢႆးမိုဝ်း ၼႂ်းလိၵ်ႈၶေႃႈၸီႉသင်ႇ လူင်ပွင်ၸိုင်ႈ ဢၼ်တႅမ်ႈဝႆႉဝႃႈ ႁႄႉႁၢမ်ႈ ဢီႇရၼ်ႇ လႄႈ ၽူႈဢွၼ်ႁူဝ် သႃႇသၼႃႇ ၶႃႇမေႇၼီႇ ၸႂ်ႉတိုဝ်း ၽၼ်ႇတႃႇငိုၼ်းတွင်း လုမ်ႈၾႃႉဝႃႈၼႆ။ ၵဵဝ်ႇလူၺ်းလွင်ႈၼႆႉသေ ၽွင်းလူင်ၽၢႆႇၽၼ်ႇတႃႇ ငိုၼ်းတွင်း ဢမေႇရီႇၵၢၼ်ႇ သတိပ်ႉမၼ်ၶျိၼ်ႇ Steven Mnuchin လၢတ်ႈဝႃႈ လွင်ႈဢဝ်တၢင်းၽိတ်း မိူၼ်ၼင်ႇမိူဝ်ႈလဵဝ်ၼႆႉ တေၸၢင်ႈၵုမ်းထိင်းလႆႈ ၶူဝ်းၶွင်ဢၼ် ဢီႇရၼ်ႇ ပဵၼ်ၸဝ်ႈၶွင်ၼၼ်ႉ ႁူဝ်ႁဵင်လၢၼ်ႉမၼ်း ဝႃႈၼႆ။ တင်ႈတေႇ ႁိူဝ်းသၢင်းၽေႃးတၢင်ႇ ၼမ်ႉမၼ်းမဵၼ် 2 လမ်း ထုၵ်ႇယႃႉၽျၢၵ်ႈ တီႈပၢင်ႇလၢႆႇဢူဝ်ႇမၼ်ႇ ဢၼ်ယူႇၼႂ်း သဵၼ်ႈတၢင်းၼမ်ႉ ၶိုၵ်ႉတွၼ်း ဢီႇရၼ်ႇ မိူဝ်ႈဝၼ်းထီႉ 13 June 2019 ဢမေႇရီႇၵၢၼ်ႇ လၢတ်ႈဝႃႈ ပဵၼ်ႁွႆးမိုဝ်းဢီႇရၼ်ႇ မိူဝ်ႈၼၼ်ႉၵေႃႈ ဢီႇရၼ်ႇပၢၵ်ႈထဵင်ဝႃႈ ဢမ်ႇၸႂ်ႈၶဝ်ၼႆသေ ၼႂ်းၵႄႈသွင်မိူင်းၼႆႉ မီးလွင်ႈၶဵင်ႈ ၶႅင်ၵၼ်မႃးႁႅင်းဝႆႉဝႃႈၼႆ။ မိူဝ်ႈဝူင်ႈၼိုင်ႈပူၼ်ႉမႃးၼႆႉ MQ-4C Triton တရူၼ်းတပ်ႉၼမ် ၶွင်ဢမေႇရီႇၵၢၼ်ႇ လႆႈထုၵ်ႇဢီႇရၼ်ႇယိုဝ်းတူၵ်း တီႈၼမ်ႉ ႁေႃႇမုတ်ႉထႅင်ႈ ပိူင်ပဵၼ် ဢၼ်ၼႆႉ ဢမေႇရီႇၵၢၼ်ႇတႄႉလၢတ်ႈဝႃႈ ပဵၼ်ၼမ်ႉၶွင်ၵူႈမိူင်းမိူင်း ၽၢႆႇဢီႇရၼ်ႇ သမ်ႉ လၢတ်ႈဝႃႈ ပဵၼ်ၼႂ်းၼႃႈတီႈၶွင်ၶဝ်ဝႃႈၼႆ။ ယွၼ်ႉလွင်ႈတၢင်း ယိုဝ်းတူၵ်းပႅတ်ႈ တရူၼ်းၶွင်မိူင်းဢမေႇရီႇၵၢၼ်ႇ လႄႈ လႆႈတုမ်ႉတွပ်ႇၶိုၼ်း ဢၼ်ၵိုင်ႇငၢမ်ႇမၼ်း လႄႈ ဝႆႉၸႂ်ယႂ်ႇယၢဝ်းသေ ႁဵတ်း သၢင်ႈယဝ်ႉၼႆ ၸွမ်ၸိုင်ႈ ဢမေႇရီႇၵၢၼ်ႇလၢတ်ႈၵႂႃႇပႃး ဝႃႈၼႆ။ သင်ၸိူဝ်ႉဝႃႈ ဢမေႇရီႇၵၢၼ်ႇ တေဢဝ်ပေႉပုၼ်ႈ ၽၢႆႇၵၢၼ်သိုၵ်းၼႆ ဢီႇရၼ်ႇတေတၢႆမွၵ်ႈ 150 ၵေႃႉ ၵူၺ်းၼႃႇ မိူဝ်းဝၼ်းၽတ်း ပူၼ်ႉမႃးၼၼ်ႉ ၸွမ်ၸိုင်ႈ တူဝ်ႇၼႄထလွမ်ႉ ၸၢင်ႇၶိုၼ်းတႅပ်းတတ်းဝႃႈ တေဢမ်ႇတုမ်ႉ တွပ်ႇတၢင်း ၵၢၼ်သိုၵ်းၼႆ လႄႈ ပဵၼ်ၾင်ႁၢင်ႈၼႄဝႃႈ ဢမေႇရီႇၵၢၼ်ႇ ၸႂ်ယၢဝ်းတေႃႇၶဝ်ယူႇသေ ၵူၺ်းၼႃႇ ဢမ်ႇပွင်ႇဝႃႈ ၶၢဝ်းၼႃႈတေႇ ဢမ်ႇတုမ်ႉတွပ်ႇၶိုၼ်း ဝႃႈၼႆ။ ၶေႃႈမုၼ်း − VOA တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ', 'ၵၢၼ်မိူင်း']

2019-06-26T15:37:12

https://taifreedom.com/%e1%81%bd%e1%80%bd%e1%80%84%e1%80%ba%e1%80%b8%e1%80%9c%e1%80%b0%e1%80%84%e1%80%ba-%e1%81%bd%e1%81%a2%e1%82%86%e1%82%87%e1%81%be%e1%82%86%e1%80%b8%e1%81%be%e1%82%83%e1%82%89-%e1%80%95%e1%80%ad%e1%80%af/

ၽွင်းလူင် ၽၢႆႇၾႆးၾႃႉ ပိုၼ်ၽၢဝ်ႇ တေၶိုၼ်ႈ ၵႃႈႁႅင်းၾႆးၾႃႉ

မိူဝ်ႈဝၼ်းထီႉ 25 June 2019 ၽွင်းလူင် ၽၢႆႇၾႆးၾႃႉ မိူင်းမၢၼ်ႈ ပိုၼ်ၽဝ်ႇဝႃႈ ပေႃးထိုင်မႃး လိူၼ် July ၼႆႉ တေတႄႇၶိုၼ်ႈ ၵႃႈႁႅင်းၾႆးၾႃႉၵႂႃႇ ဝႃႈၼႆ။ ၼႂ်းလိၵ်ႈပိုၼ်ၽၢဝ်ႇၼၼ်ႉ လၢတ်ႉဝႆႉဝႃႈ တွၼ်ႈတႃႇတေ တိူဝ်းၶႂၢၵ်ႈ ၼႂ်းၵၢၼ်ႁဵတ်းသၢင်ႈ လွင်ႈႁဵတ်းဢွၵ်ႇပၼ် ႁႅင်းၾႆးၾႃႉ ၼင်ႇႁိုဝ် တေၶိုၼ်ႈယႂ်ႇ ၶႅမ်ႉလႅပ်ႈၵႂႃႇ ၶၢဝ်းႁိုင်ၼၼ်ႉ ၼၼ်ႉလႄႈသင် ၊ ၼႂ်းပိုၼ်ႉတီႈ ၸိူဝ်းပႆႇလႆႈ ၾႆးၾႃႉၼၼ်ႉၵေႃႈ ၼင်ႇႁိုဝ်တေလႆႈၾႆးၾႃႉ ၼၼ်ႉလႄႈသင် ၊ တႃႇႁဵတ်း သၢင်ႈ ၵၢၼ်ႁဵတ်းဢွၵ်ႇ ၾႆးၾႃႉ ၼင်ႇႁိုဝ်တေၶိုၼ်ႈယႂ်ႇၵႂႃႇ ပၢၼ်သိုပ်ႇပၢၼ် ၼၼ်ႉလႄႈသင် ၼင်ႁိူဝ်တေတိူဝ်း ႁဵတ်းသၢင်ႈ လႆးလီ ၼႆသေ ႁူပ်ႉထူပ်း ဢုပ်ႇဢူဝ်းၵၼ် တင်း ၸုမ်းတူင်ႇဝူင်းၵူၼ်း လႄႈ ၽူႈတၢင်တူဝ် ၵူၼ်းၼႂ်းပိုၼ်ႉတီႈ ဢၼ်ၸႂ်ႉႁႅင်း ၾႆးၾႃႉၶဝ် သေ ၸင်ႇမူၼ်ႉမႄးတႅပ်းတတ်း ၵႃႈႁႅင်း ၾႆးၾႃႉ ၵႂႃႇ ၼႆယဝ်ႉ။ တႃႇၵူၼ်းၸႂ်ႉ ႁႅင်းၾႆးၾႃႉ ဢၼ်ပဵၼ်ၶူဝ်းၶွင် ၼႂ်းႁိူၼ်း တႄႉ တေၵဵပ်းငိုၼ်းၵႂႃႇ ၼိုင်ႈယူႇၼိတ်ႉ 35 ပျႃး တေႃႇထိုင် 125 ပျႃး ၊ ၸွမ်းၼင်ႇၵူၼ်း ဢၼ် ၸႂ်ႉ ယူႇၼိတ်ႉ ႁႅင်းၾႆးၾႃႉသေ တေၸႅၵ်ႇၽႄဝႆႉ 7 မဵဝ်း လႄႈ ၵဵပ်းငိုၼ်းၵႂႃႇ ၼႆယဝ်ႉ ၊ ၵူၼ်းၸႂ်ႉ ႁႅင်းၾႆႈၾႃႉ ၼႂ်းၵၢၼ်ပၢႆးမၢၵ်ႈမီး ၊ ႁူင်းၵၢၼ် ၸၢၵ်ႈ လႄႈ ၼႂ်းလုမ်း ၸုမ်းႁဵတ်းၵၢၼ် လွင်ပွင်ၸိုင်ႈ ၼၼ်ႉၵေႃႈ တေၸႅၵ်ႇၽႄဝႆႉ 7 မဵဝ်းသေ ၵဵပ်းငိုၼ်း ၼိုင်ႈယူႇၼိတ်ႉ 125 ပျႃး တေႃႇထိုင် 180 ပျႃး ၼႆယဝ်ႉ။ ယၢမ်းတေႃႈလဵဝ်တႄႉ ႁႅင်းၾႆးၾႃႉ တႃႇၸႂ်ႉၼႂ်းႁိူၼ်း ၵဵပ်းငိုၼ်း ၼိုင်ႈယူႇၼိတ်ႉ တီႈဢႄႇသုတ်း 35 ပျႃး တေႃႇထိုင် 50 ပျႃးၵူၺ်း သေ ၼႂ်းၵၢၼ်ပၢႆး မၢၵ်ႈမီး လႄႈ ႁူင်းၵၢၼ်ၸၢၵ်ႈ တႄႉ ၼိုင်ႈယူႇၼိတ်ႉ တီႈဢႄႇသုတ်း 50 တေႃႇထိုင် 150 ပျႃး တႅပ်းတတ်း ၸွမ်းၼင်ႇ ယူႇၼိတ်ႉ သေ ၵဵပ်းငိုၼ်းၵႂႃႇ ၼႆယဝ်ႉ။ၼႂ်းလိၵ်ႈပိုၼ်ၽၢဝ်ႇၼၼ်ႉ လၢတ်ႈဝႆႉဝႃႈ မိူဝ်ႈပူၼ်ႉမႃး ဝၼ်းထီႉ 11 April 2019 ၼၼ်ႉ ၸွမ်းၼင်ႇ ၸုမ်းလူင်ပွင်ၸိုင်ႈၶဝ် တူၵ်းလူင်းလႆႈၸႂ် ၵၼ်ၼၼ်ႉ သေ ၸင်ႇလႆႈၶိုၼ်ႈ ၵႃႈႁႅင်းၾႆးၾႃႉ ၵႂႃႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-06-25T16:03:06

https://taifreedom.com/%e1%81%bd%e1%80%b0%e1%82%88%e1%82%81%e1%81%a2%e1%80%95%e1%80%ba%e1%82%87%e1%80%91%e1%81%a2%e1%80%99%e1%80%ba%e1%80%b8%e1%81%b5%e1%81%a2%e1%81%bc%e1%80%ba-%e1%80%9c%e1%80%9d%e1%81%b5-%e1%80%9d/

ၽူႈႁၢပ်ႇထၢမ်းၵၢၼ် (လဝၵ) ဝဵင်းမိူင်းၵိုင် ၵိၼ်သူးၵိၼ်လၢပ်ႈ ယွၼ်းငိုၼ်းၼိူဝ် ၵူၼ်းမိူင်း ၸိူဝ်းၵႂႃႇႁဵတ်း ဝႂ်ၵပ်းတူဝ် လႄႈ ၽိူမ်ႉထႅမ် သဵၼ်ႈမၢႆ မုင်ႉႁေႃႁိူၼ်း

ၽူႈႁၢပ်ႇထၢမ်းၵၢၼ် ၽၢႆႇၵူတ်ႇထတ်း ၵူၼ်းၶဝ်ႈဢွၵ်ႇမိူင်း (လဝၵ) ၼႂ်းၸႄႈဝဵင်း မိူင်းၵိုင် ၸိုင်ႈတႆး ပွတ်းၸၢၼ်း ၵိၼ်သူး ၵိၼ်လၢပ်ႈ ယွၼ်းငိုၼ်းၼိူဝ် ၵူၼ်းမိူင်း ၸိူဝ်းၵႂႃႇႁဵတ်း ဝႂ်ၵပ်းတူဝ် လႄႈ ၵႂႃၽိူမ်ႉထႅမ် သဵၼ်ႈမၢႆ မုင်ႉႁေႃႁိူၼ်း ဝႃႈၼႆ။မိူဝ်ႈဝၼ်းထီႉ 5 June 2019 ၼၼ်ႉ ၵူၼ်းၸၢဝ်းလွႆ ယူႇပွၵ်ႉ 2 ပွၵ်ႉလွႆပူႇတဝ်ႉ ဝဵင်းမိူင်းၵိုင် တင်းလုၵ်ႈၸၢႆးမၼ်း ဢၢႆႈၶမ်းၸၢႆး ၵႂႃႇႁဵတ်း ဝႂ်ၵပ်းတူဝ် လႄႈ ၵႂႃႇၽိူမ်ႉထႅမ် သၢႆမၢႆ ၶႃပေႃႈလုၵ်ႈ ၼႂ်းဝႂ်သဵၼ်ႈမၢႆ မုင်ႉႁေႃႁိူၼ်းၶဝ် တီႈလုမ်း ၽၢႆႇၵူတ်ႇထတ်း ၵူၼ်းၶဝ်ႈဢွၵ်ႇမိူင်း (လဝၵ) ဝဵင်းမိူင်းၵိုင် ၊ ၶႃပေႃႈလုၵ်ႈ ႁွင်ႉပႃး ၶိင်းႁဵင်ပွၵ်ႉ လုင်းမုၼိ ၵႂႃႇသူင်ႇၶႃ တီႈလုမ်း(လဝၵ)သေ ၶႃပေႃႈလုၵ်ႈ လႆႈပၼ်ငိုၼ်း ၼိုင်ႈၵေႃႉ 3 မိုၼ်ႇပျႃး ႁူမ်ႈၶႃသွင်ၵေႃႉ ပေႃႈလုၵ်ႈ လႆႈပၼ်ငိုၼ်း ၵႂႃႇ 6 မိုၼ်ႇပျႃးၼႆယဝ်ႉ။ ဢၢႆႈၼေႇ ဢႃႇယု 30 ပီႊ ၵေႃႉပဵၼ် လုၵ်ႈၸၢႆးမၼ်း ဢၢႆႈၶမ်းၸၢႆးသမ်ႉ ဢႃႇယု 13 ပီႊ ၶႃႈ ၊ ဢၢႆႈၼေႇၼႆႉ ၵႂႃႇ ၶိုၼ်ႈၶူၺ် ႁဵတ်းပေႃႈသိုပ်ႇ ဢၢႆႈၶမ်းၸၢႆး ၶဝ်သေ သၢႆမၢႆသမ်ႉ ပႆႇၶဝ်ႈၼႂ်း သဵၼ်ႈမၢႆ မုင်ႉႁေႃႁိူၼ်း ဢၢႆႈၶမ်ႈၸၢႆးၶဝ် ၊ ထႅင်ႈလွင်ႈၼိုင်ႈၵေႃႈ ဝႂ်ၵပ်းတူဝ်ၵေႃႈပႆႇမီး ၵေႃႉပဵၼ်လုၵ်ႈသိုပ်ႇ ဢၢႆႈၶမ်းၸၢႆး ၵေႃႈ ပႆႇမီးၼႆလႄႈ ၶႃသွင်ၵေႃႉ ပေႃႈလုၵ်ႈ ၸင်ႇလႆႈၸူဝ်းၵၼ် ၵႂႃႇႁဵတ်း ဝႂ်ၵပ်းတူဝ် လႄႈ ၵႂႃႇၽိူမ်ႉထႅမ် သၢႆမၢႆၵူၼ်း ၼႂ်းဝႂ်သဵၼ်ႈမၢႆ မုင်ႉႁေႃႁိူၼ်း တီႈလုမ်း (လဝၵ) ၼႆယဝ်ႉ။ ၽူႈၵုမ်း (လဝၵ) ဝဵင်းမိူင်းၵိုင်ၼႆႉ မိူဝ်ႈလဵဝ်ပဵၼ်ဝႆႉ (လဝၵ) ၸႄႈတွၼ်ႈ မႃးဢဝ်ပုၼ်ႈၽွၼ်းဝႆႉ ၸူဝ်ႈၶၢဝ်း ၊ ၵေႃႉမႂ်ႇ ဢၼ်တေမႃး ဢဝ်ပုၼ်ႈၽွၼ်း တီႈဝဵင်း မိူင်းၵိုင်ၼႆႉ ပႆႇပဵၼ်မႃးလႄႈ မႃးဢဝ်ပုၼ်ႈၽွၼ်းဝႆႉ သင်ဝႃႈၵေႃႉမႂ်ႇ မႃးထိုင်ပေႃးၼႆၸိုင် တေလႆႈၶၢႆႉၵႂႃႇၶိုၼ်း ၸႄႈတွၼ်ႈၼႆယဝ်ႉ ၊ ၵေႃႉယွၼ်း ငိုၼ်းတီႈ ဢၢႆႈၼေႇ လႄႈ ဢၢႆႈၶမ်းၸၢႆး ၶႃပေႃႈလုၵ်ႈၼႆႉ ပဵၼ်(လဝၵ)ၸႄႈတွၼ်ႈ ဢၼ်မႃးဢဝ် ပုၼ်ႈၽွၼ်းဝႆႉ မိူဝ်ႈလဵဝ်သေ ၸိုဝ်ႈမၼ်းႁွင်ႉ ဢူးၼေႇ မဵဝ်းလၢႆႇ ၼႆယဝ်ႉ ၊ ၵေႃႉတေမႃး တူၵ်းပုၼ်ႈၽွၼ်း မိူင်းၵိုင် လႄႈ ပႆႇပဵၼ်မႃး သမ်ႉပဵၼ် ၸၢႆးၵျီႇသုၼ်ႇ ၊ ၵေႃႉၵဝ်ႇ ဢၼ်ၶၢႆႉၵႂႃႇ မိူဝ်ႈပီႊ 2018 သဵင်ႈ ၼၼ်ႉ ပဵၼ်ဢူးၶိတ်ႉဢွင်ႇ ၼႆယဝ်ႉ။ ဢူးၶိတ်ႉဢွင်ႇ ၽူႈႁၢပ်ႇထၢမ်းၵၢၼ် (လဝၵ) ၵေႃႉၵဝ်ႇၼၼ်ႉၵေႃႈ ၵိၼ်သူးၵိၼ်လၢပ်ႉ ယွၼ်းငိုၼ်းၼိူဝ် ၵူၼ်းမိူင်း ၸိူဝ်းၵႂႃႇႁဵတ်း ဝႂ်ၵပ်းတူဝ် လႄႈ ဝႂ်သဵၼ်ႈမၢႆ မုင်ႉႁေႃႁိူၼ်း မိူၼ်ၵၼ် ၊ ပေႃးပဵၼ် ၵူၼ်းၶိူဝ်း တၢင်ႇမိူင်း ဢၼ်ပဵၼ် ၵလႃး ၊ ၶႄႇ ၸိူဝ်းလုၵ်ႈတၢင်း မိူင်းၶႄႇၼၼ်ႉ မႃးႁဵတ်းဝႂ်ၵပ်းတူဝ် ပေႃးၼႆၸိုင် ယွၼ်းငိုၼ်း ၼိုင်ႈၵေႃႉလႂ် 3 သႅၼ် တေႃႇ 4 သႅၼ်ပျႃး သေ ႁဵတ်းပၼ်ၼႆယဝ်ႉ ၊ ယွၼ်ႉၼႆလႄႈ ၵူၼ်းၶိူဝ်း ၵလႃး ၊ ၵူၼ်းၶိူဝ်းၶႄႇ ၼႂ်းၸႄႈဝဵင်း မိူင်းၵိုင် ၵမ်ႉၼမ်ၼမ် မီးဝႂ်ၵပ်းတူဝ် ၵူၼ်းမိူင်းမူတ်း ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ', 'ၵူႈလွင်ႈလွင်ႈ']

2019-01-01T13:06:56

https://taifreedom.com/%e1%80%95%e1%81%b5%e1%80%ba%e1%80%b8%e1%80%9a%e1%80%b5%e1%80%99%e1%80%ba%e1%82%88%e1%80%9d%e1%81%bc%e1%80%ba%e1%80%b8-%e1%80%95%e1%80%ae%e1%82%8a-2019/

ပၵ်းယဵမ်ႈဝၼ်း ပီႊ 2019

ပၵ်းယဵမ်ႈဝၼ်း ပီႊ 2019

['မႃႊထီႊမီႊတီႊယိူဝ်ႊ', 'ပၵ်းယဵမ်ႈဝၼ်း']

2019-06-24T17:07:58

https://taifreedom.com/%e1%80%9e%e1%80%84%e1%80%ba%e1%82%87%e1%81%b6%e1%81%b8%e1%80%9d%e1%80%ba%e1%82%88-%e1%80%9c%e1%82%84%e1%82%88-%e1%80%95%e1%80%ae%e1%82%88%e1%81%bc%e1%80%bd%e1%80%84%e1%80%ba%e1%82%89%e1%82%81%e1%82%85/

သင်ႇၶၸဝ်ႈ လႄႈ ပီႈၼွင်ႉႁႅင်းၵၢၼ် တႆးယၢၼ်မိူင်း ၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA

ၸွမ်းၼင်ႇတင်းယိူင်းဢၢၼ်း သင်ႇၶၸဝ်ႈ လႄႈ ပီႈၼွင်ႉႁႅင်းၵၢၼ် တႆးယၢၼ်မိူင်း ဢၼ်မီးၼႂ်းၸိုင်ႈထႆး မီးဝႆႉၼၼ်ႉသေ လႆႈႁူမ်ႈၵၼ် ဢဝ်ၶူဝ်းၶွင်ၵိၼ်ယႅမ်ႉတင်းၼမ် ၸွႆႈထႅမ်ပၼ်ထိုင်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ၼႆယဝ်ႉ။ မိူဝ်ႈဝၼ်းထီႉ 20 June 2019 ၼၼ်ႉ သင်ႇၶၸဝ်ႈ လႄႈ ပီႈၼွင်ႉႁႅင်းၵၢၼ် တႆးယၢၼ်မိူင်း လႆႈႁူမ်ႈၵၼ် သိုဝ်ႉ ၶဝ်ႈသၢၼ် 3 ပွတ်း ၊ ၽႃယၢင် 14 ၽိုၼ် ၊ ၽၵ်းမီႇလႅင် 1 ထူင်လူင် ၊ ၵျႃႇသၢၼ်ႇ 3 ထူင် ၊ ၶဝ်ႈသွႆး 1 ထူင် ၊ မၢၵ်ႇၶိူဝ်သူမ်ႈ 1 တိူၵ်ႈ ၊ ၽွင်သၵ်ႉၶူဝ်း 1 ထူင်လူင် ၊ ၶဝ်ႈမုၼ်း 2 ထူၵ်ႈလူင် ၊ ၼမ်ႉမၼ်းၵိၼ် 3 ပုင်း ၊ ၼိူဝ်ႉမူ ၵွၵ်း 1 တိူၵ်ႈ ၊ ပႃဢႅပ်ႇ 1 တိူၵ်ႈ ၊ ထူဝ်ႇလိူင် 1 ထူင်လိူင် လႄႈ ၶူဝ်းၶွင်ၵိၼ်ယႅမ်ႉ ထႅင်ႈလၢႆလၢႆ ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ပိူဝ်ႇတႃႇႁႂ်ႈပဵၼ် ႁႅင်းၸႂ် လႄႈ လွင်ႈၵမ်ႉၸွႆႈထႅမ် ၵေႃႉသိုၵ်း ဝႃႈၼင်ႇၼႆ။ယူႇတီႈၽူႈၵွၼ်းတပ်ႉ တပ်ႉသိုၵ်းၸိုင်ႈတႆး RCSS/SSA လႆႈတၢင်တူဝ် ၵေႃႉသိုၵ်းသေယဝ်ႉ ယိၼ်းၸူမ်း ၶွပ်ႇၸႂ်ယႂ်ႇၼမ်ထိုင်တီႈ သင်ႇၶၸဝ်ႈ လႄႈ ပီႈၼွင်ႉႁႅင်းၵၢၼ် တႆးယၢၼ်မိူင်း ၵူႈၸဝ်ႈၵူၼ်ႈတူၼ် ယူႇယဝ်ႉ။တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-06-24T17:05:56

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%81%bd%e1%81%a2%e1%80%90%e1%80%ba%e1%82%87%e1%80%a2%e1%80%bd%e1%81%b5%e1%80%ba%e1%82%87-dkba-%e1%81%b5%e1%80%99%e1%80%ba%e1%82%88%e1%81%bd%e1%80%bd/

ၸုမ်းၽၢတ်ႇဢွၵ်ႇ DKBA ၵမ်ႈၽွင်း ဝၢင်းၵွင်ႈပၼ် သိုၵ်းမၢၼ်ႈ

ၸုမ်းၽၢတ်ႇဢွၵ်ႇ တပ်ႉသိုၵ်းယၢင်းၽိူၵ်ႇ ပွင်ၽွၼ်းပၢင် တီႇမူဝ်ႇၶရေႇသီႇ Democratic Karen Benevolent Army – DKBA ၵမ်ႈၽွင်ႈ ဝၢင်းၶိူင်ႈၵွင်ႈၵၢင်ႇပၼ် သိုၵ်းမၢၼ်ႈ ၵႂႃႇ ဢွင်ႈတီႈ ႁူင်းႁေႃး တပ်ႉပႂ်ႉလႅၼ်လိၼ် 1011 ဝၢၼ်ႈပၢၼ်ႇတေႃမီႇ ၸႄႈဝဵင်းလၢႆႇပွႆႇ သေ ယူႇၼႂ်းၶွပ်ႇပိူင်မၢႆမီႈ ၶွင်သိုၵ်းမၢၼ်ႈ ၼႆယဝ်ႉ။ မိူဝ်ႈဝၼ်းထီႉ 22 June 2019 ၸွမ်းၼင်ႇ သိုၵ်းမၢၼ်ႈ ၊ ပျီႇတူႉၸိတ်ႉယၢင်းၽိူၵ်ႇ ၊ သင်ႇၶၸဝ်ႈ တီႈလွႆမီးသျၢႆး ၊ ၸုမ်းၽၢတ်ႇဢွၵ်ႇ တပ်ႉသိုၵ်းယၢင်းၽိူၵ်ႇ ပွင်ၽွၼ်းပၢင် တီႇမူဝ်ႇၶရေႇသီႇ (DKBA) ၵမ်ႈၽွင်ႈ ဢၼ်တူင်ႉ ၼိုင် တီႈလွႆမီးသျၢႆး ၸႄႈဝဵင်းပႃးဢၢၼ်ႇ ဢုပ်ႇဢူဝ်းငူပ်ႉငိ တူၵ်းလူင်းၵိုတ်းတိုၵ်းၵၼ်သေ ထိုင်ဝၼ်းထီႉ 23 June 2019 ၽၢႆႇၸုမ်းၽၢတ်ႇဢွၵ်ႇ DKBA လႆႈဢဝ် ႁႅင်းသိုၵ်း 45 ၵေႃႉ ၵွင်ႈၵၢင်ႇ 29 လဝ်း ဝၢင်းၶိူင်ႈဢၢပ်ႈ ပၼ်ပဵၼ်တၢင်းၵၢၼ်တီႈ ၸွမ်ႁၢၼ် မဵဝ်းမူဝ်းဢွင်ႇ ၽူႈၵွၼ်းတိူင်း ၸဵင်ႇၸၢၼ်းဝၼ်းဢွၵ်ႇ သိုၵ်းမၢၼ်ႈ ၼႆယဝ်ႉ။ ၼွၵ်ႈသေၼၼ်ႉ သေႃႇတိၼ်ႇဝိၼ်း ၽူႈဢွၼ်ႁူဝ်ၵေႃႉၼိုင်ႈ ၼႂ်းၸုမ်းၽၢတ်ႇဢွၵ်ႇ DKBA လၢတ်ႈဝႃႈ ၸုမ်းၽၢတ်ႇဢွၵ်ႇ DKBA ဢၼ်တိုၵ်ႉၵိုတ်းမီးဝႆႉၸွမ်း ၼႂ်းထိူၼ်ႇၼႂ်းၶိူဝ်းၼၼ်ႉ ၽိတ်ႈမွၵ်ႇႁႂ်ႈလႆႈမႃးယူႇႁူမ်ႈ ၼႂ်းၶွပ်ႇပိူင် ၶွင်သိုၵ်းမၢၼ်ႈယူႇ ဝႃႈၼႆယဝ်ႉ။ၸုမ်းၽၢတ်ႇဢွၵ်ႇ DKBA ဢၼ်ဝၢင်းၶိူင်ႈပၼ်သိုၵ်းမၢၼ်ႈ ၼႆႉ တေႁူမ်ႈမိုဝ်းတင်း ပျီႇတူႉၸိတ်ႉ ယၢင်းၽိူၵ်ႇ သေ ႁူမ်ႈၵၼ်ႁဵတ်းသၢင်ႈၵၢၼ်ငၢၼ်းၵႂႃႇ ၼႆလႄႈ ၵဵဝ်ႇလူၺ်ႈၵၢၼ်ငၢၼ်း ဢၼ်တေႁူမ်ႈၵၼ် ႁဵတ်းသၢင်ႈ ၼၼ်ႉ ပႆႇလႆႈတူၵ်းလူင်းၵၼ်ဝႆႉသင် ၼႆယဝ်ႉ။မိူဝ်ႈဝၼ်းထီႉ 21 June 2019 ယၢမ်းၵၢင်ၼႂ် 08:00 မူင်း သိုၵ်းမၢၼ်ႈ လႄႈ ပျီႇတူႉၸိတ်ႉ ယၢင်းၽိူၵ်ႇ ႁူမ်ႈႁႅင်းသိုၵ်း 400 ပၢႆသေ ၶိုၼ်ႈတိုၵ်း ၸုမ်းၽၢတ်ႇဢွၵ်ႇ DKBA တီႈႁိမ်းလွႆမီးသျၢႆး ၸႄႈဝဵင်းပႃးဢၢၼ်ႇ တေႃႇထိုင် ယၢမ်းဝၢႆးဝၼ်း 17:00 မူင်း ၼႆယဝ်ႉ။ၸုမ်းၽၢတ်ႇဢွၵ်ႇ DKBA ဢၼ်တူင်ႉၼိုင်မီးဝႆႉတီႈ လွႆမီးသျၢႆး ၸႄႈဝဵင်းပႃးဢၢၼ်ႇ ၼၼ်ႉ ပဵၼ် သင်ႇၶၸဝ်ႈ ဢူးသၼ်ႇတႃႇဝရ ဢွၼ်ႁူဝ်ဝႆႉ ဝႃႈၼႆ ၊ ၵႅမ်ၸွမ်ႁၢၼ် သေႃႇၵျေႃႇတႅတ်ႉ လႄႈ ၸဝ်ႈသိုၵ်းလူင် သေႃႇသၢၼ်းဢွင်ႇ ဢၼ်ဢွၼ်ႁူဝ် လုၵ်ႈတပ်ႉ ၼႂ်းၸုမ်း DKBA ၼၼ်ႉ လႆႈထုၵ်ႇငဝ်ႈငုၼ်း DKBA ပူတ်းဢွၵ်ႇပႅတ်ႈ ၼႂ်းၸုမ်း သေ ဢမ်ႇၵဵဝ်ႇၶွင်ႈ ၵၼ်တင်းမုၵ်ႉၸုမ်း ၸဵမ်မိူဝ်ႈလိူၼ် July 2015 ၼၼ်ႉယူႇယဝ်ႉ။ၶေႃႈမုၼ်း – RFA , DVB TV News , 7Day TVတႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2019-06-24T16:07:49

https://taifreedom.com/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%9c%e1%81%a2%e1%80%90%e1%80%ba%e1%82%88%e1%80%9d%e1%82%83/

တပ်ႉသိုၵ်းမၢၼ်ႈလၢတ်ႈဝႃႈ တေဢုပ်ႇဢူဝ်း ငူပ်ႉငီႉ ၸဝ်ႈႁႆႈၸဝ်ႈၼႃး လွင်ႈတီႈလိၼ် ဢၼ်တပ်ႉသိုၵ်းမၢၼ်ႈသိမ်း

မိူဝ်ႈဝၼ်းထီႉ 24 June 2019 ၵဵဝ်ႇၵပ်းလွင်ႈ တီႈလိၼ် ဢၼ်တပ်ႉသိုၵ်းမၢၼ်ႈ သိမ်းဝႆႉၼၼ်ႉသေ ၸဝ်ႈႁႆႈၸဝ်ႈၼႃး ဝဵင်းလႃႈသဵဝ်ႈ ႁၢင်ႈႁႅၼ်း တႃႇတေ ၼႄၵၢင်ၸႂ် ၵူၺ်းၵႃႈ ၽၢႆႇတပ်ႉသိုၵ်းမၢၼ်ႈသမ်ႉ လၢတ်ႈဝႃႈ တေႁူပ်ႉထူပ်း ဢုပ်ႇဢူဝ်းငူပ်ႉငီႉၼႆ လႄႈ ပၢင်ၼႄၵၢင်ၸႂ် တပ်ႉသိုၵ်းမၢၼ်ႈၵေႃႈ လႆႈၵိုတ်း ယင်ႉၵႂႃႇသေ ပေႃးထိုင်မႃး ဝၼ်းထီႉ 25 June 2019 တပ်ႉသိုၵ်းမၢၼ်ႈ လႄႈ ၸဝ်ႈႁႆႈၸဝ်ႈၼႃးၶဝ် တင်းသွင်ၽၢႆႇ တေႁူပ်ႉထူပ်း ဢုပ်ႇဢူဝ်းၵၼ်ၵႂႃႇ ဝႃႈၼႆ။ တီႈလိၼ် ၸဝ်ႈႁႆႈၸဝ်ႈၼႃး ဝၢၼ်ႈၶိူဝ်းၼိမ်းပူႇတႃႇ လႄႈ ဝၢၼ်ႈၶိူဝ်းၶမ်း ဢၼ်မီးၼႂ်းၵႄႈ ပွၵ်ႈ 12 လႄႈ ပွၵ်ႉ 9 ၼႂ်းၸႄႈဝဵင်း လႃႈသဵဝ်ႈ ၽုၵ်ႇသွမ်ႈ သႆႉၵိၼ်ၼၼ်ႉ ၶဝ်ႈပႃးဝႆႉၼႂ်း လိၼ်တပ်ႉ လသတ 7 လႄႈလၸယ 7 ၼႆသေ ၸဝ်ႈႁႆႈၸဝ်ႈၼႃး လႄႈ တပ်ႉသိုၵ်းမၢၼ်ႈ ၵမ်းၵမ်း မီးလွင်ႈထဵင်ၵၼ် ၼႆယဝ်ႉ။ ၸၢႆးၶမ်းၵေႃႇ ၽူႈဢွၼ်ႁူဝ်ႁၢင်ႈႁႅၼ်း တႃႇတေၼႄၵၢင်ၸႂ် တပ်ႉသိုၵ်းမၢၼ်ႈၼၼ်ႉ လၢတ်ႈဝႃႈ မိူဝ်ႈဝႃးဝၼ်းထီႉ 24 June 2019 ၸဝ်ႈႁႆႈၸဝ်ႈၼႃး ဝဵင်းလႃႈသဵဝ်ႈ ႁႅင်ႈႁႅၼ်း တႃႇတေၼႄၵၢင်ၸႂ် တပ်ႉသိုၵ်းမၢၼ်ႈ လွင်ႈတီႈလိၼ် ဢၼ်တပ်ႉသိုၵ်းမၢၼ်ႈ သိမ်းသေ ၶိုၼ်းလွမ်ႉႁူဝ်ႉ ၶၢႆၼၼ်ႉ ႁႂ်ႈႁဵတ်းပၼ် ၸွမ်းၼင်ႇမၢႆမီႈ ၊ ၼႂ်းတီႈလိၼ် ဢၼ်သိမ်းဝႆႉ ပႆႇမီးလွင်ႈ ၽေႃႇၼမ်ႉၽေႃႇတူဝ်ၼၼ်ႉၵေႃႈ ၶႂ်ႈႁႂ်ႈပၼ်ၶိုၼ်း ၸဝ်ႈႁႆႈၸဝ်ႈၼႃး ၼႆယဝ်ႉ။ ၵူၺ်းၵႃႈ မိူဝ်ႈဝႃး ဝၼ်းထီႉ 24 June 2019 ၵႅမ်ၽူႈၵွၼ်း တိူင်းသိုၵ်း ၸဵင်ႇႁွင်ႇဝၼ်းဢွၵ်ႇ ၼႂ်းၸႄႈဝဵင်း လႃႈသဵဝ်ႈ မႃးတီႈလုမ်း ၽၢႆႇဢုပ်ႉပိူင်ႇသေ လၢတ်ႈဝႃႈ တေဢုပ်ႇဢူဝ်း ငူပ်ႉငီႉၵၼ်တင်း ၸဝ်ႈႁႆႈၸဝ်ႈၼႃးၼႆလႄႈ ပၢင်ၼႄၵၢင်ၸႂ်ၵေႃႈ လႆႈၵိုတ်း ယင်ႉၵႂႃႇ ၸူဝ်ႈၶၢဝ်းၼႆ လႆႈႁူႉၸွမ်းၶၢဝ်ႇ RFA ဢွၵ်ႇဝႆႉၼင်ႇၼႆ။ တီႈလိၼ် ၸဝ်ႈႁႆႈၸဝ်ႈၼႃး ဝၢၼ်ႈၶိူဝ်းၼိမ်းပူႇတႃႇ လႄႈ ဝၢၼ်ႈၶိူဝ်းၶမ်း ၼႆႉ ၶဝ်ႈပႃးၼႂ်း တီႈလိၼ်တပ်ႉၼႆသေ တပ်ႉသိုၵ်းမၢၼ်ႈ တႄႇသိမ်းမိူဝ်ႈ ပီႊ 1992 ၼႆယဝ်ႉ ၊ ၼႂ်းတီႈလိၼ် ၸဝ်ႈႁႆႈၸဝ်ႈၼႃး ဢၼ်တပ်ႉသိုၵ်းမၢၼ်ႈ သိမ်းဝႆႉၼၼ်ႉ တီႈလိၼ်ပဝ်ႇ တီႈလိၼ်ႁၢမ်း ပႆႇလႆႈၽေႃႇၼမ်ႉ ၽေႃႇတူဝ် တေမီးယူႇမွၵ်ႈ 50 ဢေႇၵ သေ ၸဝ်ႈၶွင် တီႈလိၼ်သမ်ႉ မီး 58 ၵေႃႉ ဝႃႈၼႆ။ ၸဝ်ႈႁႆႈၸဝ်ႈၼႃးၶဝ်တႄႉ လၢတ်ႈဝႃႈ ပေႃးဝၼ်းထီႉ 25 June 2019 ၼႆႉ တေႁူပ်ႉထူပ်းဢုပ်ႇဢူဝ်း ငူပ်ႉငီႉၵၼ် တင်း တပ်ႉသိုၵ်းမၢၼ်ႈၵႂႃႇသေ သင်ဝႃႈ ၽၢႆႇ တပ်ႉသိုၵ်းမၢၼ်ႈ ဢမ်ႇယွမ်းပၼ်ၶိုၼ်း တီႈလိၼ် ပေႃးၼႆၸိုင် တေၽိူမ်ႉ ထႅမ် ဢဵၼ်ႁႅင်း သေ ၼႄၵၢင်ၸႂ် တပ်ႉသိုၵ်းမၢၼ်ႈၵႂႃႇ ၼႆယဝ်ႉ ။တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-06-22T18:10:24

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%9c%e1%82%84%e1%82%88-%e1%80%95%e1%80%bb%e1%80%ae%e1%82%87%e1%80%90%e1%80%b0%e1%82%89%e1%81%b8/

သိုၵ်းမၢၼ်ႈ လႄႈ ပျီႇတူႉၸိတ်ႉ ႁူမ်ႈၵၼ်ၶိုၼ်ႈတိုၵ်း ၸုမ်းယိပ်းၵွင်ႈၵၢင်ႇၸၢဝ်းၶိူဝ်း

သိုၵ်းမၢၼ်ႈ လႄႈ ပျီႇတူႉၸိတ်ႉ ယၢင်းၽိူၵ်ႇ ႁူမ်ႈႁႅင်းသိုၵ်း တင်းၼမ်သေ ၶိုၼ်ႈလေႃႇတိုၵ်း ၸုမ်းၽၢတ်ႇဢွၵ်ႇ တပ်ႉသိုၵ်းယၢင်းၽိူၵ်ႇ ပွင်ၽွၼ်းပၢင် တီႇမူဝ်ႇၶရေႇသီႇ (DKBA) တီႈႁိမ်းလွႆမီႉသျၢႆး ၸႄႈဝဵင်းပႃးဢၢၼ်ႇ ၸႄႈမိူင်းယၢင်းၽိူၵ်ႇ ၼႆယဝ်ႉ။ မိူဝ်ႈဝႃးဝၼ်းထီႉ 21 June 2019 ၸွမ်းၼင်ႇ သိုၵ်းမၢၼ်ႈ လႄႈ ပျီႇတူႉၸိတ်ႉ ယၢင်းၽိူၵ်ႇ လႆႈႁပ်ႉ ၶၢဝ်ႇငၢဝ်းၼၼ်ႉသေ လႆႈႁူမ်ႈႁႅင်းသိုၵ်း 400 ပၢႆ ၵႂႃႇၶိုၼ်ႈလေႃႇတိုၵ်း ၸုမ်းၽၢတ်ႇဢွၵ်ႇ တပ်ႉသိုၵ်း ၸိုင်းယၢင်းၽိူၵ်ႇ ပွင်ၽွၼ်းပၢင် တီႇမူဝ်ႇၶရေႇသီႇ (DKBA) မိူဝ်ႈယၢမ်းၵၢင်ၼႂ် 08:00 မိူင်း ထိုင်ဝၢႆးဝၼ်း 17:00 မူင်းသေ ႁဵတ်းႁႂ်ႈၵူၼ်းၼႂ်းပိုၼ်ႉတီႈ 150 ပၢႆ တိုၼ်ႇသၢၼ်ႈတူၵ်းၸႂ်ၵူဝ်ႁႄ လႄႈ လႆႈၸုင်ၸၼ် ဢွၼ်ဢဝ် ပေႃႈမႄႈပီႈၼွင်ႉလုၵ်ႈလၢင်းၽႂ်မၼ်း ပၢႆႈၽၢတ်ႇဢွၵ်ႇႁိူၼ်းယေး ၵႂႃႇပိုင်ႈဢိင်ယူႇႁူမ်ႈ ဢွင်ႈတီႈ လွတ်ႈၽေး ၽႂ်မၼ်းယူႇယဝ်ႉ။ ၵဵဝ်ႇၵပ်းလူၺ်ႈလွင်ႈပဵၼ်ပၢင်တိုၵ်းၼႆႉ ဢမ်ႇလႆႈႁူႉၸွမ်း လွင်ႈတိူဝ်ႉဝၢတ်ႇၸဵပ်း လႄႈ လွင်ႈတူၵ်းသုမ်း တင်းသွင်ၽၢႆႇသင် ၊ မိူဝ်ႈဝၼ်းထီႉ 17 May 2019 ၼၼ်ႉၵေႃႈ ပျီႇတူႉၸိတ်ႉ ယၢင်းၽိူၵ်ႇ လႄႈ ၸုမ်းၽၢတ်ႇဢွၵ်ႇ DKBA ပဵၼ်ပၢင်တိုၵ်းၵၼ် တင်းႁိုင်မွၵ်ႈ 15 မိၼိတ်ႉ ၼႆယဝ်ႉ။ ၵႅမ်ၸွမ်ႁၢၼ် သေႃႇၵျေႃႇတႅတ်ႉ လႄႈ ၸဝ်ႈသိုၵ်းလူင် သေႃႇသၢၼ်းဢွင်ႇ ဢၼ်ဢွၼ်ႁူဝ် လုၵ်ႈတပ်ႉ ၼႂ်းၸုမ်း DKBA ၼၼ်ႉ လႆႈထုၵ်ႇငဝ်ႈငုၼ်း DKBA ပူတ်းဢွၵ်ႇပႅတ်ႈၼႂ်းၸုမ်း သေ ဢမ်ႇၵဵဝ်ႇၶွင်ႈ ၵၼ်တင်းမုၵ်ႉၸုမ်း ၸဵမ်မိူဝ်ႈလိူၼ် July 2015 ၼၼ်ႉယူႇယဝ်ႉ။ မိူဝ်ႈဝႃးဝၼ်းထီႉ 21 June 2019 ယၢမ်းၵၢင်ၼႂ် မွၵ်ႈ 09:00 မူင်း သိုၵ်းမၢၼ်ႈ ၶိုၼ်ႈတိုၵ်းထႅင်ႈ တပ်ႉသိုၵ်းရၶႅင်ႇ (AA) တီႈႁိမ်းဝၢၼ်ႈသူၺ်ႇၸိၼ်ႇ ၸႄႈဝဵင်းမိၼ်းပျႃး ၸႄႈမိူင်းရၶႅင်ႇ ႁၢဝ်ႈႁႅင်းသေ ၽၢႆႇသိုၵ်းမၢၼ်ႈ ၸႂ်ႉပႃးၶိူင်ႈမိၼ် 2 လမ်း တိုၵ်းၸွႆႈ ၼႂ်းဢွင်ႈတီႈပၢင်တိုၵ်း လႄႈ ႁဵတ်းႁႂ်ႈ ၵူၼ်းၼႂ်းပိုၼ်ႉတီႈ ၵမ်ႈၽွင်ႈ ၶၢႆႉပၢႆဢွၵ်ႇဝၢၼ်ႈ ၼႆယဝ်ႉ။ မိူဝ်ႈဝၼ်းထီႉ 21 June 2019 သိုၵ်းမၢၼ်ႈ လႄႈ သိုၵ်းပလွင်ႈ TNLA ပဵၼ်ပၢင်တိုၵ်းၵၼ် တီႈႁိမ်းဝၢၼ်ႈ ၵႃလႅင် ဢိူင်ႇၵုင်းသႃႇ (ၵႃလႅင်ၵုင်းသႃႇ) ၸႄႈဝဵင်းၵူတ်ႉၶၢႆ ၸႄႈတွၼ်ႈမူႇၸေႊ ၸိုင်ႈတႆးပွတ်းႁွင်ႇ။ ၶေႃႈမုၼ်းတီႈ – RFA , Irrawaddy တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ', 'ၵၢၼ်သိုၵ်း']

2019-06-22T16:45:02

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%81%b5%e1%80%b1%e1%82%83%e1%82%87%e1%80%99%e1%80%90%e1%80%ae%e1%82%87%e1%80%9e%e1%81%bd%e1%82%83%e1%80%b8-%e1%80%a2%e1%80%99%e1%80%b1%e1%82%87%e1%80%9b/

ၸုမ်းၵေႃႇမတီႇသၽႃး ဢမေႇရီႇၵၢၼ်ႇ တႅပ်းတတ်း တႃႇတေ ပိၵ်ႉပၢႆးမၢၵ်ႈမီး တပ်ႉသိုၵ်းမၢၼ်ႈထႅင်ႈ

မိူဝ်ႈဝၼ်းထီႉ 20 June 2019 ၵေႃႇမတီႇ သၽႃးတႂ်ႈ ၵဵဝ်ႇၵပ်းၼွၵ်ႈမိူင်း ဢမေႇရီႇၵၢၼ် ၵမ်ႉထႅမ် တႃႇတေ ပိၵ်ႉ သဵၼ်ႈတၢင်း ပၢႆးမၢၵ်ႈမီး တပ်ႉသိုၵ်း မၢၼ်ႈ ဢၼ်ၼိၵ်ႈၸၢၵ်ႈ ပႄႉၵိၼ် လူလၢႆ ၵူၼ်းၸၢဝ်းၶိူဝ်းဢႄႇ ဝႃႈၼႆ။ ၼႂ်းလိၵ်ႈတၢင်ႇထိုင် Eliot Engel ဢႄႇလီႇယေႃႉ ဢင်ႇၵႄႇ ဢမၢတ်ႈတႅၼ်းၽွင်း ပႃႇတီႇ တီႇမူဝ်ႇၵရတ်ႉတိတ်ႉ ၸႄႈမိူင်း ၼယူးယွၵ်ႉ လႄႈ Steve Chabot သတိပ်ႉ ရႃးသျုး ဢမၢတ်ႈတႅၼ်းၽွင်း ၸႄႈမိူင်း ဢူဝ်ႇႁၢႆးယူဝ်း ၼၼ်ႉ လၢတ်ႈဝႆႉဝႃႈ ယွၼ်ႉတပ်ႉသိုၵ်းမၢၼ်ႈ ပူၼ်ႉပႅၼ်လူလၢႆ ႁဵတ်းႁၢႆႉၸႃႉ ၼိူဝ် ၶိူဝ်းၵူၼ်း ရူဝ်ႇႁိၼ်ႇၵျႃႇ တီႈမိူင်းရၶႅင်ႇ ၊ ႁေႃႈလိုပ်ႈ ၵူၼ်းမိူင်းပိုၼ်ႉတီႈ ဢွၵ်ႇၼႂ်းတီႈယူႇ လႄႈ ႁႂ်ႈပိၵ်ႉပၢႆးမၢၵ်ႈမီး ၽူႈဢွၼ်ႁူဝ် တပ်ႉသိုၵ်းမၢၼ်ႈ ၵဵဝ်ႇၵပ်း လွင်ႈငိုၼ်းတွင်း လႄႈ လွင်ႈၵၢၼ် ဢွၵ်ႇၶၢဝ်းတၢင်း ၵႂႃႇမႃး ၼႆယဝ်ႉ။ဢႄႇလီႇယေႃႉ ဢင်ႇၵႄႇ ဢမၢတ်ႈတႅၼ်းၽွင်း ပႃႇတီႇ တီႇမူဝ်ႇၵရတ်ႉတိတ်ႉ လၢတ်ႈဝႃႈ လွင်ႈဢၼ် တပ်ႉသိုၵ်းမၢၼ်ႈ ပူၼ်ႉပႅၼ်လူလၢႆ ႁဵတ်းႁၢႆႉ ၸႃႉၼိူဝ် ၶိူဝ်းၵူၼ်း ရူဝ်ႇႁိၼ်ႇၵျႃႇ မိူဝ်ႈပူၼ်ႉမႃး ပီႊ 2017 ၼၼ်ႉ ထိုင်ၶၢဝ်းယၢမ်း တႃႇတေ ဢဝ်တၢင်းၽိတ်း ၸွမ်းၼင်ႇမၢႆမီႈယဝ်ႉ ဝႃႈၼႆ ၊ တပ်ႉသိုၵ်း မၢၼ်ႈ ပူၼ်ႉပႅၼ်ႁဵတ်းႁၢႆႉၸႃႉ ၶိူဝ်းၵူၼ်း ရူဝ်ႇႁိၼ်ႇၵျႃႇၵူၺ်း ဢမ်ႇၵႃး ၵူၼ်းၸၢဝ်းၶိူဝ်းဢႄႇ ၼႂ်းမိူင်းမၢၼ်ႈ တၢင်ႇၶိူဝ်းၵေႃႈ ထုၵ်ႇတပ်ႉသိုၵ်းမၢၼ်ႈ ၼိၵ်ႈၸၢၵ်ႈ ၽဵဝ်ႈမူၺ်ႉယူႇ ၶိုၼ်းၶိုၼ်းဝၼ်းဝၼ်း ၼႆယဝ်ႉ။ ၼႂ်းလိၵ်ႈတၢင်ႇထိုင် ၼၼ်ႉလၢတ်ႈဝႆႉဝႃႈ ပိၵ်ႉပၢႆးမၢၵ်ႈမီး ၼိူဝ်ၽူႈဢွၼ်ႁူဝ် တပ်ႉသိုၵ်းမၢၼ်ႈၵူၺ်း ဢမ်ႇၵႃး ၵဵဝ်ႇၵပ်းလွင်ႈၶိုၼ်ႈယႂ်ႇ မိူင်းမၢၼ်ႈ ဢၼ် တပ်ႉသိုၵ်း ဢမေႇရီႇၵၢၼ်ႇ ႁဵတ်းသၢင်ႈၼၼ်ႉၵေႃႈ ယႃႇႁႂ်ႈသိုပ်ႇတိူဝ်းၶႂၢၵ်ႈထႅင်ႈ လႄႈ ပႃးၸဵမ် ၶေႃႈၵမ်ႉၸွႆႈ တႃႇလၢတ်ႈဢွၵ်ႇလွင်ႈ တပ်ႉသိုၵ်းမၢၼ်ႈ ပူၼ်ႉပႅၼ်လူလၢႆ ႁဵတ်းႁၢႆႉၸႃႉ ၼိူဝ်ၵူၼ်း ၸၢဝ်းၶိူဝ်းဢႄႇ မိူၼ်ၼင်ႇ ဢမ်ႇၸႂ်ႈၵူၼ်း ၸိူဝ်းၼႆႉ ဝႃႈၼႆ။ ၶေႃမုၼ်း – RFAတႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၵူႈလွင်ႈလွင်ႈ', 'ၵၢၼ်မိူင်း', 'ၶၢဝ်ႇ']

2019-06-22T16:40:40

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%81%bc%e1%80%af%e1%80%99%e1%80%ba%e1%82%87%e1%80%9a%e1%81%a2%e1%80%84%e1%80%ba%e1%80%b8%e1%80%9c%e1%82%85%e1%80%84%e1%80%ba-5-%e1%81%b5%e1%80%b1/

ၵူၼ်းၼုမ်ႇယၢင်းလႅင် 5 ၵေႃႉ ဢၼ်တုၵ်းယွၼ်း ႁႂ်ႈၶၢႆႉ ႁုၼ်ႇႁၢင်ႈဢွင်ႇသၢၼ်းၼၼ်ႉ ယွမ်းပၼ် ပလိၵ်ႈၶဝ် တိၺွပ်းတူဝ်

မိူဝ်ႈဝၼ်းထီႉ 21 June 2019 ၵူၼ်းၼုမ်ႇ ယၢင်းလႅင် 5 ၵေႃႉ ဢၼ်ဢွၼ်ႁူဝ် သၢၼ်ၶတ်း ႁုၼ်ႇႁၢင်ႈ ဢွင်ႇသၢၼ်း ၼၼ်ႉ ၶိုၼ်ႈႁွတ်ႈ ဝၼ်းပွႆးၸိူဝ်ႉ ၸၢတ်ႈ ယၢင်းလႅင် ၶွပ်ႈၶူပ်ႇ 144 ပီႊ ဢၼ်ၸတ်းႁဵတ်း တီႈ ဝဵင်းလွႆၵေႃႇ ၸႄႈမိူင်း ယၢင်းယဝ်ႉသေ ယွမ်းပၼ် ပလိၵ်ႈၶဝ် ၺွပ်းတူဝ် ဝႃႈၼႆ။ ဝၢႆးသေ ၵူၼ်းၼုမ်ႇယၢင်းလႅင် 6 ၵေႃႉ ပိုၼ်ၽၢဝ်ႇဝႃႈ ဢူးဢႄႇၽွင်းသူဝ်ႉ ၽွင်းလူင် ၸႄႈမိူင်းယၢင်း လႄႈ ၽွင်းလူင် ၽၢႆႇယေးငိုၼ်း ပဵၼ်ၵူၼ်း မီး တၢင်းၽိတ်း ၼႂ်းၵၢၼ်မိူင်း ၊ ပဵၼ်ၵူၼ်းႁၵ်းလင် ၸိူဝ်ႉၸၢတ်ႈ ယၢင်းလႅင်ၼႆ သေ ၸုမ်းလူင်ပွင်ၸိုင်ႈ ၸႄႈမိူင်းယၢင်းၵေႃႈ ပိုတ်ႇလိူင်ႈဢဝ်တၢင်းၽိတ်း ၸုမ်းၵူၼ်းၼုမ်ႇ ယၢင်းလႅင် 6 ၵေႃႉဝႃႈ ပူၼ်ႉ ပႅၼ် ၵဵဝ်ႇၵပ်းလွင်ႈ သုၼ်ႇတူဝ်ၵူၼ်းမိူင်း မၢႆမီႈ မတ်ႉတႃ 10 ပီႊ 2017 သေ ထုၵ်ႇဢွၵ်ႇၶေႃႈသင်ႇ တႃႇတေ တိၺွပ်း ၼႆယဝ်ႉ။ ၼႂ်းၵူၼ်းၼုမ်ႇ ယၢင်းလႅင် 6 ၵေႃႉ ဢၼ်ထုၵ်ႇၺႃး ဢွၵ်ႇၶေႃႈသင်ႇ တႃႇတေတိၺွပ်းၼၼ်ႉ ၶူႇၸူးၽႄးဢေးတႄႉ ၸုမ်းပလိၵ်ႈၶဝ် တိၺွပ်းလႆႈ မိူဝ်ႈဝၼ်းထီႉ3 June 2019 သေ ထႅင်ႈ 5 ၵေႃႉသမ်ႉ ယွမ်းပၼ် ပလိၵ်ႈၶဝ် တိၺွပ်းတူဝ် မိူဝ်ႈဝႃး ဝၼ်းထီႉ 21 June 2019 ၼႆယဝ်ႉ။ ၵူၼ်းၼုမ်ႇယၢင်းလႅင် 5 ၵေႃႉၼႆႉ မိူဝ်ႈပႆႇယွမ်းတူဝ်ပၼ် ပလိၵ်ႈၶဝ် တိၺွပ်းၼၼ်ႉ ၸတ်းႁဵတ်း ပၢင်ၸပ်းလႅင်း ၸႅင်ႈ ၶၢဝ်ႇ တိုၵ်းသူၼ်းဝႃႈ ယူႇတီႈ ၵူၼ်းမိူင်းယၢင်းလႅင်သေ ပေႃးထိုင် ပၢင်လိူၵ်ႈတင်ႈ 2020 မႃးပေႃးၼႆၸိုင် ယႃႇပေပၼ် ၶႅပ်းၵၢင်ၸႂ် NLD ပႃႇတီႇၼူၵ်ႉယုင်းသေဢိတ်း ၼႆယဝ်ႉ။ လွင်ႈသၢၼ်ၶတ်း ယႃႇပေႁႂ်ႈဝႆႉ ႁူၼ်ႇႁၢင်ႈဢွင်ႇသၢၼ်း တီႈသူၼ်မွၵ်ႇ ၵၼ်ႇတႃႇႁေႇဝုၼ်ႇၼႆသေ ၵူၼ်းၼုမ်ႇယၢင်း လႅင် ဢၼ်ပဵၼ် ၵူဝ်ႇၶူႇၸူးၽႄး ဢေး(ႁွင်ႉ)ၵူးၵူး ၊ ၵူဝ်ႇၸုၼ်ႇပေႃး(ႁွင်ႉ)ပျႃးလေး ၊ ၵူဝ်ႇမဵဝ်းလႅင်ႇဝိၼ်း(ႁွင်ႉ)ပႃႇသၵႂႃးလႄႇ ၊ ၵူဝ်ႇၶုၼ်ႇတေႃးမတ်ႉ ၊ ၵူဝ်ႇတီးတီႇ(ႁွင်ႉ)ၸိတ်ႉမူင်း ၊ ၵူဝ်ႇၶူးယီႇတူး(ႁွင်ႉ)ၶူးယီးယႄႇ ၶဝ်ဢွၼ်ႁူဝ် တူင်ႉၼိုင် သၢၼ်ၶတ်း ၼႆယဝ်ႉ။ ယွၼ်ႉၽူႈမီးပုၼ်ႈၽွၼ်းၶဝ် ဢမ်ႇႁဵတ်းပၼ် ၸွမ်းၼင်ႇၶေႃႈတုၵ်းယွၼ်း ၵူၼ်းၼုမ်ႇယၢင်းလႅင်ၶဝ် လႄႈ ၽၢႆႇၵူၼ်း ၼုမ်ႇ ယၢင်းလႅင်ၶဝ်ၵေႃႈ ပိုၼ် ၽၢဝ်ႇ မၵ်းမၼ်ႈဝႃႈ ၽွင်းလူင် ၸႄႈမိူင်းယၢင်း လႄႈ ၽွင်းလူင် ၸႄႈမိူင်း ၽၢႆႇယေး ငိုၼ်းၼႆႉ ပဵၼ်ၵူၼ်း ႁၵ်းလင်ၸိူဝ်ႉၸၢတ်ႈယၢင်းလႅင် ၼႆယဝ်ႉ ၊ ဝၢႆးသေ ၵူၼ်းၼုမ်ႇယၢင်းလႅင် ပိုၼ်ၽၢဝ်ႇၵႂႃႇယဝ်ႉ ၸင်ႇထုၵ်ႇ ၸုမ်းလူင်ပွင်ၸိုင်ႈ ၸႄႈမိူင်းယၢင်း ပိုတ်ႇလိူင်ႈ ဢဝ်တၢင်းၽိတ်း ဝႃႈၼႆ။ ၶေႃႈမုၼ်း – RFAတႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၵူႈလွင်ႈလွင်ႈ', 'ၵၢၼ်မိူင်း', 'ၶၢဝ်ႇ']

2019-06-21T17:37:28

https://taifreedom.com/%e1%80%a2%e1%80%ae%e1%82%87%e1%80%9b%e1%81%bc%e1%80%ba%e1%82%87-%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%90%e1%80%b0%e1%81%b5%e1%80%ba%e1%80%b8-drone-%e1%81%b6%e1%80%bd%e1%80%84/

ဢီႇရၼ်ႇ ယိုဝ်းတူၵ်း Drone ၶွင် ဢမေႇရီႇၵၢၼ်ႇ

မိူဝ်ႈဝၼ်းထီႉ 20 June 2019 ၽၢႆႇလူင်ပွင်ၸိုင်ႈ ဢီႇရၼ်ႇလၢတ်ႈဝႃႈ ယိုဝ်းတူၵ်းပႅတ်ႈ Drone ၶွင် ဢမေႇရီႇၵၢၼ်ႇ ဢၼ်မိၼ်ဝႆႉ ၽၢႆႇပွတ်းၸၢၼ်း မိူင်း ဢီႇရၼ်ႇ ဝႃႈၼႆ။ ၽူႈလိပ်ႈႁဵၼ်းၶဝ် ထတ်းသၢင်ဝႃႈ ၼႂ်းၵႄႈ ဢမေႇရီႇၵၢၼ်ႇ ဢိင်ႇတင်း ဢီႇရၼ်ႇၼႆႉ ၸၢင်ႈပဵၼ်မႃး လွင်ႈၶဵင်ႈၶႅင် ႁၢင်ႈသိုၵ်းတေႃႇၵၼ် လႄႈ လီမႆႈၸႂ် ဝႆႉယူႇ ၼႆယဝ်ႉ။ IRNA ႁွင်ႈၵၢၼ်ပိုၼ်ၽၢဝ်ႇ လူင်ပွင်ၸိုင်ႈ ဢီႇရၼ်ႇ လၢတ်ႈဝႃႈ တရူၼ်းဢၼ်လႆႈယိုဝ်းတူၵ်းၼႆႉ ပဵၼ်သႅၼ်း တရူၼ်း RQ-4 Global Hawk ၼႆယဝ်ႉ။ ၽူႈမီးပုၼ်ႈၽွၼ်း ၽၢႆႇဢမေႇရီႇၵၢၼ်ႇၶဝ်တႄႉ လၢတ်ႈဝႃႈ MQ-4C Triton တရူၼ်းတပ်ႉၼမ်ႉ ၶွင်ဢမေႇရီႇၵၢၼ်ႇၼႆႉ လႆႈထုၵ်ႇယိုဝ်းတူၵ်း တီႈၼမ်ႉ ႁေႃႇမုတ်ႉ ၼမ်ႉ ၶွင်ၵူႈမိူင်းမိူင်း ဝႃႈၼႆ။ ၼေႃႉယေႃႉၵယမ်မမ် ၽူႈႁဵတ်းဢွၵ်ႇ တရူၼ်း MQ-4C Triton ၼႆႉ လၢတ်ႈဝႃႈ တရူၼ်း Triton ၼႆႉ ပေႃးမိၼ်ၼိုင်ႈပွၵ်ႈ မိၼ်လႆႈႁိုင် 24 ၸူဝ်ႈမွင်း သေ မိၼ်ၶိုၼ်ႈသုင်လႆႈ 10 လၵ်း ၊ ၵုမ်းထိင်းႁေႃႈၵႂႃႇလႆႈ တၢင်းၵႆ 8200 လၵ်းၼမ်ႉ ၼႆယဝ်ႉ။ တႄႇၸဵမ်မိူဝ်ႈ ႁိူဝ်းသၢင်းၽေႃး တၢင်ႇၼမ်ႉမၼ်းမဵၼ် သွင်လမ်း ဢၼ်ထုၵ်ႇယႃႉၾႅၵ်ႈ တီႈပၢင်ႇလၢႆႇ ဢူဝ်ႇမၼ်ႇ ၼၼ်ႉ ဢမေႇရီႇၵၢၼ်ႇ ၼႄးဝႃႈ ပဵၼ်ႁွႆးမိုဝ်း ဢီႇရၼ်ႇၼႆသေ ၼႂ်းၵႄႈ ဢမေႇရီႇၵၢၼ်ႇလႄႈ ဢီႇရၼ်ႇ ၵေႃႈ မီးလွင်ႈ ၶဵင်ႈၶႅင် တေႃႇၵၼ် မႃးၼႆယဝ်ႉ။ ၶေႃႈမုၼ်း – DVBတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-06-21T17:04:06

https://taifreedom.com/%e1%80%9a%e1%82%83%e1%82%88%e1%80%99%e1%80%9d%e1%80%ba%e1%80%b8%e1%81%b5%e1%80%99%e1%80%ba-%e1%80%9c%e1%82%84%e1%82%88-%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%99%e1%80%ad%e1%80%b0/

ယႃႈမဝ်းၵမ် လႄႈ ၸိုင်ႈမိူင်းဢႃႇသီႇယၼ်ႇ

ၼႂ်းမိူင်းဢႃႇသီႇယၼ်ႇၸဵင်ႇၸၢၼ်းဝၼ်းဢွၵ်ႇ ဢၼ်ပႃးမိူင်းမၢၼ်ႈၼႆႉ မီးယႃႈမဝ်းၵမ် ဢၼ်ႁွင်ႉဝႃႈ “ယႃႈမ” ၼႆၼႆႉ ၸိုဝ်ႈသဵင်လိုဝ်းၼႃႇ ၊ ၼႂ်းၸိုင်ႈမိူင်းၵမ်ႈၽွင်ႈ မီးလွင်ႈႁဵတ်းဢွၵ်ႇယႃႈမ ၶႂၢၵ်ႈတိူဝ်းလိူဝ်မႃးသေယဝ်ႉ ႁဵတ်းႁႂ်ႈၶၼ်ယႃႈမ ယွမ်းဢေႇလိူဝ် သေၵဝ်ႇ ဢမ်ႇပိူင်ႈၵၼ်တၢင်း ၵႃႈၽၵ်းယိူဝ်ႈၼၢင်းၶဵဝ် ၵူၺ်းၵႃႈ ၵူၼ်းၵိၼ် ယႃႈမတႄႉ ၽႄႈၼမ်မႃး တိၵ်းတိၵ်းၼႆ ၽၢႆႇၽဵဝ်ႈမူၺ်ႉယႃႈမဝ်းၵမ် ၼႂ်းၸုမ်းၸၢတ်ႈၸိုင်ႈလုမ်ႈၾႃႉ ၶဝ်လၢတ်ႈ ၼင်ႇၼႆ။ မိူဝ်ႈပူၼ်ႉမႃး သွင်သၢမ်ပီႊၼႆႉၵေႃႈ လွင်ႈႁဵတ်းဢွၵ်ႇယႃႈမ လႄႈ ယႃႈဢၢႆႉသ်ၸိူဝ်းၼႆႉ ၼမ်ၶိုၼ်ႈႁႅင်းမႃးသေ ႁဵတ်းဢွၵ်ႇၵႃႉၶၢႆလူၺ်ႈ ၾၢင်ႁၢင်ႈၵူႈပိူင်ပိူင်ၼႆယဝ်ႉ ၊ ယွၼ်ႉၽၢႆႇႁဵတ်းဢွၵ်ႇ မၼ်းၼမ်လႄႈ ၵူၼ်းသိုဝ်ႉမၼ်း ၵေႃႈၼမ် ၵႃႈၶၼ်ၵေႃႈထုၵ်ႇသေ ၵူၼ်းၵိၼ်မၼ်း ယိုင်ႈၶႅၼ်းတိူဝ်းလိူဝ်မႃးလိူဝ်ၵဝ်ႇ ၵူႈပီႊပီႊ။ ၸွမ်းၼင်ႇ ၽၢႆႇၽဵဝ်ႈမူၺ်ႉယႃႈမဝ်းၵမ် ၸၢတ်ႈၸိုင်ႈလုမ်ႈၾႃႉလၢတ်ႈတေႉ ၼႂ်းၶၢဝ်းတၢင်း 5 ပီႊ ပူၼ်ႉ မႃးၼႆႉၵူၺ်း ၸိုင်ႈမိူင်း 12 မိူင်း ဢၼ်မီး ၽၢႆႇဢွၵ်ႇဢေးသျူး လႄႈ ၸိုင်ႈမိူင်း 13 မိူင်း ဢၼ်မီးတၢင်း ၸဵင်ႇၸၢၼ်းဝၼ်းဢွၵ်ႇ ဢေးသျူးၼႆႉ ၵူၼ်းသူႇသမ်းၵိၼ်ယႃႈမဝ်းၵမ် ၼမ်လိူဝ်တိူဝ်းမႃးလႄႈ မိူဝ်ႈလဵဝ်ၼႆႉ ၵူၼ်းၼႂ်းပိုၼ်ႉတီႈၸိူဝ်းၼႆႉ ပဵၼ်ဢၼ်လီမႆႈၸႂ်ဝႆႉၼႆယဝ်ႉ။ပေႃးဝႃႈၼႂ်းၸိုင်ႈမိူင်း ၸဵင်ႇၸၢၼ်းဝၼ်းဢွၵ်ႇ ဢေးသျူး ဢၼ်မီးၵူၼ်း သူႇသမ်းၵိၼ်ယႃႈမ ၼႆၸိုင် မိူင်းဝႅတ်ႉၼၢမ်း (Vietnam) တႄႉ တေလႆႈဝႃႈဢမ်ႇပေႃးမီး ၵူၺ်းၵႃႈတွၼ်ႈတႃႇမိူင်း ဝႅတ်ႉၼၢမ်းတႄႉ ပၼ်ႁႃ ယႃႈမဝ်းၵမ်ၼႆႉ တေလႆႈဝႃႈ ပဵၼ်ယႃႈၽိၼ်ႇၶၢဝ် ဝႃႈၼႆ။မိူဝ်ႈပူၼ်ႉမႃး ၼႂ်းပီႊ 2018 ပီႊလဵဝ်ၵူၺ်း ၼႂ်းမိူင်းထႆးမိူင်းလဵဝ် တီႉၺွပ်းလႆႈယႃႈမ 515 လၢၼ်ႉမဵတ်ႉၼႆယဝ်ႉ ၊ ၼႂ်းဢၼ်တီႉၺွပ်းလႆႈ ယႃႈမၼၼ်ႉ ၵမ်ႉပႃႈၼမ် တေလုၵ်ႉတၢင်း မိူင်းမၢၼ်ႈမႃးၼႆ ၽၢႆႇၽဵဝ်ႈမူၺ်ႉယႃႈမဝ်းၵမ် ၸၢတ်ႈၸိုင်ႈလုမ်ႈၾႃႉ လၢတ်ႈၼင်ႇၼႆ။ၼႂ်းပိုၼ်ႉတီႈ သၢမ်ၸဵင်ႇၶမ်း ဢၼ်ပဵၼ်လႅၼ်လိၼ် မၢၼ်ႈ ၊ ထႆး လႄႈ လၢဝ်းၼႆႉ မီးမုၵ်ႉၸုမ်း ႁဵတ်းၽိတ်း ပၵ်းပိူင် ၼမ်ၼႃႇ ၵမ်ႈၽွင်ႈၼႆႉ လိူဝ်သေၵဵဝ်ႇၶွင်ႈၸွမ်း ယႃႈမဝ်းၵမ်ယဝ်ႉ မီးလွင်ႈၵဵဝ်ႇၶွင်ႈၸွမ်း လွင်ႈၵႃႉၶၢႆ ၵူၼ်းၸိူဝ်းၼႆႉ ၵေႃႈမီးၼႆ ၼႂ်းၽိုၼ်လိၵ်ႈယိုၼ်ႈထိုင်ၶွင် ၸၢတ်ႈၸိုင်ႈလုမ်ႈၾႃႉၼၼ်ႉ လၢတ်ႈဝႆႉ ၼင်ႇၼႆ။ပေႃးၽိုၼ်ႉတူၺ်းၶိုၼ်း ပိုၼ်းၼႆၸိုင် ၼႂ်းပိုၼ်ႉတီႈ လႅၼ်လိၼ်သၢမ်ၸဵင်ႇၶမ်းၼႆႉ ပဵၼ်ပိုၼ်ႉတီႈငဝ်ႈၶၢမ်ႇ ဢၼ်ႁဵတ်းဢွၵ်ႇ ယႃႈၽိၼ်ႇၽိူၵ်ႇ လႄႈ ယႃႈလမ်တၢင်းၼမ်ယူႇယဝ်ႉ ၊ ပေႃးတူၺ်းၸွမ်းၼင်ႇ ႁူဝ်ၼပ်ႉ ဢၼ်တီႉၺွပ်းလႆႈ ယႃႈမဝ်းၵမ် ယႃႈမ ဢိၵ်ႇတၢင်း ၵႃႈၶၼ်ယႃႈမ ၼိုင်ႈမဵတ်ႉလႂ်ၸိူဝ်းၼႆႉလႄႈ လွင်ႈယူတ်းယႃ ၵူၼ်းတိတ်းၸပ်း ယႃႈမဝ်းၵမ်ၼႆၸိုင် ၼႂ်းပိုၼ်ႉတီႈ ၽၢႆႇဢွၵ်ႇဢေးသျူး လႄႈ ၸဵင်ႇၸၢၼ်း ဝၼ်းဢွၵ်ႇ ဢေးသျူး ၼႆႉ လွင်ႈၵႃႉၶၢႆယႃႈမဝ်းၵမ် တေမီးလွင်ႈ တိူဝ်းလိူဝ်မႃးယူႇ တိၵ်းတိၵ်းၼႆယဝ်ႉ။တႄႇၸဵမ်မိူဝ်ႈ ဝၢႆးလင်ပီႊ 2000 ပူၼ်ႉမႃးၼႆႉ လွင်ႈၵႃႉၶၢႆယႃႈမဝ်းၵမ် ၽႄႈထိုင်မႃး ၼႂ်းၸိုင်ႈမိူင်း ၽၢႆႇဢွၵ်ႇ ဢေးသျူး လႄႈ ၸဵင်ႇၸၢၼ်းဝၼ်းဢွၵ်ႇ ဢေးသျူး ၼႆယဝ်ႉ ၊ မိူဝ်ႈၼၼ်ႉၼႆ ၼႂ်းမိူင်းၶႄႇ လႄႈ မိူင်းမလေးသျူး ၼႆႉ မီးလွင်ႈၵႃႉၶၢႆယႃႈၽိၼ်ႇၽိူၵ်ႇ ယႂ်ႇယႂ်ႇလူင်လူင်သေတႃႉ မိူဝ်ႈလဵဝ်ၼႆႉတေႉ တီႈယူႇယႃႈၽိၼ်ႇၽိူၵ်ႇၼႆႉ ပဵၼ်ယႃႈမမူတ်းယဝ်ႉၼႆ ၼႂ်းလိၵ်ႈယိုၼ်ႈထိုင်ၶွင် ၸၢတ်ႈၸိုင်ႈလုမ်ႈၾႃႉ တႅမ်ႈဝႆႉၼင်ႇၼႆ။ၽၢႆႇၸိုင်ႈမိူင်း မလေးသျူး ၶဝ်ၵေႃႈလၢတ်ႈဝႃႈ ဝၢႆးလင်ပီႊ 2017 ၼႆႉမႃး ပေႃးတူၺ်း ႁူဝ်ၼပ်ႉၵူၼ်း ၵိၼ်ယႃႈၽိၼ်ႇၽိူၵ်ႇ လႄႈ ၵူၼ်းၵိၼ်ယႃႈမၼႆၸိုင် ႁူဝ်ၼပ်ႉၵူၼ်းၵိၼ်ယႃႈမၼႆႉ ၼမ်လိူဝ်သေ ၵူၼ်းၵိၼ် ယႃႈၽိၼ်ႇၽိူၵ်ႇၵွၼ်ႇ ၼႆယဝ်ႉ။ၶေႃႈမုၼ်းတီႈ – Irrawaddyတႆးလွတ်ႈလႅဝ်း

['ၶၢဝ်ႇ', 'ယႃႈမဝ်းၵမ်']

2019-06-21T17:00:53

https://taifreedom.com/%e1%81%b8%e1%80%bd%e1%80%99%e1%80%ba%e1%80%95%e1%80%bd%e1%80%84%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88-%e1%80%9e%e1%80%bb%e1%80%ae%e1%82%87%e1%81%b5%e1%80%bb%e1%80%ad%e1%81%bc/

ၸွမ်ပွင်ၸိုင်ႈ သျီႇၵျိၼ်ႉၾိင် ၵႂႃႇ မိူင်းၵူဝ်းလီးယႃး

ၸွမ်ၸိုင်လူင်မိူင်းၶႄႇ သျီႇၵျိၼ်ႉၾိင် ၵႂႃႇတီႈမိူင်း ၵူဝ်းရီးယႃးႁွင်ႇ ၼႂ်းဝၼ်းၽတ်း ဝူင်ႈၼႆ့သေ တေၵႂႃႇယူႇႁိုင်တီႈၼၼ်ႉ တႃႇၶၢဝ်းတၢင်း သွင်ဝၼ်း လႆႈႁုၼႂ်းၶၢဝ်ႇ လူင်ပွင်ၸိုင်ႈ မိူင်းၶႄႇၶဝ် ဢွၵ်ႇၶၢဝ်ႇဝႆ့ၼင်ႇ ၼႆ။ၸွမ်းၼင်ႇ ၶၢဝ်းတၢင်းၼႂ်း 10st တေပဵၼ်ၶၢဝ်းတၢင်း ပွၵ်ႈဢွၼ်တၢင်းသုတ်း ၸွမ်ပွင်ၸိုင်ႈ မိူင်းၶႄႇ ၼႆယူႇ ယဝ်ႉ ၊ ဢိင်လူၺ်ႈ ၸွမ်ပွင်ၸိုင်ႈမိူင်းၶႄႇ ႁူႇၵျိၼ်ႇထဝ်ႇ ၵေႃႈ ယၢမ်ႈလႆႈဢွၵ်ႇ ၶၢဝ်းတၢင်းၵႂႃႇ ႁွတ်ႈတီႈ မိူင်းၵူဝ်းရီး ယႃးႁွင်ႇ ၼႂ်းပီႊ 2005 ပဵၼ်ပွၵ်ႈ ၵမ်းလိုၼ်းသုတ်း ၼႂ်းပီႊ 2009 ပဵၼ်ၸွမ်ပွင်ၸိုင်ႈ ဝၢၼ်ႇၵျႃးပဝ်ႇၵေႃႈ ယၢမ်ႈလႆႈ ဢွၵ်ႇၶၢဝ်းတၢင်း ၵႂႃႇထိုင်မႃးယဝ်ႉတီႈ ဝဵင်းလူင်ပျူင်ႇဢၢၼ်း မိူင်းၵူဝ်းရီးယႃးႁွင်ႇ တႃႇႁူပ်ႉထူပ်းဢုပ်ႇဢူဝ်း ၶိမ်းၵျွင်ႊဢိလ်ႊ (Kim Jong-il) ၵေႃႉပဵၼ် ပေႃးၶွင် ၶိမ်ႇၵျွင်ႊဢိုၼ်း (Kim Jong-Un) ၼၼ်ႉယူႇယဝ်ႉ။တႃႇႁႂ်ႈၵၢင်းယၢၼ်ၵၼ်တင်း ၶိူင်ႈမၢၵ်ႇလူင် ၼဵဝ်ႇၵရီးယႃး (ဢၼုမိဝ်ႇ) ၼႆလႄႈ မိူဝ်ႈၽွင်း ဢမေႇရိၵၢၼ်ႇ တင်း ၵူဝ်းရီးယႃး ၶဵင်ႈၶႅင်ၵၼ်ယူႇၼၼ်ႉ ၸွမ်ၸိုင်ႈ သျီႇၵျိၼ်ႉၾိင် ၸင်ႇလႆႈ မီးၶၢဝ်းတၢင်းၵႂႃႇမိူင်း ၵူဝ်းရီးယႃး မႃးယူႇယဝ်ႉ။မိူၼ်ၼင်ႇ ၶၢဝ်းတၢင်း မိူင်းၵူဝ်းရီးယႃး ပွၵ်ႈၼႆ့ ယွၼ်ႉ ၶိမ်ႇၵျွင်ႊဢိုၼ်း ၽိတ်ႈမွၵ်ႇယိုၼ်ႈထိုင်မႃး လႄႈ လႆႈ ပဵၼ်မႃးၼႆ ၼႂ်းၶၢဝ်ႇ သိၼ်ႇႁႂႃႇ လၢတ်ႈၼင်ႇၼႆ။ၸွမ်ၸိုင်ႈမိူင်းၶႄႇ သျီႇၵျိၼ်ႉၾိင် ၼႆ့ မီးလွင်ႈၸမ်ၸႂ် ရၢတ်ႉသျႃး လႄႈ ၵူဝ်းရီးယႃးႁွင်ႇ ၶဝ်ၼႆ့ႁႅင်းလိူဝ်ဝႆ့ လႄႈ မိူဝ်ႈဝၼ်းၵိူတ်ႇ 66 ပီႊ မၼ်းၼၼ်ႉၵေႃႈ လႆႈၸတ်းႁဵတ်းၵႂႃႇၸွမ်း ၸွမ်ၸိုင်ႈမိူင်း ရၢတ်ႉသျႃး ပူႇတိၼ်ႇၵႂႃႇယူႇ ယဝ်ႉ။တႆးလွတ်ႈလႅဝ်း

['ၵၢၼ်မိူင်း', 'ၶၢဝ်ႇ']

2019-06-20T16:23:59

https://taifreedom.com/%e1%80%9a%e1%80%bd%e1%81%bc%e1%80%ba%e1%82%89%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba-%e1%81%b6%e1%82%86%e1%82%88%e1%80%9d%e1%80%90%e1%80%ba%e1%80%b8-a-h1n1/

ယွၼ်ႉတၢင်းပဵၼ် ၶႆႈဝတ်း A – H1N1 သေမီးၵူၼ်းတၢႆ4ၵေႃႉ

ၽွင်းၼႂ်းၵၢင်လိူၼ် June 2019 ၶဝ်ႈမႃးၼႆႉ ယွၼ်ႉတၢင်းပဵၼ် ၶႆႈဝတ်း A- H1N1 သေ တီႈတိူင်း တႃႈၵုင်ႈ မီးၵူၼ်းတၢႆ 4 ၵေႃႉ ဢၼ်ထၢင်ႇထိူမ် ဝႃႈပဵၼ် ၶႆႈဝတ်းၼႆသေ ပႂ်ႉတူၺ်းဝႆႉၵေႃႈမီးယူႇၼႆ ၽၢႆႇတူၺ်းထိုင်လုမ်းလႃး ပၢႆးယူႇလီ ၵူၼ်းမိူင်း လၢတ်ႈၵႂႃႇၼင်ႇၼႆ။ ၵဵဝ်ႇလူၺ်ႈ တၢင်းပဵၼ်ၼႆႉသေၽူႈသိုဝ်ႇၶၢဝ်ႇ လႆႈတွင်ႈထၢမ် တွၵ်ႇတႃႇၽိဝ်ႇၽိဝ်ႇဢေးဝႆႉဝႃႈ − တၢင်းပဵၼ်ၶႆႈဝတ်း ဢၼ်ၼႆႉ ႁွင်ႉဝႃႈ influenza A- H1N1 pdm09 (တၢင်းပဵၼ်ၶႆႈဝတ်း ဢေႇ− ဢဵၵ်ႉဝၼ်းဢႅၼ်ႇဝၼ်း ပီတီဢႅမ်ႇသုၼ်ၵဝ်ႈ) သေ ပႃးၼႂ်းတၢင်းပဵၼ် ၶႆႈဝတ်းၼိုင်ႈမဵဝ်းယဝ်ႉ ပဵၼ်တၢင်းပဵၼ် ဢၼ်ပႃးမႃးၸွမ်း ၼႂ်းသၢႆလူမ်း လုၵ်ႉတီႈ သုတ်ႇလူမ်းၶဝ်ႈသေ ၸၢင်ႈတိတ်းၸပ်းၵၼ် ၵမ်ႉၼမ် လႆႈႁၼ်ပဵၼ် ၼႂ်းၶၢဝ်းၽူၼ် ဢိၵ်ႇပႃးၽွင်းၶၢဝ်း ရႃႇသီႇ လႅၵ်ႈလၢႆႈ မိူၼ်ၼင်ႇယၢမ်းလဵဝ်၊ မိူင်းႁိမ်းႁွမ်း မိူင်းမၢၼ်ႈၼႆႉၵေႃႈ ႁၼ်ပဵၼ်မိူၼ်ၵၼ် ယူႇဝႃႈၼႆ။ ၾင်ႁၢင်ႈ တၢင်းပဵၼ်တေႉ မိူၼ်ၾင်ႁၢင်ႈ ၶႆႈဝတ်းၼၼ်ႉၵူၺ်း ၼမ်ႉၶီႈမုၵ်ႈလႆ၊ ၶျီႈၸမ် လႄႈ ၶႆႈၶျီႈၸမ်တိၵ်းတိၵ်း ၊ ဢႆ၊ မီးလူမ်းၼၢဝ်၊ တိၼ်မိုဝ်း ၵူၼ်ႉၶိုၼ်ႈ၊ ႁူဝ်ၶႆႈၸိူဝ်းၼႆႉ။ သင်ၸိူဝ်ႉဝႃႈ မီးလူမ်းၼၢဝ်သေ လူမ်းၼၢဝ်ၶိုၼ်ႈႁႅင်းယဝ်ႉ လူမ်းထူၺ်ႈၸႂ်ဢမ်ႇမၢၼ်ႇ ထူၺ်ႈၸႂ်ယၢပ်ႇလႄႈ ၵူၼ်း တေပဵၼ်မိူၼ်ၼင်ႇ တူဝ်ၸႂ်ဢမ်ႇၼိမ် သဝ်း၊ လိုမ်းတူဝ်ၵႂႃႇၼႆၸိုင် ပွင်ႇဝႃႈပဵၼ်ၾင်ႁၢင်ႈ ႁၢဝ်ႉႁႅင်းၼႃႇယဝ်ႉ ယွၼ်ႉၼၼ် ထုၵ်ႇလီၵႂႃႇႁႃ ႁူင်းယႃဢမ်ႇၼၼ် ႁွင်ႈပၼ်ယႃ ဢၼ်ၸမ်ႁဝ်း လိူဝ်ပိူၼ်ႈၼၼ်ႉၵမ်းလဵဝ် ဝႃႈၼႆ။ လွၵ်းလၢႆးႁႄႉၵင်ႈ ယႃႇႁႂ်ႈပဵၼ်ၼႆႉတေႉ ယွၼ်ႉပဵၼ်တၢင်းပဵၼ် ဢၼ်ၸွမ်းမႃးတၢင်း လူမ်းထူၺ်ႈၸႂ်သေ တိတ်းၸပ်း လႄႈ 1) မိူဝ်ႈၽွင်းတေဢႆ၊ ၶျီႈၸမ် ၼႆႉ ၸႂ်ႉၽႅၼ်ႇတူမ်းသူပ်း ႁႂ်ႈလႆႈလီလီသေ ၸင်ႇၵွႆႈဢႆ ၶျီႈၸမ်၊ 2) ဢဝ်ၵွၼ်ႈသီႇ(သပ်ႉပျႃႇ) သုၵ်ႈလၢင်ႉမိုဝ်း ႁႂ်ႈမူတ်းသႂ်ႇ သင်ၵမ်းၵမ်းသုၵ်ႈ လၢင်ႉမိုဝ်း လႆႈၼႆ ယိုင်ႈၶႅၼ်းလီတိူဝ်း၊ 3) ငိူင်ႉဝႄႈလွင်ႈ ၵႂႃႇတီႈ ဢၼ်မီး ၵူၼ်းၼမ်ၼမ် ၸိူဝ်းၼႆႉ။တႃႇႁႂ်ႈလႆႈႁူႉဝႃႈ ပဵၼ်ဢမ်ႇပဵၼ်ၼႆၵေႃႈ တေလႆႈၵူတ်ႇထတ်းလိူတ်ႈသေ ၸင်ႇၸၢင်ႈလၢတ်ႈလႆႈဝႃႈပဵၼ် ဢမ်ႇပဵၼ် ၼႆလႄႈ ၵမ်ႉၼမ် တေႁၼ် ပဵၼ်တီႈ ၵူၼ်းဢၼ် ၸိူဝ်းမီးႁႅင်းၶၢမ်ႇတူဝ်ဢေႇ မိူၼ်ၼင်ႇလုၵ်ႈဢွၼ်ႇ လႄႈ ၽူႈမီးဢႃႇယူႉယႂ်ႇ ၸိူဝ်းဢၼ်မီးတၢင်းပဵၼ် ၶၢဝ်းယၢဝ်းၸပ်းတူဝ် ၸိူဝ်းၼႆႉ ယွၼ်ႉ ၼၼ်ၼင်ႇႁိူဝ်ပေႃးတေဢမ်ႇပဵၼ် ၼၼ်ႉ ၵိၼ်ၼမ်ႉပၼ်ၼမ်ၼမ် လႄႈ ယႃႇႁႂ်ႈတႃၼွၼ်းလႆႈလူႉ လူဝ်ႇၼွၼ်းပၼ် ႁႂ်ႈတႃၼွၼ်းဢိမ်ႇဢိမ်ႇ ၸိူဝ်းၼႆႉ ဝႃႈၼႆ။ ယၢမ်းလဵဝ် ၼႂ်းတိူင်းလႄႈၸႄႈမိူင်း ၵူၼ်းဢၼ်မီး ၾင်ႁၢင်ႈႁၢဝ်ႉႁႅင်းမီး40ၵေႃႉသေ လႆႈၵူတ်ႇထတ်းတူၺ်းယဝ်ႉ ၵူၼ်းပဵၼ်တၢင်းပဵၼ် ၶႆႈဝတ်း A- H1N1 pdm09 မီး10 ၵေႃႉ (တၢင်းပဵၼ်ၶႆႈဝတ်း ဢေႇ− ဢဵၵ်ႉဝၼ်းဢႅၼ်ႇဝၼ်း ပီတီဢႅမ်ႇ သုၼ်ၵဝ်ႈ) ၼႂ်း10 ၵေႃႉ ၼႆႉလူႉတၢႆယဝ်ႉ 4ၵေႃႉ လႄႈ ၽၢႆႇတူၺ်းထိုင်လုမ်းလႃး ပၢႆးယူႇလီ ၵူၼ်းမိူင်း ၵေႃႈမီး လွင်ႈႁၢင်ႈႁႅၼ်း တႃႇတေ ၽိူမ်ႉၵၢၼ်လူလွမ်ပႂ်ႉတူၺ်း တၢင်းပဵၼ်ဢၼ်ၼႆႉယူႇဝႃႈၼႆ။တၢင်းပဵၼ်ၶႆႈဝတ်း influenza A- H1N1 pdm09 ၼႆႉ မိူဝ်ႈပီႈ 2017 (တၢင်းပဵၼ်ၶႆႈဝတ်း ဢေႇ− ဢဵၵ်ႉဝၼ်း ဢႅၼ်ႇဝၼ်း ပီတီဢႅမ်ႇ သုၼ်ၵဝ်ႈ) ၼၼ်ႉၵေႃႈ ၵူၼ်းၼႂ်းမိူင်းႁူမ်ႈတုမ်မၢၼ်ႈ ယၢမ်ႈပဵၼ်ယဝ်ႉ ပွၵ်ႈၼိုင်ႈ ဝႃႈၼႆ။ ၶေႃႈမုၼ်းတီႈ − VOA တႆးလွတ်ႈလႅဝ်း

['ပၢႆးယူႇလီ', 'ၶၢဝ်ႇ']

2019-06-20T15:51:08

https://taifreedom.com/%e1%81%b8%e1%80%9d%e1%80%ba%e1%82%88%e1%80%9e%e1%81%a2%e1%80%84%e1%80%ba%e1%82%87-%e1%81%b5%e1%80%bb%e1%80%bd%e1%80%84%e1%80%ba%e1%80%b8%e1%81%bc%e1%80%99%e1%80%ba%e1%82%89%e1%80%9e%e1%80%ad%e1%80%99/

ၸဝ်ႈသၢင်ႇ ၵျွင်းၼမ်ႉသိမ်ႇ ၼႂ်းၸႄႈဝဵင်းသီႇပေႃႉ ၵိၼ်တၢင်းၵိၼ်ၽိတ်းသေ မိူဝ်ႇပဵၼ်ၵွင်ႉ

ၸဝ်ႈသၢင်ႇ တီႈၵျွင်းၼမ်ႉသိမ်ႇ ၼႂ်းၸႄႈဝဵင်း သီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆး ပွတ်းႁွင်ႇ ၵိၼ်တၢင်းၵိၼ် ၽိတ်းသေ မိူဝ်ႇပဵၼ်ၵွင်ႉ လႄႈ လႆႈသူင်ႇ ယူတ်းယႃတူဝ်ဝႆႉယူႇ တီႈႁူင်းယႃ သီႇပေႃႉ ဝႃႈၼႆ။ မိူဝ်ႈဝၼ်းထီႉ 17 June 2019 ၼၢင်းဢူင်းမိၼ်ႉ မေႃယႃၵိူတ်ႇလုၵ်ႈ လၢတ်ႈဝႃႈ ၸဝ်ႈသၢင်ႇ တီႈၵျွင်းၼမ်ႉသိမ်ႇၼႆႉ ဝၢႆးသေ သုင်းသွမ်းဝၼ်းယဝ်ႉ ထိုင်ႁူဝ် ၶမ်ႈမႃး ၼိူဝ်ႉတူဝ်မႆႈ ၊ ၼၢဝ် ၊ ပဵၼ်တွင်ႉၵႂႃႇ လႄႈ လႆႈၵပ်းသိုပ်ႇ ယွၼ်းတၢင်း ၸွႆႈထႅမ်တီႈ ၸုမ်းၸွႆႈထႅမ် တူင်ႇဝူင်းၵူၼ်း(ပရႁိတ)သေ သူင်ႇယူတ်းယႃ တီႈႁူင်းယႃ သီႇပေႃႉ ၼႆယဝ်ႉ။ မေႃယႃ ၼၢင်းဢူင်းမိၼ်ႉ သိုပ်ႇလၢတ်ႈထႅင်ႈဝႃႈ ၸဝ်ႈသၢင်ႇဢွၼ်ႇၶဝ်ၼႆႉ မိူဝ်ႈဝႃးတႄႉ ၵိၼ်ၶဝ်ႈၶူဝ်ႈၵူၺ်း ၊ ၵူၺ်းၵႃႈ ပဵၼ်ၶဝ်ႈသွမ်း ဢၼ်ၵိုတ်းလိူဝ် ဢွၼ်တၢင်းမိူဝ်ႈဝႃး ၼၼ်ႉသေ ၶိုၼ်းၶူဝ်ႈၵိၼ် ၊ ဝၢႆးသေသုင်းသွမ်းၼႂ်ယဝ်ႉ ထိုင်ႁူဝ် ၶမ်ႈမႃး ၸဝ်ႈသၢင်ႇၵမ်ႈၽွင်ႈ ပဵၼ် ၼိူဝ်ႉတူဝ်မႆႈ ၊ ၵမ်ႈၽွင်ႈတွင်ႉ ၵႂႃႇ ၊ ဢေႃႉႁၢၵ်ႈ လႄႈ လႆႈယွၼ်းတၢင်းၸွႆႈထႅမ်တီႈ ၸုမ်းၸွႆႈထႅမ် တူင်ႇဝူင်းၵူၼ်း (ပရႁိတ) မေႃႇၵိူဝ်သေ သူင်ႇယူတ်းယႃ တီႈႁူင်းယႃသီပေႃႉ ဝႃႈၼႆ။ ၸဝ်ႈသၢင်ႇ ဢၼ်လႆႈ သူင်ႇယူတ်းယႃတီႈ ႁူင်းယႃသီႇပေႃႉၼႆႉ တၢင်းမူတ်း 22 ပႃး ၊ ၸဝ်ႈသၢင်ႇဢၼ်လႆႈမိူဝ်ႇၵွင်ႉတႄႉ မီး 21 ပႃး ၊ ထႅင်ႈၸဝ်ႈသၢင်ႇ ပႃးၼိုင်ႈတႄႉ ပဵၼ်တၢင်းပဵၼ် လိူတ်ႈၶိုၼ်ႈ ၼႆယဝ်ႉ။ ၸဝ်ႈသၢင်ႇဢွၼ်ႇၵျွင်းၼမ်ႉသိမ်ႇၼႆႉ သုင်းသွမ်း ၼိုင်ႈဝၼ်း ၼိုင်ႈတႃႇၵူၺ်းသေ ပေႃးသုင်းသွမ်းယဝ်ႉ ၵမ်ႈၽွင်ႈ ၵႆႉယၢမ်ႈပိတ်းၵိၼ် မၢၵ်ႇမူင်ႈ သေတႃႉ ယွၼ်ႉသင်လႄႈ လႆႈမိူဝ်ႇပဵၼ်ၵွင်ႉ ဢၼ်ဝႃႈၼၼ်ႉ မေႃယႃၶဝ် တိုၵ်ႉထတ်းသၢင်ႈတူၺ်းယူႇ ၼႆယဝ်ႉ။ ဝၼ်းမိူဝ်ႈၼႆႉ ၵၢင်ၼႂ်တႄႉ ၸဝ်ႈသၢင်ႇဢွၼ်ႇၶဝ် ၶႅၼ်းလီမႃးယဝ်ႉသေ ၵိၼ်တၢင်းၵိၼ်လႆႈသေတႃႉ ပႆႇလႆႈလူင်းႁူင်းယႃ ဝႃႈၼႆ။ၶေႃႈမုၼ်း – DVBတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ', 'ပၢႆးယူႇလီ']

2019-06-20T15:48:37

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%82%81%e1%80%b5%e1%80%90%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%81%b6%e1%82%84%e1%82%87-%e1%81%b5%e1%80%b1%e1%82%83%e1%82%89%e1%81%bc/

ၵူၼ်းႁဵတ်းၵၢၼ်ၶႄႇ ၵေႃႉၼိုင်ႈလႆႈတၢႆ တီႈပဵၼ်လွင်ႈၽိတ်းၽႅၵ်ႇၵၼ် ၼႂ်းႁူင်းၵၢၼ် ၾႆးၾႃႉ မိူင်းပင်းၵလႃးတဵတ်ႉ

ၵူၼ်းႁဵတ်းၵၢၼ်ၶႄႇ လႄႈ ၵူၼ်းႁဵတ်းၵၢၼ် ပင်းၵလႃးတဵတ်ႉ မီးလွင်ႈ ၽိတ်းၽႅၵ်ႇၵၼ် ႁၢဝ်ႉႁႅင်း တီႈႁူင်းၵၢၼ် ၾႆးၾႃႉ ဢၼ်ပႃးၶႄႇ ႁူမ်ႈတိုၼ်းလၢင်း မိူင်းပင်းၵလႃးတဵတ်ႉ လႄႈ ၽၢႆႇပလိၵ်ႈ လႆႈၶဝ်ႈႁႄႉႁၢမ်ႈ ဝႃႈၼႆ။ ၽူႈမီးပုၼ်ႈၽွၼ်း ၽၢႆႇပလိၵ်ႈၶဝ် လၢတ်ႈဝႃႈ တီႈဢၼ်ပဵၼ် လွင်ႈၽိတ်းၽႅၵ်ႇၵၼ် ၼႂ်းၸႄႈမိူင်း ပႃႇတူႉယႅတ်ႉၶႃႇလီႇ ဢၼ်ပဵၼ်ပွတ်းၸၢၼ်း မိူင်းပင်းၵလႃးတဵတ်ႉ ၼၼ်ႉ ၵူၼ်းႁဵတ်းၵၢၼ်ၶႄႇ ၵေႃႉၼိုင်ႈ လႆႈတၢႆၵႂႃႇ ၼႆယဝ်ႉ။ ၵူၼ်းႁဵတ်းၵၢၼ် ပိုၼ်ႉတီႈၶဝ်တႄႉ ၵၢဝ်ႇၼႄးဝႃႈ ၵဵဝ်ႇၵပ်းလွင်ႈ ၵူၼ်းႁဵတ်းၵၢၼ် ပင်းၵလႃးတဵတ်ႉ ၵေႃႉၼိုင်ႈ လႆႈတၢႆၵႂႃႇၼႂ်းၵၢၼ်ငၢၼ်း ဢွၼ်တၢင်း ၼၼ်ႉ ၽၢႆႇၶႄႇၶဝ် ၶတ်းၸႂ်ပိၵ်ႉ လွင်ႈပိူင်ပဵၼ် ဝႃႈၼႆ ၊ ဝၢႆးသေၼၼ်ႉၵေႃႈ ၸင်ႇပဵၼ် မႃး လွင်ႈႁဵတ်းႁၢႆႉ ၽိတ်းၽႅၵ်ႇၵၼ် ၼႆယဝ်ႉ။ ႁူင်းၵၢၼ်ဢၼ် ပင်းၵလႃးတဵတ်ႉ လႄႈ ၶႄႇ ပဵၼ်လွင်ႈ ၽိတ်းၽႅၵ်ႇၵၼ်ၼႆႉ ၵႆၵၼ်တင်း ဝဵင်းတႃႇၵႃႇ မွၵ်ႈ 124 လၵ်း ဝႃႈၼႆ ၊ တီႈႁူင်းၵၢၼ်ၼၼ်ႉ ၵူၼ်းႁဵတ်းၵၢၼ် မီးမွၵ်ႈ 6000 သေ ၼႂ်းၼၼ်ႉ ၵူၼ်းႁဵတ်းၵၢၼ်ၶႄႇ မီးမွၵ်ႈ 2000 ၼႆယဝ်ႉ။ မိူဝ်ႈဝၼ်းထီႉ 18 June 2019 ၵဵဝ်ႇၵပ်းလွင်ႈ ၵူၼ်းႁဵတ်းၵၢၼ် ပင်းၵလႃးတဵတ်ႉ ၵေႃႉၼိုင်ႈ လုၵ်ႉၼိူဝ်သုင်တူၵ်းလူင်းသေ လႆႈတၢႆၵႂႃႇ လႄႈ ၸင်ႇပဵၼ်မႃး လွင်ႈထဵင်ၵၼ် ဝႃႈၼႆ ၊ ဝၢႆးသေၼၼ်ႉၵေႃႈ သွင်ၸုမ်း ပဵၼ်မႃး လွင်ႈၽိတ်းၽႅၵ်ႇၵၼ် ၼႆယဝ်ႉ။ ၽၢႆႇပလိၵ်ႈၶဝ် လၢတ်ႈဝႃႈ ၼႂ်းဢၼ်ပဵၼ်လွင်ႈ ၽိတ်းၽႅၵ်ႇၵၼ်ၼႆႉ ၵူၼ်းလႆႈတၢင်းၸဵပ်းဝၢတ်ႇ ဢမ်ႇယွမ်းမွၵ်ႈ 10 ၵေႃႉသေ မွၵ်ႈ 6 ၵေႃႉၼႆႉ ပဵၼ်ၵူၼ်း ႁဵတ်းၵၢၼ်ၶႄႇ ဝႃႈၼႆ ၊ ၼႂ်းၵူၼ်းႁဵတ်းၵၢၼ်ၶႄႇ 6 ၵေႃႉၼၼ်ႉ ၵေႃႉၼိုင်ႈ လႆႈတၢင်းၸဵပ်း တီႈၵွၵ်းႁူဝ် ႁၢဝ်ႉႁႅင်းလႄႈ လႆႈတၢႆၵႂႃႇ တီႈႁူင်းယႃ ၼႆယဝ်ႉ။ ၵဵဝ်ႇၵပ်းလွင်ႈၼႆႉသေ ၽၢႆႇဢုပ်ႉပိူင်ႇ ၼႂ်းပိုၼ်ႉတီႈၼၼ်ႉ လၢတ်ႈဝႃႈ မီးလွင်ႈၵူတ်ႇထတ်းႁဵတ်းသၢင်ႈယဝ်ႉ ဝႃႈၼႆ ၊ ယၢမ်းတေႃႈလဵဝ် သၢႆငၢႆၶိုၼ်းၼိမ် ၵႂႃႇယဝ်ႉလႄႈ လွင်ႈတိၺွပ်းတႄႉၵေႃႈ ဢမ်ႇမီး ၼႆယဝ်ႉ။ ၶေႃႈမုၼ်း – BBCတႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-06-20T15:44:09

https://taifreedom.com/%e1%80%9a%e1%80%bd%e1%81%bc%e1%80%ba%e1%82%89%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba-%e1%80%a2%e1%80%bd%e1%81%b5%e1%80%ba%e1%80%b8%e1%80%a2%e1%80%b1%e1%82%83/

ယွၼ်ႉတၢင်းပဵၼ် ဢွၵ်းဢေႃ ဢၼ်ၵဵဝ်ႇၶွင်ႈတင်း မၢၵ်ႇမၢၵ်ႇၶေႃၶႄႇ(Lychee) လႄႈ လုၵ်ႈဢွၼ်ႇမိူင်းဢီးတီႉယႃႉ လႆႈတၢႆ 100 ပၢႆ

ၽူႈမီးပုၼ်ႈၽွၼ်းၶဝ် လၢတ်ႈဝႃႈ ယွၼ်ႉတၢင်းပဵၼ် ဢွၵ်းဢေႃ ဢၼ်ၵဵဝ်ႇၶွင်ႈတင်း မၢၵ်ႇၶေႃၶႄႇ(Lychee) ၼႂ်းၸႄႈ မိူင်း ပီႇႁႃႇ မိူင်းဢိၼ်းတီႉယႃႉ လႄႈ ယၢမ်းတေႃႈလဵဝ် လုၵ်ႈဢွၼ်ႇလႆႈတၢႆၵႂႃႇ 100 ပၢႆယဝ်ႉ ဝႃႈၼႆ။ မိူင်းဢိၼ်ႇတီႉယႃႉ ပွတ်းႁွင်ႇၼႆႉ ႁူဝ်ၼပ်ႉၵူၼ်း ၸမ်မွၵ်ႈ 100 လၢၼ်ႉ ယူႇဝႆႉသေ လႆႈထုၵ်ႇၺႃး ႁွၼ်မႆႈ ႁၢဝ်ႉႁႅင်းၼႆယဝ်ႉ ၊ မိူင်းဢိၼ်းတီႉယႃႉ ပွတ်းႁွင်ႇ ဢၼ်ထုၵ်ႇၺႃး ႁွၼ်မႆႈ ႁုင်လိူဝ်သေပိူၼ်ႈၼႆႉ ယၢမ်းတေႃႈလဵဝ် ၵူၼ်းလႆႈတၢႆၵႂႃႇ 78 ၵေႃႉယဝ်ႉ ဝႃႈၼႆ ၊ ၼႂ်းၸႄႈမိူင်း ပီႇႁႃႇၼႆႉ လႆႈထူပ်း တၢင်းပဵၼ် ဢွၵ်းဢေႃ တႄႇမႃး ၵၢင်လိူၼ် Juneပီႊ 2019 ၼႆယဝ်ႉ။ ၽူႈမီးပုၼ်ႈၽွၼ်းၶဝ် လၢၼ်ႈဝႃႈ ႁူင်းယႃ SKMCH လႄႈ သျႃႉယီႇၶယိတ်ႉသျႃႉၼႃး ႁူင်းယႃ လူင်ပွင်ၸိုင်ႈ ဢၼ်မီးၼႂ်းၸႄႈဝဵင်း မူႇသႅတ်ႉၽႃႇပႃး ၼၼ်ႉ လုၵ်ႈဢွၼ်ႇတၢႆႇၵႂႃႇ 85 ၵေႃႉ ၊ တီႈႁူင်းယႃ (ပူၵ်ႉၵလိၵ) ဢၼ်ၼိုင်ႈ သမ်ႉ လုၵ်ႈဢွၼ်ႇလႆႈတၢႆ 18 ၵေႃႉ ၼႆယဝ်ႉ။ၽူႈမီးပုၼ်ႈၽွၼ်း ၽၢႆႇပၢႆးယူႇလီၶဝ်တႄႉ လၢတ်ႈဝႃႈ ၼႂ်းလုၵ်ႈဢွၼ်ႇ ဢၼ်တၢႆၵႂႃႇ ၵမ်ႈၼမ်ၼႆႉ ယွၼ်ႉထၢတ်ႈၵိူဝ် ဝၢၼ် (ၵလူးၵုတ်ႉ) ၼႂ်းသၢႆလိူတ်ႈ လႆႈသုမ်းၵႂႃႇ ၵမ်းသိုဝ်ႈ ၼႆယဝ်ႉ။တၢင်းပဵၼ် ဢၼ်ၵဵဝ်ႇၶွင်ႈ ၽွင်းယႃႇသီႇ မၢၵ်ႇၶေႃၶႄႇၼႆႉ တႄႇပဵၼ်မႃးမိူဝ်ႈ 1995 သေ ပေႃးယႃႇသီႇၶၢဝ်းမႆႈ ၼႂ်းၸႄႈတွၼ်ႈ ၵမ်ႈၼမ် ပဵၼ်ၵူႈပီႊဝႃႈၼႆ ၊ မိူဝ်ႈပီႊပူၼ်ႉမႃးၸိူဝ်းၼၼ်ႉ ဢမေႇရီႇၵၢၼ်ႇၶဝ် လၢတ်ႈဝႃႈ မဵဝ်းဢၼ် ႁဵတ်းႁႂ်ႈပဵၼ်ၵွင်ႉ လႄႈ တၢင်းပဵၼ်ဢွၵ်းဢေႃ ၼႆႉ လႆႈႁၼ်ဝႆႉတီႈ မၢၵ်ႇၶေႃၶႄႇ (Lychee) ဝႃႈၼႆ။ ၽူႈလဵပ်ႈႁဵၼ်း (တုတေႇတီႇ)ဢမေႇရီႇၵၢၼ်ႇ လၢတ်ႈဝႃႈ လႆႈလဵပ်ႈႁဵၼ်းတူၺ်း ၵူၼ်းဢၼ်ပဵၼ် တၢင်းပဵၼ်သၢမ်ပုၼ်ႈ ၼိုင်ႈပုၼ်ႈၼႆႉ ပဵၼ်တၢႆၽၢၵ်ႇ ၊ တၢင်းပဵၼ်ၸႂ် လႅၵ်ႈလၢႆႈ ၊ တၢင်းပဵၼ် ဢၼ်ႁဵတ်းႁႂ်ႈ ထိုင်တၢႆ ၼႆယဝ်ႉ။တီႈမိူင်းဢၼ်ၽုၵ်ႇမၢၵ်ႇၶေႃၶႄႇ(Lychee) မိူင်းပင်းၵလႃးတဵတ်ႉ လႄႈ မိူင်းဝႅပ်ႉၼၢမ်း ၸိူဝ်းၼႆႉ တၢင်းပဵၼ်ဢွၵ်း ဢေႃၵေႃႈ လႆႈပဵၼ်မႃးၼမ် ဝႃႈၼႆ။ ၶေႃႈမုၼ်း – Elevenတႆးလွတ်ႈလႅဝ်း

['ပၢႆးယူႇလီ', 'ၶၢဝ်ႇ', 'ၵူႈလွင်ႈလွင်ႈ']

2019-06-20T15:33:17

https://taifreedom.com/%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%81%b8%e1%80%bd%e1%82%86%e1%82%88/

ပေႃႈမႄႈၵူၼ်းမိူင်း ၸွႆႈထႅမ်ငိုၼ်း ၵေႃႉသိုၵ်း ၼႃႈတီႈဢုပ်ႉပိူင်ႇ 701 ထုင်ႉမၢဝ်း

ပေႃႈမႄႈၵူၼ်းမိူင်း ထုင်ႉမၢဝ်း မီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်သေ ၸူႉတုမ်ငိုၼ်း ၸွမ်းၼင်ႇ ပွင်ပဵၼ်လႆႈ ၽႂ်မၼ်းယဝ်ႉ ၸွႆႈထႅမ်ပၼ် ၵေႃႉသိုၵ်း ၼႃႈတီႈဢုပ်ႉပိူင်ႇ 701 ထုင်ႉမၢဝ်း ဢၼ်တူၵ်းပုၼ်ႈၽွၼ်း ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ။ မိူဝ်ႈဝၼ်းထီႉ 18 June 2019 ယၢမ်းဝၢႆးဝၼ်း 15:00 မူင်း ပေႃႈမႄႈၵူၼ်းမိူင်း ဝဵင်းၼမ်ႉၶမ်း ဢဝ်ငိုၼ်း မၢၼ်ႈ 500,000 ပျႃး သေ ၵႂႃႇၸွႆႈထႅမ်ပၼ်ထိုင်တီႈ ၵေႃႉသိုၵ်း ၼႃႈတီႈဢုပ်ႉပိူင်ႇ 701 ထုင်ႉမၢဝ်း ၽၢႆႇတႂ်ႈၵုမ်းၵမ် ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး (RCSS/SSA) ပိူဝ်ႇတႃႇႁႂ်ႈပဵၼ် ႁႅင်းၸႂ် လႄႈ လွင်ႈၵမ်ႉၸွႆႈထႅမ် တီႈၵေႃႉသိုၵ်း ဝႃႈၼႆ ၊ ၼႂ်းဝၼ်းလဵဝ်ၵၼ်ၵူၺ်းၼင်ႇၵဝ်ႇ ယူႇတီႈပူၵ်ႉၵူဝ်ႇ သုၼ်ႇတူဝ် လုင်းၶမ်းသွႆႈဝူး ဢဝ်ငိုၼ်းၶႄႇ 100 ယွၼ်ႇ ၊ ၸၢႆးငိုၼ်းသွႆႈသၢမ်ပၢၼ်း ငိုၼ်းၶႄႇ 100 ယွၼ်ႇ ၊ ၶိင်းၵျွင်းၶမ်း ၶဝ်တင်းႁိူၼ်း 300 ယွၼ်ႇ ၊ ပႃႈမျႃႉၸၢမ်ႇ ၶဝ်တင်းႁိူၼ်း 100 ယွၼ်ႇ သေ ၸွႆႈထႅမ်ဢၢပ်ႈ ဝႆႉပၼ်တီႈ ၶုၼ်သိုၵ်းလူင် မုၼ်ႇသိူဝ်း ၽူႈမီးပုၼ်ႈၽွၼ်း လုမ်းၵပ်းသၢၼ် ပၢႆးမၢၵ်ႈမီး RCSS ဝဵင်းမူႇၸေႊ ပိူဝ်ႇတႃႇ ႁႂ်ႈၸွႆႈသိုပ်ႇသူင်ႇထိုင်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ၼႆယဝ်ႉ။ မိူဝ်ႈဝၼ်းထီႉ 17 June 2019 ၸၢႆးလႃႉပူဝ်ႇ ဢဝ်ငိုၼ်းမၢၼ်ႈ 50,000 ပျႃး ၊ ၶိင်းမွၵ်ႇၸိုၼ်ႈသႆႇ 50,000 ပျႃး ၊ ၸၢႆးဢၢႆႈသႅင် 20,000 ပျႃး ၊ ၸၢႆးဢၢႆႈၸူဝ်ႇလႃႉ ငိုၼ်းၶႄႇ 100 ယွၼ်ႇ ၊ ၶိင်းဢေၸၢႆး ငိုၼ်းၶႄႇ 1,000 ယွၼ်ႇ သေ ၸွႆႈထႅမ်ပၼ်တီႈ ၵေႃႉသိုၵ်း ၼႃႈတီႈဢုပ်ႉပိူင်ႇ 701 ထုင်ႉမၢဝ်း မိူၼ်ၵၼ်။ ၼင်ႇႁိုဝ် ၽူႈမီးၼမ်ႉၸႂ် ၸေႇတၼႃႇၶဝ် ပေႃးတေၵိုၵ်းပိုၼ်းလုၵ်ႉၽိုၼ်ႉ ဢဝ်ၶိုၼ်းမိူင်းၸိုင်ႈတႆး ၼၼ်ႉ ၽူႈမီးပုၼ်ႈၽွၼ်း တပ်ႉသိုၵ်းၸိုင်ႈတႆး RCSS/SSA လႆႈႁဵတ်းဝႂ်ယွင်ႈၵုင်ႇယေႃးမုၼ်ပၼ် ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-06-20T15:29:21

https://taifreedom.com/%e1%81%bd%e1%81%a2%e1%82%86%e1%82%87%e1%81%bd%e1%80%af%e1%81%b5%e1%80%ba%e1%82%87%e1%80%9e%e1%80%bd%e1%80%99%e1%80%ba%e1%82%88%e1%81%b8%e1%82%84%e1%82%88%e1%80%9d%e1%80%b5%e1%80%84%e1%80%ba%e1%80%b8/

ၽၢႆႇၽုၵ်ႇသွမ်ႈၸႄႈဝဵင်း ဢမ်ႇပၼ် ၸဝ်ႈႁႆႈၸဝ်ႈၼႃး ၸတ်းႁဵတ်းပၢင်ၵုမ် လႄႈ ၸဝ်ႈႁႆႈၸဝ်ႈၼႃး လႆႈၼႄၵၢင်ၸႂ် တီႈဝဵင်းၼမ်ႉၶမ်း

ၸဝ်ႈႁႆႈၸဝ်ႈၼႃး ဝဵင်းၼမ်ႉၶမ်း တေၸတ်းႁဵတ်း ပၢင်ၵုမ် ဢွင်ႈတီႈလုမ်း ၸဝ်ႈႁႆႈၸဝ်ႈၼႃး ၸၶၢၼ်း 3 ပွၵ်ႉတႂ်ႈ ဝဵင်းၼမ်ႉၶမ်း ၵဵဝ်ႇလူၺ်ႈလွင်ႈ တီႈလိၼ် ၼႆလႄႈ ၽၢႆႇၽုၵ်ႇသွမ်ႈ ၸႄႈဝဵင်း ႁႄႉႁၢမ်ႈ ဢမ်ႇပၼ် ၸတ်းႁဵတ်းသေ ၸဝ်ႈႁႆႈၸဝ်ႈၼႃး တင်းၼမ် ႁူမ်ႈၵၼ်ၼႄၵၢင်ၸႂ်ၵႂႃႇ ဢွင်ႈတီႈ ၽၢႆႇၼႃႈလုမ်း ၼၼ်ႉ ၵမ်းသိုဝ်ႈ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ မိူဝ်ႈဝၼ်းထီႉ 18 June 2019 ယၢမ်းၵၢင်ၼႂ် 09:00 မူင်း ၸဝ်ႈႁႆႈၸဝ်ႈၼႃး ဝဵင်းၼမ်ႉၶမ်း ၵႂႃႇႁွတ်ႈ ဢွင်ႈတီႈၽၢႆႇၼႃႈလုမ်း ၸဝ်ႈႁႆႈၸဝ်ႈၼႃး ၸၶၢၼ်း 3 ပွၵ်ႉတႂ်ႈ ယဝ်ႉၼၼ်ႉ ၽၢႆႇၽုၵ်ႇသွမ်ႈၸႄႈဝဵင်း ဢမ်ႇယွမ်းပိုတ်ႇၽုၺ်ႇပၼ် ၽၵ်းတူ လႄႈ လၢတ်ႈပႃးဝႃႈ ဢမ်ႇလႆႈၶႂၢင်ႉ တင်းၼိူဝ် ဢမ်ႇပၼ်ၸတ်းႁဵတ်းပၢင်ၵုမ် ဢွင်ႈတီႈလုမ်းၼႆႉ ၼႆယဝ်ႉ။ ၵူၼ်းၼႂ်းပိုၼ်ႉတီႈ ၵေႃႉၼိုင်ႈလၢတ်ႈၼႄဝႃႈ လွင်ႈဢၼ်ၸဝ်ႈႁႆႈၸဝ်ႈၼႃး တေၸတ်းႁဵတ်းပၢင်ၵုမ် ဢွင်ႈတီႈၼႆႉၼၼ်ႉ ၸဝ်ႈႁႆႈၸဝ်ႈၼႃး လႄႈ ၽၢႆႇၽုၵ်ႇသွမ်ႈၸႄႈဝဵင်း ပေႃးလႆႈၸႂ် ၽွမ်ႉၵၼ်ယဝ်ႉ ၊ ဝၼ်းထီႉ 17 ၸဝ်ႈႁႆႈၸဝ်ႈၼႃး ၵႂႃႇပတ်းၽဵဝ်ႈ ႁဵတ်းလွင်ႈမူတ်းသႂ် ဢွင်ႈတီႈလုမ်းယဝ်ႉလႄႈ ၽိူဝ်ႇထိုင် ဝၼ်းထီႉ 18 သမ်ႉ ၽၢႆႇၽုၵ်ႇသွမ်ႈ ၸႄႈဝဵင်း ၵႂႃႇပိၼ်ႇၵႂၢမ်းလၢတ်ႈဝႃႈ ဢမ်ႇလႆႈၶႂၢင်ႉတၢင်းၼိူဝ် လႄႈ ဢမ်ႇပၼ် ၸတ်းႁဵတ်း ပၢင်ၵုမ်ဢွင်ႈတီႈၼႆႉ ပေႃးၶႂ်ႈၸတ်းႁဵတ်းၵေႃႈ ၵႂႃႇၸတ်းႁဵတ်း ဢွင်ႈတီႈလုမ်း ၽၢႆႇၽုၵ်ႇသွမ်ႈၸႄႈဝဵင်း ဝႃႈၼႆသေ ၸဝ်ႈႁႆႈၸဝ်ႈၼႃး ၶိုၼ်းလုၵ်ႉႁိုၼ်ႇၼႄၵၢင်ၸႂ် တေႃႇ ၽၢႆႇၽုၵ်ႇသွမ်ႈၸႄႈဝဵင်း ၵႂႃႇ ဢွင်ႈတီႈၽၢႆႇၼႃႈ လုမ်းၼၼ်ႉ ၵမ်းလဵဝ် ၼႆ လၢတ်ႈၼႄၼင်ႇၼႆ။ ၼႂ်းၸုမ်းၶၢဝ်ႇၽူႈတွႆႇႁွၵ်ႈ ဢွၵ်ႇဝႆႉဝႃႈ ဝၢႆးသေ ၸဝ်ႈႁႆႈၸဝ်ႈၼႃး လုၵ်ႉႁိုၼ်ႇၼႄၵၢင်ၸႂ်ယဝ်ႉ သိုပ်ႇၵႂႃႇႁဵတ်းပၢင်ၵုမ်ၵၼ် တီႈထဵင်ၼႃး ႁူဝ်ပဝ်ႈ ၸုမ်းၸဝ်ႈႁႆႈၸဝ်ႈၼႃး လုင်းၸၢႆးယီႈထုၼ်း သေ ဢုပ်ႇဢူဝ်းၵၼ်ၵႂႃႇ လႆႈၶေႃႈတႅပ်းတတ်း 3 ၶေႃႈ – (1) ဢၼ်ၽၢႆႇၸႄႈဝဵင်းတုၵ်းယွၼ်း ၶႂ်ႈမႄးထဵင် (ၸၶၢၼ်း 3) ၼၼ်ႉ ၵူၼ်းမိူင်း တိုၼ်းတေဢမ်ႇပၼ်မႄး လႄႈ တေသၢၼ်ၶတ်း ၊ (2) ၼင်ႇႁိုဝ် ၸၶၢၼ်း 3 တေပဵၼ်ၶွင်ၸဝ်ႈႁႆႈၸဝ်ႈၼႃး ဝဵင်းၼမ်ႉၶမ်း ၶိုၼ်းၼၼ်ႉ တေတုၵ်းယွၼ်း ၊ (3) သင်ၸိူဝ်ႉဝႃႈ ၸၶၢၼ်း 3 ၼၼ်ႉဢမ်ႇလႆႈၶိုၼ်းၸိုင် ၵူၼ်းမိူင်း ၸႄႈဝဵင်း ၼမ်ႉၶမ်း တင်းမူတ်း တေလုၵ်ႉႁိုၼ်ႇ သၢၼ်ၶတ်း ဝႃႈၼႆ။ ဢွင်ႈတီႈလုမ်း ၸဝ်ႈႁႆႈၸဝ်ႈၼႃး ၸၶၢၼ်း 3 ပွၵ်ႉတႂ်ႈ ဝဵင်းၼမ်ႉၶမ်း ၼၼ်ႉ ၸဵမ်ၵၢၼ်ၵေႃႇသၢင်ႈ ၊ ႁႅင်းငိုၼ်း ၊ တီႈလိၼ် ၸိူဝ်းၼႆႉ ပဵၼ်ၶွင် ၸဝ်ႈႁႆႈၸဝ်ႈၼႃး ဝဵင်းၼမ်ႉၶမ်း ႁဵတ်းသၢင်ႈ ၼႆယူႇယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2019-06-20T15:11:09

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%95%e1%80%9c%e1%80%bd%e1%80%84%e1%80%ba%e1%82%88-tnla-%e1%80%9e%e1%80%bd%e1%81%b5%e1%80%ba%e1%82%88%e1%80%90%e1%80%9d%e1%80%ba%e1%82%81/

သိုၵ်းပလွင်ႈ TNLA သွၵ်ႈတဝ်ႁိူၼ်းၵူၼ်းမိူင်း ယွၼ်ႉလၢႆးႁဵတ်းသၢင်ႈၸဝ်ႈၵဝ်ႇ ၽႄႈၵႂႃႇၼႂ်း Social Media

ၸွမ်းၼင်ႇၼႂ်း Social Media လိုဝ်ႈလင်ၵႂႃႇလွင်ႈ သိုၵ်းပလွင်ႈ TNLA တဵၵ်းတဵင်ယွၼ်းငိုၼ်း ၵူၼ်းမိူင်း ဢမ်ႇလႆႈၼင်ႇ တဵမ်ၸႂ်သေ ဢဝ်ၽႃႉၽၼ်းထူဝ်ႈ ၵူၼ်းမိူင်းၼႆ လႄႈ ႁဵတ်းႁႂ်ႈ TNLA ဢမ်ႇပဵင်းပေႃးၸႂ် လွင်ႈၼႆႉ ၵႂႃႇသွၵ်ႈတဝ်ႁိူၼ်း ၸဝ်ႈထူဝ်ႈ တီႈဝၢၼ်ႈၸႃႇတီႇႁွင်ႇ ဢိူင်ႇပၢင်မၢၵ်ႇမိုဝ်း ၸႄႈဝဵင်းမိူင်းလူင် ၵိင်ၽႄ ၸႄႈဝဵင်းၵျွၵ်းမႄး ၼႆယဝ်ႉ။ၵဵဝ်ႇလူၺ်ႈလွင်ႈၼႆႉသေ မိူဝ်ႈဝၼ်းထီႉ 13 May 2019 ယၢမ်းၵၢင်ၼႂ် 08:00 မူင်း ၵူၼ်းမိူင်း ၸိုဝ်ႈ ၸၢႆးလီ ဢႃႇယု 40 ပၢႆ လုၵ်ႉတီႈဝၢၼ်ႈၸႃႇတီႇႁွင်ႇ ႁေႃႈထူဝ်ႈ တေၵႂႃႇဝၢၼ်ႈ တီႈၼိုင်ႈၼၼ်ႉ လႆႈလတ်းၽၢၼ်ႇၵႂႃႇ တင်းဝၢၼ်ႈ ဝၢၼ်ႈတေႃႉသၢင်ႇ ဢိူင်ႇတေႃႉသၢင်ႇ သေ ထုၵ်ႇၺႃး သိုၵ်းပလွင်ႈ ႁႄႉၵိုတ်းယဝ်ႉ တဵၵ်းတဵင် ယွၼ်းငိုၼ်းမၢၼ်ႈ 10,000 ပျႃးၼႆ လႄႈ ၸၢႆးလီ သမ်ႉ မီးငိုၼ်းၸပ်းတူဝ် 1,000 ပျႃး လႆႈပၼ် TNLA ၵႂႃႇသေ TNLA ဢမ်ႇႁၢၼ်ႉၸႂ် ယွၼ်ႉဢမ်ႇလႆႈငိုၼ်းၼင်ႇတဵမ်ၸႂ် လႄႈ ဢဝ်ၽႃႉၽၼ်းထူဝ်ႈ ၸၢႆးလီ ဝႃႈၼႆ ၊ ယွၼ်ႉလၢႆးႁဵတ်းသၢင်ႈ သိုၵ်းပလွင်ႈ TNLA လွင်ႈၼႆႉ ၸွတ်ႈတူဝ်ႈၵႂႃႇ ၼႂ်း Social Media လႄႈ ႁဵတ်းႁႂ်ႈ TNLA ဢမ်ႇပဵင်းပေႃးၸႂ် ၵႂႃႇသွၵ်ႈတဝ် ယႃႉၵဝ်း တီႈႁိူၼ်း ၸၢႆးလီ ဝၢၼ်ႈၸႃႇတီႇႁွင်ႇ မိူဝ်ႈဝၼ်းထီႉ 12 June 2019 ယၢမ်းၵၢင်ၶိုၼ်း ယူႇယဝ်ႉ။ၵူၼ်းၼႂ်းပိုၼ်ႉတီႈ ၵေႃႉၼိုင်ႈလၢတ်ႈၼႄဝႃႈ လွင်ႈ TNLA ဢဝ်ၽႃႉၽၼ်းထူဝ်ႈၵူၼ်းမိူင်း ယွၼ်ႉယွၼ်းငိုၼ်း ဢမ်ႇလႆႈၼင်ႇတဵမ်ၸႂ် ၼႆႉ မၢၵ်ႇမိူဝ်ၵႂႃႇတီႈၼႂ်း Wechat ၊ Facebook ၸိူဝ်းၼႆႉတင်းၼမ်သေ ၶဝ်တေႁၼ် ၺႃးၶိုၼ်း လၢႆးႁဵတ်းသၢင်ႈ ၶဝ်ၶိုၼ်း လႄႈ ၶဝ်ၸင်ႇၵႂႃႇသွၵ်ႈတဝ်ထႅင်ႈ တီႈႁိူၼ်း ၸၢႆးလီ ၶႃႈၵႂႃႈ ၊ ထႅင်ႈလွင်ႈၼိုင်ႈသမ်ႉ TNLA တေသွၵ်ႈဢမ်ႇလႆႈၶူဝ်းၽိတ်းသင် တီႈႁိူၼ်းၸၢႆးလီ ၊ ၸၢႆးလီ ဢမ်ႇၸႂ်ႈ ၵူၼ်းၵိၼ်လဝ်ႈ ၊ ဢမ်ႇလုတ်ႇလႅၼ်းယႃႈ ၊ ဢမ်ႇၵဵဝ်ႇၶွင်ႈယႃႈမဝ်းၵမ်သင် ၊ ၶူဝ်းၶွင်ၼႂ်းႁိူၼ်း ၸၢႆးလီ ၸိူဝ်းၼႆႉတႄႉ TNLA ဢမ်ႇဢဝ်သင်ၵႂႃႇၼင်ႇၵဝ်ႇၶႃႈ ၊ TNLA လၢတ်ႈသင်ထႅင်ႈ တီႈတူဝ် ၸၢႆးလီ ၸဵမ်ၸိူဝ်းၼႆႉၵေႃႈ ႁဝ်းၶႃႈဢမ်ႇလႆႈႁူႉၸွမ်းၼႆ လၢတ်ႈၼႄၼင်ႇၼႆ။မိူဝ်ႈဝၼ်းထီႉ 14 June 2019 ယၢမ်းဝၢႆးဝၼ်း 15:00 မူင်း သိုၵ်းပလွင်ႈ TNLA ႁႅင်းသိုၵ်း 30 ပၢႆ ၵႂႃႇၶၢၼ်းထူဝ်ႈ ၵူၼ်းမိူင်း 2 လမ်း တီႈဝၢၼ်ႈတေႃႉသၢင်ႇ ဢိူင်ႇတေႃႉသၢင်ႇ ၸႄႈဝဵင်းမိူင်းလူင်သေ ႁႂ်ႈၵႂႃႇသူင်ႇထိုင် တီႈဝၢၼ်ႈၵျွၵ်ႉၽျူႇ ဢိူင်ႇပႃႇလႅင် ၸႄႈဝဵင်းမိူင်းငေႃႉ ၼႆလႆႈႁူႉၸွမ်းမီးၼင်ႇၼႆ။တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2019-06-19T19:20:07

https://taifreedom.com/%e1%81%bd%e1%82%85%e1%81%bc%e1%80%ba%e1%82%87%e1%80%9c%e1%80%ad%e1%81%bc%e1%80%ba%e1%80%9d%e1%82%86%e1%80%90%e1%80%ae%e1%82%88-%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b5%e1%80%bb/

ၽႅၼ်ႇလိၼ်ဝႆတီႈ မိူင်းၵျႃႇပၼ်ႇ လႄႈ မိူင်းၶႄႇ

မိူဝ်ႈဝႃး ဝၼ်းထီႉ 18 June 2019 ယၢမ်းၵၢင်ၶိုၼ်း 10 : 22 မဵတ်ႉ ၽၢႆႇတၢင်းဢွၵ်ႇ ပၢင်ႇလၢႆႆႇ ၵျႃႇပၼ်ႇ တီႈဝဵင်း ယႃမႃၵတႃႇ လႆႈမီးလွင်ႈ ၽႅၼ်ႇလိၼ်ဝႆ ဝႃႈၼႆ။ ၽၢႆႇတၢင်း ၸဝ်ႈၼႃႈတီႈၶဝ် ဢွၵ်ႇၶၢဝ်ႇ ဝၼ်းပုတ်ႉမိူဝ်ႈၼႆႉဝႃႈ ၽႅၼ်ႇလိၼ်ဝႆၵႂႃႇ တၢင်းႁႅင်းမီး 6.8 မႅၵ်ႉၵၼီႉၵျွတ်ႉ တၢင်းသုင် 32 ၵီႇလူဝ်ႇမီႇတႃႇ ဝဵင်းယႃမႃၵတႃႇ ၼႆႉ ပဵၼ်သုၼ်ၵၢင် လႄႈ ႁဵတ်းႁႂ်ႈမီး ၵူၼ်းမၢတ်ႇၸဵပ်းထိုင် 15 ၵေႃႉ ၵူၼ်းၼပ်ႉ ႁူဝ်ႁဵင် လႆႈႁႃတီႈယူႇ ဢၼ်လွတ်ႈၽႄး ဝႃႈၼႆ။ ဝၢႆးသေ ၽႅၼ်လိၼ်ဝႆယဝ်ႉၼၼ်ႉ ၸဝ်ႈၼႃႈတီႈ ၽူႈမီးပုၼ်ႈၽွၼ်းၶဝ် လႆႈလၢတ်ႈႁႂ်ႈၵူၼ်းမိူင်း ၶၢႆႉႁႃတီႈယူႇ ဢၼ်လွတ်ႈၽႄး ၊ ဝၢႆးၼၼ်ႉၵေႃႈ ၼႂ်းဢိူင်ႇ ၼီႇဢီၵႃႇတႃႇ၊ မီႇယႃႉၵီ၊ ဢီၶျီႉၵႃႇဝႃႉ ၸိူဝ်းၼႆႉၵေႃႈ ၽႅၼ်ႇလိၼ်လႆႈဝႆပႃးၵႂႃႇ ဝႃႈၼႆ။ ၽၢႆႇၶွမ်ႇပၼီႇ ၾႆးၾႃႉလၢတ်ႈဝႃႈ ၽႅၼ်ႇလိၼ်ဝႆပွၵ်ႈၼႆႉ ႁဵတ်းႁႂ်ႈ တွၼ်ႈတၢင်းဢွၵ်ႇ မိူင်းၵျႃႇပၼ်ႇ ၾႆးၾႃႉမွတ်ႇ လႄႈ ႁဵတ်းႁႂ်ႈတိူမ်ႉတိုဝ်ႉ လင် ႁိူၼ်းၵူၼ်း 5900 လင် ၼႂ်းၸႄႈဝဵင်း ယႃႇမႃႇၵတႃႇ 3200 လင် ၼႂ်းၼီႇဢီၵႃႇတႃႇ ၵူၺ်းၼႃႇ ႁူင်းၾႆးၾႃႉ ၼျူးၵလီးယႃး တေႉ ဢမ်ႇမီးလွင်ႈတုမ်ႉတိူဝ်ႉသင် ဝႃႈၼႆ။ မိူဝ်ႈဝႃးၵၢင်ၶမ်ႈ ယွၼ်ႉၽႅၼ်လိၼ်ဝႆၼၼ်ႉသေ လူတ်ႉၾႆးၵေႃႈ လႆႈမီးလွင်ႈ ၵိုတ်းယင်ႉဝႆႉ လွင်ႈၵႂႃႇမႃးပႆလႄႈ ႁဵတ်းႁႂ်ႈ ၽူႈဢွၵ်ႇၶၢဝ်းတၢင်း မွၵ်ႈၼိုင်ႈ မိုၼ်ႇ တူၵ်းလိုၼ်းသေ ဝၼ်းပုတ်ႉမိူဝ်ႈၼႆႉတေႉ လူတ်ႉၾႆးသိုပ်ႇ ႁဵတ်းၵၢၼ်ၶိုၼ်းမိူၼ်ၵဝ်ႇ ၽၢႆႁိူဝ်းမိၼ်တေႉ ဢမ်ႇမီးလွင်ႈလႅၵ်ႈလၢႆႈ ၵၢၼ်မိၼ်ႇသင် မိူၼ်ၵဝ်ႇၵူၺ်း ဝႃႈၼႆ။ ၽႅၼ်ႇလိၼ်ဝႆထႅင်ႈတီႈၼိုင်ႈ ပဵၼ်တီႈ ယီႉပိၼ်ႉ ပွတ်းၸဵင်ႇၸၢၼ်းဝၼ်းဢွၵ်ႇဝဵင်း ၸျၢၼ်ႇတူး မိူင်းၶႄႇ မိူဝ်ႈဝၼ်းထီႉ 17 June 2019 ယၢမ်းၵၢင်ၶမ်ႈ 10 မူင်း 55 မဵတ်ႉ (ယၢမ်းမိူင်းၶႄႇ) တၢင်းႁႅင်း 6.0 မႅၵ်ႉၵၼီႇၸုတ်ႉ ၽႅၼ်ႇလိၼ်ဝႆ ၼႂ်းမိူင်းၶႄႇ ပွၵ်ႈၼႆႉ ပဵၼ်ဢၼ်ယႂ်ႇလိူဝ်ပိူၼ်ႈ လႄႈ ႁဵတ်းႁႂ်ႈ မီး ၵူၼ်းတၢႆထိုင် 13ၵေႃႉ ၵူၼ်းမၢတ်ႇၸဵပ်း 199 ၵေႃႉ။ ၶၢဝ်ႇဢွၵ်ႇပႃးဝႃႈ ဝႆးသေၽႅၼ်လိၼ်ဝႆယဝ်ႉ မီးလွင်ႈသၼ်ႇၶွၼ်း ၸွမ်းမႃးတၢင်းလင်ထႅင်ႈ 4 ၵမ်း (aftershocks) တၢင်းႁႅင်းသုင်သုတ်း 5.1 မႅၵ်ႉၵၼီႇ ၸုတ်ႉ မီးလွင်ႈလူႉသူမ်း ၵႂၢင်ႈၶႂၢင်ဝႆႉ ဝႃႈၼႆ။ ၽၢႆႇၸွႆႈၵူၼ်ႈထူပ်းၽႄး မွၵ်ႈ 300 ၵေႃႉ လႆႈဢွၼ်ၵၼ် ၸွႆႈႁႃၵူၼ်းထူပ်းၽႄး ၸွမ်းတိုၵ်းႁိူၼ်း ဢၼ်လူႉလႅဝ် ၸိူဝ်းၼၼ်ႉယူႇသေ ၼွၵ်ႈလိူဝ် ၼၼ်ႉၵေႃႈ ယင်းမီး လွင်ႈၵၢင်ႇတႅၼ်ႉ တီႈယူႇဝႆႉ 5000 ႁဵင်လင် တွၼ်ႈတႃႇတေ ႁပ်ႉၸွႆႈထႅမ် ၵူၼ်းထူပ်းၽႄးၶဝ် ဝႃႈၼႆသေ တေႃႇ ထိုင်ယၢမ်းလဵဝ် မီးၵူၼ်းထူပ်းၽႄး ၼမ်လိူဝ် 8000 ၵေႃႉ ႁူဝ်ၵူၼ်းမွၵ်ႈ 4000 ၶိုၼ်ႈၼိူဝ်ၼႆႉတေႉ တေလႆႈမႄးတမ်းဝၢင်း ႁႃတီႈယူႇၶိုၼ်း ယွၼ်ႉဝႃႈတီႈယူႇတၼ်း သဝ်း ႁိူၼ်းယေးလႆႈ လူႉလႅဝ်ၵူၼ်ႇပင်း ၵႂႃႇလႄႈ ဝႃႈၼႆ။ သုၼ်ၵၢင်ငဝ်းႁၢင်ႈသဵင် မိူင်းၶႄႇ CCTV (China Central Television) လၢတ်ႈဝႃႈ သဵၼ်ႈတၢင်းလူင် ၼႂ်းမိူင်းၶႄႇ လႆႈတႅၵ်ႇပဵၼ်ႁွႆးယူႇ လၢႆလၢႆသဵၼ်ႈ လႄႈ သဵၼ်ႈတၢင်း ႁႆးဝေး ဢၼ်လုၵ်ႉတီႈ ဢီႉပိၼ်ႉ ၵႂႃႇၸူး သူယူင်ႇ ၵေႃႈ လႆႈမီးလွင်ႈ ၵိုတ်းယင်ႉဝႆႉ လွင်ႈၵႂႃႇမႃး ဝႃႈၼႆ။ ၶေႃႈမုၼ်းတီႈ − China Central Television လႄႈ China Daily တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-06-19T15:01:30

https://taifreedom.com/un-%e1%80%90%e1%82%85%e1%80%99%e1%80%ba%e1%82%88%e1%80%9c%e1%80%ad%e1%81%b5%e1%80%ba%e1%82%88%e1%80%95%e1%81%bc%e1%80%ba%e1%81%be%e1%81%a2%e1%80%84%e1%80%ba%e1%82%89-%e1%80%9c%e1%80%b0%e1%80%84/

UN တႅမ်ႈလိၵ်ႈပၼ်ၾၢင်ႉ လူင်ပွင်ၸိုင်ႈ မိူင်းမၢၼ်ႈ လွင်ႈယႃႇႁႂ်ႈၸႅၵ်ႇၽႄ ၸၼ်ႉထၢၼ်ႈၶိူဝ်းၵူၼ်းသေ သိူၵ်ႈသမ်ႇ

UN ၸၢတ်ႈၸိုင်ႈလုမ်ႈၾႃႉ တႅမ်ႈလိၵ်ႈပၼ်ၾၢင်ႉ လူင်ပွင်ၸိုင်ႈ မိူင်းမၢၼ်ႈ ယွၼ်ႉမူႇ ပိူင် လူင်ပွင်ၸိုင်ႈ မိူင်းမၢၼ်ႈ ၸႅၵ်ႇၽႄ သိူၵ်ႈသမ်ၼိူဝ် ၶိူဝ်းၵူၼ်း ရူဝ်ႇႁိၼ်ႇၵျႃႇ လႄႈ ၼင်ႇႁိုဝ် တေဢမ်ႇပဵၼ် လွင်ႈၵဵဝ်ႇၵပ်း ၶဝ်ႈပႃးထႅင်ႈၼၼ်ႉ လွင်ႈၵမ်ႉၸွႆႈ ၵူၼ်းပၢႆႈၽေး မိူင်းရၶႅင်ႇၵေႃႈ တေၵိုတ်းယင်ႉၵႂႃႇ ဝႃႈၼႆ။ ဢူးဢေးဝိၼ်း ၽူႈတၢင်လၢတ်ႈ လုမ်းၵပ်းသၢၼ် ၸၢတ်ႈၸိုင်ႈလုမ်ႈၾႃႉ လၢတ်ႈဝႃႈ လိၵ်ႈပၼ်ၾၢင်ႉ ၸၢတ်ႈၸိုင်ႈလုမ်ႈၾႃႉၼႆႉ မိူဝ်ႈဝၼ်းထီႉ 7 June 2019 သူင်ႇပၼ်တီႈ တွၵ်ႇတိူဝ်ႇ ဝိၼ်းမျၢတ်ႈဢေး ၽွင်းလူင် ၸိုင်ႈမိူင်းမၢၼ်ႈၽၢႆႇၸွႆႈထႅမ် လႄႈ ၶိုၼ်းတမ်းဝၢင်းပၼ်တီႈယူႇ ဢိၵ်ႇတင်း ၽူႈႁၢပ်ႇ ထၢမ်း ၵၢၼ် တူင်ႇဝူင်းၵူၼ်း ၼႆယဝ်ႉ။ ၵဵဝ်ႇၵပ်းလွင်ႈ လိၵ်ႈပၼ်ၾၢင်ႉ ၸၢတ်ႈၸိုင်ႈလုမ်ႈၾႃႉၼႆႉသေ ၽူႈမီးပုၼ်ႈၽွၼ်း ၽၢႆႇၵပ်းသၢၼ် လႄႈ ၶိုၼ်းတမ်းဝၢင်းပၼ်တီႈယူႇ ၵေႃႉၼိုင်ႈ လၢတ်ႈဝႃႈ ၸၢတ်ႈၸိုင်ႈလုမ်ႈၾႃႉ လႄႈ လူင်ပွင်ၸိုင်ႈ မိူင်းမၢၼ်ႈၼႆႉ လွင်ႈၵၢၼ်ငၢၼ်း တႃတေႁဵတ်းသၢင်ႈ ၸွမ်းၵၼ်တႄႉ မီးယူႇ ၵူၺ်းၵႃႈ လွင်ႈ လိၵ်ႈပၼ်ၾၢင်ႉ တေၵိုတ်းယင်ႉလွင်ႈၸွႆႈထႅမ်ၼၼ်ႉတႄႉ ဢမ်ႇမီး ဝႃႈၼႆ။ ၼႂ်းၶၢဝ်ႇ The Guardian လၼ်ႇတၼ်ႇၼၼ်ႉ တႅမ်ႈဝႆႉဝႃႈ ယူႇတီႈ ၸုမ်းၽၢႆႇႁဵတ်းၵၢၼ် လွင်ႈဝႆႉၼမ်ႉၼၵ်းၼိူဝ် ပိူင်ပဵၼ်ၵူၼ်းၼင်ႇၵၼ် လႄႈ ၸၢတ်ႈ ၸိုင်ႈလုမ်ႈၾႃႉတႄႉ ဢွင်ႈတီႈ ႁူင်းပၢႆႈၽေး ဢၼ်လူင်ပွင်ၸိုင်ႈမၢၼ်ႈၶဝ် ႁၢမ်ႈတၢပ်ႈဝႆႉ ဢမ်ႇပၼ် ၶဝ်ႈဢွၵ်ႇၵႂႃႇမႃး ၼၼ်ႉ ပေႃးဢမ်ႇမီးမႃး လွင်ႈလႅၵ်ႈလၢႆႈ ပေႃးဝႃႈၼႆၸိုင် လွင်ႈၸွႆႈထႅမ် ဢၼ်ပၼ်ဝႆႉတီႈ ႁူင်းပၢႆႈၽေးၼၼ်ႉၵေႃႈ တေၸွႆႈထႅမ် ဢၼ်ၸမ်ပဵၼ် ဢႃႈသၢၵ်ႈၵူၼ်းၵူၺ်း ၵိုတ်းလိူဝ်ၼၼ်ႉ တေ ၵိုတ်းယင်ႉပႅတ်ႈၼႆ ၼႂ်းလိၵ်ႈပၼ်ၾၢင်ႉ ၸၢတ်ႈၸိုင်ႈလုမ်ႈၾႃႉၼၼ်ႉ တႅမ်ႈဝႆႉ ၼႆယဝ်ႉ။ ၵဵဝ်ႇၵပ်းလွင်ႈဢၼ် ႁၢမ်ႈတၢပ်ႈဝႆႉ ဢွင်ႈတီႈႁူင်းပၢႆႈၽေး လွင်ႈၵႂႃႇမႃးလွတ်ႈလႅဝ်းၼၼ်ႉသေ ပေႃးမီးမႃး လွင်ႈၶိုၼ်ႈယႂ်ႇ သၢၵ်ႈသေ ဢၼ်ၼႄလႆႈ ၵွၼ်ႇ ၸွင်ႇတေၶိုၼ်းသိုပ်ႇ ၸွႆႈထႅမ်ၵႂႃႇ ဝႃႈၼႆ ၊ မူႇပိူင် လူင်ပွင်ၸိုင်ႈ မိူင်းမၢၼ်ႈ မိူဝ်ႈလဵဝ်ၼႆႉ တိုၵ်ႉပဵၼ်ဝႆႉ လွင်ႈၸႅၵ်ႇၽႄ ၶိူဝ်းၵူၼ်းသေ သိူၵ်ႈသမ်ႇ ၼႆယဝ်ႉ။ ၶေႃႈမုၼ်း – RFA

['သုၼ်ႇလႆႈသုၼ်ပဵၼ်ၵူၼ်း', 'ၵၢၼ်မိူင်း', 'ၶၢဝ်ႇ', 'ၵူႈလွင်ႈလွင်ႈ', 'ၵၢၼ်သိုၵ်း']

2019-06-18T16:45:02

https://taifreedom.com/%e1%80%99%e1%80%b1%e1%82%83%e1%81%bc%e1%82%84-%e1%80%9c%e1%80%bd%e1%80%84%e1%80%ba%e1%82%88%e1%81%bd%e1%81%a2%e1%80%99%e1%80%ba%e1%80%b8%e1%80%90%e1%82%83-%e1%80%a2%e1%80%ad%e1%81%bc%e1%80%ba%e1%80%b8/

မေႃၼႄ လွင်ႈၽၢမ်းတႃ ဢိၼ်းတီႉယႃႉ ၵေႃႉၼိုင်ႈ ၼႄလွင်ႈၽၢမ်းတႃ ၽိတ်းပိူင်ႈလႄႈ ႁၢႆၵႂႃႇၼႂ်းၼမ်ႉ

မေႃၼႄ လွင်ႈၽၢမ်းတႃ ဢိၼ်းတီႉယႃႉ ၵေႃႉၼိုင်ႈ တႃႇတေၼႄ လွၵ်းၽၢမ်းတႃ ၵႄႈၸိူၵ်ႈလဵၵ်း ၼႂ်းၼမ်ႉ ၼႆသေ ၸႂ်ႉပိူၼ်ႈ ဢဝ်ၸိူၵ်ႈလဵၵ်း မတ်ႉတိၼ် မတ်ႉမိုဝ်းမၼ်းသေ ပွႆႇလူင်းၼႂ်းၼမ်ႉ ၽွင်းမိူဝ်ႈႁဵတ်းသၢင်ႈၼၼ်ႉ လွၵ်းမၼ်း ၽိတ်းပိူင်ႈလႄႈ လႆႈႁၢႆၵႂႃႇၼႂ်းၼမ်ႉ ဝႃႈၼႆ။ Mandrake မေႃၼႄလွင်ႈၽၢမ်းတႃၵေႃႉၼႆႉ ၸႂ်ႉပိူၼ်ႈဢဝ်ၸိူၵ်ႈလဵၵ်း မတ်ႉတိၼ်မတ်ႉမိုဝ်းမၼ်းသေ လုၵ်ႉၼိူဝ် ႁိူဝ်းသၢင်းၽေႃး ပွႆႇလူင်းၵႂႃႇၼႂ်းၼမ်ႉ ၼႆယဝ်ႉ ၊ ၽွင်းမိူဝ်ႈ ပရိၵ်ႈသၢတ်ႈ ယူႇၼိူဝ်ႁိူဝ်းသၢင်းၽေႃးသေ တူၺ်းၼၼ်ႉ ဢဝ်ၸိူၵ်ႈလဵၵ်းမတ်ႉတိၼ်မတ်ႉမိုဝ်း ၶတ်းမၢၵ်ႇသေႃးဝႆႉ 6 လုၵ်ႈဝႃႈၼႆ ၊ ၵူၼ်းၵမ်ႉၼမ်တႄႉ လုၵ်ႈတီႈၽင်ႇၼမ်ႉ သေတူၺ်း ၵမ်ႈၽွင်ႈၵေႃႈ လုၵ်ႈတီႈၼိူဝ်ၶူဝ်သေတူၺ်း ၼႆယဝ်ႉ။ ပလိၵ်ႈ လႄႈ ၸုမ်းလမ်ၼမ်ႉၶဝ် သွၵ်ႈႁႃၸွမ်းႁိမ်းႁွမ်း တီႈဢၼ်မၼ်း ၸူမ်ႁၢႆၵႂႃႇၼၼ်ႉသေတႃႉ တေႃႇထိုင်ယၢမ်းလဵဝ် ယင်းဢမ်ႇပႆႇႁႃႁၼ် ဝႃႈၼႆ ၊ ပလိၵ်ႈၶဝ်ၵေႃႈလၢတ်ႈဝႃႈ ပေႃးပႆႇႁႃႁၼ် ၶၢပ်ႈတူဝ်ပေႃးၼႆၸိုင် တေပႆႇပိုၼ်ၽၢဝ်ႇဝႃႈ မၼ်းလႆႈတၢႆၵႂႃႇတေႉတေႉ ၼႆယဝ်ႉ။ မေႃၼႄလွင်ႈၽၢမ်းတႃ ၵေႃႉၼႆႉ မၼ်းၶႂ်ႈႁႂ်ႈပိူၼ်ႈ ၶိုၼ်းၶဝ်ႈၸႂ် ၼိူဝ်ပိင်ႇၺႃႇလွင်ႈၽၢမ်းတႃ လႄႈ ၸင်ႇၶႂ်ႈၼႄလွၵ်း ၽၢမ်းတႃ ၸိူင်ႉၼင်ႇမိူဝ်ႈလဵဝ် ဝႃႈၼႆ ၊ မိူဝ်ႈၽွင်းမၼ်းပႆႇ ၼႄလွၵ်းၽၢမ်းတႃ ၵႄႈၸိူၵ်ႈလဵၵ်းၼႂ်းၼမ်ႉၼၼ်ႉ လၢတ်ႈဝႃႈ ပေႃးၵဝ်ႁဵတ်းလႆႈလီလီ ပေႃးၼႆၸိုင် ၼၼ်ႉပဵၼ် လွင်ႈၽၢမ်းတႃယဝ်ႈ ၊ ပေႃးၵဝ်ႁဵတ်းၽိတ်းတႄႉ တေလႆႈတၢႆၵူၺ်းယဝ်ႈ ဝႃႈၼႆ။ မေႃၼႄလွင်ႈၽၢမ်းတႃၵေႃႉၼႆႉ ၼႄလွၵ်းၽၢမ်းတႃ ၼႂ်းၼမ်ႉ ၸိူင်ႉၼင်ႇမိူဝ်ႈလဵဝ်ၵေႃႈ ဢမ်ႇၸႂ်ႈဝႃႈ ပဵၼ်ပွၵ်ႈဢွၼ်တၢင်းသုတ်းဝႃႈၼႆ ၊ မိူဝ်ႈပူၼ်ႉမႃး 20 ပီႊပၢႆ ၼၼ်ႉၵေႃႈ ယၢမ်ႈၼႄလွင်ႈၽၢမ်းတႃ တီႈၼႂ်းၼမ်ႉၼႆႉမႃးယူႇၼႆယဝ်ႉ။ ၵူၼ်းယၢမ်ႈလႆႈႁၼ် လွၵ်းၽၢမ်းတႃ မေႃၼႄလွင်ႈၽၢမ်းတႃၵေႃႉၼႆႉ မိူဝ်ႈပွၵ်ႈ ဢွၼ်တၢင်းသုတ်းၼၼ်ႉ ၵေႃႉၼိုင်ႈ လၢတ်ႈဝႃႈ ဢမ်ႇထၢင်ႇသေဢိတ်း ဝႃႈပွၵ်ႈၼႆႉမၼ်းတေႁဵတ်းၽိတ်း လႄႈ ဢမ်ႇလွတ်ႈဢွၵ်ႇမႃးလႆႈ ၼႆယဝ်ႉ။ ၶေႃႈမုၼ်း – BBC

['ၶၢဝ်ႇ', 'ၵူႈလွင်ႈလွင်ႈ']

2019-06-18T11:21:47

https://taifreedom.com/%e1%81%b8%e1%81%a2%e1%80%9d%e1%80%ba%e1%80%b8%e1%80%9c%e1%80%ae%e1%80%9e%e1%80%b0%e1%80%b8-%e1%81%b5%e1%81%a2%e1%80%9d%e1%80%ba%e1%82%87%e1%82%81%e1%80%ad%e1%81%bc%e1%80%b1%e1%80%b8-kia/

ၸၢဝ်းလီသူး ၵၢဝ်ႇႁိၼေး KIA

ၸၢဝ်းၶိူဝ်းလီသူး ဢၼ်ႁွတ်ႈထိုင်ဝႆ့တီႈမိူင်း ဢေႃးသတေးလျႃး ၵၢဝ်ႇႁိၼႄးဝႃႈ တပ်ႉသိုၵ်းမိူင်းၶၢင် KIA လႆႈၶႃႈႁႅမ်တၢႆ ၵူၼ်းၸၢဝ်းၶိူဝ်းလီသူး ၶဝ်ၼႆသေ ႁဵတ်းလိၵ်ႈ ပိုၼ်ၽၢဝ်ႇ ၵၢဝ်ႇႁိၼေးထိုင် တပ်ႉသိုၵ်း KIA ၶဝ်ၵႂႃႇ မိူဝ်ႈဝၼ်းထိ့ 15 June 2019 ၼၼ်ႉယူႇယဝ်ႉ။ ၼႂ်းလိၵ်ႈပိုၼ်ၽၢဝ်ႇၼၼ်ႉဝႃႈ ဢၼ်ၸၢဝ်းၶိူဝ်းလီသူးႁဝ်းၶႃႈ ၺႃးၸုမ်းသိုၵ်း KIA ၶဝ်ၶႃႈႁႅမ်တၢႆၵႂႃႇ မိူဝ်ႈၼႂ်းလိူၼ် March 17 ၼၼ်ႉ ၶဝ်သၢႆႈတႅၼ်းပၼ်ပဵၼ်ငိုၼ်း ၵႃႈလႆႈလုသုမ်း ၵေႃႉလႂ် 150 သႅၼ်ပျႃးၵႂႃႇၼၼ်ႉ တပ်ႉသိုၵ်း KIA ဢမ်ႇႁဵတ်းဢွၵ်ႇ လိၵ်ႈပိုၼ်ၽၢဝ်ႇဝႃႈ ယွၼ်းၼွမ်းလွင်ႈလႆႈၶႃႈႁႅမ်တၢႆၶဝ်ၵႂႃႇ သိုပ်ႇၵႂႃႇၼႃႈ ဢမ်ႇႁႂ်ႈ ပဵၼ်ထႅင်ႈၼႆ ၼႂ်းလိၵ်ႈပိုၼ်ၽၢဝ်ႇၶဝ် လၢတ်ႈဝႆ့ၼင်ႇၼႆ ၊ မိူဝ်ႈပီႊ 2016 ၼၼ်ႉ တပ်ႉသိုၵ်း KIA ၶဝ်တိၺွပ်းဢဝ်ၵႂႃႇ ၶႃႈႁႅမ်တၢႆပႅတ်ႈ ၵူၼ်းၸၢဝ်းၶိူဝ်းလီသူး 18 ၵေႃႉသေဢမ်ႇၵႃး ဢၼ်လႆႈၺႃး တပ်ႉသိုၵ်း KIA တိၺွပ်းတဵၵ်းငႅၼ်း ပေႃႉထုပ်ႉၼၼ်ႉ မီးႁူဝ်ပၢၵ်ႇမၼ်းၼႆ ၸုမ်းၸၢဝ်းၶိူဝ်း လီသူး ၶဝ် ဢၼ်ႁွတ်ႈထိုင်ဝႆ့ တီႈမိူင်း ဢေႃးသတေးလျႃး ၵၢဝ်ႇႁိၼႄးလွင်ႈႁဵတ်းႁုၵ်ႉႁၢႆႉ တပ်ႉသိုၵ်း KIA ၶဝ်ၼႆ ၽၢႆႇၸုမ်းၸၢဝ်းၶိူဝ်း လီသူး ၶဝ်လၢတ်ႈၼႄၵႂႃႇၼင်ႇၼႆ။ မိူၼ်ၼင်ႇ ၸုမ်းၸၢဝ်းၶိူဝ်းလီသူးၶဝ် ပိုၼ်ၽၢဝ်ႇ ႁဵတ်းၵႂႃႇၸိူင်ႉၼႆၵေႃႈ ယူႇတီႈ ၽၢႆႇတပ်ႉသိုၵ်း KIA ၶဝ် ဢမ်ႇပႆႇလႆႈႁု လွင်ႈတုမ်ႉတွပ်ႇသင်ၶိုၼ်းမႃး ၊ “ၵဵဝ်ႇလူၺ်ႈလွင်ႈလႆႈၶႃႈႁႅမ်တၢႆ ၵူၼ်းၸၢဝ်းၶိူဝ်းလီသူး ၶဝ်သၢမ်ၵေႃႉၼၼ်ႉ တပ်ႉသိုၵ်း KIA ႁဝ်းၶႃႈ တိုၵ်ႉထတ်းတူၺ်းၶိုၼ်း တီႈၸဝ်ႈၼႃႈတီႈၽူႈၵဵဝ်ႇၶွင်ႈယူႇ” ၼႆ ၽူႈမီးသုၼ်ႇလၢတ်ႈ ၼႂ်းတပ်ႉသိုၵ်း KIA ၸဝ်ႈသိုၵ်းလူင် ၼေႃႇပူႊ လၢတ်ႈၼႄတီႈၽူႈသိုဝ်ႇၶၢဝ်ႇၵႂႃႇ မိူဝ်ႈပူၼ်ႉမႃး လၢႆဝၼ်းၼႆ့ၼႆ လႆႈႁၼ်ၼႂ်းၶၢဝ်ႇပိုၼ်ႉတီႈ RFA ဢွၵ်ႇဝႆႉ မိူဝ်ႈဝၼ်းထီႉ 15 June 2019 ၼင်ႇၼႆယူႇယဝ်ႉ။ သႅင်ၸွမ်မိူင်း

['ၵၢၼ်သိုၵ်း', 'ၶၢဝ်ႇ', 'ၵူႈလွင်ႈလွင်ႈ']

2019-06-18T11:19:45

https://taifreedom.com/%e1%81%bd%e1%81%a2%e1%82%86%e1%82%87%e1%81%bd%e1%80%af%e1%81%b5%e1%80%ba%e1%82%87%e1%80%9e%e1%80%bd%e1%80%99%e1%80%ba%e1%82%88%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%90%e1%82%86/

ၽၢႆႇၽုၵ်ႇသွမ်ႈမိူင်းတႆး ၽွတ်ႈႁႅၼ်းၸုမ်းသိတ်း(ႁူတ်း)ယႃႈယႃ တႃႇၵႅတ်ႇၶႄ ႁႄႉၵင်ႈလႆႈ ၽေးၶဵၼ်မူင်ႈမႅင်း ယႃႉသူၼ်ၶဝ်ႈၵၢပ်ႇ

ၽူႈၵွၼ်း ၽၢႆႇပၢႆးၽုၵ်ႇသွမ်ႈလၢတ်ႈဝႃႈ သူၼ်ၶဝ်ႈၵၢပ်ႇၵမ်ႈၽွင်ႈ ၼႂ်းမိူင်းတႆး ထုၵ်ႇ မူင်ႈမႅင်း ယႃႉၵဝ်းၵိၼ်ၼမ်မႃး တိတ်းတိတ်း လႄႈ တွၼ်ႈတႃႇတေ ၵႅတ်ႇၶႄ ႁႄႉၵင်ႈလႆႈ ၼၼ်ႉ လႆႈၽွတ်ႈႁႅၼ်း ၸုမ်းသိတ်း(ႁူတ်း)ယႃႈယႃၵႂႃႇ ၼႆယဝ်ႉ။ ၵဵဝ်ႇၵပ်းလွင်ႈၼႆႉသေ ၽၢႆႇၵဵပ်းသဵၼ်ႈမၢႆ ပၢႆးၽုၵ်ႇသွမ်ႈ လၢတ်ႈဝႃႈ တႄႇၼႂ်းႁူဝ်လိူၼ် June ၼႆႉ သူၼ်ၶဝ်ႈၵၢပ်ႇ ဢၼ်မီးၼႂ်း ၸႄႈဝဵင်းလွၵ်ႉၸွၵ်ႇ လႄႈ ၼႂ်းၸႄႈဝဵင်း တူၼ်ႈတီႈ မွၵ်ႈ 40 ဢေႇၵ ထုၵ်ႇမူင်ႈမႅင်း ယႃႉၵဝ်းၵိၼ်သေ တေႃႇထိုင်တေႃႈလဵဝ် မူင်ႈမႅင်းယႃႉသူၼ်ၶဝ်ႈၵၢပ်ႇၼႆႉ ၽႄႈၼမ်ၵႂႃႇတိၵ်းတိၵ်း ၼႆယဝ်ႉ၊ မိူဝ်ႈပူၼ်ႉမႃး ဝၼ်းထီႉ 16 June 2019 ၼၼ်ႉ သူၼ်ၶဝ်ၵၢပ်ႇ မွၵ်ႈ 9000 ဢေႇၵ ၼႂ်းၸႄႈဝဵင်း 15 တီႈ ထုၵ်ႇၺႃးၽေးၶဵင် မူင်ႈမႅင်း ယႃႈၵဝ်းၵိၼ် ဝႃႈၼႆ ၊ ၼႂ်းၶၢဝ်းတၢင်း 10 ဝၼ်း ထုၵ်ႇၽေးၶဵၼ်မူင်ႈမႅင်း ယႃႉသူၼ်ၶဝ်ႈၵၢပ်ႇ ၼပ်ႉႁူဝ်ႁဵင် ဢေႇၵ ၼႆယဝ်ႉ။ သူၼ်ၶဝ်ႈၵၢပ်ႇ ထုၵ်ႇမူင်ႈမႅင်းယႃႉၵဝ်းၵိၼ်ၼႆႉ ဢမ်ႇၸႂ်ႈပိူင်ပဵၼ် ထမ်ႇမတႃႇ လႄႈ တႃႇတေၵႅတ်ႇၶႄ ႁႄႉၵင်ႈလႆႈ ၼၼ်ႉ ထုၵ်ႇလီမီး လွင်ႈႁၢင်ႈ ႁႅၼ်း တႃႇတေၵႅတ်ႇၶႄႇ ႁႄႉၵင်ႈယဝ်ႉ ဝႃႈၼႆ ။ လွင်ႈတႃႇတေၵႅတ်ႇၶႄ ႁႄႉၵင်ႈၼႆႉ ၽူႈႁၢပ်ႇထၢမ်းၵၢၼ် ၽၢႆႇပၢႆးၽုၵ်ႇသွမ်ႈ ဢိၵ်ႇတင်း ၵူၼ်းပိုၼ်ႉ တီႈ ၸဝ်ႈႁႆႈၸဝ်ႈၼႃးၶဝ် ႁူမ်ႈၵၼ် ႁၢင်ႈႁႅၼ်း ၽွတ်ႈၸုမ်းသိတ်းယႃႈယႃသေ သင်ဝႃႈမူင်ႈမႅင်း ယႃႉၵဝ်းၵိၼ်ၼမ်မႃး ပေႃးၼႆၸိုင် ၸုမ်းသိတ်းယႃႈ ယႃ တေႁၢင်ႈႁႅၼ်းတႃႇၵႂႃႇ သိတ်းယႃႈယႃ ၼႆယဝ်ႉ။ ၽူႈမီးပုၼ်ႈၽွၼ်း ၽၢႆႇၵႅတ်ႇၶႄ မၢၵ်ႇမႆႉ လႄႈ ပၢႆးၽုၵ်ႇသွမ်ႈ မိူင်းတႆး လၢတ်ႈဝႃႈ မူင်ႈမႅင်းၼႆႉ ႁၢႆႉႁႅင်းၼႃႇ ယွၼ်ႉၼႆလႄႈ တႃႇတေၵႅတ်ႇၶႄ ႁႄႉၵင်ႈ လႆႈၼၼ်ႉ ၸင်ႇလႆႈႁၢင်ႈႁႅၼ်းဝႆႉ လၢႆးၵူႈသႅၼ်း ဝႃႈၼႆ။ ၼႂ်းမိူင်းတႆးၼႆႉ သူၼ်ၽုၵ်ႇၶဝ်ႈၵၢပ်ႇ မီးမွၵ်ႈ 7 သႅၼ်ဢေႇၵ သေ ပဵၼ်ပိုၼ်ႉတီႈ ဢၼ်ထူပ်းၽေးၶဵၼ် မူင်ႈမႅင်းၼမ်တီႈသုတ်း ၼႆယဝ်ႉ ၊ ၽူႈႁၢပ်ႇ ထၢမ်းၵၢၼ် ပၢႆးၽုၵ်ႇသွမ်ႈ လၢတ်ႈဝႃႈ လွင်ႈႁဵတ်းပၢင်တၢၼ်ႈၶႆႈ ပၼ်ပိုၼ်ႉႁူႉ တႃႇၵႅတ်ႇၶႄႁႄႉၵင်ႈ မူင်ႈမႅင်း ၊ လွင်ႈႁဵတ်းပၢႆႉလိၵ်ႈ ပၼ်ၾၢင်ႉ မူင်ႈ မႅင်းၸိူဝ်း ၼႆႉ ၶႂ်ႈႁႂ်ႈၸဝ်ႈႁႆႈ ၸဝ်ႈၼႃးၶဝ် ႁူမ်ႈမိုဝ်းၸွမ်း ၼႆယဝ်ႉ။ ၶေႃႈမုၼ်း – 7Day

['ၵူႈလွင်ႈလွင်ႈ', 'ၶၢဝ်ႇ']

2019-06-18T11:17:38

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8-2/

ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်မီးၼႂ်းၼႃႈသိုၵ်း လႆႈႁပ်ႉတၢင်းၸွႆႈထႅမ်တီႈ ၸုမ်းတႆးၽွမ်ႉႁူမ်ႈၸွႆႈၸိူဝ်ႉၸၢတ်ႈ

ၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈ ဢၼ်မီးယူႇၼႂ်း ၸိုင်ႈမိူင်းၶႄႇ တုင်းလူႇၶၢမ်ႇ ငိုၼ်းတွင်း ၽူႈမီးၼမ်ႉၸႂ် ၸေႇၼႃႇၶဝ် ၵူႈတီႈတီႈသေယဝ်ႉ ၶိုၼ်းသိုပ်ႇ ဢဝ်ငိုၼ်း သိုဝ်ႉၶူဝ်းၶွင်ၸႂ်ႉ ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ။ မိူဝ်ႈဝၼ်းထီႉ 9 June 2019 ဢၼ်ပဵၼ်ၽူႈမီးပုၼ်ႈၽွၼ်း ၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈ လႆႈတၢင်တူဝ် ၽူႈမီးၼမ်ႉၸႂ် ၸေႇတၼႃႇၶဝ် ၵူႈတီႈတီႈ သေ သိုဝ်ႉၶူဝ်းၶွင်ၸႂ်ႉ ၽႃႈယၢင်ၶဵဝ် 1000 ၽိုၼ် သၢင်ႉငိုၼ်း 15000 ယွၼ်ႇ ၵႂႃႇၸွႆႈထႅမ်ပၼ်တီႈ ၽူႈမီးပုၼ်ႈၽွၼ်း RCSS/SSA တပ်ႉၵွင် 701 ပိူဝ်ႈတႃႇ ႁႂ်ႈသိုပ်ႇသူင်ႇပၼ် ၵေႃႉသိုၵ်း တပ်ႉသိုၵ်း ၸိုင်ႈတႆး RCSS/SSA ဢၼ်ပၵ်းသဝ်းဝႆႉ ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ ၊ ယူႇတီႈ ၽူႈမီးပုၼ်ႈၽွၼ်း RCSS/SSA တပ်ႉၵွင် 701 လႆႈဢဝ်ၶူဝ်းၶွင်ၸႂ်ႉ ဢၼ်လႆႈႁပ်ႉဝႆႉတီႈ ၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈၼၼ်ႉ သိုပ်ႇသူင်ႇထိုင် ပၼ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ ၼႂ်းၼႃႈသိုၵ်း ယဝ်ႉတူဝ်ႈၵႂႃႇလီငၢမ်း ယူႇယဝ်ႉ။ ၽူႈမီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ် ၸွႆႈထႅမ်ငိုၼ်း သိုဝ်ႉၽႃႈယၢင်ၶဵဝ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး ၼႆႉ ပဵၼ်ၸုမ်းသၢႆၼမ်ႉမၢဝ်း ဝဵင်းမူႇၸေႊ 1137 ယွၼ်ႇ ၊ ၸၢႆးၵၢၼ်ႈငိုၼ်းယီႈထုၼ်း ဝဵင်းမူႇၸေႊ 500 ယွၼ်ႇ ၊ ၸၢႆးဢွင်ႇလႃႉ ထုင်ႉမိူင်းဝၼ်း 200 ယွၼ်ႇ ၊ ၸၢႆးသွၼ်ႊ ၶူၺ်းမိင်ႊ 200 ယွၼ်ႇ ၊ ပီႈၼွင်ႉထုင်ႉမၢဝ်း 200 ယွၼ်ႇ ၊ ၸၢႆး ဢၢႆႈပေႃႇ မိူင်းပေႃႇ 200 ယွၼ်ႇ ၊ မူင်းသျိင်း မိူင်းလႃႊ 100 ယွၼ်ႇ ၊ မူၺ်မၢဝ်း ၸေႈလၢၼ်ႉ ၾၢႆႇတူင်း 100 ယွၼ်ႇ ၊ ပီႈၼွင်ႉတႂ်ႈၶူင်း 100 ယွၼ်ႇ ၊ သူၺ်ႇမျုႉ ထုင်ႉမိူင်းမိတ်ႈ 100 ယွၼ်ႇ ၊ ၼၢင်းထွၼ်း ၼမ်ႉၶမ်း 100 ယွၼ်ႇ ၊ သိူင်ႊ ႁၢႆးသူၺ်ႇ လႄႈ ယိင်းၶမ်းၼူၼ်း တၢင်ႉယၢၼ်း 100 ယွၼ်ႇ ၊ ႁႃႊထၢႆး ၵိုဝ်မႃႉ 100 ယွၼ်ႇ ၊ ၸၢႆးၸိုၼ်ႈမိူင်း ထုင်ႉမၢဝ်း 100 ယွၼ်ႇ ၊ ၸၢႆးလႅင် ပွၵ်ႉၸွမ်လွႆမူၼ်း ဝဵင်းမိူင်း ၵုတ်ႈ ႁႃႈမိုၼ်ႇပျုး ၊ ၸၢႆးဢွမ်ၾႃႉ ဝဵင်းမိူင်းၵုတ်ႈ ဢိၵ်ႇတင်း ၽူႈမီးၼမ်ႉၸႂ် ၸေႇတၼႃႇၶဝ် လၢႆလၢႆၵေႃႉ လႆႈၶဝ်ႈႁူမ်ႈၸွႆႈထႅမ် ငိုၼ်းတွင်းတင်းၼမ် ၼႆယဝ်ႉ။ ၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈ ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၼႆႉ တေလႆႈဝႃႈ ပဵၼ်ပွၵ်ႈၵမ်း 25 ယဝ်ႉလႄႈ မိူဝ်ႈပွၵ်ႈၵမ်း 24 ၼၼ်ႉၵေႃႈ လႆႈၸွႆႈထႅမ် ၶူဝ်းၶွင်ၵိၼ်ယႅမ်ႉ လၢႆလၢႆလွင်ႈ ဢိၵ်ႇတင်း ငိုၼ်းတွင်းၸိူဝ်းၼႆႉ သူင်ႇထိုင်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်းၸိုင်ႈတႆးပွတ်းႁွင်ႇ ၼႆယဝ်ႉ။ သင်ဝႃႈ ၽူႈမီးၼမ်ႉၸႂ် ၸေႇတၼႃႇ ႁၵ်ႉၸိူဝ်ႉၸၢတ်ႈႁဝ်းၶဝ် ၶႂ်ႈႁူမ်ႈငိုၼ်းၸွႆႈထႅမ် ၸွမ်းထႅင်ႈၼႆ ၵပ်းသိုပ်ႇလႆႈ တီႈၽူႈႁပ်ႉငိုၼ်း ၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈ ယိင်းၼွင်ႉလၢဝ် Wechat ID-Loir758758 လႆႈယူႇ ၼႆယဝ်ႉ။

['ၵူႈလွင်ႈလွင်ႈ', 'ၶၢဝ်ႇ']

2019-06-18T11:14:42

https://taifreedom.com/%e1%81%b8%e1%81%a2%e1%80%9d%e1%80%ba%e1%80%b8%e1%81%b6%e1%80%ad%e1%80%b0%e1%80%9d%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%82%81%e1%80%b0%e1%80%99%e1%80%ba%e1%82%88/

ၸၢဝ်းၶိူဝ်းမိူင်းႁူမ်ႈတုမ်တုမ်မျႅၢၼ်မႃႇ မိူင်းဢမေႇရိၵၢၼ်ႇ ၽွတ်ႈၸုမ်းဢူၺ်းလီ

ၸုမ်းၸၢဝ်းၶိူဝ်းမိူင်းႁူမ်ႈတုမ် မျႅၢၼ်မႃႇ ဢၼ်မီးယူႇၼႂ်းမိူင်း ဢမေႇရိၵၢၼ်ႇ ၶွတ်ႇၽွတ်ႈၸုမ်းဢူၺ်းလီ ပုၼ်ႈတႃႇ ႁႂ်ႈလႆႈမႃး သုၼ်ႇလႆႈၽဵင်ႇပဵင်းၵၼ် သုၼ်ႇလႆႈပူၵ်းပွင်ႁင်းၶေႃ လႄႈ သုၼ်ႇလႆႈတႅပ်းတတ်း ႁင်းၶေႃ သႂ်ႇၸိုဝ်ႈ မုၵ်ႉၸုမ်းဝႃႈ Nationalities Alliance (Burma) ၊ မုၵ်ႉၸုမ်းဢၼ်ၼႆ့ ပဵၼ်ၸုမ်းၸၢဝ်းၶိူဝ်း မိူင်းႁူမ်ႈတုမ် မျႅၢၼ်မႃႇ ၸိူဝ်းယူႇဝႆ့ ၸိုင်ႈမိူင်းဢမေႇရိၵၢၼ်ႇ တီႈဝဵင်းလူင် ဝႃႇသျိၼ်ႇတၢၼ်ႇ တီႇၸီႇသေ တႄႇၶွတ်ႇၽွတ်ႈ မႃးမိူဝ်ႈဝၼ်းထိ 15 June ယူႇယဝ်ႉ။ ၽူႈမီးသုၼ်ႇလၢတ်ႈ ၼႂ်းၸုမ်းဢူၺ်းလီ ဢူးတဵင်းမွင်ႇ ၸၢဝ်းၶိူဝ်းရၶႅင်ႇ သပ်းလႅင်းၼႄ ၶေႃႈယိူင်းဢၢၼ်း ၸုမ်း ဢၼ်မီးဝႆ့ လႄႈ ဢၼ်လႆႈၶွတ်ႇၽွတ်ႈမႃးၼၼ်ႉၼင်ႇၼႆ။ “ၶေႃႈယိူင်းဢၢၼ်းႁဝ်းၶႃႈတႄႉ ႁႂ်ႈပဵၼ် တႃႇၸုမ်းၸၢဝ်းၶိူဝ်းၼႂ်းမိူင်းႁူမ်ႈတုမ် မျႅၢၼ်မႃႇ ဢၼ်ဢမ်ႇၸႂ်ႈ ၶိူဝ်းမၢၼ်ႈ ၊ ႁႂ်ႈလႆႈမႃး လွင်ႈလွတ်ႈလႅဝ်း ၊ တြႃးမၢၼ်ႇမႅၼ်ႈ ၊ သုၼ်ႇလႆႈၽဵင်ႇပဵင်း ၊ သုၼ်ႇပူၵ်းပွင်ႁင်းၶေႃ ၊ သုၼ်ႇလႆႈတႅပ်း တတ်းႁင်းၶေႃ ဢိင်ဢဝ်ၶေႃႈယိူင်းဢၢၼ်း ၸိူဝ်းၼႆ့သေ ၸင်ႇလႆႈၶွတ်ႇၽွတ်ႈမႃးယဝ်ႉ ၊ ၽႅၼ်ၵၢၼ်ႁူဝ်ယွႆႈမၼ်း တႄႉ ဢမ်ႇပႆႇလႆႈတမ်းဝၢင်းသင်ၼင်ႇၵဝ်ႇ ၊ ၼင်ႇႁိုဝ်ၼႂ်းၸုမ်းႁဝ်းၶႃႈၼင်ႇၵၼ် ပေႃးတေမီးလွင်ႈၵွင်ႉသၢၼ်ၵၼ် ႁဵတ်းပဵၼ်ၼင်ႇ လႅင်ႇၶၢဝ်ႇၵူႈပိူင်သႅၼ်း လႄႈ မီးလွင်ႈလႆႈၸႂ် တႃႇတူင်ႉၼိုင် ႁဵတ်းသၢင်ႈၵၢၼ် ၵႂႃႇၸွမ်းၵၼ်ၽဵင်ႇ ၽဵင်ႇၼႆယူႇယဝ်ႉ။ ၼႂ်းၸုမ်းဢၼ်ၶွတ်ႇၽွတ်ႈၵၼ်ၼႆႉ ပႃးဝႆ့ ၶၢင် ၊ ၶျၢင်း ၊ ယၢင်း ၊ ယၢင်းလႅင် ၊ တႆး ၊ ရၶႅင်ႇ ၊ မွၼ်း ၸိူဝ်းၼႆ့ လႄႈ ပဵၼ်ၶိူဝ်းၵူၼ်း ၸၢဝ်းၶိူဝ်း မိူင်းႁူမ်ႈတုမ်မျႅၢၼ်မႃႇ ဢၼ်မႃးယူႇသဝ်းဝႆ့တီႈမိူင်း ဢမေႇရိၵၢၼ် သေ မိူဝ်ႈလဵဝ်တႄႉ လိူၵ်ႈဢဝ်ၽူႈတၢင်ႇတူဝ် ၸုမ်းလႂ်ၸုမ်းၼၼ် လႆႈၽူႈတၢင်ႇတူဝ်မႃးတႃႇ 14 ၵေႃႉၼႆ့ ၶွတ်ႇၽွတ်ႈဝႆ့ပဵၼ် ၽူႈၵုမ်းထိင်းမၼ်းဝႆ့ယူႇယဝ်ႉ။ ဢၼ်လႆႈၶွတ်ႇၽွတ်ႈ ပဵၼ်မႃးၸုမ်းၽွမ့်ႁူမ်ႈ တီႈၸိုင်ႈမိူင်းဢမေႇရိၵၢၼ်ႇၼႆ့ ပဵၼ်ပွၵ်ႈၵမ်းဢွၼ်တၢင်း သုတ်းယဝ်ႉ ၊ တီႈၼႂ်းမိူင်းႁူမ်ႈတုမ်မျႅၢၼ်မႃႇ ၼႆ့ ဢၼ်ၵႆႈလႆႈၶၢမ်ႇတၢမ်ႇၽေးသိုၵ်း လႄႈ လႆႈပဵၼ်မႃးၵူ ၼ်းပၢႆႈၽေးၼမ်လိူဝ် ထုၵ်ႇယႃႉလုသုၼ်ႇလႆႈ သုၼ်ႇပဵၼ်ၵူၼ်းၼမ်လိူဝ်ပိူၼ်ႈၸိူဝ်းၼႆ့ ပဵၼ်မိူင်း တႆး ၊ မိူင်းၶၢင် ၊ မိူင်းရၶႅင်ႇ ၸိူဝ်းၼႆ့သေ ၵူၼ်းထူပ်းၽေးသိုၵ်း ၵူၼ်းပၢႆႈၽေးသိုၵ်းၸိူဝ်းၼႆ့ ပႆႇၸၢင်ႈပွၵ်ႈႁိူၼ်းၵေႃႈ မီးဝႆ့တင်းၼမ် ၊ ပေႃးလႆႈမႃးသုၼ်ႇလႆႈသုၼ်ႇပဵၼ် ၊ သုၼ်ႇပူၵ်းပွင်ႁင်းၶေႃ ၊ သုၼ်ႇလႆႈတႅပ်းတတ်း ႁင်းၶေႃၼႆၸိုင် ပၼ်ႁႃလွင်ႈသုၵ်ႉယုင်ႈ ၸိူဝ်းၼႆ့ၵေႃႈ တေၸၢင်ႈၶႅမ်ႉလႅပ်ႈမႃးယူႇၼႆ ထတ်းသၢင်ႁၼ်မႅၼ်ႈ ၸိူင်ႉၼႆယဝ်ႉ။ သႅင်ၸွမ်မိူင်းၶေႃႈမုၼ်း – VOA

['ၶၢဝ်ႇ', 'ၵူႈလွင်ႈလွင်ႈ']

2019-06-18T11:13:19

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%a2%e1%80%9d%e1%80%ba%e1%82%81%e1%80%b0%e1%80%99%e1%80%ba%e1%82%87%e1%80%9c%e1%80%b0%e1%80%99%e1%80%ba%e1%82%88-%e1%80%9c%e1%80%b0%e1%80%90%e1%80%ba/

ၵူၼ်းဢဝ်ႁူမ်ႇလူမ်ႈ လူတ်ႉၶိူင်ႈ/ၵႃး တီႈႁူင်းယႃလူင် ဝဵင်းၼမ်ႉၶမ်း ၺႃးၽူႈလၵ်ႉဢဝ်ၵွင်ႈယိုဝ်း

ၽူႈလၵ်ႉၵေႃႉၼိုင်ႈ ၵႂႃႇလၵ်ႉၽွၵ်ႈယႃႉလၢၼ်ႉၶဝ်ႈသွႆး ပေႃႈမႄႈၵူၼ်းမိူင်း တီႈၽၢႆႇၼႃႈႁူင်းယႃလူင် လူင်ပွင်ၸိုင်ႈ ပွၵ်ႉၵွင်းၼွင်ၸၢင်ႉ ဝဵင်းၼမ်ႉၶမ်း သေ ဢဝ်ၵွင်ႈယိုဝ်းသႂ်ႇ ၵူၼ်းမိူင်း ၵေႃႉဢၼ်ဢဝ် လွင်ႈႁူမ်ႇလူမ်ႈ လူတ်ႉၶိူင်ႈ/ၵႃး တီႈႁူင်းယႃလူင် ၼႆယဝ်ႉ။ မိူဝ်ႈဝၼ်းထီႉ 14 June 2019 ယၢမ်းၵၢင်ၶိုၼ်း 20:45 မူင်း ၸဝ်ႈလၢၼ်ႉ ၶဝ်ႈသွႆး ၸိုဝ်ႈ ပႃႈတိၼ်ႇဢေး ပိၵ်ႉသိမ်းဢိုတ်းလၢၼ်ႉ ပွၵ်ႈၵႂႃႇတၢင်းႁိူၼ်းယဝ်ႉၼၼ်ႉ မီးၽူႈလၵ်ႉၵေႃႉၼိုင်ႈ ၵႂႃႇလၵ်ႉၽွၵ်ႈယႃႉလၢၼ်ႉ ပႃႈတိၼ်ႇဢေး လႄႈ ၵူၼ်းပႂ်ႉတီႈႁူင်းယႃလူင် လူင်ပွင်ၸိုင်ႈ ႁၼ်မႅၼ်ႈသေ လႆႈႁူမ်ႈႁႅင်းၵူၼ်း 6 ၵေႃႉ ၵႂႃႇဝႅတ်ႉလွမ်ႉတီႉၺွပ်း ၽူႈလၵ်ႉယူႇၼၼ်ႉ ထုၵ်ႇၽူႈလၵ်ႉ ဢဝ်ၵွင်ႈပွတ်း ယိုဝ်း လႄႈ လႆႈတိူဝ်ႉဝၢတ်ႇၸဵပ်း 1 ၵေႃႉ ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉသေ ၵူၼ်းၼႂ်းပိုၼ်ႉတီႈ ၵေႃႉၼိုင်ႈလၢတ်ႈၼႄဝႃႈ ၸၢႆးဢၢႆႈၸၢႆး ၵေႃႉဢၼ်ဢဝ် လွင်ႈႁူမ်ႈလူမ်ႈ လူတ်ႉၶိူင်ႈ/ၵႃး တီႈႁူင်းယႃလူင် လူင်ပွင်ၸိုင်ႈ ၼၼ်ႉ ႁၼ်ၵူၼ်းၵေႃႉၼိုင်ႈ ပၼ်ႇၵႂႃႇပၼ်ႇမႃး တီႈလၢၼ်ႉၶဝ်ႈသွႆး ပႃႈတိၼ်ႇဢေး လႄႈ မၼ်းၸၢႆး လႆႈသိုပ်ႇၾူင်း ၵႂႃႇတီႈ ပလိၵ်ႈမၢၼ်ႈ ဝဵင်းၼမ်ႉၶမ်း ႁႂ်ႈၵႂႃႇၵူတ်ႇထတ်း ဢဝ်လွင်ႈႁူမ်ႇလူမ်ႈ ပၼ်ဢိတ်းၼိုင်ႈၼႆသေ ပလိၵ်ႈမၢၼ်ႈ ၵေႃႈ ဢမ်ႇယွမ်းၵႂႃႇ ၊ ယူႇၵမ်းၼိုင်ႈ ၵူၼ်းၵေႃႉ ၼၼ်ႉ ၽွၵ်ႈယႃႉၶဝ်ႈၵႂႃႇ တီႈၼႂ်းလၢၼ်ႉၶဝ်ႈသွႆးယဝ်ႉလႄႈ မၼ်းၸၢႆးၸင်ႇ ၵႂႃႇႁွင်ႉ ၵူၼ်းပႂ်ႉတီႈၼႂ်းႁူင်းယႃ ႁူမ်ႈၵၼ်ၵူၼ်း 6 ၵေႃႉ ၵႂႃႇဝႅတ်ႉလွမ်ႉၽူႈလၵ်ႉ တီႈလၢၼ်ႉၶဝ်ႈသွႆးၼၼ်ႉ လႄႈ ၽူႈလၵ်ႉၼၼ်ႉ ထူၵ်းၵွင်ႈပွတ်း ယိုဝ်း 1 ၵမ်းသေ တိူဝ်ႉၸပ်းၺႃးတီႈ ၶႃ ၽၢႆႇၶႂႃ ၸၢႆးဢၢႆႈၸၢႆး ပွင်ႇၽွၵ်ႈၵႂႃႇ လႄႈ ၽူႈလၵ်ႉၼၼ်ႉၵေႃႈ လႅၼ်ႈပၢႆႈ ဢွၵ်ႇလွတ်ႈၵႂႃႇ ၊ ၸိူဝ်းၶဝ်ၸွမ်းၵၼ် ၼႅတ်ႈဢဝ်တူဝ် ၸၢႆးဢၢႆႈၸၢႆး ၵႂႃႇယူတ်းယႃတူဝ် တီႈႁူင်းယႃလူင် ၵမ်းလဵဝ် ၊ ဝၢႆးသေ သဵင်ၵွင်ႈတႅၵ်ႇယဝ်ႉ သိုၵ်းမၢၼ်ႈ လႄႈ ပလိၵ်ႈမၢၼ်ႈ ၸင်ႇၵႂႃႇဢွင်ႈတီႈ ပိူင်ပဵၼ်ၼၼ်ႉယူႇ ၊ ၶူဝ်းၶွင် ၼႂ်းလၢၼ်ႉပႃႈတိၼ်ႇဢႄး တႄႉ လႆႈႁူႉဝႃႈ ဢမ်ႇမီးသင် ပႃးၵႂႃႇၸွမ်းၽူႈလၵ်ႉ ၼႆ လၢတ်ႈၼႄၼင်ႇၼႆ။ ၽူႈလၵ်ႉ ၵေႃႉဢၼ်ဢဝ်ၵွင်ႈယိုဝ်း ၸၢႆးဢၢႆၸၢႆး ပွၵ်ႉၵွင်းၼွင်ၸၢင်ႉ ၼၼ်ႉ ဢမ်ႇပႂ်ႇလႆႈႁူႉဝႃႈ ပဵၼ်ၽႂ်လႂ် ယူႇတီႈလႂ် လႄႈ ႁဵတ်းၸိူင်ႉႁိုဝ်သေ မီးၵွင်ႈၸပ်းတူဝ်ဝႆႉၼႆၼၼ်ႉ ဢမ်ႇပႂ်ႇလႆႈႁူႉၸွမ်း ၊ မိူဝ်ႈလဵဝ် ယူႇတီႈ ၽၢႆႇသိုၵ်းမၢၼ်ႈ လႄႈ ပလိၵ်ႈမၢၼ်ႈ ၵေႃႈ တိုၵ်ႉသိုပ်ႇလမ်း ၸွပ်ႇသွၵ်ႈႁႃတူဝ် ၽူႈလၵ်ႉၵေႃႉၼၼ်ႉသေ တေဢဝ် တၢင်းၽိတ်းယူႇ ၼႆ လၢတ်ႈၼႄၼင်ႇၼႆ။

['ၵူႈလွင်ႈလွင်ႈ', 'ၶၢဝ်ႇ']

2019-06-18T11:11:46

https://taifreedom.com/%e1%80%95%e1%81%a2%e1%80%84%e1%80%ba%e1%81%b5%e1%80%af%e1%80%99%e1%80%ba-updjc-%e1%82%81%e1%80%ad%e1%80%af%e1%80%84%e1%80%ba%e1%80%99%e1%80%bd%e1%81%b5%e1%80%ba%e1%82%88%e1%80%95%e1%80%ae%e1%82%8a/

ပၢင်ၵုမ် UPDJC ႁိုင်မွၵ်ႈပီႊပၢႆယဝ်ႉ ၶိုၼ်းၸတ်းႁဵတ်း

မိူဝ်ႈဝၼ်းထီႉ 13 June 2019 ယၢမ်းၵၢင်ၼႂ် ၸုမ်းလူင်းလၢႆးမိုဝ်း ၵိုတ်းတိုၵ်း ပတ်ႉပိုၼ်ႉၸိုင်ႈမိူင်း (NCA) ၊ တႅၼ်းၽွင်း လႄႈ ၵေႃႇမသျိၼ်ႇငမ်းယဵၼ် ၽၢႆလူင်ပွင်ၸိုင်ႈ ၶဝ် ၸတ်းႁဵတ်း ပၢင်ၵုမ် ၶွမ်မတီႇ ႁူမ်ႈၵၢၼ်ဢုပ်ႇဢူဝ်း လွင်ႈငမ်းယဵၼ် မိူင်းႁူမ်ႈတုမ် UPDJC တီႈငဝ်ႈငုၼ်း လွင်ႈငမ်းယဵၼ် လႄႈ လွင်ႈၽွမ်ႉႁူမ်ႈၸိူဝ်ႉၸၢတ်ႈ ဝဵင်းတႃႈၵုင်ႈ ဝႃႈၼႆ။ “ၶႅပ်းႁၢင်ႈ – ပၢင်ၵုမ် UPDJC ဢၼ်ၸတ်းႁဵတ်းမိူဝ်ႈဝၼ်းထီႉ 9 July 2018 တီႈၼေႇပျီႇတေႃႇ” ပၢင်ၵုမ် UPDJC ၼႆႉၸတ်းႁဵတ်းၵႂႃႇ ဝၼ်းထီႉ 13 – 14 June 2019 ၶၢဝ်းတၢင်းသွင်ဝၼ်း တေႁူပ်ႉထူပ်းဢုပ်ႇဢူဝ်းၵၼ်ႇၵႂႃႇ ၼွၵ်ႈတၢင်းၵၢၼ် ၼႆယဝ်ႉ။ ၸၢႆးၵျေုႇၺုၼ်ႉ ၽူႈၼမ်းၼႂ်း တီႇမူဝ်ႇၵရေႇသီႇ ၸိူဝ်ႉၶိူဝ်းတႆး ပႃႇတီႇ SNLD တၢင်တူဝ် ၽူႈၶဝ်ႈၸုမ်း ပႃႇတီႇ ၵၢၼ်မိူင်းသေ လၢတ်ႈဝႃႈ ၵၢၼ်ငမ်းယဵၼ် NCA ဢိၵ်ႇတင်း လွင်ႈလႆႈႁူပ်ႉထူပ်းဢုပ်ႇဢူဝ်းၵၼ် ဝၼ်းမိူဝ်ႈၼႆႉ ပဵၼ်ၶၵ်ႉတွၼ်ႈ ၵၢၼ်ဢၼ်ၼိုင်ႈ တွၼ်ႈတႃႇတေ မႄးၶိုၼ်းမၢႆမီႈၸိုင်ႈမိူင်း ဝႃႈၼႆ။ သိုပ်ႇလၢတ်ႈထႅင်ႈဝႃႈ ပၢင်ၵုမ်ဢုပ်ႇဢူဝ်း လွင်ႈၵၢၼ်ငမ်းယဵၼ် ႁိုင်မွၵ်ႈၼိုင်ႈပီႊယဝ်ႉ ဢမ်ႇလႆႈၸတ်းႁဵတ်းၼႆႉ ယွၼ်ႉပိူဝ်ႈဝႃႈ ၸုမ်းႁႅင်းယႂ်ႇၶဝ် ႁူမ်ႇငမ်း ဝႆႉ သေ ထႅင်ႈတၢင်ႇၸုမ်းသမ်ႉ ထုၵ်ႇပိၵ်ႉၶင်ဝႆႉ ၼႆယဝ်ႉ။ ၸုမ်းၽူႈၼမ်းၼႂ်း UPDJC လၢတ်ႈဝႃႈ ပၢင်ၵုမ် လွင်ႈတႃႇတေၶိုၼ်းႁူပ်ႉထူပ်း ဢုပ်ႇဢူဝ်းၵၼ်ၼၼ်ႉ ပေႃးထိုင်မႃး ၼႂ်းလိူၼ် July တေၸတ်းႁဵတ်းၵႂႃႇ ၼႆယဝ်။ ၶေႃႈမုၼ်း – RFA

['ၵၢၼ်မိူင်း', 'ၶၢဝ်ႇ']

2019-06-18T11:10:24

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87-%e1%80%90%e1%80%84%e1%80%ba%e1%80%b8-%e1%80%a2%e1%80%ae%e1%82%87%e1%80%9b%e1%81%a2%e1%81%bc%e1%80%ba/

ဢမေႇရိၵၢၼ်ႇ တင်း ဢီႇရၢၼ်ႇ ၶဵင်ႈၶႅင်ၵၼ် လွင်ႈဢၢဝ်ႇ(ဝွင်ႇငွၵ်း) ၼမ်ႉ Hormuz

တႃႇႁႂ်ႈလွင်ႈၶဵင်ႈၶႅင် ဢမေႇရိၵၢၼ်ႇ တင်း ဢီႇရၢၼ်ႇ လူတ်းယွမ်းၵႂႃႇၼၼ်ႉ ယူႇတီႈၸွမ်ၽွင်းလူင် မိူင်းၵျပၢၼ်ႇ Shinzo Abe သျိၼ်ႇၸူဝ်ႊ ဢႃးပေး လႆႈဢွၵ်ႇၶၢဝ်းတၢင်းမႃးထိုင်တီႈ မိူင်းဢီႇရၢၼ်ႇ ဝဵင်းလူင် Tehran ယူႇယဝ်ႉ။ ပုၼ်ႈတႃႇလွင်ႈၵပ်းသိုပ်ႇ မိူင်းၵျပၢၼ်ႇ ဢၼ်မီးတေႃႇ မိူင်းဢမေႇရိၵၢၼ်ႇ တင်းမိူင်းဢီႇရၢၼ်ႇ မီးလွင်ႈၵပ်း သိုပ်ႇတေႃႇသွင်မိူင်း ၶႅမ်ႉလႅပ်ႈလီ သေတႃႉ ယွၼ်ႉပိူဝ်ႈ ဢမေႇရိၵၢၼ်ႇ ပိၵ်ႉၵိုတ်းပႅတ်ႈၵၢၼ်ၵႃႉၶၢႆၸူး မိူင်းဢီႇရၢၼ်ႇၵႂႃႇသေ ၵဵဝ်ႇၵပ်းလူၺ်ႈ ၶၢဝ်းတၢင်းၵမ်းၼႆ့ ၸွမ်ၽွင်းလူင် Shinzo Abe လႆႈမီးလွင်ႈႁူပ်ႉထူပ်းတင်း ၸွမ်ၸိုင်ႈမိူင်း ဢမေႇရိၵၢၼ်ႇ Donald Trump ပႃးယူႇ။ မိူဝ်ႈလိူၼ် April ပူၼ်ႉမႃးၼၼ်ႉ ဢမေႇရိၵၢၼ်ႇ လႆႈႁုပ်ႈသိမ်း လွင်ႈႁေႉႁၢမ်ႈပၼ်တၢမ်ႇၼိူဝ် ဢီႇရၢၼ်ႇမႃး ယဝ်ႉၵႂႃႇၼၼ်ႉ ၊ မိူဝ်ႈယၢမ်းၼင်ႇၼၼ် လွင်ႈတေႃႉသူင်ႇၼမ်ႉမၼ်း မိူင်းဢီႇရၢၼ်ႇ လႆႈမီးလွင်ႈလုသုမ်းလႄႈ ႁဵတ်း ႁႂ်ႈပၢႆးၵပ်းသိုပ်ႇ သွင်ၸိုင်ႈမိူင်း တႅၵ်ႇၸတ်ႉမႃးယူႇယဝ်ႉ။ ၽူႈဢွၼ်ႁူဝ် မိူင်းဢီႇရၢၼ်ႇလၢတ်ႈဝႃႈ “ပေႃးမီးလွင်ႈတုမ်ႉတိူဝ်ႉ ၵဵဝ်ႇၵပ်းလွင်ႈၼမ်ႉမၼ်းႁဝ်းမႃးၼႆ တီႈ ဢၢဝ်ႇ(ဝွင်ႇငွၵ်း) ၼႃႈၼမ်ႉပၢင်ႇလၢႆႇ ႁေႃႊမုသ်ႉ ၼၼ်ႉ တိုၼ်းဢမ်ႇပၼ် ႁိူဝ်းတေႃႉၼမ်ႉမၼ်းလမ်းလႂ်လတ်းၶၢမ်ႈ” ၼႆ ယၢမ်ႈလွၵ်ႇငိူတ်ႈ ယၢမ်ႈလၢတ်ႈၸိူင်ႉၼႆမႃးဝႆ့ယူႇ။ ၵွပ်ႈ တီႈၵိဝ်ႇ/ဝွင်ႇၵႅပ်ႈ ၼႃႈၼမ်ႉပၢင်ႇလၢႆႇ ႁေႃႊမုသ်ႉၼႆ့ ပဵၼ်ၵိဝ်ႇၵႅပ်ႈ တႃႇၵၢၼ်တေႃႉ/သူင်ႇ ၵႃႉၶၢႆၼမ်ႉမၼ်း ႁူမ်ႈၵၼ်တေႃႇဝၼ်း ၼမ်ႉမၼ်းတေႃႉဢွၵ်ႇ ပဵၼ်တီႈ လမ်ႇလွင်ႈ တႃႇၼႂ်း လုမ်ႈၾႃႉလူင် ၼႆ့ တႄႉတႄႉၼႆ လႆႈႁၼ် ၼႂ်းၶၢဝ်ႇပိုၼ်ႉတီႈ BBC ဢွၵ်ႇဝႆႉမိူဝ်ႈဝၼ်းထီႉ 12 June 2019 ၼင်ႇၼႆယဝ်ႉ။ သႅင်ၸွမ်မိူင်း

['ၶၢဝ်ႇ', 'ၵၢၼ်မိူင်း']

2019-06-18T11:09:00

https://taifreedom.com/%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%9e%e1%81%a2%e1%80%84%e1%80%ba%e1%80%b8%e1%81%bd%e1%80%b1%e1%82%83%e1%80%b8%e1%80%90%e1%81%a2%e1%80%84%e1%80%ba%e1%82%87-%e1%81%bc%e1%80%99/

ႁိူဝ်းသၢင်းၽေႃးတၢင်ႇ ၼမ်ႉမၼ်းမဵၼ် 2 လမ်း ထုၵ်ႇယႃႉၽျၢၵ်ႈ တီႈပၢင်ႇလၢႆႇဢူဝ်ႇမၼ်ႇၼၼ်ႉ ဢမႄႇရီႇၵၢၼ်ႇ လၢတ်ႈဝႃႈ ပဵၼ်ႁွႆးမိုဝ်း ဢီႇရၼ်ႇ

မိူဝ်ႈဝၼ်းထီႉ 13 June 2019 ႁိူဝ်းသၢင်းၽေႃးတၢင်ႇ ၼမ်ႉမၼ်းမဵၼ် 2 လမ်း ထုၵ်ႇယႃႉၽျၢၵ်ႈ တီႈပၢင်ႇလၢႆႇဢူဝ်ႇမၼ်ႇ ဢၼ်ယူႇၼႂ်း သဵၼ်ႈတၢင်းၼမ်ႉ ၶိုၵ်ႉတွၼ်း ဢီႇရၼ်ႇၼၼ်ႉ ဢမ်ႇမေႇရီႇၵၢၼ်ႇ လၢတ်ႈဝႃႈ ပဵၼ်ႁွႆးမိုဝ်းဢီႇရၼ်ႇ ၼႆယဝ်ႉ ၊ ႁိူဝ်းသၢင်းၽေႃး 2 လမ်းၼၼ်ႉ လမ်းၼိုင်ႈၼႆႉ လႆႈႁၼ်ၾႆး မႆႈဝႆႉ ၵႂၼ်းၵမ်ႇ ၵႂၼ်းလမ် ဝႃႈၼႆ။ ႁိူဝ်းသၢင်းၽေႃး တၢင်ႇၼမ်ႉမၼ်းမဵၼ် ၼႆႉ လမ်ႈၼိုင်ႈ ပဵၼ်ႁိူဝ်းသၢင်းၽေႃး ၶွင်ၼေႃႇဝေး သေ ထႅင်ႈလမ်းၼိုင်ႈသမ်ႉ ပဵၼ်ၶွင် Company Japan ၼႆယဝ်ႉ။Ponpeo ၽွင်းတၢင်ၼွၵ်ႈမိူင်း ဢမေႇရီႇၵၢၼ်ႇ လၢတ်ႈဝႃႈ ၼင်ႇႁိုဝ် ၼႂ်းၵႄႈ ဢမေႇရီႇၵၢၼ်ႇ လႄႈ ဢီႇရၼ်ႇ တေ လူတ်းယွမ်း လွင်ႈၶဵင်ႈၶႅင်တေႃႇ ၵၼ်ၼၼ်ႉ မိူဝ်ႈလဵဝ် Shinzo Abe ၽွင်းလူင်ၵျုႇပၢၼ်ႇ ႁွတ်ႈၽႅဝ်ဝႆႉ မိူင်းဢီႇရၼ်ႇယူႇ ၵူၺ်းၵႃႈ ဢီႇရၼ်ႇ သမ်ႉယႃႉၽျၢၵ်ႈ ႁိူဝ်းသၢင်းၽေႃးတၢင်ႇ ၼမ်ႉမၼ်းမဵၼ်ၸိူင်ႉၼႆ မိူၼ်ဝႃႈ ဢမ်ႇႁၼ်ထိုင် ၵျုႇပၢၼ်ႇ ၼႆယဝ်ႉ။ၽူႈမီးပုၼ်ႈၽွၼ်း ဢမေႇရီႇၵၢၼ်ႇ ဢမ်ႇၶႂ်ႈမွၵ်ႇၸိုဝ်ႈ ၵေႃႉၼိုင်ႈလၢတ်ႈဝႃႈ လွင်ႈႁိူဝ်းသၢင်းၽေႃး 2 လမ်း ဢၼ်ထုၵ်ႇယႃႉၽျၢၵ်ႈၼႆႉ ပဵၼ်ႁွႆးမိုဝ်းဢီႇရၼ်ႇ ႁဵတ်းသၢင်ႈဢၼ်ဝႃႈၼၼ်ႉ လႆႈဝႆႉ ၶေႃႈမုၼ်းတၢင်းၼမ် ၼႆယဝ်ႉ။ ႁိူဝ်းသၢင်းၽေႃး 2 လမ်း ၼႆႉ တေႃႇထိုင်ယၢမ်းတေႃႈလဵဝ် ဢမ်ႇပႆႇႁူႉဝႃႈ ပဵၼ်ၶိူင်ႈယိပ်းမဵဝ်းႁိုဝ် သေ ထုၵ်ႇယႃႉ ၽျၢၵ်ႈဝႃႈၼႆ ၊ ပၢင်လၢႆဢူဝ်ႇမၼ်ႇၼႆႉ မီးတီႈႁိမ်း သၢႆၼမ်ႉ Hormuz သေ သဵၼ်ႈတၢင်းၼမ်ႉဢၼ်ၼႆႉ ပဵၼ်သဵၼ်ႈတၢင်းၼမ်ႉ ၶိုၵ်ႉတွၼ်း ဢၼ်တေႃႉသူင်ႇ ၼမ်ႉမၼ်းလိပ်း လုမ်ႈၾႃႉ တၢင်းမူတ်း မွၵ်ႈ 30 ပိူဝ်းသႅၼ်း ဝႃႈၼႆ ၊ ဝၢႆးသေ လႆႈထုၵ်ႇယႃႉၽျၢၵ်ႈယဝ်ႉ ၶၼ်ၼမ်ႉမၼ်းလိပ်းၵေႃႈ ၶိုၼ်ႈမႃးမွၵ်ႈ 4 ပိူဝ်းသႅၼ်း ၼႆယဝ်ႉ။ ၶေႃႈမုၼ်း – VOA

['ၶၢဝ်ႇ', 'ၵူႈလွင်ႈလွင်ႈ']

2019-06-18T11:07:46

https://taifreedom.com/%e1%80%95%e1%81%a2%e1%80%84%e1%80%ba%e1%80%9a%e1%80%af%e1%81%b5%e1%80%ba%e1%82%89%e1%82%81%e1%80%af%e1%81%bc%e1%80%ba%e1%82%87%e1%82%81%e1%81%a2%e1%80%84%e1%80%ba%e1%82%88-%e1%81%b8%e1%80%9d%e1%80%ba/

ပၢင်ယုၵ်ႉႁုၼ်ႇႁၢင်ႈ ၸဝ်ႈသိူဝ်ၶၢၼ်ႇၾႃႉ တၢင်ႇၼိူဝ်ၽႅၼ်ႇလိၼ် ၸိုင်ႈတႆး ၸတ်းႁဵတ်းတီႈ ဝၢၼ်ႈႁွင်းလွႆ

မိူဝ်ႈဝႃးဝၼ်းထီႉ 13 June 2019 ယၢမ်းၵၢင်ၼႂ် 06:00 မူင်း သင်ႇၶၸဝ်ႈ လႄႈ ၸုမ်းပႂ်ႉပႃးလုမ်းလႃးထမ်ႈ ၸဝ်ႈသိူဝ်ၶၢၼ်ႇၾႃႉ ဢွၼ်ႁူဝ်ၸတ်းႁဵတ်း ပၢင်ယုၵ်ႉႁုၼ်ႇႁၢင်ႈ ၸဝ်ႈသိူဝ်ၶၢၼ်ႇၾႃႉ တၢင်ႇၼိူဝ်ၽႅၼ်ႇလိၼ် ၸိုင်ႈတႆး ဢွင်ႈတီႈထမ်ႈ ၸဝ်ႈသိူဝ် ၶၢၼ်ႇၾႃႉ ဝၢၼ်ႈႁွင်းလွႆ ၸႄႈဝဵင်းမူႇၸေႊ သေ မီး ၽူႈမီးပုၼ်ႈၽွၼ်း RCSS လႄႈ ပေႃႈမႄႈၵူၼ်းမိူင်း တီႈၸမ်တီႈၵႆ ၶဝ်ႈႁူမ်ႈတင်းၼမ်ၼႆယဝ်ႉ။ မိူဝ်ႈဝၼ်းထီႉ 28 May 2019 ၸုမ်းပႂ်ႉပႃးလုမ်းလႃးထမ်ႈ ၸဝ်ႈသိူဝ်ၶၢၼ်ႇၾႃႉ ဢွၼ်ႁူဝ်ၸတ်းႁဵတ်း သႂၢင်းထၢတ်ႈ ထႃႇပၼႃႇ လၵ်းပိုၼ်းသဝ်ႁိၼ် ၵိုၵ်းထမ်ႈၵိုၵ်းႁေႃ ၸဝ်ႈသိူဝ်ၶၢၼ်ႇၾႃႉ တီႈဝၢၼ်ႈႁွင်းလွႆ ဝဵင်းမူႇၸေႊ ၼႆယဝ်ႉ။

['ၶၢဝ်ႇ', 'ၵူႈလွင်ႈလွင်ႈ']

2019-06-13T18:36:42

https://taifreedom.com/%e1%81%bd%e1%80%b0%e1%82%88%e1%82%81%e1%81%a2%e1%80%95%e1%80%ba%e1%82%87%e1%80%91%e1%81%a2%e1%80%99%e1%80%ba%e1%80%b8%e1%81%b5%e1%81%a2%e1%81%bc%e1%80%ba-%e1%81%bd%e1%81%a2%e1%82%86%e1%82%87%e1%81%b5/

ၽူႈႁၢပ်ႇထၢမ်းၵၢၼ် ၽၢႆႇၵူတ်ႇထတ်း ၵူၼ်းၶဝ်ႈဢွၵ်ႇမိူင်း 8 ၵေႃႉ တီႈဝဵင်းလႃႈသဵဝ်ႈ ၺႃးဢဝ်တၢင်းၽိတ်း ယွၼ်ႉ ၵိၼ်သူးၵိၼ်လၢပ်ႈ

မိူဝ်ႈဝၼ်းထီႉ 12 June 2019 ၵေႃႇမသျိၼ်ႇ ၽၢႆႇတိုၵ်းတေႃး လွင်ႈၵိတ်သူးၵိၼ်လၢပ်ႈ ပိုၼ်ၽၢဝ်ႇ ဢဝ်တၢင်းၽိတ်း ၽူႈၵွၼ်း ၽၢႆႇၵူတ်ႇထတ်း ၵူၼ်းၶဝ်ႈဢွၵ်ႇမိူင်း (လဝၵ) ဢိၵ်ႇတင်း ၽူႈႁၢပ်ႇထၢမ်းၵၢၼ် ၽၢႆႇၵူတ်ႇထတ်း ၵူတ်းၶဝ်ႈ ဢွၵ်ႇမိူင်း (လဝၵ) 7 ၵေႃႉ (ႁူမ်ႈ 8 ၵေႃႉ) တီႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ ယွၼ်ႉယွၼ်းငိုၼ်း ၵိၼ်သူး ၵိၼ်လၢပ်ႈ ၽွင်းမိူဝ်ႈ ႁဵတ်းမၢႆၽၢင်ၵပ်းတူဝ် လႄႈ သဵၼ်ႈမၢႆ မုင်ႉႁေႃႁိူၼ်း ၼႆယဝ်ႉ။ ယွၼ်ႉၵူတ်ႇထတ်းႁၼ်ဝႃႈ ၽူႈႁၢပ်ႇထၢမ်းၵၢၼ် (လဝၵ) 8 ၵေႃႉၼႆႉ ၽွင်းမိူဝ်ႈႁဵတ်း မၢႆၽၢင်ၵပ်းတူဝ် ၵူၼ်းမိူင်း လႄႈ ႁဵတ်းသဵၼ်ႈ မၢႆမုင်ႉႁေႃႁိူၼ်း ၽိူမ်ႉ/ထႅမ် ၼၼ်ႉ ၸႂ်ႉဢႃႇၼႃႇ ၊ ၸၼ်ႉ ၊ ပုၼ်ႈၽွၼ်းသေ ၵိၼ်သူးၵိၼ်လၢပ်ႈပူၼ်ႉပႅၼ်မၢႆမီႈ တိုၵ်းတေႃး လွင်ႈၵိၼ် သူးၵိၼ်လၢပ်ႈ လႄႈ ၸွင်ႇလႆႈပိုတ်ႇ ဢဝ်တၢင်းၽိတ်း ဝႃႈၼႆ။ ၵေႃႇမသျိၼ်ႇ ၽၢႆႇတိုၵ်းတေႃး လွင်ႈၵိၼ်သူးၵိၼ်လၢပ်ႈ ပိုၼ်ၽၢဝ်ႇဝႃႈ တေႃႇမႃႇသျႅဝ်သၢၼ်း ၵေႃႉဢၼ်ၸွႆႈထႅမ် ႁူမ်ႈမိုဝ်းၸွမ်း ၽွင်းမိူဝ်ႈၽူႈႁၢပ်ႇထၢမ်းၵၢၼ် (လဝၵ) ယွၼ်းငိုၼ်း ၵိၼ်သူးၵိၼ်လၢပ်ႈၼၼ်ႉၵေႃႈ ဢဝ်မၢႆမီႈ တိုၵ်းတေႃး လွင်ႈၵိၼ်သူး ၵိၼ်လၢပ်ႈ သေ ဢဝ်တၢင်းၽိတ်းဝႆႉဝႃႈၼႆ ၊ ငိုၼ်းဢၼ် ၽူႈႁၢပ်ႇထၢမ်းၵၢၼ် (လဝၵ) ဢဝ်ၵႂႃႇၼၼ်ႉ မီးမွၵ်ႈ 5 သႅၼ် တေႃႇထိုင် 21 သႅၼ် ၼႆယဝ်ႉ။ ဢၼ်လႆႈဢဝ်တၢင်းၽိတ်း ၽူႈၵွၼ်း (လဝၵ) လႄႈ ၽူႈႁၢပ်ႇထၢမ်းၵၢၼ် (လဝၵ)ၼႆႉ ပဵၼ်မၢႆမီႈ တိုၵ်းတေႃး လွင်ႈၵိၼ်သူးၵိၼ်လၢပ်ႈ ပူၵ်ႉမ 56 လႄႈ ပူၵ်ႉမ 56/63 သေ ၼင်ႇႁိုဝ်တေဢဝ် တၢင်းၽိတ်းလႆႈၼၼ်ႉ မိူဝ်ႈဝၼ်းထီႉ 12 June 2019 လႆႈတၢင်ႇထိုင် လုမ်းပလိၵ်ႈ ဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇၵႂႃႇ ၼႆယဝ်ႉ။မၢႆမီႈတိုၵ်းတေႃး လွင်ႈၵိၼ်သူးၵိၼ်လၢပ်ႈ ပူၵ်ႉမ 56 လႄႈ 63 ၼႆႉ သင်ဝႃႈမီးတၢင်းၽိတ်း ၸႅင်ႈလႅင်းလီၼႆၸိုင် တေ လႆႈတူၵ်းၶွၵ်ႈ ဢမ်ႇပူၼ်ႉ 10 ပီႊ လႄႈ တၢမ်ႇငိုၼ်းၵေႃႈ မႆလႆႈ ၼႆယဝ်ႉ။ၶေႃႈမုၼ်း – BBC

['ၵူႈလွင်ႈလွင်ႈ', 'ၶၢဝ်ႇ']

2019-06-13T01:46:07

https://taifreedom.com/%e1%80%9c%e1%81%a2%e1%82%86%e1%80%b8%e1%80%9e%e1%82%82%e1%81%a2%e1%80%84%e1%80%ba%e1%80%b8%e1%81%b6%e1%80%ae%e1%80%b8%e1%80%95%e1%80%bd%e1%80%90%e1%80%ba%e1%82%87-%e1%80%9a%e1%80%b0%e1%82%87%e1%81%bc/

လၢႆးသႂၢင်းၶီးပွတ်ႇ ယူႇၼီႇၶူတ်ႉ ၼႂ်း ၶွမ်း Windows 10

လၢႆးသႂၢင်းၶီးပွတ်ႇ ယူႇၼီႇၶူတ်ႉ ၼႂ်း ၶွမ်း Windows 10

['ပိုၼ်ႉႁူႉပၢႆးႁၼ်', 'ဢၢႆႊထီႊ IT']

2019-06-13T01:06:40

https://taifreedom.com/%e1%81%be%e1%80%b0%e1%81%bc%e1%80%ba%e1%80%90%e1%80%b0%e1%81%b5%e1%80%ba%e1%80%b8%e1%82%81%e1%82%83%e1%82%87%e1%80%9a%e1%82%82%e1%80%ba%e1%82%87-%e1%80%9c%e1%82%84%e1%82%88-%e1%81%bc%e1%80%99%e1%80%ba/

ၾူၼ်တူၵ်းႁႃႇယႂ်ႇ လႄႈ ၼမ်ႉၼွင်းထူမ်ႈၶဝ်ႈတီႈၼႂ်း ၸႄႈဝဵင်းၼမ်ႉၶမ်း

မိူဝ်ႈဝႃးဝၼ်းထီႉ 11 June 2019 ၾူၼ်တူၵ်းလူင်းႁႃႇယႂ်ႇႁႃႇလူင် သေ ႁဵတ်းႁႂ်ႈၼမ်ႉမ ၼမ်ၶိုၼ်ႈႁႅင်း လူၼ်ႉပူၼ်ႉ ဢွၵ်ႇၽင်ႇယဝ်ႉ လႆၼွင်းထူမ်ႈ ၶဝ်ႈၵႂႃႇတီႈၼႂ်းဝၢၼ်ႈဝဵင်းၵၢင်း ဢိူင်ႇႁူဝ်ပုင်ႇ ၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉသေ ၵူၼ်းဝၢၼ်ႈၵေႃႉၼိုင်ႈ လၢတ်ႈဝႃႈ ၼႂ်းပိုၼ်ႉတီႈႁဝ်းၶႃႈ ၾူၼ်တူၵ်းလူင်း ႁႃႇယႂ်ႇႁႅင်းဝႆႉ လႄႈ ၼမ်ႉႁူၺ်ႈၼမ်ႉလွႆ လၢႆတီႈလၢႆတၢင်း လႆလူင်းၶဝ်ႈတီႈၼႂ်းၼမ်ႉမ သေ ႁဵတ်းႁႂ်ႈၼမ်ႉမ လူၼ်ႉပူၼ်ႉဢွၵ်ႇၽင်ႇ ၼွင်းထူမ်ႈၶဝ်ႈ တီႈၼႂ်းၼႃး လႄႈ ၼႂ်းဝၢၼ်ႈႁဝ်းၶႃႈ ဢေႃႈ ၊ ႁိူၼ်းၸိူဝ်းပၵ်းသဝ်းဝႆႉ ၸွမ်းၼင်လိၼ် တႅမ်ႈၼၼ်ႉတႄႉ ၼမ်ႉတေထူမ်ႈ ၶဝ်ႈၼႂ်းႁိူၼ်းႁႅင်းဝႆႉၶႃႈ ၊ သတ်းလဵင်ႉၸိူဝ်းၼႆႉၵေႃႈ တေၸၢင်ႈပႃးၵႂႃႇ ၸွမ်းၼမ်ႉယူႇ ယွၼ်ႉၼမ်ႉၼွင်းႁႅင်းဝႆႉ မၢင်တီႈၵေႃႈ ၼမ်ႉပဵင်းတီႈၶႃလူင်ၵူၼ်းလူင် မၢင်တီႈၵေႃႈပဵင်းႁူဝ်ၶဝ်ႇ ၸိူဝ်းၼႆႉ လႄႈ ၵူၼ်းဝၢၼ်ႈႁဝ်း ပဵၼ်ဢၼ်ၵႂႃႇမႃးယၢပ်ႇဝႆႉ ၊ ထႅင်ႈလွင်ႈၼိုင်ႈသမ်ႉ မႆႉႁႅင်ႈ မႆႉလိပ်း လႄႈ ယုၵ်းယၢၵ်း ၵူႈၸိူဝ်းၸိူဝ်း လႆပႃးၸွမ်းၼမ်ႉသေ ၶင်ႉဝႆႉ ၸွမ်းသဵင်ႈတႃႈသၢႆတၢင်း ၸွမ်းႁွင်ႈ ႁိမ်းၶၢင်ႈႁိူၼ်း ၸိူဝ်းၼႆႉတင်းၼမ် ၼႆ လၢတ်ႈၼႄၼင်ႇၼႆ။ ၼႂ်းဝၼ်းလဵဝ်ၵၼ်ၵူၺ်းၼင်ႇၵဝ်ႇ တီႈၼႂ်းဝဵင်းၼမ်ႉၶမ်း ၵေႃႈ ၾူၼ်တူၵ်းလူင်း ႁႃႇယႂ်ႇႁႃႇလူင်မိူၼ်ၵၼ် လႄႈ ႁဵတ်းႁႂ်ႈ ၼမ်ႉ ယိုင်ႈၶိုၼ်ႈႁႅင်ႈသေ ၵူၼ်းၼႂ်းပိုၼ်ႉတီႈ ဢိၵ်ႇတင်း ၵူၼ်းသိုဝ်ႉ/ၵူၼ်းၶၢႆၵုၼ်ႇ ၵူႈလွင်ႈ တီႈၼႂ်းၵၢတ်ႇ မီးလွင်ႈယၢပ်ႇၽိုတ်ႈ လွင်ႈၵႂႃႇမႃးပႆ ၼႆယူႇယဝ်ႉ။

['ၶၢဝ်ႇ', 'ၵူႈလွင်ႈလွင်ႈ']

2019-06-13T01:05:18

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8%e1%80%ad/

ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်မီးၼႂ်းၼႃႈသိုၵ်း လႆႈႁပ်ႉတၢင်းၸွႆႈထႅမ်တီႈ ပေႃႈမႄႈပီႈၼွင်ႉ မိူင်းမၢဝ်း

ပေႃႈမႄႈပီႈၼွင်ႉၵူၼ်းမိူင်း ဢၼ်ယူႇသဝ်းၵိၼ်သၢင်ႈ ၼႂ်းမိူင်းမၢဝ်း မီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်သေ ၸူႉတုမ်ငိုၼ်းတွင်း ၸွမ်းၼင်ႇပွင်ပဵၼ်လႆႈသေယဝ်ႉ သိုဝ်ႉၶွင်ၵိၼ် ယႅမ်ႉ ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်း ၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ။ မိူဝ်ႈဝၼ်းထီႉ10 June 2019 ပေႃႈမႄႈပီႈၼွင်ႉၵူၼ်းမိူင်း ဢၼ်ယူႇသဝ်းၵိၼ်သၢင်ႈ ၼႂ်းမိူင်းမၢဝ်း ၸူႉတုမ်ငိုၼ်းတွင်း ၸွမ်းၼင်ႇပွင် ပဵၼ်လႆႈသေ သိုဝ်ႉၶွင်ၵိၼ်ယႅမ်ႉ ဢၼ်ပဵၼ် ႁူဝ်ၽၵ်းပိုၵ်ႉ 10 တိူၵ်ႈ ၸွႆႈထႅမ်ပၼ်ထိုင်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး ဢၼ်မီး ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ပိူဝ်ႈတႃႇႁႂ်ႈပဵၼ်ႁႅင်းၸႂ် ၊ လွင်ႈၵမ်ႉၸွႆႈထႅမ် လႄႈ ၽၵ်းၵပ်းၶဝ်ႈ ၵေႃႉသိုၵ်းၶဝ် ၼႆယဝ်ႉ။ မိူဝ်ႈပူၼ်ႉမႃး ဝၼ်းထီႉ 2 May 2019 ၼၼ်ႉၵေႃႈ ပေႃႈမႄႈပီႈၼွင်ႉ ၵူၼ်းမိူင်းၼႂ်း ၸႄႈဝဵင်းၼမ်ႉၶမ်း မီးၼမ်ႉၸႂ် ၸေတၼႃႇ ၽိူၵ်ႇၸိုင်ႈ ၶၢဝ်သႂ်သေ သိုဝ်ႉထူဝ်ႇၼဝ်ႈၶူဝ်ႈ 220 ၵွၵ်း ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး ဢၼ်ပၵ်းသဝ်းဝႆႉ တီႈၼႂ်း ၼႃႈသိုၵ်း ၸိုင်ႈတႆးပွတ်းႁွင်ႇ မိူၼ်ၵၼ်။

['ၶၢဝ်ႇ', 'ၵၢၼ်သိုၵ်း', 'ၵူႈလွင်ႈလွင်ႈ']

2019-06-13T01:03:56

https://taifreedom.com/%e1%80%9c%e1%80%bd%e1%81%b5%e1%80%ba%e1%80%b8%e1%80%9c%e1%81%a2%e1%82%86%e1%80%b8%e1%80%9a%e1%80%b0%e1%82%87%e1%80%9e%e1%80%9d%e1%80%ba%e1%80%b8%e1%81%b5%e1%80%ad%e1%81%bc%e1%80%ba%e1%80%9e%e1%81%a2/

လွၵ်းလၢႆးယူႇသဝ်းၵိၼ်သၢင်း ယႃႇႁႂ်ႈတုမ်ႉတိူဝ်ႉ ပၢႆးယူႇလီ

1.တၢင်းပဵၼ်ဢၼ်တိတ်းၸပ်း ၸိူဝ်ႉမႅင်းၼႂ်း တၢင်းၵိၼ်တွင်ႉၵႂႃႇတွင်ႈဢိဝ်ႈ တွင်ႉၼွင်ႇၵိၼ်ဢမ်ႇမႅၼ်ႈတွင်ႉ လူဝ်ႇလႆႈၵိၼ်ၶဝ်ႈၽၵ်း တၢင်းၵိၼ် ဢၼ်မူတ်းသႂ် ႁုင်သုၵ်းယဝ်ႉ လူဝ်ႇဝႆႉၸေႃႉၵၢင် တေၵိၼ်ၶဝ်ႈ တၢင်းၵိၼ် လၢင်ႉမိုဝ်းႁႂ်ႈ မူတ်းသႂ်။ 2.ၸပ်းတၢင်းပဵၼ်ၽၢၼ်ႇႁွႆးၸဵပ်းႁွႆးယဵၼ်းတၢင်းပဵၼ်ယဵဝ်ႈၼူ တႃလႅင် ယွၼ်ႉတိူဝ်ႉယိပ်းတိုဝ်ႉၼမ်ႉ ဢၼ်မီးၸိူဝ်ႉမႅင်း တဝ်ၼမ်ႉၵူမ်ႇ ၼမ်ႉဢုင် ၼမ်ႉဝူၺ်ႇ ၵမ်ႈၼမ်ၵူၼ်းႁဵတ်းသူၼ် ႁႆႈၼႃး ၵူၼ်းဢၼ်ယူႇပိုၼ်ႉတီႈၼမ်ႉထူမ်ႈ ၵူၼ်းႁဵတ်းၵၢၼ် လဵင်ႉသတ်းၸၵႂႃႇ။ ၽၢင်ႁၢင်ႈ – ဝၢႆးၸပ်းၸိူဝ်ႉမႅင်း တၢင်းပဵၼ်ၶဝ်ႈၼႂ်းတူဝ် မွၵ်ႈ 1-2 ဝူင်ႈ ၵိုင်ႉၵၢင်ႉသေ မီးလူမ်းၼၢဝ် သုင်ႁူဝ်ၶႆႈ ၵၢမ်ႈၼိူဝ်ႉငဝ်ႈၶႃ လႄႈတွင်ႉၼွင်ႇ တေၸဵပ်း တႃလႅင် ၶေႃးၶႅင် ပေႃးလူမ်းၼၢဝ်လူင်း ၸဵပ်းၼိူဝ်တူဝ် တႃလႅင်ၶေႃးၶႅင် ပေႃးပဵၼ်ႁႅင်း ၽိဝ်ၼင် ဢမ်ႇၼၼ် ႁိူၵ်ႇၼိူဝ် တေမီးလိူတ်ႈဢွၵ်ႇ တေႃႇထိုင် တပ်းဝၢႆးတႂ်ဝၢႆးလႆႈ။ 3.တၢင်းပဵၼ်တီႈလွတ်ႇလူမ်းထူၺ်ႈၸႂ်ၵမ်ႉၵတ်းၵမ်ႉမႆႈ ဢိၵ်ႇတင်းမိုၵ်းယမ်း ၸိူဝ်ႉမႅင်းတၢင်းပဵၼ်သမ်ႉယူႇဝႆႉၼႂ်းလူမ်း ၵႂႃႇၽႄႈလႄႈ ႁဵတ်းႁႂ်ႈ ၵႆႉဢွၼ်ၵၼ် ပဵၼ်ဝတ်း ၼၢဝ်ဝတ်း ၶေႃးၸဵပ်း လွတ်ႇလူမ်း ၸဵပ်း ပွတ်ႇၸဵပ်း ပွတ်ႇၵႂ်ႈ။ *ႁဵတ်းႁိုဝ်ၽႄႈ-ဢႆ ၶီႈၸၢမ် တိူဝ်ႉၺႃးၶီႈမုၵ်ႈ ၼမ်ႉလၢႆးၵူၼ်းပဵၼ်။လၢႆးႁႄႉၵင်ႈ ပေႃးယူႇၵေႈၵူၼ်းၼမ် ၸမ်ၵူၼ်းပဵၼ် လူဝ်ႇႁႃၽႃႈပိၵ်ႉသူပ်း ဢမ်ႇၼၼ် ၽႃႈတူမ်းသူပ်း ၵႆႉသုၵ်ႈမိုဝ်း ယႃႇၵႆႉယိပ်းၼႃႈ (သင်ပဵၼ်ဝႆႉ)။ 4.တၢင်းပဵၼ်ဢၼ်ယုင်းပဵၼ်တူဝ်တေႃႉ ၶႆႈလိူတ်ႈဢွၵ်ႇ – ယွၼ်ႉယုင်းလၢႆး ၽဵဝ်ႈပႅတ်ႈတီႈယုင်းၶႆႇ ၼမ်ႉၵူမ်ႇၼမ်ႉၶင်ႉ ယႃႇပၼ်ယုင်းၶူပ်း *ဢွၵ်းဢေႃၸဵပ်းယဵၼ်း ၶႆႈသမွင်ဢၵ်းသဵပ်ႇ (Encephalitis) ယုင်းလၢႆးဢွၼ်ႇ (ယုင်းဢၼ်သဵင် မေႃးဝီးဝီးဝေႃးဝေႃး) ပဵၼ်တူဝ်တေႃႉတၢင်းပဵၼ် တေၵႆႉၽႄႈၶႆႇၸွမ်းၼႂ်းတူင်ႈၼႃး ၊ ၽၢင်ႁၢင်ႈ – တၢင်းပဵၼ်ဢွၵ်းဢေႃၸပ်းယဵၼ်း မီးလူမ်းၼၢဝ် ႁူဝ်ၶႆႈ ဢေႃႉႁၢၵ်ႈ ဝၢႆးၼၼ်ႉတေငဝ် ဢမ်ႇၼၼ် တေပဵၼ်ငၢၼ်း လူဝ်ႇၼႅတ်ႈၵႂႃႇႁူင်းယႃ ယႃႁႂ်ႈၶိုတ်းတၼ်း လၢႆးႁႄႉၵင်ႈယႃႇပၼ် ယုင်းၶူပ်း။ ၼၢဝ်ၼူၵ်ႉ – တူဝ်တေႃႉတၢင်းပဵၼ် ပဵၼ်ယုင်းၵူၼ်ႈလၢႆး (ယုင်းၵူၼ်ႈပွင်ႇ) ၽၢင်ႈႁၢင်ႈ – ၼၢဝ်သုင် ၵတ်းသၼ်ႇ ၽိူၵ်ႇ ယွၼ်ႉမဵတ်ႉလိူတ်ႈလႅင်တႅၵ်ႇ ပေႃးတၢင်းပဵၼ်ႁႅင်း တႂ်ဝၢႆး ၊တပ်းၸဵပ်း/ ပွတ်ႇၽိတ်းပိူင်ႈ ဢမ်ႇၼၼ် မၢင်ၵေႃႉၼၢဝ်ၼူၵ်ႉၶိုၼ်ႈဢွၵ်းဢေႃၵွၼ်ႇ ယႃႇလႄႇထိူၼ်ႇ ယႃႇပၼ်ယုင်းၶူပ်း။ 5.တၢင်းပဵၼ် ၸပ်း မိုဝ်း ၊ တိၼ်၊ သူပ်း (hand , foot and month Disease)ၵမ်ႈၼမ်လုၵ်ႈဢွၼ်ႇ 10ၶူပ်ႇလူင်းတႂ်ႈ ယွၼ်ႉၵတ်း မိုၵ်း ၸိူဝ်းမႅင်း ၽေႈယႂ်ႇလႆႈၼႂ်းလမ်းသႆႈ ၊ လၢႆးႁေႉၵင်ႈ- ယူႇမူတ်းသႂ် ၵႅတ်းၼဵပ်ႉမိုဝ်း ၵႆႉလၢင်ႉမိုဝ်း ၊ ၽၢင်ႁၢင်- တေၼႄ သူပ်းၸဵပ်း ၵိၼ်သင်ဢမ်ႇလႆႈ ယွၼ်ႉမီးတုမ်ႇၸဵပ်းၼႂ်းသူပ်း မိူၼ်တုမ်ႇလူမ်းမႆႈ မီးတုမ်ႇလႅင် ဢမ်ႇၼၼ်တုမ်ႇၼမ်ႉသႂ် ၸွမ်းၽႃႇမိုဝ်း ၽႃႇတိၼ်လႄႈ ၸၢင်ႈမီးပႃးၸွမ်းတူဝ် ၶႅၼ်ၶႃ ပဵၼ်ယူႇ2-3ဝၼ်း ဝၢႆးၼၼ်ႉတေ ၶျေႃႉၵႂႃႇ ပေႃးဢမ်ႇပဵၼ်သင် တေဢမ်ႇလီၵူဝ် ပေႃးမီးတၢင်ႇမဵဝ်း ၸိမ်ၸွမ်း မိူၼ်ၼင်ႇၸိူဝ်ႉမႅင်း Enterovirus71(EV71) တေၸၢင်ႈႁၢႆႉႁႅင်းမႃးလႄႈ လီၵူဝ်။ ဢိင်-kobook.comၶႅပ်းႁၢင်ႈ -ဢဝ်ၼႂ်း Googleတႅမ်ႈ – ယိင်းဢႃးလိင်ႇ

['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']

2019-06-13T00:58:31

https://taifreedom.com/%e1%80%95%e1%80%b1%e1%82%83%e1%80%b8%e1%80%9a%e1%80%99%e1%80%ba%e1%80%b8%e1%81%be%e1%80%b0%e1%81%bc%e1%80%ba-%e1%81%b8%e1%80%bd%e1%80%84%e1%80%ba%e1%82%87%e1%81%b8%e1%81%a2%e1%80%84%e1%80%ba%e1%82%88/

ပေႃးယမ်းၾူၼ် ၸွင်ႇၸၢင်ႈပဵၼ်ဝတ်းယူႇႁႃႉ?

မိူဝ်ႈႁဝ်းပဵၼ်လုၵ်ႈဢွၼ်ႇ ပေႃးႁဝ်းဢွၵ်ႇလဵၼ်ႈၼႂ်းၾူၼ် ၽွင်းၾူၼ်တူၵ်းၼႆ ပေႃႈမႄႈတေပွင်ႉလႃႇဝႃႈ “ၵႂႃႇလဵၼ်ႈ ၼႂ်းၾူၼ် ႁဵတ်းသင် ၵမ်ႉတေပဵၼ်ဝတ်းဢမ်ႇယူႇလီ” ၸွင်ႇယၢမ်ႈပဵၼ်ယူႇႁ လွင်ႈၸိူင်ႉၼႆ။ ပေႃးဢမ်ႇထွမ်ႇၵႂၢမ်းသေ ဢွၵ်ႇလဵၼ်ႈ ၼႂ်းၾူၼ် ယဝ်ႉ ပဵၼ်ဝတ်းဢမ်ႇယူႇလီၼႆ ပေႃႈမႄႈတေပွင်ႉထႅင်ႈဝႃႈ ဢမ်ႇထွမ်ႇၵႂၢမ်းၼႃႇ လၢတ်ႈယဝ်ႉ ယႃႇပေၵႂႃႇ လဵၼ်ႈၼႂ်းၾူၼ် ၊ ယွၼ်ႉပိူဝ်ႈလွင်ႈၸိူင်ႉၼႆသေ ၵူႈၵေႃႉတေဢွၼ်ၵၼ် ဝူၼ်ႉဝႃႈ ပဵၼ်ဝတ်းဢမ်ႇယူႇလီၼႆႉ ပဵၼ်ယွၼ်ႉယမ်း ၾူၼ် ၼႆယဝ်ႉ။ ပေႃးၸိူင်ႉၼၼ် တေမီးၵႂၢမ်းထၢမ် ယွၼ်ႉသင်ၵမ်ႈၽွင်ႈ ၶဝ်ယမ်းၾူၼ်ယဝ်ႉ ၶဝ်ဢမ်ႇပဵၼ်သင်ၼႆၼၼ်ႉ မေႃယႃ Dr. Thurein Hlain Win ၽၢႆႇပၢႆးယႃႈယႃ လၢတ်ႈဝႆႉၼင်ႇၼႆ။ ပေႃးယမ်းၾူၼ် ၸွင်ႇၸၢင်ႈပဵၼ်ဢမ်ႇယူႇလီပဵၼ်ဝတ်းယူႇႁ? ၵူၼ်းၵမ်ႈပႃႈၼမ်ယုမ်ႇယမ်ဝႆႉဝႃႈ ပေႃးယမ်းၾူၼ် ၸၢင်ႈပဵၼ်ဢမ်ႇယူႇလီပဵၼ်ဝတ်းၼႆၼၼ်ႉ တီႈတေႉမၼ်းဢမ်ႇၸႂ်ႈ ၊ ဢၼ်ႁဝ်းပဵၼ်ဝတ်း ၶီႈမုၵ်ႈလႆ ၊ ဢႆၸိူဝ်းၼႆႉ ပဵၼ်ယွၼ်ႉပိူဝ်ႈ မူင်ႈမႅင်း ဢၼ်ႁွင်ႉဝႃႈ Rhinovirus တိတ်းၸပ်း လိူဝ်သေၼၼ်ႉၵေႃႈ မီးထႅင်ႈၸိူဝ်ႉမႅင်းမဵဝ်းပွင်း 200 ပၢႆဢၼ်ၸၢင်ႈႁဵတ်းႁႂ်ႈ ႁဝ်းပဵၼ်ဝတ်း ၊ လိူဝ်သေၼၼ်ႉ မၢင်ပွၵ်ႈပဵၼ်ယွၼ်ႉႁိူဝ်ႉႁႅင်းသေယဝ်ႉ ဢမ်ႇပေႃးယူႇသႃႇ ၊ မီးတၢင်းပဵၼ် ထၢတ်ႈၸႂ်တူၵ်း ၊ မိူဝ်ႈၽွင်းႁႅင်း ၶၢမ်ႇတူဝ်ႁဝ်း လူတ်းယွမ်းၸိူဝ်းၼႆႉ မိူဝ်ႈၽွင်းၸိူင်ႉၼႆ ၸိူဝ်ႉမႅင်းၸိူဝ်းၼၼ်ႉ ၸၢင်ႈတိတ်းၸပ်း ၶဝ်ႈၼႂ်းတူဝ်ႁဝ်းလႆႈငၢႆႈသေ ႁဵတ်းႁႂ်ႈႁဝ်းပဵၼ်ဝတ်းၼႆယဝ်ႉ။ ပေႃးၸိူင်ႉၼႆ ယွၼ်ႉသင်ပိူၼ်ႈပဵၼ်ဝတ်း ၶၢဝ်းၵတ်းၵမ်ႉပႃႈၼမ်လႃႇ? ပေႃးထိုင်ၶၢဝ်းၵတ်းၼႆၸိုင် ႁဝ်းၵႆႉယူႇၼႂ်းႁိူၼ်း ၼင်ႇႁိုဝ်မၼ်းတေဢုၼ်ႇလႄႈ ပေႃးၼႂ်းႁိူၼ်း မီးၵူၼ်းပဵၼ်ဝတ်းၵေႃႉၼိုင်ႈၵေႃႈ တၢင်ႇၵေႃႉၵေႃႈ ၸၢင်ႈတေၸပ်းငၢႆႈယူႇယဝ်ႉ၊ တေႃႈၼင်ႇႁဝ်းထူၺ်ႈၸႂ် သုတ်ႇၺႃးလူမ်း ဢၼ်ပႃးၸိူဝ်ႉမႅင်းၵူၺ်းၵေႃႈ ၸၢင်ႈတိတ်းၸပ်းလႆႈ၊ ပေႃးလုၵ်ႈဢွၼ်ႇၶဝ် ဢွၵ်ႇလဵၼ်ႈ တၢင်းၼွၵ်ႈယဝ်ႉ ဢမ်ႇသုၵ်ႈတိၼ်သုၵ်ႈမိုဝ်းၼႆၵေႃႈ ၸၢင်ႈၸပ်းၸိူဝ်ႉမႅင်း virus သေ ပဵၼ်ဝတ်းလႆႈယူႇ ၊ ထႅင်ႈလွင်ႈၼိုင်ႈၵေႃႈ ယွၼ်ႉဝႃႈၸိူဝ်ႉမႅင်း virus (ဝၢႆးရ်ရၢတ်ႉ) ၼႆႉ လႆႈၸႂ်ယူႇၼႂ်းလူမ်းဢၼ်မီးထၢတ်ႈၵတ်းသေ ၶဝ်ၽႄႈငၢႆႈၼႃႇ ယွၼ်ႉၼၼ် ၶၢဝ်းၾူၼ် လႄႈ ၶၢဝ်းၵတ်းၼႆႉ ၸွင်ႇၸၢင်ႈပဵၼ်ဝတ်းငၢႆႈယူႇယဝ်ႉ။ ႁဝ်းတေႁႄႉၵင်ႈၸိူင်ႉႁိုဝ် ၼင်ႇႁိုဝ်တေဢမ်ႇပဵၼ်ဝတ်း ၊ ၶႆႈဝတ်းယႂ်ႇၸိူဝ်းၼႆႉ? ႁဝ်းၸၢင်ႈတိတ်းၸပ်းလႆႈ တၢင်းပဵၼ်ဝတ်း ၊ ၶႆႈဝတ်းယႂ်ႇၸိူဝ်းၼႆႉ တီႈသၢႆလူမ်း လႄႈ ယိပ်းတိုဝ်းၶူဝ်းၶွင် ၵူၼ်းၵေႃႉဢၼ်ပဵၼ်တၢင်းပဵၼ်ၼၼ်ႉသေ ဢမ်ႇသုၵ်ႈမိုဝ်းလီလီၵေႃႈ ၸၢင်ႈတိတ်းၸပ်းလႆႈ ၊ ယွၼ်ႉၼၼ် ပေႃးႁဝ်းၵႂႃႇတၢင်းၼွၵ်ႈမႃးယဝ်ႉ ႁဝ်းထုၵ်ႇလီ ဢဝ်ၵွၼ်ႈသီ(သပ်ႉပျႃႇ)သေ သုၵ်ႈမိုဝ်းလီလီ။ ၼိုင်ႈပီႊလႂ် ၼိုင်ႈပွၵ်ႈ ထုၵ်ႇလီ သမ်းယႃႈႁႄႉၵင်ႈ တၢင်းပဵၼ်ၶႆႈဝတ်းယႂ်ႇဝႆႉ။ ယူႇႁၢင်ႇၵႆၵၼ်တင်း ၵူၼ်းပဵၼ် ၶႆႈဝတ်းယႂ်ႇ ၊ ယွၼ်ႉပိူဝ်ႈဝႃႈ ၸိူဝ်ႉမႅင်း virus (ဝၢႆးရ်ရၢတ်ႉ)ၼၼ်ႉ ၸၢင်ႈတိတ်းၸပ်းၸွမ်း လူမ်းထူၺ်ႈၸႂ်ႁဝ်းလႄႈ ပေႃးဢမ်ႇပႆႇလႆႈသုၵ်ႈမိုဝ်းယဝ်ႉၼႆၸိုင် ယႃႇပေဢဝ်မိုဝ်း ၵႂႃႇလုပ်ႈၸွမ်းၼႃႈ ဢၼ်လွင်ႈယႂ်ႇတေႉ ၶူႈၼင် လႄႈ သူပ်းၸိူဝ်းၼႆႉ။ ပေႃးပဵၼ်ဝတ်းယဝ်ႉ တေလႆႈယူတ်းယႃၸိူင်ႉႁိုဝ်လီ? ၵိၼ်ပၼ်ၼမ်ႉၼမ်ၼမ် ၊ ၼင်ႇႁိုဝ်ပေႃးတေမီးႁႅင်းၼၼ်ႉ တေလႆႈၵိၼ်ပၼ် တၢင်းၵိၼ်ႁႂ်ႈပေႃးၶူပ်းသၢမ်မူႇ ဢၼ်မီးထၢတ်ႈ ပရူဝ်းတိၼ်း ၊ ဝီးတႃးမိၼ်းၸိူဝ်းၼႆႉ။ ၵိၼ်ပၼ်ၼမ်ႉသုပ်ႉ ၼိူဝ်ႉၵႆႇဢုၼ်ႇဢုၼ်ႇလႄႈ ၼမ်ႉၼဵင်ႈၶူမ် မႆႈမႆႈၸိူဝ်းၼႆႉ တေႁဵတ်းႁႂ်ႈ ၶူႈၼင်ပိၵ်ႉႁၢႆလႆႈသေဢမ်ႇၵႃး ၶေႃးၸဵပ်းၶေႃးသႅပ်ႇၵေႃႈႁၢႆပႃး ၼႆယဝ်ႉ။ ပေႃးဢမ်ႇယူႇလီ ၶၢဝ်းၾူၼ်ၼႆႉၼႆၸိုင် ဢမ်ႇထုၵ်ႇလီဢွၵ်ႇတၢင်းၼွၵ်ႈ ထုၵ်ႇလီယူႇၼႂ်းႁိူၼ်းသေ ယူႇဢုၼ်ႇဢုၼ်ႇ လိုဝ်ႈပၼ်ၼမ်ၼမ်၊ ႁဵတ်းၸွမ်းၸိူင်ႉၼၼ်လႄႈ ဢမ်ႇပႆႇႁၢႆ မီးလူမ်းၼၢဝ်ပႃးၼႆၸိုင် လၢႆးယူတ်းယႃ ဢၼ်လီလိူဝ်သေပိူၼ်ႈတေႉ ထုၵ်ႇလီၵႂႃႇႁႃမေႃယႃၵမ်းလဵဝ်ၼႆႉ လီလိူဝ်သေပိူၼ်ႈယဝ်ႉ။ source- hellosayarwon.com

['ပိုၼ်ႉႁူႉလီသူၼ်ၸႂ်', 'ပွင်ႈၵႂၢမ်း', 'ပိုၼ်ႉႁူႉပၢႆးႁၼ်']

2019-06-13T00:57:16

https://taifreedom.com/%e1%80%9c%e1%80%bd%e1%81%b5%e1%80%ba%e1%80%b8%e1%80%9c%e1%81%a2%e1%82%86%e1%80%b8%e1%82%81%e1%80%b1%e1%82%83%e1%82%88%e1%80%9c%e1%80%b0%e1%80%90%e1%80%ba%e1%82%89-%e1%81%b6%e1%81%a2%e1%80%9d%e1%80%ba/

လွၵ်းလၢႆးႁေႃႈလူတ်ႉ ၶၢဝ်းၽူၼ် ၸွမ်းႁႅင်းၽူၼ်

တၢင်းႁႅင်းၽူၼ်ၼၼ်ႉ ၸႅၵ်ႇလႆႈ ၽူၼ်တူၵ်းသိၵ်းသိၵ်း /ၽူၼ်တူၵ်းႁႅင်း /ၽူၼ်လူင်လူမ်းလူင်။ ၽူၼ်တူၵ်းသိၵ်းသိၵ်း-ၽူၼ်မဵတ်ႉလဵၵ်ႉ သိင်းႁိုင်ႁိုင် တၢင်းဝၼ်း တေလႆႈၽၢင်ႉသဵၼ်ႈတၢင်းမိုၼ်ႈ (ၵူၼ်းပႆ/ၶီႇလူတ်ႉၶိူင်ႈ) လူတ်ႉလူင်လူဝ်ႇဝႆႉသတိ ၶပ်းႁၢင်ႇၵၼ်းတင်းၼႃႈ တၢၼ်ႇတၢၼ်ႇ ႁႂ်ႈႁဝ်းၸၢင်ႈ ဢဝ်ပလိၵ်ႈလူတ်ႉ လႆႈငၢႆႈလႄႈ ဢမ်ႇမီးၽႄး တေဢမ်ႇၸၢင်ႈပဵၼ်ၽေးၵိုင်ႉၵၢင်ႉ။ ၽူၼ်တူၵ်းႁႅင်း-မဵတ်ႉၽူၼ်တေယႂ်ႇ လိူဝ်ဢၼ်လၢတ်ႈမႃးမိူဝ်ႈၵႆႈ ၵူၺ်းၵႃႈဢမ်ႇမီးလူမ်းႁႅင်း ၵၢၼ်ၶပ်းလူတ်ႉၽွင်း ၽူၼ်တူၵ်း ႁႅင်းၸိူင်ႉၼႆ လူဝ်ႇသတိ ၼမ်ႉၶင်ၼမ်ႉဢိူင်း ၽွင်းၽူၼ်တူၵ်းႁႅင်းၼႆႉ ယွၼ်ႉမဵတ်ႉၽူၼ်ၼႃ (မွၵ်ႇၵုမ်ႈမူဝ်း) လႄႈဢမ်ႇႁၼ် သဵၼ်ႈတၢင်းလီလီ ဢမ်ႇလူဝ်ႇၶပ်းလူတ်ႉဝႆး တီႈမၢၼ်ႇလူတ်ႉၵေႃႈတေမူဝ်း ယႃႇပိၵ်ႉဢႄး လူတ်ႉ ပိုတ်ႇတၢၼ်ႇ ဢၼ်ႁဵတ်းႁႂ်ႈ ဢၢႆႁိူဝ်ႇမူတ်း တီႈမၢၼ်ႇလူတ်ႉပေႃးႁၢႆပႃး တီႈမၢၼ်ႇလူင်။ ၽူၼ်လူင်လူမ်းလူင် –လူဝ်ႇတူၺ်းႁိမ်းႁွမ်းပႃး ၶပ်းလူတ်ႉလွႆးလွႆး လူမ်းႁႅင်းၼၼ်ႉၸၢင်ႈႁဵတ်းႁႂ်ႈ လူတ်ႉႁဝ်းၶွၼ်း ယင်းၸၢင်ႈ ႁဵတ်းႁႂ်ႈၵိင်ႇမႆႉႁၵ်း ၽတ်ႉတူၵ်းသႂ်ႇလူတ်ႉႁဝ်း ၵိင်ႇမႆႉတူၼ်ႈမႆႉ ႁၵ်းလူမ်ႉၶႂၢင်တၢင်း ငဝ်းလၢႆးဢမ်ႇပေႃးလီၸိုင် လူဝ်ႇႁႃတီႈသေႃႉလိုဝ်ႈၽူၼ် ဢၼ်လွတ်ႈၽေးႁိမ်းၶၢင်ႈတၢင်း ပႂ်ႉၽူၼ်ၶျေႃႉ ယဝ်ႉၸင်ႇသိုပ်ႇၶၢဝ်းတၢင်းထႅင်ႈ မၢင်ပိုၼ်ႉတီႈ မီးမၢၵ်ႇႁဵပ်းပႃး ၽေးတေႃႇလူတ်ႉ တၢင်းမိုၼ်ႈ လူဝ်ႇႁႃတီႈ သေႃႉႁိမ်းတၢင်း။ ပိုတ်ႇမႆႉပတ်းၼမ်ႉၽူၼ်ႁႅင်းဝႆးပၢၼ်ၵၢင်-ၽူၼ်တႄႇတူၵ်းၵေႃႈလူဝ်ႇပိုတ်ႇ တႄႇပိုတ်ႇမႆႉပတ်းၼမ်ႉၽူၼ် ၵမ်းလဵဝ် ပိုတ်ႇႁႅင်းဝႆးပၢၼ်ၵၢင် မႆႉပတ်းၼမ်ႉၽူၼ် မိူၼ်သၢႆတႃႁဝ်း (ၽွင်းၶၢဝ်းၽူၼ်) လူဝ်ႇထတ်းတူၺ်း ၸွင်ႇမၼ်း တိုၵ်ႉၸႂ်ႉၵၢၼ်လႆႈ ဢမ်ႇလႆႈ လုမ်းလႃးယၢင် တီးၵၢၼ်ႈမႆႉပတ်းၼမ်ႉၽူၼ် ႁႂ်ႈၸႂ်ႉၵၢၼ်လႆႈ သင်မီးသဵင် ၽွင်းႁဝ်းပိုတ်ႇၸႂ်ႉ ၵၢၼ်မေႃးဢိတ်းဢိတ်း ဢၢတ်းဢၢတ်းၸိုင် လူဝ်ႇပိၼ်ႇ ၼင်မႆႉပတ်းၼမ်ႉၽူၼ်ယဝ်ႉ။ ယွမ်းတၢင်းဝႆးလူင်း – ႁေႃႈယၢၼ်ၵႆလူတ်ႉၵၼ်းၼႃႈၼမ်ၼမ်-ၽူၼ်တူၵ်းတၢင်းမိုၼ်ႈ တေၵႆႉလႆႈဢဝ်ပလိၵ်ႈလူတ်ႉ လႄႈ ၼင်ႇႁိုဝ်တေဢမ်ႇၸၢင်ႈပဵၼ်ၽႄး ၵိုင်ႉၵၢင်ႉၼၼ်ႉ လူဝ်ႇၶပ်းယၢၼ်ၵၼ် တၢင်းလူတ်ႉၵၼ်းၼႃႈၼမ်ၼမ် လူတ်းတၢင်းဝႆး လူတ်ႉပႃး လူတ်ႉၶိူင်ႈၶႅၼ်း တေလႆႈဝႆႉသတိ ယွၼ်ႉတၢင်းမိုၼ်ႈလူမ်ႉငၢႆႈ လူတ်ႉလူင် လူတ်ႉတၢင်ႇၶူဝ်းၼၵ်း (လူတ်ႉ လူင်လူင်) ဝႆႉသတိ ၽူၼ်တူၵ်းႁႅင်း လူဝ်ႇၵိုတ်းသေတီႈတီႈ တေလွတ်ႈၽေး။ တႅမ်ႈ-ယိင်းႁွမ်တိုၼ်း 04/06/2019

['ပိုၼ်ႉႁူႉပၢႆးႁၼ်', 'ပွင်ႈၵႂၢမ်း', 'ပိုၼ်ႉႁူႉလီသူၼ်ၸႂ်']